
Δευτέρα 21 Σεπτεμβρίου 2026

Αθήνα, σήμερα στις 21 Σεπτεμβρίου 2026, ημέρα Δευτέρα και ώρα 15.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση. 
Θα ήθελα να σας ανακοινώσω, πριν την έναρξη της συζήτησης των επικαίρων ερωτήσεων, ότι ο Πρόεδρος της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Νικόλαος Ανδρουλάκης, με την από 18 Σεπτεμβρίου 2026 επιστολή του προς τον Πρόεδρο της Βουλής, μας γνωστοποιεί την προσχώρηση του Βουλευτή Κέρκυρας κ. Αλέξανδρου-Χρήστου Αυλωνίτη στην Κοινοβουλευτική Ομάδα «ΠΑΣΟΚ-Κίνημα Αλλαγής».
Επίσης, με την από 18 Σεπτεμβρίου 2026 επιστολή του, ο Βουλευτής Κέρκυρας κ. Αλέξανδρος-Χρήστος Αυλωνίτης, μας γνωστοποιεί την προσχώρησή του στην Κοινοβουλευτική Ομάδα «ΠΑΣΟΚ-Κίνημα Αλλαγής». 
Οι προαναφερθείσες επιστολές κατατίθενται στα Πρακτικά της σημερινής συνεδρίασης. 
(Οι προαναφερθείσες επιστολές καταχωρίζονται στα Πρακτικά και έχουν ως εξής:






ΠΡΟΕΔΡΕΥΩΝ (Ιωάννης Πλακιωτάκης): Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του Κοινοβουλευτικού Ελέγχου τη Δευτέρα 21 Σεπτεμβρίου 2026, ότι οι επίκαιρες ερωτήσεις που θα συζητηθούν είναι οι εξής:
Οι υπ’ αρ. 1322/14-9-2026 και 1329/14-9-2026 επίκαιρες ερωτήσεις και η υπ’ αρ. 826/3-11-2025 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη. 
Οι υπ’ αρ. 1307/8-9-2026 και 1334/14-9-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο. 
Η υπ’ αρ. 7240/22-7-2026 ερώτηση  (κατ’ άρθρο 130 παρ. 5 Καν. Βουλής) θα απαντηθεί από τον Υφυπουργό Εξωτερικών κ. Ιωάννη-Μιχαήλ Λοβέρδο. 
Οι υπ’ αρ. 1303/7-9-2026, 1335/14-9-2026 και 1337/14-9-2026 επίκαιρες ερωτήσεις και η υπ’ αρ. 7584/7-8-2026 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Εθνικής Άμυνας κ. Αθανάσιο Δαβάκη. 
Οι υπ’ αρ. 1326/14-9-2026 και 1332/14-9-2026 επίκαιρες ερωτήσεις και η υπ’ αρ. 7062/16-7-2026 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Εσωτερικών κ. Βασίλειο-Πέτρο Σπανάκη. 
Οι υπ’ αρ. 1311/8-9-2026, 1317/10-9-2026, 1323/14-9-2026, 1327/14-9-2026 και 1331/14-9-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου. 
Η υπ’ αρ. 1316/9-9-2026 επίκαιρη ερώτηση και η υπ’ αρ. 5868/4-6-2026 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο. 
Η υπ’ αρ. 1330/14-9-2026 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κ. Μαρία Ελένη Σούκουλη-Βιλιάλη. 
Η υπ’ αρ. 1328/14-9-2026 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσονα Φωτήλα. 
Η υπ’ αρ. 1310/8-9-2026 επίκαιρη ερώτηση, η υπ’ αρ. 2747/24-6-2026 αναφορά (κατ’ άρθρο 130 παρ. 5 Καν. Βουλής) και η υπ’ αρ. 6599/677/1-7-2026 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό. 
Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές». 
[bookmark: _Hlk240368015]Θα ξεκινήσουμε με την όγδοη με αριθμό 1322/14-9-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κ.Ο. ΝΙΚΗ κ. Τάσου Οικονομόπουλου προς τον Υπουργό Υγείας με θέμα: «Σοβαρά ερωτήματα για την αποτελεσματικότητα των ελέγχων σε ιδιωτικό ιατρείο στο Κολωνάκι και τη φερόμενη σύνδεσή του με κύκλωμα παράνομων σκευασμάτων».
Παρακαλώ, κύριε Οικονομόπουλε, έχετε τον λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, από τον νόμο για το επιτελικό κράτος το 2019 καταργήθηκε το σώμα των «ράμπο» της υγείας και πέρασε στην Αρχή Διαφάνειας. Από εκεί που γινόντουσαν περί τους δύο χιλιάδες ελέγχους και είχαμε περί τα επτακόσια πορίσματα, ξαφνικά βρέθηκαν να γίνονται ογδόντα έλεγχοι και αυτοί μόνο κατόπιν καταγγελίας. 
Το 2022 η Ελλάδα προσυπέγραψε την κύρωση για το Medicrime. Αντ’ αυτού, είμαστε από τα λίγα κράτη της Ευρώπης που ακόμα και σήμερα δεν την έχουμε κυρώσει και όλα αυτά έγιναν επί Υπουργίας σας. Μιλάμε για τροποποίηση του Ποινικού Κώδικα, μιλάμε για αυστηρότατες ποινές και δεν καταλαβαίνω γιατί δεν έχουν γίνει ακόμα και σήμερα νόμος του κράτους, όταν ακόμα και το Μπενίν, η Τουρκία, η Ουγγαρία και πολλά άλλα ευρωπαϊκά κράτη την έχουν κυρώσει. Θα ήθελα να μας πείτε κιόλας αν υπάρχει νομοπαρασκευαστική επιτροπή. 
Το 2023 έγινε διεθνές συνέδριο, με βάση το οποίο εμφανίστηκε η κρατούμενη και προφυλακισμένη σήμερα κ. Γάκα, παρουσία δύο Υπουργών της Κυβέρνησης, του τότε Υπουργείου Υπουργού Υγείας, του τότε Υπουργού Τουρισμού, του Προέδρου του ΙΣΑ και, αν θυμάμαι καλά, του κ. Σκάλκου, Συμβούλου του ίδιου του Πρωθυπουργού, και όλοι με μια φωνή υποστήριξαν ότι πρέπει να έχουμε τροποποίηση του νομικού πλαισίου στο οποίο να μπορούν ακόμα και σε ξενοδοχειακές μονάδες να γίνονται πράξεις που απαγορεύονται με βάση την κείμενη νομοθεσία. Μάλιστα, στο ίδιο συνέδριο η κ. Γάκα, η οποία μίλησε πριν από τον κ. Σκάλκο -και δεν μπορεί να ισχυριστεί κανείς ότι δεν το ήξερε-, εμφανίστηκε και δήλωσε ότι έχει ήδη τοποθετήσει στο ιατρείο της μηχάνημα πλασμαφαίρεσης. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Δεν μπορείτε, συνεπώς, να έρχεστε και να μας λέτε ότι δεν υπήρχε καταγγελία. Υπήρχε γνώση δύο αρμοδίων Υπουργών από το 2023 ότι υπάρχει μηχάνημα πλασμαφαίρεσης στο γραφείο της, πέραν του ότι βρέθηκε τιμολόγιο το 2026, σύμφωνα με το οποίο είχε αγοράσει πρόσφατα και άλλο μηχάνημα.
Έγιναν τραγικές καταστάσεις εκεί πέρα μέσα, ακόμα και παράνομη μέθη δόθηκε σ’ αυτόν τον φουκαρά, τον Μαζωνάκη, τον δυστυχισμένο άνθρωπο, που θα ζούσε σήμερα, αν δεν είχαν γίνει όλα αυτά. Και βρέθηκε η γραμματέας να μας λέει χθες ότι του χορήγησαν μέθη χωρίς να υπάρχει αναισθησιολόγος. 
Θα μου πείτε τι φταίτε εσείς για όλα αυτά. Το επιτελικό κράτος κατάργησε τους «ράμπο» υγείας και ήρθε ένα αναρμόδιο όργανο, το Συμβούλιο Αρχής Διαφάνειας, το οποίο δεν έκανε τη δουλειά του. Μας είπε ότι δεν είχε ικανό προσωπικό. Εσείς ο ίδιος, το 2025, …
ΠΡΟΕΔΡΕΥΩΝ (Ιωάννης Πλακιωτάκης):  Έχει ολοκληρωθεί ο χρόνος σας.
ΤΑΣΟΣ ΟΙΚΟΝΟΜΟΠΟΥΛΟΣ: Έχω συν δύο λεπτά, όπως φαίνεται. 
ΠΡΟΕΔΡΕΥΩΝ (Ιωάννης Πλακιωτάκης): Όχι, όχι. Το ξαναβάλαμε πάλι από την αρχή γιατί είχε ολοκληρωθεί ο χρόνος σας, απλά δεν χτύπησε. 
ΤΑΣΟΣ ΟΙΚΟΝΟΜΟΠΟΥΛΟΣ: Το συν ένα λεπτό που δικαιούμαι; Ενοχλούν αυτά που λέω;
ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):  Αφήστε τον να τελειώσει, κύριε Πρόεδρε. 
ΔΙΑΜΑΝΤΩ ΜΑΝΩΛΑΚΟΥ: Ας ολοκληρώσει, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Ωραία. Παρακαλώ, παρακαλώ, εντάξει. Παρακαλώ ολοκληρώστε τη σκέψη σας. 
ΤΑΣΟΣ ΟΙΚΟΝΟΜΟΠΟΥΛΟΣ: Καταθέτω στα Πρακτικά, για να μην καθυστερώ, όλους τους ομιλητές του συνεδρίου αυτού, που αποδεικνύεται ότι γνώριζαν πάρα πολύ καλά ότι αυτή η κυρία είχε στο γραφείο της αυτό το όργανο.
(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 Θέλω να μου πείτε, κύριε Υπουργέ: Το Υπουργείο Υγείας, ο ΙΣΑ, ο ΕΟΦ, η Αρχή Διαφάνειας… Δεν υπήρξε καταγγελία; Πώς; Χρειαζόταν να υπάρξει καταγγελία; Αφού όλοι τα ξέρανε. 
Επίσης, θέλω να μου πείτε: Υπήρχαν ή δεν υπήρχαν αυτεπάγγελτοι προειδοποιημένοι έλεγχοι; 
Τελικά, κύριε Υπουργέ, ποιο ισχύει; Οι έλεγχοι γινόντουσαν μόνο μετά από καταγγελίες ή, όπως δηλώσατε, υπήρξε και αυτεπάγγελτος δειγματοληπτικός έλεγχος; Πόσοι ανεπάγγελτοι έλεγχοι το 2024, το 2025 και το 2026; Σε πόσους διαπιστώθηκαν παραβάσεις και σε πόσους ενημερώθηκε η ΕΑΔ και ο εισαγγελέας; 
Και, τέλος, …
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Δεν προλαβαίνω τώρα. Τα υπόλοιπα στη δευτερολογία μου. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Θα απαντήσει ο Υπουργός Υγείας, κ. Σπυρίδων-Άδωνις Γεωργιάδης. 
Παρακαλώ, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, για να γίνεται μια συζήτηση στη Βουλή, πρέπει πρωτίστως να είναι καλόπιστη. Είπατε ότι όλα αυτά γίνανε επί των ημερών μου. 
Η μεταφορά του ΣΕΥΥΠ στην Εθνική Αρχή Διαφάνειας έγινε το 2019. Εγώ έγινα Υπουργός Υγείας τον Ιανουάριο του ’24. Άρα δεν έγινε επί των ημερών μου. 
Δεύτερον, είπατε ότι καταργήθηκαν οι «ράμπο». Δεν καταργήθηκαν οι «ράμπο» -λέω «ράμπο» από τη δική σας φρασεολογία. Το Σώμα Ελεγκτών Επιθεωρητών Υγείας δεν καταργήθηκε. Μεταφέρθηκε σύσσωμο με όλους τους ελεγκτές του στην Ενιαία Αρχή Διαφάνειας. Ο λόγος που έγινε αυτό ήταν γιατί κρίθηκε ότι το να είναι υπαγόμενοι σε μία ανεξάρτητη αρχή αντί να είναι σε έναν Υπουργό θα τους καθιστούσε πιο λειτουργικούς και αντικειμενικούς. 
Τρίτον, θεωρήσατε -εσείς και πάρα πολλοί δημοσιογράφοι- ότι αυτή η μεταφορά του ΣΕΥΥΠ είναι και ο λόγος που δεν πιάστηκε το ζεύγος Γάκα. Απολύτως αναπόδεικτο επιχείρημα. Επί της υπάρξεως του ΣΕΥΥΠ ως ξεχωριστού οργάνου είχαμε, παραδείγματος χάριν, έναν γιατρό που δεν είχε καν πτυχίο ιατρικής, που μπαινόβγαινε στα δημόσια νοσοκομεία, που έδινε θεραπεία για τον καρκίνο και που τελικά πέθαναν από αυτόν πέντε άνθρωποι και καταδικάστηκε στο δικαστήριο, χωρίς ποτέ να τον πιάσει αυτό το σώμα των ελεγκτών, οι «ράμπο» όπως λέτε.

Γενικώς, η απλοϊκή αντίληψη των πραγμάτων βλάπτει και τη δημοκρατία και τη λογική.
Πάμε, λοιπόν, τώρα με τη σειρά. Με ρωτήσατε τι ελέγχους έχει κάνει ο Ιατρικός Σύλλογος Αθηνών. Πολύ ευχαρίστως, επειδή τους έχω ζητήσει και τους έχω λάβει, να σας απαντήσω και για τους ελέγχους για να μην υπάρχει απορία.
Πάμε τώρα, λοιπόν, στους ελέγχους του ΙΣΑ: Στις 12-10-2004 πήραν την άδεια του ιατρείου τους. Στις 28-6-2013 έγινε ένας έλεγχος, στις 3-10-2018 άλλος έλεγχος, στις 17-1-2024 άλλος έλεγχος, στις 25-7-2025 άλλος έλεγχος, στις 9-9-2025 άλλος έλεγχος, στις 17-9-2025 άλλος έλεγχος, στις 5-9-2025 άλλος έλεγχος, στις 23-7-2026 -η επίμαχος ημερομηνία- όπου έστειλε η κ. Γάκα τη γνωστοποίηση για το μηχάνημα το οποίο εισήγαγε και για το οποίο ο ΙΣΑ τής είπε ότι θα εξεταστεί το αίτημά της γιατί δεν συμφωνούσε το τιμολόγιο με τη δήλωσή της.
Το δήλωσε, κύριε Πρόεδρε, ως συνοδό μηχάνημα οζονοθεραπείας για το δεύτερο δεκαπενθήμερο του Σεπτεμβρίου. Πριν από αυτό έγινε το τραγικό περιστατικό με τον Γιώργο Μαζωνάκη.
Να τονίσω και να πω για να σας προλάβω: Όταν γνωστοποιείς ένα μηχάνημα στον οικείο ιατρικό σύλλογο, έως ότου λάβεις την έγκρισή του, δεν μπορείς να κάνεις χρήση του μηχανήματος που έχει γνωστοποιηθεί. Η γνωστοποίηση, δηλαδή, δεν ενέχει θέση αδείας. Πρέπει να περιμένεις να σου δώσουν άδεια. Άρα, κανονικά η κ. Γάκα αν ήταν σύννομη, θα έπρεπε να περιμένει τον ΙΣΑ και δεν τον περίμενε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έχω άλλο ένα λεπτό, κύριε Πρόεδρε; Πολύ ωραία.
Να το εξηγήσω πάλι, για να το καταλάβετε: Έχουμε την περίπτωση μίας απατεώνος, η οποία παραβίασε εις γνώσιν της τη νομοθεσία του ελληνικού κράτους. Όταν έγιναν οι έλεγχοι -και οι προγραμματισμένοι και οι απροειδοποίητοι, έγιναν σειρά ελέγχων από τον ΙΣΑ- η κυρία προφανώς έκρυβε το μηχάνημα. Όπως δήλωσε μία υπάλληλός της, έσβηναν και τα ραντεβού από τη μνήμη του μηχανήματος, μην τυχόν και τους πάρει κανένας είδηση. Έκρυβαν, λοιπόν, το μηχάνημα για να μην το καταλάβει ο έλεγχος.
Τώρα εσείς με ρωτάτε εάν μπορεί να υπάρχει κάπου ένας απατεώνας. Συγγνώμη που θα σας το πω απότομα, μη λιποθυμήσετε στην Αίθουσα της Βουλής: Ναι, μπορεί να υπάρχουν απατεώνες. Ναι!
Τώρα, για να τους πιάνουμε εμείς καλύτερα και να συγκεκριμενοποιούμε τους ελέγχους, φτιάξαμε το MedWatch που λειτουργεί ήδη από προχθές, σήμερα επεκτείνεται και στον Πειραιά, μέσα στην εβδομάδα και στη Θεσσαλονίκη και μέχρι την άλλη Δευτέρα σε όλη την Ελλάδα και θα πιάνουμε πια εμείς τους πάντες σε όλα.
Για το συνέδριο θα απαντήσω μετά.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Ορίστε, κύριε Οικονομόπουλε, έχετε τον λόγο.
ΤΑΣΟΣ ΟΙΚΟΝΟΜΟΠΟΥΛΟΣ: Κύριε Υπουργέ, μη μου λέτε ότι το κράτος δεν έχει συνέχεια. Όποιος ήταν Υπουργός Υγείας και το επιτελικό κράτος το 2019 και το 2023 που έγινε το συνέδριο και ανακοινώθηκε ότι υπήρχε αυτό το μηχάνημα στο ιατρείο της, έχει ευθύνες και το κράτος έχει συνέχεια.
Γιατί δεν απαντήθηκε η ερώτησή μου; Σας έκανα ερώτηση τον Αύγουστο. Ο άνθρωπος θα ζούσε σήμερα. Βρέθηκαν σε φαρμακείο στο Χαλάνδρι σαράντα χιλιάδες παράνομα σκευάσματα, εκ των οποίων τα δεκαπέντε χιλιάδες είχαν διακινηθεί στο διαδίκτυο. Σας ζήτησα να γίνει ιχνηλάτηση για να προστατεύσουμε τον κόσμο και αντ’ αυτού, τι έγινε; Τίποτα. Σας ζήτησα να συνεργαστούν, να μας πείτε αν συνεργάζονται το Υπουργείο Υγείας με τον ΕΟΦ, με τις τελωνειακές αρχές, με τη δικαιοσύνη. Και αντ’ αυτού, αρνηθήκατε να μου απαντήσετε. Ακόμα και σήμερα αν μπει κανείς στον κοινοβουλευτικό έλεγχο, βλέπει την ερώτησή μου αναπάντητη. Και μάλιστα, στο συγκεκριμένο φαρμακείο βρέθηκαν και πάμπολλες συνταγές της κ. Γάκα. Ένας Θεός ξέρει όλοι αυτοί που τα χρησιμοποίησαν σε τι κίνδυνο περιήλθαν!
Ήταν αδύνατον τα τιμολόγια όλα αυτά τα οποία βρέθηκαν να μην λειτουργούσαν ως καταγγελία και να μην μπορούσε να διαπιστωθεί αν γίνονται ιατρικές πράξεις μέσα σε ιδιωτικά ιατρεία, πράγμα που απαγορεύεται. Πήγανε και του έδωσαν μέθη, πράγμα που απαγορεύεται και οδηγεί σε ανακοπή, αν δεν γίνεται μπροστά σε αναισθησιολόγο.
Και για όλα αυτά, για όλο αυτό το κύκλωμα δεν είναι δυνατόν, ενώ θα μπορούσε να έχει εξαρθρωθεί, να μην έκανε τίποτα το Υπουργείο σας. Αν ο κ. Θεμιστοκλέους μάς έλεγε ότι χρήζει το νομικό πλαίσιο βελτίωσης, θα ήσασταν σε απόλυτη ταύτιση. Αντ’ αυτού, δεν γνωρίζει ο Υφυπουργός τι λέει ο Υπουργός. Εσείς είπατε ότι πρέπει να τροποποιηθεί το νομικό πλαίσιο και επικαλείστε και το MedWatch. Τι κάνει το MedWatch; Έρχεται και παραπέμπει τις υποχρεώσεις του κράτους να ελέγχει στον ιδιώτη, λες και όποιος πάει να βάλει μαλλί ή να κάνει μπότοξ, πηγαίνει πρώτα και συμβουλεύεται το ιατρείο που πάει και ελέγχει τα φάρμακα που θα χρησιμοποιήσουν αν είναι νόμιμα ή παράνομα. Εκμεταλλεύονται διάφοροι επώνυμοι τη ματαιοδοξία του κόσμου και τους πουλάνε νανογιλέκα άλλος, κηραλοιφές άλλος, εκεί που είναι σε απόγνωση γιατί υπάρχει άνοια, γιατί υπάρχει ανίατος καρκίνος και λοιπά. Εκμεταλλεύονται τη ματαιοδοξία τους και πάνε και τους πουλάνε σκευάσματα. Και όταν είμαστε εδώ πέρα μέσα, πρέπει να συζητάμε θεσμικά και όχι να μας λέτε αυτά τα οποία μας λέτε.
Θέλω να μου δώσετε διαβεβαιώσεις, ημερομηνίες και αριθμούς πρωτοκόλλου και τα ονόματα των υπηρεσιών, να μου πείτε ποιος γνώριζε, πότε γνώριζε και σε ποιον τα διαβίβασε και τι έκανε. Στις 6 Αυγούστου υπήρχε μόνιμος μηχανισμός. Στις 23 Ιουλίου ποια κρατική αρχή ενημερώθηκε για το «Inuspheresis» και ποιο το πρωτόκολλο διαβίβασης;
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Οικονομόπουλο.
Ορίστε, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι ακατανόητα αυτά που μου λέτε. Το μηχάνημα το εισήγαγε η κ. Γάκα. Δεν το δήλωσε ούτε στον ΕΟΦ ούτε στον Ιατρικό Σύλλογο Αθηνών. Άρα, έχει κάνει μία παρανομία από την αρχή. Το αν χορήγησε ή όχι μέθη δεν το γνωρίζω. Αυτό είναι θέμα των δικαστικών, ανακριτικών και εισαγγελικών αρχών, για να καταλήξουν σε συμπέρασμα. Εάν έδωσε μέθη, προφανώς παράνομα έδωσε μέθη σε ένα παθολογικό ιατρείο. Θα είναι άλλη μία παρανομία.
Τρίτον, είπατε να σας διαβιβάσουμε τις καταγγελίες. Δεν υπάρχει καμία έγγραφη καταγγελία ούτε στο Υπουργείο Υγείας ούτε στην Εθνική Αρχή Διαφάνειας ούτε στον Ιατρικό Σύλλογο Αθηνών. Εκ των υστέρων έμαθα ότι υπήρχε μία προφορική καταγγελία του κ. Ιατρού, η οποία προκάλεσε τον επόμενο έλεγχο που σας διάβασα προηγουμένως στο συγκεκριμένο ιατρείο.
Άρα, το ξαναμαζεύω. Η ύπαρξη του ΣΕΥΥΠ από μόνη της δεν σημαίνει ότι θα τους έπιαναν. Επί ΣΕΥΥΠ γίνονταν παρόμοιες απάτες.
Δεύτερον, είπατε ότι το Υπουργείο δεν έχει κάνει τίποτα για παράνομα σκευάσματα. Μόνο το 2026 έχουμε πιάσει τρία διαφορετικά μεγάλα κυκλώματα. Εάν κάνετε polls, θα τα βρείτε με φαρμακεία, φαρμακοποιούς και γιατρούς που γράφουν παράνομα σκευάσματα. Τρία διαφορετικά έχουμε πιάσει! Ποτέ δεν έχουμε πιάσει περισσότερα στην ιστορία μας. Άρα, μια χαρά δρούσαμε και μια χαρά πιάναμε. Δυστυχώς, υπάρχουν και απατεώνες. Τι να κάνουμε;
Τρίτον, αυτό δεν σας τιμά, θέλετε να μου πείτε για τα νανογιλέκα. Μα, γιατί δεν μου το λέτε ευθέως; Έχω εγώ δείξει ποτέ πρόβλημα να απαντήσω σε ερώτηση και μου το λέτε εμμέσως; Εγώ σας έχω για αξιοπρεπή άνθρωπο. Πείτε «κύριε Γεωργιάδη, δεν έπρεπε να πουλάτε τα νανογιλέκα». Τι μου το πετάτε και με βάζετε με τις κηραλοιφές; Όπως με τα νανογιλέκα, λοιπόν, γιατί είπε ψέματα χθες η κ. Καρυστιανού, ποτέ δεν τα είχα πουλήσει ως φαρμακευτικό προϊόν. Εγώ πάντα έλεγα ότι δεν είναι φαρμακευτικό προϊόν και δεν είναι προϊόν ιατρικό σε όλες μου τις εκπομπές μία, δύο, τρεις, τέσσερις, πέντε φορές σε κάθε εκπομπή. Τώρα, αν ήθελε κάποιος να το πάρει, το έπαιρνε, δικός του λογαριασμός. Δεν είναι δικός σας. Πάει και αυτό.
Τέταρτον, η όλη σας προσπάθεια να κατηγορήσετε το κράτος και το Υπουργείο, γιατί πήγε κάπου ένας απατεώνας που έκανε μία παράνομη πράξη, προσωπικά με ξεπερνά. Με συγχωρείτε κύριε, με ξεπερνά.
Και ως προς το συνέδριο τώρα που το κάνατε σημαία καίτοι έχει απαντηθεί, το συνέδριο αυτό, κύριε Πρόεδρε, διοργανώθηκε με επιστημονική επιτροπή τους πιο γνωστούς και έγκριτους καθηγητές Ιατρικής της Ελλάδος. Πρόεδρος της οργανωτικής επιτροπής ήταν πρώην πρόεδρος του ΕΟΦ επί ΠΑΣΟΚ. Αυτή η οργανωτική και επιστημονική επιτροπή των συνεδρίων έχει την ευθύνη αυτών που καλούν.
Το συνέδριο τότε ήταν διαδικτυακό, γιατί ακόμη λόγω του Covid δεν είχαμε πάει στα κανονικά συνέδρια. Ο κ. Πλεύρης, ο κ. Κικίλιας και ο κ. Πατούλης έκαναν διαδικτυακό μαγνητοσκοπημένο χαιρετισμό. Πόθεν συνάγεται ότι κάποιος που έχει στείλει ένα βίντεο σε ένα διήμερο διαδικτυακό συνέδριο έχει γνώση τι έχουν πει όλοι οι σύνεδροι μετά από αυτόν; Από πού το βγάζετε το συμπέρασμα και έχετε γίνει και εισαγγελέας και είστε και σοβαρός άνθρωπος; Προφανώς, δεν είχαν καμία γνώση αυτοί. Η οργανωτική επιτροπή του συνεδρίου και η επιστημονική που ήλεγχε ποιους καλούσε πράγματι θα έπρεπε να έχει ενημερώσει ότι ελέχθη στο συνέδριο κάτι τέτοιο. Αυτό δεν συνέβη.
Ωραία! Και τι να κάνουμε τώρα; Δεν το κατάλαβε κανένας. Αν εσείς τα ξέρατε όλα αυτά, γιατί δεν κάνατε καταγγελία για την κ. Γάκα; Τώρα εκ των υστέρων, μετά Χριστόν προφήτες όλοι γίνονται. Έγγραφη καταγγελία δεν έκανε κανένας. Τώρα όλοι έμαθαν και όλοι άκουσαν και όλοι ήξεραν. Ένας, όμως, δεν είχε πάει σε μία αρμόδια αρχή να πει ότι σε αυτό το ιατρείο γινόταν αυτό το πράγμα. Εκ των υστέρων  ο καθένας μπορεί να λέει ό,τι θέλει.
Άρα, λοιπόν, το μαζεύω. Δεν έχει καμία σχέση η μεταφορά του ΣΕΥΥΠ στην ΕΑΔ με το συγκεκριμένο περιστατικό. Δεν καταργήθηκε το ΣΕΥΥΠ. Συνέχισε κανονικά τους ελέγχους η ΕΑΔ, ενώ τέτοια περιστατικά είχαμε και επί αυτόνομου ΣΕΥΥΠ. Και το Υπουργείο φέτος έχει πιάσει πάρα πολλά περιστατικά απάτης. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε με την ένατη με αριθμό 1329/14-9-2026 επίκαιρη ερώτηση δεύτερου κύκλου της Βουλευτού Β΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Διαμάντως Μανωλάκου προς τον Υπουργό Υγείας με θέμα: «Για την άμεση πλήρη και ασφαλή στελέχωση της Μαιευτικής Γυναικολογικής Κλινικής του Νοσοκομείου Νίκαιας». 
Παρακαλώ, κυρία Μανωλάκου, έχετε τον λόγο. 

ΔΙΑΜΑΝΤΩ ΜΑΝΩΛΑΚΟΥ: Ευχαριστούμε. 
Το υπ’ αριθμόν 1 πρόβλημα σε όλα τα δημόσια κρατικά νοσοκομεία είναι η υποστελέχωση, κάτι που αφορά βεβαίως και το Νοσοκομείο της Νίκαιας συνολικά, αλλά και τις επί μέρους κλινικές του. Είναι χαρακτηριστικό ότι το Νοσοκομείο της Νίκαιας δέχεται τις περισσότερες προσελεύσεις σε περίοδο εφημερίας. Ωστόσο, τα προβλήματα υποστελέχωσης δημιουργούν επικίνδυνες συνθήκες για τη νοσηλεία των ασθενών, αλλά και υπερβολική εντατικοποίηση του νοσηλευτικού προσωπικού. 
Στη Μαιευτική Γυναικολογική Κλινική το πρόβλημα της υποστελέχωσης είναι χρόνιο. Έχει είκοσι πέντε κλίνες και δεκαπέντε οργανικές θέσεις μαιών. Οι μαίες της κλινικής καλύπτουν τις ανάγκες της κλινικής, αλλά και τους τοκετούς, δηλαδή και τα χειρουργεία. Αυτό σημαίνει ότι στις βάρδιες της κλινικής πρέπει να προβλέπεται εκτός από την κάλυψη των νοσηλευόμενων γυναικών και η κάλυψη του μαιευτηρίου όσο και του χειρουργείου. Το τελευταίο διάστημα, η συγκεκριμένη κλινική έχει μόλις επτά μαίες από τις δεκαπέντε, εκ των οποίων η μία είναι μετακινούμενη και σε κέντρο υγείας της περιοχής. Αυτό, δυστυχώς, συμβαίνει, ενώ θα έπρεπε να καλύπτονται με μόνιμη θέση εργασίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Ας δούμε, λοιπόν, τις επιπτώσεις που προκύπτουν από αυτήν την κατάσταση. Προκύπτουν, λοιπόν, προβλήματα στην ασφαλή κάλυψη λειτουργίας της κλινικής, αλλά και εργασιακή εξουθένωση του προσωπικού, το οποίο δουλεύει εντατικά και μάλιστα με θυσίες. Ήδη δεν μπορούν να πάρουν ούτε τα ενενήντα ρεπό που τους αναλογούν.
Το πρόβλημα έχει αναδειχθεί επανειλημμένα. Δεν είναι η πρώτη φορά που γίνεται αναφορά σε αυτό. Έχει αναδειχθεί και από το προσωπικό της Μαιευτικής προς τη διοίκηση και από τη Διεύθυνση της Νοσηλευτικής Υπηρεσίας, αλλά και από τον Σύλλογο των εργαζομένων. Γιατί; Διότι κάθε φορά προκύπτουν σοβαρά προβλήματα. Αυτή η κατάσταση αποτελεί συνέπεια τόσο της πολιτικής υποχρηματοδότησης όσο και της εμπορευματοποίησης των δημόσιων μονάδων υγείας και μάλιστα σε μία ιδιαίτερη κατηγορία, όπως είναι οι έγκυες. Άρα, η στελέχωση των νοσοκομείων δεν ανταποκρίνεται όχι μόνο στις πραγματικές ανάγκες, αλλά ούτε και στα οργανογράμματα που υπάρχουν. 
Αυτό, λοιπόν, που ζητάμε είναι να πάρετε μέτρα άμεσα…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Μανωλάκου. 
Παρακαλώ, κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ξέρω ότι αυτό που θα κάνω τώρα δεν σας βρίσκει σύμφωνους εσάς στο ΚΚΕ, αλλά για μένα είναι ο μόνος τρόπος για να μπορώ τουλάχιστον να συνεννοηθώ με τον ελληνικό λαό. Για μένα η άσκηση της πολιτικής γίνεται μόνο συγκριτικά με το τι παραλαμβάνεις, προκειμένου να δείξεις την κατεύθυνση, αν έχεις πρόοδο ή δεν έχεις πρόοδο. Διότι ο καθένας από εμάς, όπως και εσείς, μπορεί να ζητάει ό,τι του κατέβει στο κεφάλι. 
Πάμε να δούμε τώρα το Νοσοκομείο της Νίκαιας. Είναι ένα νοσοκομείο που επί Κυβερνήσεως Κυριάκου Μητσοτάκη και Υπουργού Αδώνιδος Γεωργιάδη έχει πρόοδο, έχει μείνει στάσιμο ή έχει πάει προς τα πίσω, όσον αφορά την γενική του εικόνα; 
Πάμε λοιπόν, κύριε Πρόεδρε, να δούμε: Ο προϋπολογισμός του Νοσοκομείου Νίκαιας το 2019 ήταν 33,32 εκατομμύρια, ενώ ο προϋπολογισμός του Νοσοκομείου το 2026 ήταν 64 εκατομμύρια. Μιλάμε για 100% σχεδόν αύξηση. Στις χίλιες εννιακόσιες σαράντα τέσσερις οργανικές θέσεις υπηρετούν χίλιοι οκτακόσιοι ογδόντα οκτώ. Οι μόνιμοι είναι χίλιοι διακόσιοι πέντε, οι άλλοι με άλλες μορφές εργασίες. 
Προσέξτε τώρα, κύριε Πρόεδρε, αυτό που θα πω για να δούμε την πρόοδο σε σχέση με το 2019. Στο σύνολο του νοσοκομείου έχουμε συν -ακούστε τον αριθμό!- τριακόσιους σαράντα έναν ανθρώπους. Υπηρετούν περισσότεροι -μείον τις αιτήσεις συνταξιοδότησης, επιπλέον τις συνταξιοδοτήσεις- τριακόσιοι σαράντα ένας άνθρωποι. Συγκεκριμένα, το 2019 είχαμε διακόσιους γιατρούς κλάδου ΕΣΥ και σήμερα διακόσιους εξήντα οκτώ και είκοσι πέντε επιπλέον ειδικευόμενους. Όσον αφορά τώρα τους νοσηλευτές που είπατε, είμαστε συν εκατόν δεκαπέντε και στο λοιπό προσωπικό συν εκατόν τριάντα τρία άτομα. Στην τελευταία προκήρυξη προκηρύξαμε δεκατρείς θέσεις, εκ των οποίων υπήρξε ενδιαφέρον για τις δέκα και θα πιάσουν δουλειά μέσα στο επόμενο δεκαπενθήμερο. Για γιατρούς του ΕΣΥ μιλάμε.
Όσον αφορά τώρα το επικουρικό προσωπικό, τις μαίες, μέσα στην εβδομάδα πρόκειται να ανακοινώσουμε από την κατάταξη που προέκυψε από την πλατφόρμα που έκλεισε στις 18 του μηνός τι θα δώσουμε στο κάθε νοσοκομείο και εκεί θα μπορώ να σας μιλήσω συγκεκριμένα. Λογικά θα δώσω τις τρεις θέσεις επικουρικού προσωπικού για τη Μαιευτική που μας έχει ζητήσει και η Νίκαια από την πλατφόρμα, γιατί είχαμε αρκετές αιτήσεις.
Άρα, όσον αφορά τη συγκεκριμένη ερώτηση, σας γνωρίζουμε ότι σε οργανικές θέσεις του νοσοκομείου υπηρετούν συνολικά δώδεκα υπάλληλοι κλάδου και ειδικότητας ΤΕ-Μαιευτικής και μία μαία στο επικουρικό προσωπικό. Τα επτά από αυτά τα δώδεκα άτομα απασχολούνται στη Μαιευτική Γυναικολογική Κλινική. Έχουν ζητηθεί και τρία άτομα επικουρικό προσωπικό, τα οποία είναι αυτά για τα οποία θα σας πω τις επόμενες μέρες. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Παρακαλώ, κυρία Μανωλάκου, έχετε τον λόγο. 
ΔΙΑΜΑΝΤΩ ΜΑΝΩΛΑΚΟΥ: Το μόνο σίγουρο είναι ότι δεν κάνουμε ερωτήσεις με ό,τι κατεβάζει το κεφάλι μας. Κάνουμε ρωτήσεις σύμφωνα με τις ανάγκες και τις καταγγελίες τόσο των εργαζομένων όσο και των σωματείων. 
Όσον αφορά τώρα τη σύγκριση που κάνετε, θα ήθελα να πω ότι βεβαίως έχετε τη δυνατότητα να κάνετε πολλές συγκρίσεις. Η σύγκριση που κάνουμε εμείς αφορά τις ανάγκες και το οργανόγραμμα που υπάρχει. Και στην προκειμένη περίπτωση, κύριε Υπουργέ, είναι γνωστό ότι οι δύο από τις επτά μαίες έχουν μακροχρόνια αναρρωτική άδεια και η μία που ήταν σε Κέντρο Υγείας σταματάει, κάτι που σας λέω ενημερωτικά, από το Κέντρο Υγείας. Άρα, από τις δεκαπέντε οργανικές θέσεις, έχουν πληρωθεί οι έξι και λείπουν οι εννέα. Αυτό σημαίνει ότι το Νοσοκομείο λειτουργεί με 60% ελλείψεις σε σχέση με τις οργανικές θέσεις και τις ανάγκες, γιατί όταν ο άλλος δεν παίρνει τον ρεπό του, σημαίνει ότι δεν του το δίνουν, προκειμένου να μπορέσει να ανταποκριθεί το Νοσοκομείο. Και ξέρετε, οι βάρδιες βγαίνουν πολύ δύσκολα, πάρα πολύ δύσκολα. Όταν την εβδομάδα πρέπει να έχεις τέσσερα νυχτερινά, πώς θα βγουν αυτές οι βάρδιες;
Και την ίδια στιγμή γίνονται παρατηρήσεις σχετικά με το αν η Μαιευτική Γυναικολογική λειτουργεί σωστά ή όχι. Ε, μα εδώ έχουμε μία αντίφαση. Βεβαίως και θα υπάρχουν προβλήματα και βεβαίως θα σας τα θέτουμε. Και βέβαια επισημαίνουμε ότι αυτά τα προβλήματα είναι διαχρονικά, αλλά στην κλινική αυτή τα ελλείμματα υπάρχουν σχεδόν με όλες τις κυβερνήσεις. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Και μπορεί εσείς να λέτε ότι έχετε μια πλατφόρμα και ότι θα γίνουν προσλήψεις προσωπικού -πάντα για μαίες μιλάμε-, αλλά μέσα σε αυτά τα νοσοκομεία δεν περιλαμβάνεται το Νοσοκομείο της Νίκαιας. Άρα, δεν το προγραμματίζετε. 
Με την ευκαιρία αυτή και στην περίπτωση που δεν το έχετε προσέξει, σας επισημαίνουμε, γιατί το επισημαίνει και ο Σύλλογος Εργαζομένων Νίκαιας, να συμπεριλάβετε και το Νοσοκομείο Νίκαιας αν θέλετε να λύσετε το πρόβλημα. 
Και σας λέω συγκεκριμένα ότι το Νοσοκομείο της Νίκαιας είναι ένα νοσοκομείο που δέχεται πάρα πολύ κόσμο από εργατογειτονιές και φτωχογειτονιές, μπορεί να ανακαινίστηκαν κλινικές και τμήματα αλλά αυτά αφορούν κυρίως σε ενεργειακή αναβάθμιση, εκσυγχρονισμό υποδομών κ.λπ.. Χρειάζεται προσωπικό για να ανταποκριθεί σε αυτόν τον στόχο -που βάζει και στο site του- για σύγχρονο, λειτουργικό, προσβάσιμο σε όλους. Αυτό, μέσα από αυτήν την πολιτική της εμπορευματοποίησης και της υποχρηματοδότησης, δεν γίνεται. Μπορεί να λέτε στον προϋπολογισμό και να συγκρίνετε τι παραλάβατε και τι δώσατε, όμως να βάλετε και την αύξηση των αναγκών και τον πληθωρισμό και την ακρίβεια και, βεβαίως, οι απόλυτοι αριθμοί δεν εκφράζουν ότι καλύπτονται οι ανάγκες. 
Εγώ θα ξαναθυμίσω ότι η έλλειψη προσωπικού και λειτουργίας μιας καινούργιας παθολογικής κλινικής έχει επιπτώσεις σε όλες τις υπόλοιπες κλινικές και στη μαιευτική που δέχεται... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Μανωλάκου. 
Παρακαλώ, κύριε Υπουργέ, έχετε τον λόγο.
ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καταρχάς να ξεκαθαρίσω ότι δεν το είπα υποτιμητικά αυτό με το «ό,τι σας κατέβει στο κεφάλι», δικό μου σφάλμα Ίσα-ίσα που οι ερωτήσεις είναι πάντα αξιοπρεπείς και όπως πρέπει. 
Απλώς αυτό που ήθελα να πω είναι ότι αν αθροίζαμε όλα τα αιτήματα, όλων των σωματείων, όλων των δημοσίων οργανισμών σε όλη την επικράτεια -και έχω κάνει Υπουργός πια σε αρκετά Υπουργεία για να έχω επισκεφθεί διαφορετικούς οργανισμούς και διαφορετικές δομές- νομίζω ότι ο πληθυσμός της Κίνας δεν θα έφτανε για το Ελληνικό Δημόσιο. Άρα εδώ θα μου επιτρέψετε να πω ότι, προσωπικά ως Υπουργός, βλέπω με μεγάλη περίσκεψη τα διάφορα συνδικαλιστικά αιτήματα, τα οποία είναι και ολίγον μαξιμαλιστικά. 
Επαναλαμβάνω, ως προς το προσωπικό του Νοσοκομείου Νικαίας είμαστε συν τριακόσιες σαράντα μία θέσεις. Δεν μπορώ να σας απαντήσω για το επικουρικό προσωπικό, διότι αναμένουμε την τελική κατανομή της 2ης ΥΠΕ -είναι λογικά μέχρι αύριο να μας τη δώσει- και μετά εγώ θα πάρω τις τελικές μου αποφάσεις. Ξέρω, όμως, ότι για επικουρικό προσωπικό είχαμε αυτήν τη φορά συγκλονιστικά μεγάλο αριθμό αιτήσεων. Για να καταλάβετε, για τρεισήμισι χιλιάδες θέσεις που ανοίξαμε και θα πάρουμε, είχαμε σαράντα οκτώ χιλιάδες αιτήσεις, όλων των ειδικοτήτων και νοσηλευτές και μαίες, τα πάντα. 
Τώρα, αν έχουν δηλώσει κάποιοι ως προτίμηση τη Νίκαια, αυτό δεν το ξέρω να σας το πω, και επαναλαμβάνω ότι η κατανομή θα μου έρθει αύριο για να μπορώ να σας την πω. Αν πάντως έχουμε ενδιαφερόμενους για τη Νίκαια, επειδή δέχομαι αυτό που λέτε με τις δύο κυρίες που είναι σε μακροχρόνια άδεια λόγω ασθένειας, είναι κάτι που κατά προτεραιότητα θα το κοιτάξω. 
Ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Προχωράμε τώρα στην έβδομη με αριθμό 826/3-11-2025 ερώτηση του κύκλου αναφορών–ερωτήσεων του ανεξάρτητου Βουλευτή Μαγνησίας κ. Αλεξάνδρου Μεϊκόπουλου προς τον Υπουργό Υγείας με θέμα: «Για ποιον λόγο δεν λειτουργεί το Κέντρο Κοχλιακών Εμφυτευμάτων για ενήλικες και παιδιά του Π.Γ.Ν. Λάρισας;».
Κύριε Μεϊκόπουλε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε. 
Κύριε Υπουργέ, πιστεύω ότι θα ήταν ωφέλιμο να φύγουμε σήμερα από τη Βουλή με μια καθαρή απάντηση για ένα ζήτημα που αφορά πολλούς κωφούς και βαρήκοους συμπολίτες μας και αυτό είναι για ποιον λόγο δεν λειτουργεί το Κέντρο Κοχλιακών Εμφυτευμάτων του Πανεπιστημιακού Γενικού Νοσοκομείου Λάρισας. Σας το έχω ρωτήσει ήδη εγγράφως από τον Νοέμβριο του 2025, η ερώτηση αυτή δεν απαντήθηκε ποτέ και πραγματικά μου προκάλεσε εντύπωση αυτό, διότι συνήθως το Υπουργείο σας -κατά κανόνα- ανταποκρίνεται στον κοινοβουλευτικό έλεγχο. 
Τα δεδομένα λοιπόν, κύριε Υπουργέ, έχουν ως εξής. Τον Δεκέμβρη του 2023 το ίδιο το Υπουργείο Υγείας αναγνώρισε επίσημα την Πανεπιστημιακή Κλινική ΩΡΛ του Πανεπιστημιακού Νοσοκομείου Λάρισας ως κατάλληλο κέντρο εμφύτευσης κοχλιακών εμφυτευμάτων για ενήλικες και παιδιά. Η απόφαση, την οποία έχω εδώ και θα καταθέσω στα Πρακτικά, ορίζει ονομαστικά ως επιστημονικό υπεύθυνο τον καθηγητή κ. Χαράλαμπο Σκουλάκη. Κατονομάζει το ιατρικό και λοιπό προσωπικό και βεβαιώνει ότι πληρούνται οι προβλεπόμενοι όροι προκειμένου να ξεκινήσουν να τοποθετούνται κοχλιακά εμφυτεύματα, τα οποία -για να καταλαβαίνει και ο κόσμος που μας παρακολουθεί- αποκαθιστούν την ακοή σε άτομα με βαριά βαρηκοΐα ή κώφωση. Το Κέντρο δεν έμεινε στα χαρτιά, αλλά πραγματοποιήθηκε επιτυχώς η πρώτη κοχλιακή εμφύτευση το 2024 και μετά απολύτως τίποτα. 
Έχουμε λοιπόν, κύριε Υπουργέ, ένα αναγνωρισμένο Κέντρο σε μια δημόσια δομή υγείας, έχουμε εξειδικευμένο προσωπικό, έχουμε επιτυχή επέμβαση, αλλά δεν έχουμε συνέχεια στη λειτουργία του. Νομίζω ότι τα ερωτήματα που προκύπτουν είναι εύλογα. Ποιος είναι ο συγκεκριμένος λόγος που το Κέντρο δεν πραγματοποιεί πια επεμβάσεις; Πόσες κοχλιακές εμφυτεύσεις έχουν γίνει στη Λάρισα από την αναγνώριση του Κέντρου μέχρι σήμερα; Ποιος είναι σήμερα, κύριε Υπουργέ, ο επιστημονικά υπεύθυνος του Κέντρου; Θα θέλαμε να μας πείτε επίσης, από την ενημέρωση που έχετε λάβει, πότε θα πραγματοποιηθεί η επόμενη κοχλιακή εμφύτευση στο Πανεπιστημιακό Νοσοκομείο της Λάρισας. 
Αυτά για την ώρα και θα επανέλθω. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μεϊκόπουλο. 
Παρακαλώ, κύριε Υπουργέ, έχετε τον λόγο.  
ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε. 
Δεν σας είδα προχθές στα εγκαίνια του ΤΕΠ στον Βόλο. Τα νοσοκομεία και οι υποδομές που αναβαθμίζονται δεν ανήκουν στον Υπουργό Άδωνι Γεωργιάδη ή στην Κυβέρνηση της Νέας Δημοκρατίας. Κάποιους διαδηλωτές του ΚΚΕ είδα εκεί,  η αλήθεια είναι, περάσαμε και ωραία κιόλας, γελάσαμε, αλλά εσάς τώρα Βουλευτή Μαγνησίας να μιλήσετε στα εγκαίνια του ωραιότερου ΤΕΠ στην Ελλάδα, στο νοσοκομείο -με συγχωρείτε, για σας το λέω δεν το λέω για εμένα, μου λείψατε ομολογώ- έψαξα να σας βρω, αλλά δεν σας βρήκα. Θα ήσασταν πολύ ευπρόσδεκτος, όπως και όλοι οι συνάδελφοι του Κοινοβουλίου ασχέτως παρατάξεως. Επαναλαμβάνω, τα έργα ανήκουν σε όλο τον ελληνικό λαό, δεν είναι δικά μου -προς Θεού- ούτε εγώ τα πλήρωσα από την τσέπη μου, ο ελληνικός λαός τα έχει πληρώσει μέσω του Ταμείου Ανάκαμψης και Ανθεκτικότητας.
Πάμε τώρα στο ερώτημα. Στις 4 Δεκεμβρίου του 2023 αναγνωρίστηκε η Πανεπιστημιακή Κλινική του Πανεπιστημιακού Γενικού Νοσοκομείου Λαρίσης ως Κέντρο Κοχλιακής Εμφύτευσης, με επιστημονικά υπεύθυνο τον καθηγητή Χαράλαμπο Σκουλάκη και μετά έγινε η διαπιστωτική πράξη από τον πρύτανη του Πανεπιστημίου Θεσσαλίας. Διαπιστώθηκε τότε, στις 25 Ιουλίου του 2023, νομίμως η εκλογή του καθηγητή Χατζηιωάννου Ιωάννη ως διευθυντή της Πανεπιστημιακής Κλινικής Ωτορινολαρυγγολογίας, Χειρουργικής Κεφαλής και Τραχήλου του Τμήματος Ιατρικής Σχολής Επιστημών Υγείας του Πανεπιστημίου Θεσσαλίας, στη θέση του τέως διευθυντή Χαράλαμπου Σκουλάκη. 
Η θητεία του νεοεκλεγέντος Διευθυντού, δηλαδή του Χατζηιωάννου Ιωάννου, ορίστηκε αρχικώς από την 1η Σεπτεμβρίου του 2023 έως τις 31 Αυγούστου του 2026 και έχει ήδη επανεκλεγεί την 1η Σεπτεμβρίου του 2026 και λήγει -η νέα του θητεία- στις 31 Αυγούστου του 2029. Επειδή σύμφωνα με το ανωτέρω ΦΕΚ σε κάθε τροποποίηση ενημερώνονται αρμοδίως η διοίκηση, η υγειονομική περιφέρεια και οι αρμόδιες υπηρεσίες, έχει ήδη υποβληθεί αίτημα σε εκτέλεση της ανωτέρω διάταξης από τον Μάιο του 2026 προς τροποποίηση του σχετικού ΦΕΚ με την ορθή αντικατάσταση του ονόματος του διευθυντού, δηλαδή από το όνομα του Χαράλαμπου Σκουλάκη στον Χατζηιωάννου Ιωάννου. 
Επισημαίνεται ότι ο νυν Διευθυντής, καθηγητής Χατζηιωάννου, διαθέτει σχετική πιστοποίηση από αναγνωρισμένο προς τούτο Κέντρο στο πλαίσιο της ειδικότητας Ωτορινολαρυγγολογίας. Επιπλέον, ο διευθυντής είναι επιστημονικά υπεύθυνος σύμφωνα με τα αναλυτικώς αναφερόμενα κ.λπ.. 
Περαιτέρω, σας ενημερώνουμε ότι από την αναγνώριση του Κέντρου το 2023 έχει πραγματοποιηθεί μία μόνο επέμβαση, η διαδικασία και τα αποτελέσματα της οποίας αμφισβητήθηκαν από τον Διευθυντή καθηγητή κ. Χατζηιωάννου και ήδη ελέγχονται στο πλαίσιο εκκρεμούσας ποινικής διαδικασίας. Δηλαδή, έχει κάνει καταγγελίες ο διάδοχος προφανώς για τον προηγούμενο. 
Από την επέμβαση εκείνη μέχρι και σήμερα δεν έχουν πραγματοποιηθεί άλλες επεμβάσεις, δεδομένου ότι δεν υφίστανται από την αναγνώριση του Κέντρου και εντεύθεν οι προϋποθέσεις για την ορθή και ασφαλή λειτουργία αυτού. Συγκεκριμένα, δεν έχει ολοκληρωθεί εισέτι η προμήθεια του εξοπλισμού ρύθμισης και η διαμόρφωση του χώρου εκπαίδευσης και ρύθμισης των ασθενών με κοχλιακά εμφυτεύματα. 
Γίνεται μνεία ότι μετά την εμφύτευση, για την ορθή λειτουργία ενός εμφυτεύματος, απαιτείται η εκπαίδευση του ασθενούς σε ειδικά διαμορφωμένο χώρο και με τη χρήση κατάλληλου εξοπλισμού. Σήμερα, η διοίκηση του νοσοκομείου είναι σε διαδικασία αναζήτησης και δημιουργίας αυτού του χώρου και προμήθειας του σχετικού εξοπλισμού, προκειμένου να λειτουργήσει νομίμως και ασφαλώς το Κέντρο προς όφελος των ασθενών. 
Όταν αυτό καταστεί εφικτό, με την ολοκλήρωση των ως άνω περιγραφόμενων ενεργειών και την εκπαίδευση των ασθενών, θα γίνει ξανά η λειτουργία του Κέντρου αυτού. Μετά την παράδοση του χώρου, αυτός πρέπει να διαμορφωθεί, να ηχομονωθεί και να εξοπλιστεί με τις κατάλληλες συσκευές. Άρα, ακόμη είμαστε στη διαδικασία ανάπτυξης της κλινικής. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Μεϊκόπουλε, έχετε τον λόγο. 
ΑΛΕΞΑΝΔΡΟΣ ΜΕΪΚΟΠΟΥΛΟΣ: Κύριε Υπουργέ, ευχαριστώ πολύ για το προσωπικό σας ενδιαφέρον και θα είμαι παρών την επόμενη φορά που στο ΤΕΠ θα έχουν προκηρυχθεί και οι απαραίτητες θέσεις γιατρών που λείπουν εδώ και πάρα πολλά χρόνια και θα μπορέσει να καταστεί και λειτουργικό, πέρα από νέο σε μορφή. 
Όμως, σήμερα μας είπατε κάτι εξαιρετικά σημαντικό. Μπορεί να μην έχει εκδοθεί ακόμα διοικητική πράξη, αλλά μας είπατε ότι άλλαξε ο Επιστημονικός Υπεύθυνος του Κέντρου. Πολύ ωραία. Η Υπουργική Απόφαση του 2023 που έχω μπροστά μου ορίζει ονομαστικά ως επιστημονικά υπεύθυνο τον καθηγητή Χαράλαμπο Σκουλάκη, ενώ ο κ. Χατζηιωάννου αναφέρεται μεταξύ των ιατρών που στελεχώνουν το Κέντρο. Όταν τέθηκε εγγράφως στο ίδιο το Υπουργείο σας αν η αλλαγή -προσέξτε- του Διευθυντή της ΩΡΛ Κλινικής σημαίνει και αλλαγή του Επιστημονικού Υπεύθυνου του Κέντρου, η Υπηρεσία σας απάντησε ότι δεν σημαίνει κάτι τέτοιο, εφόσον ο ήδη ορισμένος Επιστημονικός Υπεύθυνος εξακολουθεί να υπηρετεί στην Κλινική. 
Θα καταθέσω στα Πρακτικά, κύριε Υπουργέ, και το σχετικό έγγραφο, το έχω εδώ μαζί μου. 
Διευκρίνισε, μάλιστα, ότι για αλλαγή Επιστημονικού Υπευθύνου και τροποποίηση της Υπουργικής Απόφασης απαιτείται συγκεκριμένη διαδικασία και με υποβολή σχετικού αιτήματος προς το Υπουργείο μέσω της αρμόδιας Υγειονομικής Περιφέρειας.
Εφόσον, λοιπόν, αυτή η αλλαγή έγινε, παρακαλώ να καταθέσετε και στα Πρακτικά τη διοικητική πράξη, όταν αυτή γίνει και να μας πείτε και πότε κινήθηκε αυτή η διαδικασία. Πότε διαβιβάστηκε, για παράδειγμα, μέσω της 5ης Υγειονομικής Περιφέρειας; Διότι άλλον Επιστημονικό Υπεύθυνο ορίζει η Υπουργική Απόφαση που έχουμε στα χέρια μας και άλλον μας ανακοινώνετε σήμερα εσείς. 
Πέραν αυτού, όμως, το ουσιαστικό ζήτημα -και επιμένω σ’ αυτό, κύριε Υπουργέ- είναι η λειτουργία του Κέντρου. Θέλω να μας κατονομάσετε το συγκεκριμένο κώλυμα που υπάρχει σήμερα. Είναι διοικητικό; Είναι επιστημονικό; Είναι υλικοτεχνικό; Ποιος συγκεκριμένος εξοπλισμός, για παράδειγμα, λείπει; Τι ακριβώς λείπει σήμερα και δεν γίνονται οι επεμβάσεις;
Σε κάθε περίπτωση, όποιο και να είναι το πρόβλημα, η ίδια η Υπουργική Απόφαση προβλέπει ότι εάν μεταβληθούν ουσιαστικά στοιχεία που επηρεάζουν την εύρυθμη λειτουργία του Κέντρου, η Διοίκηση του Νοσοκομείου οφείλει να ενημερώσει άμεσα την 5η Υγειονομική Περιφέρεια και το Υπουργείο Υγείας. Είχατε κάποια τέτοια ενημέρωση; Αν ναι, πότε; Με ποιο έγγραφο; Και ποιο πρόβλημα ακριβώς σας γνωστοποιήθηκε; Και τι έκανε, εν τέλει, το Υπουργείο Υγείας για να το λύσει; Αν δεν υπήρξε τέτοια ενημέρωση, τότε πρέπει να εξετάσετε στα σοβαρά τι ακριβώς συμβαίνει, γιατί ένα Κέντρο που δημιουργήθηκε για να εξυπηρετεί βαρήκοα και κωφά άτομα στη Θεσσαλία -και όχι μόνο- δεν είναι δυνατόν σχεδόν τρία χρόνια μετά την αναγνώρισή του να έχει πραγματοποιήσει μόλις μία κοχλιακή εμφύτευση και αυτό να θεωρείται κανονική λειτουργία. Και εδώ θα ήθελα να έχουμε την πραγματική εικόνα μέσα από αριθμούς. Πόσα αιτήματα προγραμματισμού χειρουργείου υποβλήθηκαν; Πόσα από αυτά προγραμματίστηκαν;
Κύριε Υπουργέ, έχουμε προ πολλού ξεπεράσει το στάδιο της ανταλλαγής εγγράφων μεταξύ Νοσοκομείου, ΥΠΕ και Υπουργείου. Το ζήτημα πλέον είναι το αποτέλεσμα. Γι’ αυτό και ζητώ από εσάς μια πολύ συγκεκριμένη δέσμευση. Τι ακριβώς πρέπει να συμβεί από αύριο το πρωί, ώστε ένας εγκεκριμένος ασθενής να μπορεί να χειρουργηθεί επιτέλους στη Λάρισα; Τόσο απλά.
Καταθέτω και τα έγγραφα για τα Πρακτικά.
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Μεϊκόπουλε.
Παρακαλώ, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, θα μου επιτρέψετε να σας πω ότι μάλλον κάνατε λάθος, διότι μπορούσατε να είχατε έρθει, καθ’ όσον στο νοσοκομείο Βόλου σε σχέση με την εποχή που κυβερνούσατε είμαστε συνολικά συν σαράντα έξι άτομα προσωπικό, συγκεκριμένα συν δώδεκα γιατρούς κλάδου ΕΣΥ, δέκα ιατρούς ειδικευόμενους επιπλέον, εννέα επιπλέον νοσηλευτές, δεκαπέντε λοιπό προσωπικό.
Όσον αφορά το προσωπικό το τρέχον, πρέπει να σας πω ότι κάναμε μια προκήρυξη για επτά θέσεις γιατρών, καλύφθηκαν και οι επτά και πιάνουν δουλειά στο επόμενο δεκαήμερο. Επειδή, λοιπόν, για να γίνουν καινούργια ΤΕΠ στον Βόλο χρειάστηκαν είκοσι πέντε χρόνια, άρα για να προσκληθείτε σε εγκαίνια σε ΤΕΠ στον Βόλο θέλετε άλλα είκοσι πέντε το λιγότερο, μάλλον χάσατε μία ευκαιρία και λυπούμαι γι’ αυτό. 
Πάμε τώρα στο ερώτημα. Είπα -και προσπάθησα να το πω ευγενικά- ότι πράγματι αναγνωρίστηκε το Κέντρο πριν εγώ γίνω Υπουργός. Ο νέος καθηγητής που εξελέγη στο Πανεπιστήμιο Θεσσαλίας προσέφυγε στη δικαιοσύνη και είπε ότι αυτό το Κέντρο στην πραγματικότητα κακώς αναγνωρίστηκε και δεν πληρούσε τις επιστημονικές προϋποθέσεις λειτουργίας που θα έπρεπε να πληροί. Γι’ αυτό έχει ξεκινήσει ποινική διερεύνηση για το ένα περιστατικό που χειρουργήθηκε. 
Από την ώρα που για το ένα που χειρουργήθηκε υπήρξε καταγγελία και ποινική διερεύνηση, προφανώς σταμάτησαν τα χειρουργεία. Στο ενδιάμεσο εξελέγη αυτός ο καθηγητής και ανανεώθηκε η θητεία του και, άρα, αυτός πρέπει να γίνει διευθυντής. Ήδη, η σχετική διοικητική διαδικασία έχει ξεκινήσει για να γίνει αυτός διευθυντής. Παράλληλα έχει αιτηθεί μία σειρά παρεμβάσεων στο νοσοκομείο ιατροτεχνολογικού εξοπλισμού, αλλά και κατασκευής του χώρου, ώστε να πληροί τις προϋποθέσεις που η επιστήμη λέει ότι πρέπει να έχει και που δεν είναι σύμφωνες με τις προηγούμενες που είχαν εγκριθεί. Και αυτή η διαδικασία είναι τώρα που διενεργείται από τη Διοίκηση του νοσοκομείου. Αυτά έχω να σας πω. Αυτά μου λέει η Υπηρεσία. Αυτή είναι η απάντησή μου. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Οι τρεις επόμενες ερωτήσεις απευθύνονται προς τον Υπουργό Εσωτερικών. Ξεκινάμε, λοιπόν, με την τρίτη με αριθμό 1326/14-9-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Για τη μετεγκατάσταση του 2ου Γυμνασίου και του 3ου Γυμνασίου Ξάνθης».
Παρακαλώ, κύριε Δελή, έχετε τον λόγο.
ΙΩΑΝΝΗΣ ΔΕΛΗΣ: Ευχαριστώ πολύ, κύριε Πρόεδρε.
Πάμε, κύριε Υπουργέ στην Ξάνθη, στο σχολικό συγκρότημα του 2ου και του 3ου Γυμνασίου της πόλης, στο οποίο βέβαια προέκυψαν πολύ σοβαρά προβλήματα στατικής επάρκειας και με το ξεκίνημα της φετινής σχολικής χρονιάς περίπου εξακόσιοι μαθητές και δεκάδες εκπαιδευτικοί καλούνται να μετακινηθούν. Και μετακινούνται ήδη του 2ου Γυμνασίου σε ένα ιδιωτικό εκπαιδευτήριο δέκα χιλιόμετρα έξω από την πόλη -έναντι μάλιστα αδρότατου ενοικίου- και του 3ου Γυμνασίου στο 3ο Γενικό Λύκειο, του οποίου βεβαίως επιβαρύνεται η ομαλή λειτουργία αντικειμενικά. 
Τώρα, όλο αυτό το διάστημα, γονείς και εκπαιδευτικοί ξεσηκώνονται και με συνεχείς ανακοινώσεις και κινητοποιήσεις αναδεικνύουν τα προβλήματα που ανακύπτουν από αυτή τη μετεγκατάσταση των δύο Γυμνασίων, μέχρι να ολοκληρωθούν βεβαίως τα απαραίτητα έργα, γιατί όπως όλοι μπορούν να καταλάβουν, συστέγαση ενός σχολείου σημαίνει ότι μοιράζεται τους ίδιους ακριβώς χώρους με ένα άλλο, με ό,τι αυτό συνεπάγεται. Και ήδη, να σας πω εδώ, αν δεν το γνωρίζετε, ότι όταν το 3ο Γυμνάσιο χρειάστηκε μία αίθουσα ακόμη για τους μαθητές του, τότε δεν έγινε, ας πούμε, μία αίθουσα προκάτ, αλλά χωρίστηκε στη μέση η αίθουσα του εργαστηρίου του Γενικού Λυκείου. Και ας μη μιλήσουμε για τα προβλήματα της μεταφοράς. 
Τώρα, αν δει κανείς το χρονολόγιο το ιστορικό του κτηριακού αυτού προβλήματος, προκαλεί απορία -για να μην πω ότι αποτελεί πρόκληση- ότι από το 2021 ακόμα ανατίθεται ο πρώτος έλεγχος. Το 2023 επιβεβαιώνεται η ύπαρξη του προβλήματος. Το 2025 τον Απρίλη εντοπίζεται και πού ακριβώς υπάρχει το στατικό πρόβλημα. Και φτάνουμε πια στο 2026, λίγο πριν την έναρξη της φετινής σχολικής χρονιάς, για να ξεκινήσουν οι όποιες διαδικασίες αντιμετώπισης, οι οποίες σύμφωνα με τον Δήμαρχο της Ξάνθης θα κρατήσουν τουλάχιστον άλλα δύο χρόνια. Αυτά είπε στους γονείς και στους εκπαιδευτικούς στη διάρκεια της τελευταίας, της πρόσφατης κινητοποίησης .Μακροχρόνια, δηλαδή, θα είναι αυτή και αυτή η χρονική περίοδος, κάτι που υποδηλώνεται και από τη δίχρονη μίσθωση του ιδιωτικού εκπαιδευτηρίου όπου πάει το 2ο Γυμνάσιο. 
Σας λέμε, λοιπόν, ότι επείγει η τάχιστη αποκατάσταση της ασφαλούς λειτουργίας του 2ου και του 3ου Γυμνασίου της Ξάνθης στον χώρο τους, αλλά και η επίλυση των προβλημάτων, κύριε Υπουργέ, που δημιουργούνται στο ενδιάμεσο διάστημα με τη μετακίνηση των μαθητών, με την απαραίτητη κρατική χρηματοδότηση για τις εργασίες και την απρόσκοπτη δωρεάν μεταφορά των μαθητών.
ΠΡΟΕΔΡΕΥΩΝ (Ιωάννης Πλακιωτάκης): Θα απαντήσει ο Υφυπουργός Εσωτερικών κ. Βασίλειος-Πέτρος Σπανάκης. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, έχω παρατηρήσει ότι καταθέτετε ερωτήσεις όταν έχουν βρεθεί λύσεις. Και θα είμαι πολύ συγκεκριμένος. Για το σχολικό συγκρότημα που στεγάζει δύο σχολικές μονάδες στην Ξάνθη, για το 2ο και το 3ο Γυμνάσιο Ξάνθης, ο αρμόδιος Δήμος Ξάνθης βρήκε λύσεις για τη συνέχιση της απρόσκοπτης εκπαιδευτικής λειτουργίας. 
Ως προς το 3ο Γυμνάσιο που αναφέρεστε στην επίκαιρη ερώτησή σας, προκρίθηκε η συστέγαση με σχολική μονάδα του Λυκείου μέσα στην πόλη της Ξάνθης, καθώς οι διαθέσιμοι χώροι της συγκεκριμένης σχολικής εγκατάστασης επαρκούν για την κάλυψη των στεγαστικών αναγκών του Γυμνασίου. 
Το πρόβλημα ήταν η μετεγκατάσταση του 2ου Γυμνασίου, το οποίο αριθμεί πάνω από διακόσιους πενήντα μαθητές και μαθήτριες και ήταν απαραίτητη η εξασφάλιση κατάλληλου χώρου που να μπορεί να καλύψει το σύνολο των εκπαιδευτικών και λειτουργικών αναγκών του Γυμνασίου. 
Ο Δήμος Ξάνθης, λοιπόν, επέλεξε ως την πλέον εφαρμόσιμη και ενδεδειγμένη λύση την προσωρινή μεταστέγαση του 2ου Γυμνασίου -επαναλαμβάνω την προσωρινή μεταστέγαση- στις εγκαταστάσεις των ιδιωτικών εκπαιδευτηρίων, έως ότου αποκατασταθούν οι ζημιές στο υπάρχον κτίριο.
Και καταθέτω στα Πρακτικά την απόφαση 26, με ημερομηνία 10 Σεπτεμβρίου 2026 από τη συνεδρίαση του Δημοτικού Συμβουλίου Ξάνθης.
(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η προτεινόμενη εγκατάσταση αφορά αυτοτελή και διακριτή πτέρυγα στο συγκεκριμένο εκπαιδευτήριο, η οποία μπορεί να διατεθεί για την αποκλειστική λειτουργία του 2ου Γυμνασίου. Ειδικότερα, η εν λόγω πτέρυγα περιλαμβάνει έντεκα αίθουσες δυναμικότητας έως είκοσι πέντε μαθητών και μαθητριών, ανά αίθουσα, ένα εργαστήριο Πληροφορικής, προαύλιο χώρο διακριτό και αποκλειστικό για τους μαθητές και τις μαθήτριες του 2ου Γυμνασίου, διακριτή είσοδο και έξοδο της σχολικής μονάδας, σαφή και λειτουργικό διαχωρισμό από τους χώρους που χρησιμοποιούνται από το ιδιωτικό εκπαιδευτήριο, δυνατότητα πλήρους και αυτοτελούς καθημερινής λειτουργίας του 2ου Γυμνασίου και δυνατότητα πραγματοποίησης ξεχωριστής πρωινής προσευχής για τους μαθητές και τις μαθήτριες του 2ου Γυμνασίου. Η συγκεκριμένη εγκατάσταση καλύπτει το σύνολο των στεγαστικών και λειτουργικών αναγκών της σχολικής μονάδας για τους πάνω από διακόσιους πενήντα μαθητές και μαθήτριες του 2ου Γυμνασίου Ξάνθης. Επιλέχθηκε ως πρόσφορη επιλογή, για να αποφευχθεί η λειτουργία του σχολείου σε απογευματινό ωράριο. Ταυτόχρονα, η ύπαρξη ξεχωριστής πτέρυγας εισόδου και εξόδου, προαυλίου και λοιπών διακριτών χώρων, διασφαλίζει ότι το 2ο Γυμνάσιο θα λειτουργεί πλήρως ως αυτοτελής δημόσια σχολική μονάδα, με σαφή λειτουργικό διαχωρισμό από το άλλο εκπαιδευτικό ίδρυμα. 
Ο Δήμος Ξάνθης προχώρησε στις ενέργειες αυτές, μετά τη σύμφωνη γνώμη της Περιφερειακής Διεύθυνσης Εκπαίδευσης Ανατολικής Μακεδονίας και Θράκης, καθώς και της αρμόδιας Επιτροπής Καταλληλότητας των Σχολικών Κτιρίων.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υφυπουργό.
Ο κ. Δελής έχει τον λόγο.
ΙΩΑΝΝΗΣ ΔΕΛΗΣ: Μας απαντήσατε, κύριε Υφυπουργέ και μάλιστα, με μια δόση αλαζονείας, ότι βρέθηκε λύση. Πρέπει να σας πω ότι η λύση είναι να πάνε αυτά τα παιδιά στο σχολείο της γειτονιάς τους και όχι να τρέχουν εδώ και εκεί, είτε δύο χιλιόμετρα, είτε δέκα χιλιόμετρα, γιατί αυτή είναι η κατάσταση αυτή τη στιγμή. Για να μη μιλήσουμε για τη λύση που δόθηκε την προσωρινή τώρα, σε ό,τι αφορά, για παράδειγμα, τη μετακίνηση. 
Ξέρετε πολύ καλά ότι τα μισά παιδιά πάνε σε αυτό το ιδιωτικό σχολείο που είναι δέκα χιλιόμετρα έξω από την Ξάνθη, ενώ πριν ήταν το σχολείο δίπλα στο σπίτι τους. Αυτό δεν έχει καμία σημασία, λέτε εσείς; 
Τα υπόλοιπα παιδιά τώρα. Ξέρετε ότι πρέπει να μετακινηθούν, τουλάχιστον, δύο χιλιόμετρα για να πάνε στο καινούργιο τους σχολείο, από εκεί που το είχαν δίπλα τους; Και τι κάνετε γι’ αυτό; Έχετε μια υπουργική απόφαση εκεί, η οποία λέει ότι δικαιούνται αποζημίωσης και δωρεάν μεταφοράς, μόνο αν είναι πάνω από δυόμισι χιλιόμετρα. Αυτά τα παιδιά τα καημένα δεν είναι στα δυόμισι χιλιόμετρα -είναι στα δύο χιλιόμετρα, είναι στα δύο εκατό- και δεν δικαιούνται. Και θα πληρώνουν και εισιτήριο από πάνω για τις αβελτηρίες του κράτους, επειδή δεν φρόντισε να έχει το σχολείο τους ασφάλεια. Χωρίς να φταίνε, δηλαδή, θα πληρώνουν και από πάνω. Και οι γονείς, μάλιστα, βγάζουν και ανακοινώσεις -τι να λέμε, τώρα- και ψάχνουν και χρηματοδότηση. Ψάχνουν χορηγούς -λέει- για τη μετακίνηση των παιδιών. 
Δεν μπορείτε να βρείτε ένα κονδύλι για να μετακινηθούν και αυτά τα παιδιά, τα διακόσια-διακόσια πενήντα αυτού του Γυμνασίου, δωρεάν στο σχολείο τους; Άλλωστε, εσείς είστε υπεύθυνοι, εννοώ οι κυβερνήσεις, η πολιτεία. 
Τώρα, τα προβλήματα της στατικής επάρκειας στην Ξάνθη έρχονται να υπογραμμίσουν με έναν τρόπο ισχυρό το σοβαρό πρόβλημα που υπάρχει, να μην πω σε όλη τη χώρα, αλλά στην Ξάνθη ιδιαίτερα και μάλιστα, μας το υπενθύμισε και εκείνος ο σεισμός που έγινε τον περασμένο Νοέμβρη στην πόλη, των 4,5 Ρίχτερ. Ξέρετε, προτεραιότητα τελικά για την Κυβέρνηση, ενώ υπάρχουν όλα αυτά τα προβλήματα -και θα σας πω μερικά προβλήματα από όλα τα σχολεία- ήταν να βρει δύο σχολεία να τα κάνει Ωνάσεια, να τα θέσει δηλαδή στην υπηρεσία του Ωνάσειου Ιδρύματος.
Διότι αυτή τη στιγμή -τώρα, αυτή τη στιγμή που μιλάμε- τέσσερα νηπιαγωγεία στεγάζονται σε κοντέινερ και δύο Δημοτικά Σχολεία στεγάζονται σε κτίρια, το 15ο και το 20ο και το 15ο Νηπιαγωγείο στο Δροσερό -όσοι ξέρουν από Ξάνθη, καταλαβαίνουν σε τι αναφέρομαι, αναφέρομαι σε απαράδεκτες και σε άθλιες, πραγματικά, συνθήκες- ενώ στο 1ο Ειδικό Σχολείο υπάρχει και λειτουργεί και το ΚΕΔΑΣΥ. Αυτό, δηλαδή, που γνωματεύει ποια παιδιά θα πάνε στο ειδικό σχολείο. Και μέσα στο καλοκαίρι είχαμε και την κατάργηση του 18ου Δημοτικού Σχολείου μέσω του 9ου ενώ υπήρχε απόφαση -είχε συζητηθεί, μάλιστα, επίκαιρη ερώτησή μας εδώ- για την ανέγερση σχολικού κτιρίου για το 18ο Δημοτικό Σχολείο. 
Εν πάση περιπτώσει, αυτή είναι η δική σας πολιτική, αλλά και των προηγούμενων κυβερνήσεων. Λεφτά για τα σχολεία δεν είστε διατεθειμένοι να δώσετε. Υποστελεχωμένες δημοτικές υπηρεσίες, εργολάβοι, κατάργηση του δημόσιου φορέα που είχε την ευθύνη της ανέγερσης, τα σχολεία πια θα γίνονται με ΣΔΙΤ. Όταν, όμως, πρόκειται για την κερδοφορία των μεγάλων επιχειρηματικών ομίλων, των επενδυτών, εκεί τα πράγματα τρέχουν γρήγορα, «αστραπή», με fast track διαδικασίες.  Άμα είναι για σχολεία, για εργατικές λαϊκές οικογένειες, για νοσοκομεία, για τη σχολική στέγη, τότε έχουμε χρονοβόρες γραφειοκρατικές διαδικασίες και όλα πάνε με τον αραμπά. 
Δύο πράγματα σας ζητάμε, κύριε Υφυπουργέ, και οφείλετε να δεσμευτείτε! Συγκεκριμένο δεσμευτικό χρονοδιάγραμμα αποκατάστασης του 2ου και του 3ου Γυμνασίου της Ξάνθης - με την ανάλογη, βέβαια, κρατική χρηματοδότηση- και δωρεάν μεταφορά των παιδιών. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Δελή. 
Ο κύριος Υφυπουργός έχει τον λόγο.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, είναι πάρα πολύ άσχημο πάνω στα θέματα της παιδείας και της αγωνίας των μαθητών, των γονέων, των κηδεμόνων, των εκπαιδευτικών, να δείχνουμε σημάδια κινδυνολογίας. Είπατε ότι είναι επί πληρωμή και με εισιτήριο η μεταφορά. Αυτό από πού το βρήκατε, από πού προκύπτει; Από πού προκύπτει; 
ΙΩΑΝΝΗΣ ΔΕΛΗΣ: Από την πραγματικότητα.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θα ήθελα να σας παρακαλέσω όταν τοποθετείστε και μάλιστα στη διαδικασία των επίκαιρων ερωτήσεων, όταν λέτε κάτι, να το τεκμηριώνετε. Διότι αυτό το οποίο λέτε είναι ένα μεγάλο ψέμα και σας παρακαλώ πάρα πολύ να επανορθώσετε, …
ΙΩΑΝΝΗΣ ΔΕΛΗΣ: Σε ακούνε.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):…διότι μας ακούν γονείς και εκπαιδευτικοί και πρέπει να έχουμε εδώ μια σοβαρότητα. 
ΙΩΑΝΝΗΣ ΔΕΛΗΣ: Από το 3ο Γυμνάσιο πληρώνουν  εισιτήριο.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ όχι διακοπές!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Οι συγκεκριμένοι χώροι για τα σχολεία που αναφέρατε διατέθηκαν στον Δήμο Ξάνθης με τη διαδικασία της απευθείας μίσθωσης την οποία προβλέπει το άρθρο 554 του Νέου Κώδικα Τοπικής Αυτοδιοίκησης, για την κάλυψη στεγαστικών αναγκών σχολικών μονάδων Πρωτοβάθμιας και Δευτεροβάθμιας Εκπαίδευσης, στην περίπτωση που προκύπτουν επείγοντες και απρόβλεπτοι λόγοι που υπαγορεύουν την προσωρινή μεταστέγαση του σχολείου σε άλλο κτίριο. Μία ακόμη θεσμική παρέμβαση την οποία -να το ακούν εδώ και οι γονείς και οι μαθητές και οι εκπαιδευτικοί στην Ξάνθη- δεν υποστήριξε το Κομμουνιστικό Κόμμα Ελλάδας. 
Άρα, μία λύση που βρήκε ο Δήμος Ξάνθης, μέσα από τη διαδικασία συνεδρίασης του δημοτικού συμβουλίου, μέσα από τη διαδικασία συζήτησης των συλλόγων με τον Δήμαρχο της Ξάνθης έρχεται και ψηφίζει το δημοτικό συμβούλιο. Και να ξέρετε ότι τι θεσμική αυτή παρέμβαση το Κομμουνιστικό Κόμμα δεν την έχει ψηφίσει στο Ελληνικό Κοινοβούλιο. 
Η διάρκεια της μίσθωσης τώρα ορίστηκε στα δύο χρόνια, σύμφωνα με όσα προβλέπει ο νόμος, αλλά με όρο υπέρ του Δήμου Ξάνθης να επιτρέπεται η πρόωρη λύση της μίσθωσης σε περίπτωση που επιλυθεί νωρίτερα το ζήτημα της μόνιμης εγκατάστασης του 2ου Γυμνασίου Ξάνθης. Συγκεκριμένα πράγματα, ξεκάθαρα πράγματα. 
Σχετικά τώρα με τη μεταφορά των μαθητών, από το 2ο Γυμνάσιο προς το κτίριο που έχουμε προς μίσθωση, η Περιφέρεια Ανατολικής Μακεδονίας- Θράκης έχει ξεκινήσει τη διαδικασία για τη μίσθωση λεωφορείων. Μέχρι να ολοκληρωθεί η διαδικασία και να υπογραφεί η Σύμβαση, οι μαθητές μετακινούνται δωρεάν -επαναλαμβάνω, δωρεάν- με χρήση ειδικών μαθητικών δελτίων. Καμία χρέωση. Σταματήστε να λέτε ψέματα.  
ΙΩΑΝΝΗΣ ΔΕΛΗΣ: Οι άλλοι;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ, όχι διακοπές. Όχι διακοπές!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Για τη μεταφορά μαθητών από το 3ο Γυμνάσιο προς το 3ο Λύκειο Ξάνθης γίνεται δωρεάν μετακίνηση, με χρήση ειδικών μαθητικών δελτίων, για όσους είναι δικαιούχοι. 

Αυτοί είναι όλοι οι μαθητές που διαμένουν πάνω από 2,5 χιλιόμετρα μακριά από το σχολείο, σύμφωνα με την Κοινή Υπουργική απόφαση.
ΙΩΑΝΝΗΣ ΔΕΛΗΣ: Έλα όμως, που είναι κάτω από 2,5. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Όσον αφορά στα θέματα της χρηματοδότησης στον Δήμο Ξάνθης, κύριε συνάδελφε, έχει προγραμματιστεί να κατανεμηθεί από τους ΚΑΠ για το 2026, ποσό που ξεπερνά το 1.120.000 ευρώ για κάλυψη δαπανών εκτέλεσης έργων και επενδυτικών δραστηριοτήτων και ποσό ύψους 275.400 ευρώ για την επισκευή και συντήρηση σχολικών κτηρίων, ενώ τα ίδια ποσά είχαν αποδοθεί στον Δήμο Ξάνθης και κατά τη διάρκεια του προηγούμενου έτους. 
Κλείνοντας, θέλω να πω ότι βρίσκομαι σε άμεση επικοινωνία με έναν νέο, ικανό δήμαρχο, τον Δήμαρχο της Ξάνθης, τον κ. Κοντό, προκειμένου να αντιμετωπίσουμε επιμέρους ζητήματα που υπάρχουν και κυρίως για τη δωρεάν μεταφορά των μαθητών και για όλους τους μαθητές. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Συνεχίζουμε με τη δωδέκατη με αριθμό 1332/14-9-2026 επίκαιρη ερώτηση δεύτερου κύκλου της Βουλευτού Λέσβου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Μαρίας Κομνηνάκα προς τον Υπουργό Εσωτερικών με θέμα: «Επείγοντα μέτρα για την απρόσκοπτη και ασφαλή λειτουργία των παιδικών σταθμών του δήμου Ρόδου και διασφάλιση ίσων δικαιωμάτων στους εργαζόμενους της ΑΜΚΕ Ρόδου».
Ορίστε, κυρία Κομνηνάκα, έχετε τον λόγο.
ΜΑΡΙΑ ΚΟΜΝΗΝΑΚΑ: Ευχαριστώ, κύριε Πρόεδρε. 
Κύριε Υπουργέ, για να σας προλάβω να μην πείτε ότι πάλι αφού λύσατε το πρόβλημα καταθέσαμε την ερώτηση, καταθέσαμε την ερώτηση για τα προβλήματα που δημιουργήθηκαν αρχικά, μετά την εισαγωγή του νέου Κώδικα Τοπικής Αυτοδιοίκησης για το ενιαίο πλαίσιο προσλήψεων για το προσωπικό των δομών προσχολικής αγωγής στον Δήμο Ρόδου, που αφορούσε παιδικούς σταθμούς που λειτουργούσαν μέσω ΑΜΚΕ και οι οποίοι δεν έπαιρναν την προϋπηρεσία που έπαιρναν οι υπόλοιποι εργαζόμενοι στους παιδικούς σταθμούς που ήταν απευθείας στον Δήμο. 
Πράγματι, αυτή η εξόφθαλμα άνιση αντιμετώπιση σε βάρος μερίδας των εργαζομένων λύθηκε μετά την κατάθεση της ερώτησης την προηγούμενη εβδομάδα, με τροπολογία που έφερε το Υπουργείο σας. Όμως και αυτή η επίλυση του προβλήματος είναι μερική, γιατί παραμένει άλυτο το πρόβλημα, κυρίως για τους ΠΕ Νηπιαγωγούς που υπηρετούν επί σειρά ετών στους δημοτικούς παιδικούς σταθμούς και στη Ρόδο και αλλού, βεβαίως. Στη Ρόδο μιλάμε για δεκαπέντε νηπιαγωγούς, ορισμένοι εκ των οποίων υπηρετούν μάλιστα συνεχόμενα από το 2002 και αυτή δεν λύνεται με τη δυνατότητα που δίνετε οριζόντια στους δήμους να προβλέψουν αντίστοιχες οργανικές θέσεις ΠΕ Διοικητικού - Οργανικού. Αυτό γίνεται, γιατί αφ’ ενός σε αντίθεση με τις λοιπές κατηγορίες για τους ΠΕ Νηπιαγωγούς δεν λαμβάνεται υπ’ όψιν στη μοριοδότησή τους η ειδική προϋπηρεσία που έχουν στις δομές προσχολικής αγωγής του Δήμου, αλλά κυρίως το βασικότερο πρόβλημα είναι ότι η δυνητική μετατροπή τους σε ΠΕ Διοικητικού απαξιώνει στην πραγματικότητα τον παιδαγωγικό ρόλο των νηπιαγωγών, γιατί υποβαθμίζεται το επιστημονικό τους υπόβαθρο, ακυρώνεται η πολυετής παιδαγωγική εμπειρία που έχουν και που πρόσφεραν όλα αυτά τα χρόνια στους παιδικούς σταθμούς των δήμων, στερώντας, βεβαίως και αυτό το εξειδικευμένο προσωπικό που βοηθάει στην εύρυθμη λειτουργία των σταθμών, όπως επίσης, χωρίς να έχουν και αυξημένες πιθανότητες πρόσληψης, αφού -όπως είπαμε- δεν λύνεται και το ζήτημα της προϋπηρεσίας τους. 
Ανάλογο πρόβλημα δημιουργείται και με τη θέση οδηγού, καθώς κατά τον χρόνο πρόσληψής του απαιτούνταν πλήρωση διαφορετικών τυπικών προσόντων, τα οποία σήμερα κατατάσσονται στα επικουρικά προσόντα. Άρα, ουσιαστικά, δεν είναι δεδομένο ότι αυτός ο άνθρωπος θα μπορέσει να συνεχίσει να εργάζεται εκεί που για χρόνια εργαζόταν.
Σας ρωτάμε, λοιπόν τα εξής: Με ποιον τρόπο θα λύσετε τα παραπάνω συγκεκριμένα προβλήματα που παραμένουν στον Δήμο Ρόδου, αλλά και σε άλλους δήμους, σε σχέση με τις θέσεις των ΠΕ Νηπιαγωγών και αν θα υπάρξει επαρκής χρηματοδότηση για την πλήρη κάλυψη των αναγκών όλων των βρεφονηπιακών και παιδικών σταθμών και των κοινωνικών δομών του Δήμου Ρόδου. Και βεβαίως, σε τι ενέργειες θα προχωρήσετε, ώστε γίνουν όλες οι αναγκαίες προσλήψεις και η μονιμοποίηση των εργαζομένων σε παιδικούς σταθμούς και ΚΔΑΠ - ΚΔΑΠΜΕΑ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Κομνηνάκα.
 Παρακαλώ, κύριε Υπουργέ, έχετε τον λόγο.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Διάβασα με προσοχή την επίκαιρη ερώτηση η οποία κατατέθηκε στις 14 Σεπτεμβρίου. Στις 14 Σεπτεμβρίου κατατέθηκε και η τροπολογία που έλυνε ένα θέμα με τις ΑΜΚΕ. Δηλαδή μόλις κατατέθηκε η τροπολογία μάλλον θυμηθήκατε ότι πρέπει να το αναδείξετε. Δεν ξέρω ακριβώς την ώρα, αλλά συμπίπτει. Ξέρετε, οι ημερομηνίες και οι ώρες έχουν μια σημασία στην απόδειξη πραγμάτων. 
Στις 14 Σεπτεμβρίου καταθέτει το Υπουργείο Εσωτερικών τη συγκεκριμένη τροπολογία, με την οποία λύνουμε το θέμα όχι μόνο για τη Ρόδο, αλλά για όλη την Ελλάδα και λύνουμε το θέμα για τους παιδικούς, για τους βρεφονηπιακούς και για τους νηπιακούς σταθμούς. 
Είναι ένα χρόνιο πρόβλημα αυτό που λύνουμε και το λύνουμε οριστικά και το ξέρετε αυτό. Έρχεστε λοιπόν, στις 14 Σεπτεμβρίου και καταθέτετε την τροπολογία. Δικαίωμά σας. 
Μιλάτε λοιπόν, για τη διασφάλιση ίσων δικαιωμάτων στους εργαζόμενους στις ΑΜΚΕ Ρόδου και ζητάτε συμπληρωματικές διατάξεις για τη στελέχωση των παιδικών σταθμών. Την Τρίτη που ψηφίστηκε όμως στη Βουλή η σχετική διάταξη -για να το ακούνε εδώ οι εργαζόμενοι- το ΚΚΕ, το Κομμουνιστικό Κόμμα Ελλάδος την καταψήφισε τη διάταξη αυτή. Ψηφίστηκε στις 15 Σεπτεμβρίου. Ικανοποίησε αιτήματα -προσέξτε- των συλλογικών φορέων της αυτοδιοίκησης, της ΚΕΔΕ κ.λπ. που αφορούν στο κρίσιμο της στελέχωσης και -όπως είπα προηγουμένως- των νηπιακών, βρεφονηπιακών, παιδικών σταθμών. 
Και τι λέει η καινούργια διάταξη; Από τη στιγμή που ο πρότυπος κανονισμός δίνει τη δυνατότητα εγγραφής νηπίων και βρεφών καθ’ υπέρβαση της δυναμικότητας κάθε σταθμού με 10%, τώρα για τον καθορισμό των θέσεων που πρόκειται να συσταθούν λαμβάνεται πλέον υποχρεωτικά υπ’ όψιν η υπέρβαση της δυναμικότητας, άρα, περισσότερες θέσεις μόνιμου προσωπικού για τη λειτουργία των παιδικών και βρεφονηπιακών σταθμών των δήμων και καλύτερη φροντίδα των παιδιών μας. 
Δεύτερον, με την ίδια διάταξη επιτρέπεται η σύσταση μόνιμων θέσεων και σε δήμους οι οποίοι λειτουργούσαν παιδικούς, βρεφικούς και βρεφονηπιακούς σταθμούς σε Αστικές Μη Κερδοσκοπικές Εταιρείες στις οποίες συμμετέχουν κατά πλειοψηφία. Εδώ έχουμε το παράδειγμα της Ρόδου, αλλά δεν είναι μόνο η Ρόδος. Είναι ολόκληρη η Ελλάδα. 
Τρίτον, με τη νέα ρύθμιση -πάλι σε ικανοποίηση πολλών αιτημάτων των δήμων- συμπληρώθηκε το άρθρο 768 του Κώδικα Τοπικής Αυτοδιοίκησης για τη σύσταση επιπλέον θέσεων σε παιδικούς σταθμούς και προβλέπεται ότι η προηγούμενη απασχόληση στο Πρόγραμμα «Εναρμόνιση Οικογενειακής και Επαγγελματικής Ζωής» συνυπολογίζεται ως ειδικά μοριοδοτούμενη εμπειρία. Με αυτόν τον τρόπο οι δήμοι εξακολουθούν να αξιοποιούν έμπειρους παιδαγωγούς προς όφελος της λειτουργίας των παιδικών και βρεφικών σταθμών τους. 
Τέταρτον, με τη νέα ρύθμιση δίνεται παράταση μέχρι 15 Οκτωβρίου -από 30 Σεπτεμβρίου που ήταν η αρχική ημερομηνία- της προθεσμίας που θέτει ο νόμος στους Δήμους για να υποβάλλουν προς έγκριση την τροποποίηση των οργανισμών εσωτερικής υπηρεσίας τους. Με αυτόν τον τρόπο, θα έχουν τη δυνατότητα να ξεκινήσουν ομαλά τη διαδικασία για την κάλυψη των θέσεων στους παιδικούς, βρεφικούς και βρεφονηπιακούς σταθμούς με τακτικό προσωπικό. 
Υπενθυμίζω ότι με τα άρθρα 757 έως 768 του Κώδικα θεσπίστηκε νέο ειδικό πάγιο σύστημα προσλήψεων του παιδαγωγικού και λοιπού προσωπικού όλων των κατηγοριών, κλάδων και ειδικοτήτων για τη στελέχωση των παιδικών, βρεφικών, βρεφονηπιακών σταθμών των ΟΤΑ Α΄ βαθμού, καθώς και των κοινωφελών επιχειρήσεων δήμων, εφόσον λειτουργούν αντίστοιχες δομές. 
Στο πλαίσιο αυτό του νέου συστήματος προβλέπεται η σύσταση οργανικών θέσεων τακτικού προσωπικού των κατηγοριών, κλάδων και ειδικοτήτων που προβλέπονται στον Πρότυπο Κανονισμό Λειτουργίας Δημοτικών και Βρεφονηπιακών Σταθμών μέσω της τροποποίησης των οικείων οργανισμών εσωτερικής υπηρεσίας ή κανονισμών λειτουργίας των φορέων. 
Στα υπόλοιπα θα αναφερθώ στη δευτερολογία μου. 
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε, κύριε Υπουργέ. 
Παρακαλώ, κύριε Κομνηνάκα, έχετε τον λόγο. 
ΜΑΡΙΑ ΚΟΜΝΗΝΑΚΑ: Κύριε Υπουργέ, θα σας συμβούλευα να ακούτε τι σας ρωτάμε και όχι να διαβάζετε τα έτοιμα σκονάκια, γιατί άλλα σας ρωτάω κι άλλα απαντάτε. 
Πρώτον, για την ιστορία, για να σταματήσετε να λέτε ανακρίβειες, την ερώτηση για το συγκεκριμένο θέμα πριν κατατεθεί η επίκαιρη την έχουμε κάνει από 8 Σεπτέμβρη και όταν κατατέθηκε η επίκαιρη, ακόμα δεν είχε κατατεθεί η τροπολογία. Όμως, υπάρχει και απλή ερώτηση. Δηλαδή, μην κάνουμε τώρα για τα αυτονόητα αντιπαράθεση. 
Όμως και για άλλη μια περίπτωση κάνετε λαθροχειρία, γιατί λέτε ότι το ΚΚΕ δεν ψήφισε τη συγκεκριμένη διάταξη. Πώς τη φέρατε, κύριε Υπουργέ, τη συγκεκριμένη διάταξη; Τη φέρατε μέσα σε μια τροπολογία με έξι άρθρα διαφορετικών Υπουργείων Υγείας, Παιδείας κ.λπ. με πρώτη και κύρια τη διάταξη που νομιμοποιούσατε τις παραβάσεις που έχουν τα ιδιωτικά πανεπιστήμια που λειτούργησαν μετά την απόφαση του Συμβουλίου της Επικρατείας. Αυτά τα λέω για να μη δουλευόμαστε εδώ πέρα και να λέμε τα πράγματα όπως έχουν. 
Και βεβαίως στις τροπολογίες ξέρετε ότι τα κόμματα έχουν τη δυνατότητα να τοποθετούνται ενιαία. Δεν μπορούν να ψηφίσουν κατ’ άρθρον κάθε διάταξη. 
Δεύτερον, λύσατε το συγκεκριμένο ζήτημα, το οποίο σας ρώτησα τώρα στην ερώτηση; Και την κρατήσαμε, κύριε Υπουργέ, επειδή ακριβώς είναι επείγον ζήτημα και η προθεσμία λήγει στις 15 Οκτώβρη και σας ρωτάμε: Οι ΠΕ Νηπιαγωγοί μπορούν να συνεχίσουν να λειτουργούν, να είναι ως παιδαγωγικό προσωπικό στους παιδικούς σταθμούς των δήμων, όπως συνέβαινε μέχρι τώρα; Αυτό σας ρώτησα και μου απαντήσατε τα άλλα, για τα οποία σας είπα από την αρχή ότι έχουν λυθεί. 
Γιατί όταν λέτε ότι μπορούν οι ΠΕ Νηπιαγωγοί για αυτές τις θέσεις τους να προβλεφθούν στους οργανισμούς των δήμων θέσεις ΠΕ Οικονομικού-Διοικητικούς, πρώτον, δεν αναγνωρίζεται γι’ αυτούς τους εργαζόμενους ειδική προϋπηρεσία, δηλαδή ως πρόσθετο προσόν το ότι έχουν δουλέψει τα προηγούμενα χρόνια στους βρεφικούς σταθμούς και δεύτερον υποτιμάται, απαξιώνεται ο παιδαγωγικός ρόλος αυτών των ειδικοτήτων. 
Σας είπα στη Ρόδο, για παράδειγμα, ότι μιλάμε για ανθρώπους που μπορεί να υπηρετούσαν είκοσι και πλέον χρόνια ως παιδαγωγικό προσωπικό στους παιδικούς σταθμούς και λέτε ότι αυτοί τώρα θα πάνε, και μάλιστα με μειωμένες πιθανότητες πρόσληψης γιατί δεν αναγνωρίζεται την προϋπηρεσία τους, να κάνουν διοικητικό έργο, οικονομικό έργο; Αυτό είναι το πτυχίο τους και η εμπειρία που έχουνε τόσα χρόνια που προσφέρουν στους παιδικούς σταθμούς; Γιατί βεβαίως αυτό το προσωπικό νόμιμα προσελήφθη τα χρόνια που ήταν το προνήπιο ακόμα στους δήμους, πριν γίνει η δίχρονη προσχολική αγωγή. 
Όμως γι’ αυτό το προσωπικό δεν έχετε προβλέψει την ομαλή μετάβασή του και παραμονή του στους δήμους ως τέτοιο, τη στιγμή που υπάρχει υφιστάμενη πραγματικότητα. Σε άλλους οργανισμούς, για παράδειγμα, όπως είναι στον Δήμο Θεσσαλονίκης, που άλλαξε ο οργανισμός και δημοσιεύθηκε τον Απρίλιο του 2025 και εγκρίθηκε από την Αποκεντρωμένη Διοίκηση, προβλέφθηκαν συγκεκριμένες οργανικές θέσεις για ΠΕ Νηπιαγωγούς. 
Σας ζητάμε λοιπόν με ενιαίο τρόπο, και για τη Ρόδο και για όλους τους δήμους, με έκδοση διορθωτικής ερμηνευτικής εγκυκλίου, να διευκρινίσετε και να ξεκαθαρίσετε ότι η ειδικότητα των ΠΕ Νηπιαγωγών θα είναι παιδαγωγικό προσωπικό των δήμων που θα διοριστεί στους παιδικούς σταθμούς και όχι διοικητικό. 
Βεβαίως όλα αυτά τη στιγμή που το αναγκαίο σήμερα που θα έπρεπε να συζητάμε θα ήταν πώς θα ανεγερθούν και θα στελεχωθούν πολύ περισσότεροι παιδικοί και βρεφονηπιακοί σταθμοί και στη Ρόδο, όπως και σε όλη την Ελλάδα, για να μην είναι για τα νέα ζευγάρια μια άλυτη εξίσωση το πού θα πάνε τα παιδιά τους, όταν κλαίτε για την υπογεννητικότητα και το δημογραφικό. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Κομνηνάκα. 
Παρακαλώ κύριε Υπουργέ, έχετε τον λόγο.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κυρία συνάδελφε, όταν δεν σας αρέσουν οι απαντήσεις επικαλείστε ότι εμείς διαβάζουμε σκονάκια. 
Εν πάση περιπτώσει, να το αφήσω λίγο στην άκρη αυτό που λέτε, αλλά εσείς, ανεξάρτητα αν διαβάζετε ή όχι σκονάκια, πρέπει να απαντήσετε στους γονείς, στους εκπαιδευτικούς, όχι μόνο στη Ρόδο, στη Λέσβο, σε ολόκληρη την Ελλάδα, για ποιον λόγο το Κομμουνιστικό Κόμμα Ελλάδος λέει ένα ξερό «όχι» και στην επίλυση θεμάτων που αφορούν εργαζομένους και εργαζομένους που ήταν υπό ομηρία; 
Και δεύτερον, επειδή ήμουν εδώ στη συνεδρίαση της Ολομέλειας, όταν συζητήθηκε και τοποθετήθηκαν για την τροπολογία, δεν άκουσα να αναφερθείτε ότι θέλατε να ψηφίσετε το συγκεκριμένο άρθρο. Φέρτε μου τα πρακτικά της Βουλής και την τοποθέτησή σας. 
Άρα λοιπόν αφήστε την υποκρισία, γιατί τα ίδια λέτε και με τη μεταφορά μαθητών, τα ίδια τη λέτε και με άλλα ζητήματα και στο τέλος αποδεικνύεται ότι έχετε ένα διπλό πρόσωπο απέναντι σε αυτά τα ζητήματα. 
Εμείς είμαστε πολύ ξεκάθαροι. Νομοθετούμε, φέρνουμε προτάσεις προς νομοθέτηση στη Βουλή συγκεκριμένες, που λύνουν προβλήματα και όχι να τα φέρνουμε με επίκαιρες ερωτήσεις, όταν ήδη έχετε μυριστεί ότι η Κυβέρνηση έρχεται να λύσει ένα πρόβλημα, όπως έγινε με την κατάθεση της τροπολογίας 14/9. Διότι η επίκαιρη ερώτηση έχει κατατεθεί 14/9. 
Αυτά, για να γνωρίζουν οι εκπαιδευτικοί στη Ρόδο, σε όλα τα νησιά, σε ολόκληρη την Ελλάδα, ποια είναι η υποκρισία του Κομμουνιστικού Κόμματος της Ελλάδος. Αφήστε τα αυτά λοιπόν σε μένα. 
Με τον πρόσφατα ψηφισθέντα νόμο επεκτάθηκε η δυνατότητα σύστασης θέσεων του άρθρου 759 του Κώδικα Αυτοδιοίκησης και σε δήμους οι οποίοι λειτουργούν παιδικούς, βρεφικούς και βρεφονηπιακούς σταθμούς σε αστικές, μη κερδοσκοπικές εταιρείες, ΑΜΚΕ, στις οποίες συμμετέχουν κατά πλειοψηφία, όπως συμβαίνει και στη Ρόδο. 
Επισημαίνεται ότι με το άρθρο 768 του Κώδικα Τοπικής Αυτοδιοίκησης παρέχεται στους φορείς η δυνατότητα σύστασης επιπλέον οργανικών θέσεων τακτικού προσωπικού κατηγοριών -προσέξτε- ΠΕ, ΤΕ και ΔΕ κλάδου Διοικητικού-Οικονομικού Ειδικότητας Διοικητικού σε αριθμό αντίστοιχο με το προσωπικό ιδιωτικού δικαίου ορισμένου χρόνου που κατά την έναρξη ισχύος του απασχολείται σε παιδικούς, βρεφικούς και βρεφονηπιακούς σταθμούς, σε κλάδους και ειδικότητες πέραν εκείνων που προβλέπονται στον πρότυπο κανονισμό, όπως του κλάδου ΠΕ Νηπιαγωγών, του οποίου το επιστημονικό πεδίο αντιστοιχεί στα νηπιαγωγεία της Πρωτοβάθμιας Εκπαίδευσης. 
ΜΑΡΙΑ ΚΟΜΝΗΝΑΚΑ: Είναι νηπιαγωγοί, δεν είναι διοικητικό προσωπικό. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θα σας απαντήσω. 
Μετά την τροποποίηση των οργανισμών-κανονισμών, οι φορείς υποβάλλουν τα αιτήματά τους για την κάλυψη των θέσεων εντός προθεσμίας, η οποία ορίζεται για το τρέχον έτος έως την 30ή Νοεμβρίου, προς την οικεία Αποκεντρωμένη Διοίκηση, η οποία τα διαβιβάζει στο Υπουργείο Εσωτερικών, προκειμένου να εκδοθεί η απόφαση του Υπουργού Εσωτερικών για την εκκίνηση της διαδικασίας πρόσληψης. 
Σημειώνεται ότι η προϋπόθεση ύπαρξης προηγούμενης εικοσιτετράμηνης εμπειρίας για τον διορισμό πρόσληψης της θέσης του άρθρου 759 εξειδικεύεται με το Προεδρικό Διάταγμα 49 του 2026, το οποίο εκδόθηκε κατ’ εξουσιοδότηση της παραγράφου 2 του άρθρου 1766 του Κώδικα Τοπικής Αυτοδιοίκησης. 
Ειδικότερα, το κριτήριο της εμπειρίας στο αντικείμενο της θέσης μοριοδοτείται με δύο μόρια για κάθε μήνα προηγούμενης απασχόλησης στο πλαίσιο της δράσης «Προώθηση και υποστήριξη παιδιών για την ένταξή τους στην προσχολική εκπαίδευση, καθώς και για την πρόσβαση παιδιών σχολικής ηλικίας, εφήβων και ατόμων με αναπηρία σε υπηρεσίες δημιουργικής απασχόλησης» και με ένα μόριο για κάθε μήνα απασχόλησης σε άλλον φορέα του άρθρου 759 του ν.5314/2026 από εκείνον για τον οποίο επιβάλλεται η αίτηση εκδήλωσης ενδιαφέροντος ή σε ιδιωτικούς παιδικούς, βρεφικούς και βρεφονηπιακούς σταθμούς. 
Με τον πρόσφατα ψηφισθέντα νόμο επεξηγείται ότι κατά την αληθή έννοια του άρθρου 766 του Κώδικα Αυτοδιοίκησης και του Προεδρικού Διατάγματος 49 ως μοριοδοτούμενη με δύο μόρια θεωρείται και η προηγούμενη απασχόληση στο πλαίσιο της δράσης «Εναρμόνιση της οικογενειακής και επαγγελματικής ζωής», την οποία διαδέχτηκε η ως άνω μνημονευόμενη δράση. 
Αφετέρου ορίζεται ότι η προηγούμενη απασχόληση σε δημοτικούς παιδικούς, βρεφικούς και βρεφονηπιακούς σταθμούς που λειτουργούν μέσω ΑΜΚΕ λογίζεται ως απασχόληση που έχει διανυθεί στον οικείο δήμο. 
Οι συμβάσεις εργασίας ιδιωτικού δικαίου ορισμένου χρόνου του προσωπικού των ως άνω φορέων δεν μετατρέπονται σε καμία περίπτωση σε συμβάσεις εργασίας αορίστου χρόνου σύμφωνα με τις διατάξεις του άρθρου 103 του Συντάγματος. 
Όσον αφορά στη στελέχωση της ΑΜΚΕ Ρόδου, από τα στοιχεία που αντλήθηκαν στις 31-8-2026 προκύπτει ότι δεν απασχολεί τακτικό προσωπικό, ενώ καταγράφονται δέκα άτομα έκτακτο προσωπικό και συγκεκριμένα τέσσερις ΙΔΟΧ, χρηματοδοτούμενοι μέσω ΕΣΠΑ, και έξι με σύμβαση μίσθωσης έργου. Για τους επτά αυτούς δεν έχει αποτυπωθεί από την εταιρεία η κατηγορία εκπαίδευσης, ο κλάδος και η ειδικότητά τους. Οι υπόλοιποι τρεις ΙΔΟΧ έχουν τις ειδικότητες βοηθών, νηπιαγωγών, μαγείρων. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Ολοκληρώνουμε τον κύκλο των ερωτήσεων προς τον Υπουργό Εσωτερικών με την τρίτη με αριθμό 7062/16-7-2026 ερώτηση του κύκλου των αναφορών-ερωτήσεων του Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ και ΣΤ΄ Αντιπροέδρου της Βουλής κ. Γεωργίου Λαμπρούλη προς τον Υπουργό Εσωτερικών με θέμα: «Ανέγερση σχολικού συγκροτήματος ειδικής αγωγής στον Δήμο Λαρισαίων». 
Παρακαλώ, κύριε Αντιπρόεδρε. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ πολύ, κύριε Πρόεδρε. 
Για λίγα δευτερόλεπτα, επειδή ήμουν παρών στην προηγούμενη συζήτηση, να πω ότι ο ίδιος ο Υπουργός -ένας από τους Υπουργούς, ο συγκεκριμένος εν προκειμένω- αξιοποίησε αυτό που καταγγέλλουμε χρόνια τώρα, μήνες τώρα, για το πώς λειτουργεί το Κοινοβούλιο στη λογική προώθησης, ψήφισης, συζήτησης των τροπολογιών και των άρθρων αυτών, όπου δεν μας δίνεται η δυνατότητα να αποτυπωθεί η ψήφος του κάθε κόμματος -δεν λέω μόνο για το δικό μας- σε κάθε άρθρο της τροπολογίας. Το κλείνω εδώ για να μην χάνουμε χρόνο και νομίζω ότι αυτό όφειλε να το ξέρει ο Υπουργός και να μην το αξιοποιεί για σπέκουλα. 
Λοιπόν, η ερώτηση τι αφορά; Απλό πράγμα: την ανέγερση συγκροτήματος ειδικής αγωγής στον Δήμο Λαρισαίων, δηλαδή νηπιαγωγείου, δημοτικού, γυμνασίου και λυκείου στη Λάρισα.
Ήδη είμαστε στον έκτο χρόνο, τον Μάιο δηλαδή του τρέχοντος έτους συμπληρώθηκαν πέντε χρόνια από την υπογραφή-έγκριση από το Υπουργείο Εσωτερικών, μάλιστα και το χρηματοδοτικό, όπως λέτε εσείς, όπως αρέσκεστε, εργαλείο είχε βρεθεί, προκειμένου να ξεκινήσει η διαδικασία του έργου αυτού. Όμως το έργο παραμείνει στα χαρτιά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου)
Την ίδια ώρα -όχι μόνο αυτά τα χρόνια, αλλά και τα προηγούμενα χρόνια, συμπεριλαμβάνοντας αυτό που θα πω- συνεχίζεται η απαράδεκτη και επικίνδυνη λειτουργία σε υφιστάμενες μονάδες παιδιών με ειδικές μαθησιακές δυσκολίες, σε κοντέινερ με κάτι φεγγίτες, άμα πάτε να τα δείτε -για ελάτε μια βόλτα στη Λάρισα να τα δείτε- και συγχρόνως, αντιπαιδαγωγική διαδικασία. 
Συγχρόνως, οι ελλείψεις και η υποστελέχωση όλου του αναγκαίου προσωπικού χτυπάει κόκκινο σε εκπαιδευτικούς, βοηθητικό προσωπικό κ.λπ., όπως προβλέπεται και πρέπει και είναι αναγκαίο γι’ αυτά τα παιδιά, αλλά αντίστοιχα, τα παιδιά αυτά στερούνται και τις αντίστοιχες υποδομές, αναντίστοιχες με τις δυνατότητες που υπάρχουν σήμερα αυτές να ικανοποιηθούν και κατ’ αντιστοιχία, να απολαμβάνουν τα παιδιά μια σύγχρονη εκπαίδευση, μόρφωση και στήριξη που αρμόζει στην εποχή μας. 
Προφανώς και είναι δίκαιη η αγανάκτηση που εκφράζεται εδώ και καιρό και από τους γονείς, τους εκπαιδευτικούς για την απαράδεκτη κατάσταση και την αδιαφορία και τον εμπαιγμό σχετικά με την επίλυση του κτηριακού προβλήματος όλων των εμπλεκόμενων τόσο από τον Δήμο όσο και από την Κυβέρνηση και όποιος άλλος εμπλέκεται. 
Συνεπώς, το ερώτημα, κύριε Πρόεδρε, είναι σε ποιες ενέργειες άμεσα θα προχωρήσει η Κυβέρνηση ώστε να ολοκληρωθούν οι όποιες διαδικασίες για να ξεκινήσει η ανέγερση του σχολικού συγκροτήματος ειδικής αγωγής Νηπιαγωγείου, Δημοτικού, Γυμνασίου, Λυκείου στον Δήμο Λάρισας, αλλά και τι μέτρα θα πάρει αντίστοιχα γι’ αυτό... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Αντιπρόεδρο. 
Παρακαλώ, κύριε Υπουργέ, έχετε τον λόγο. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, η ανέγερση ενός σχολείου, ενός σχολικού συγκροτήματος ειδικής αγωγής είναι ένα πάρα πολύ σημαντικό ζήτημα και είναι μια ερώτηση ξεχωριστή που πρέπει να σας απαντήσω και σύμφωνα με την επικοινωνία που είχα και με τον Δήμαρχο και με τον Δήμο και γενικότερα, σε επίπεδο να προχωρήσουμε θέματα που αφορούν την ειδική αγωγή. 
Όπως γνωρίζετε πάρα πολύ καλά, γιατί έχετε υποβάλει δύο ερωτήσεις και για τις ενέργειες, αλλά και για τα μέτρα για την πρόσληψη προσωπικού, θέλω να πω ότι αυτά τα θέματα χρειάζονται τη συνεργασία τουλάχιστον τριών Υπουργείων. 
Όμως επιτρέψτε μου να σας πω ότι η ανέγερση του σχολικού συγκροτήματος ειδικής αγωγής στον Δήμο Λάρισας αποτελεί ένα σημαντικό έργο και αυτήν τη στιγμή βρισκόμαστε στη φάση κατά την οποία έχει υπογραφεί η σύμβαση εκτέλεσης της μελέτης του έργου, με προθεσμία για την περαίωση του αντικειμένου της σύμβασης τον Νοέμβριο του τρέχοντος έτους, δηλαδή σε λίγες εβδομάδες, η Δημοτική Επιτροπή του Δήμου Λαρισαίων ενέκρινε στις 10-12-2024 το τρίτο πρακτικό της Επιτροπής Διαγωνισμού για την ανάθεση της μελέτης κι έγινε κατακύρωση και ανάθεση του έργου στην πλέον συμφέρουσα οικονομική προσφορά. Η οικονομική προσφορά ανήλθε σε 651.000 ευρώ και η απόφαση πέρασε από τον έλεγχο της Αποκεντρωμένης Διοίκησης Θεσσαλίας-Στερεάς Ελλάδος και από το Ελεγκτικό Συνέδριο. 
Από την υπογραφή της σύμβασης τον Μάιο του 2025, δηλαδή μέσα σε 18 μήνες, υπολογίζονται 10 μήνες ως χρόνο εκπόνησης του μελετητικού αντικειμένου και 8 μήνες ως χρόνο ελέγχων των εγκρίσεων. Τον Δεκέμβρη του 2025, με απόφαση του Δημοτικού Συμβουλίου, εγκρίθηκε η προμελέτη και η γεωτεχνική μελέτη. Τον Φεβρουάριο του 2026, με αποφάσεις του Δημάρχου Λαρισαίων, εγκρίθηκαν οι δαπάνες και διατέθηκαν οι σχετικές πιστώσεις σε βάρος των αναλυτικών λογαριασμών εσόδων ή εξόδων. 
Στην παρούσα φάση έχει ελεγχθεί η οριστική μελέτη του έργου και εκκρεμεί η έκδοση της προέγκρισης και της έγκρισης της άδειας δόμησης από το Τμήμα Έκδοσης Οικοδομικών Αδειών του Δήμου Λαρισαίων. Εκκρεμεί η γεωμετρική μεταβολή στο οικόπεδο ανέγερσης του σχολείου, η οποία έχει ήδη υποβληθεί στο Κτηματολόγιο και αναμένεται η υλοποίησή της. Με την ολοκλήρωση του σταδίου αυτού ο Δήμος θα αναζητήσει χρηματοδότηση για την υλοποίηση του έργου. 
Υπενθυμίζω ότι από τον Αύγουστο του 2020, μέσω της Ειδικής Υπηρεσίας Διαχείρισης και Εφαρμογής του Υπουργείου Εσωτερικών, ο Δήμος Λαρισαίων υπέβαλε πρόταση για το έργο ανέγερσης σχολικού συγκροτήματος ειδικής αγωγής του Δήμου Λαρισαίων, συνολικού προϋπολογισμού 1.023.000 ευρώ, η οποία εντάχθηκε στην πρόσκληση με τίτλο «Αξιοποίηση κτηριακού αποθέματος των Δήμων». 
Σύμφωνα με τους όρους της απόφασης ένταξης, η υλοποίηση του έργου θα πραγματοποιηθεί σε δύο διακριτά στάδια. Το πρώτο, υποέργο 1, αφορά στην εκπόνηση όλων των απαραίτητων μελετών και την πλήρη ωρίμανση του κυρίου έργου της ανέγερσης του σχολικού συγκροτήματος, η υλοποίηση του οποίου θα ακολουθήσει σε δεύτερο στάδιο. 
Όπως φαίνεται από το χρονοδιάγραμμα που τηρεί ο Δήμος Λαρισαίων, το έργο προχωράει σταθερά, το έργο προχωράει κανονικά, χωρίς υπαίτιες καθυστερήσεις και πάντα τηρούνται όλες οι νόμιμες διαδικασίες για την ασφαλή ανέγερση του σχολικού συγκροτήματος. 
Περισσότερα στη δευτερολογία μου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Παρακαλώ, κύριε Αντιπρόεδρε, έχετε τον λόγο. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ναι, κύριε Πρόεδρε.
Πραγματικά με εκπλήσσει η επιχειρηματολογία του Υπουργού στην πρωτολογία του, ότι όλα βαίνουν καλώς και ότι προχωράνε οι διαδικασίες. Εδώ έχω την απόφαση με υπογραφή του κ. Πέτσα, Μάιος του 2021, που έχει ενταχθεί το συγκεκριμένο κτήριο με χρονοδιαγράμματα ή τέλος πάντων με τη σειρά που πρέπει να ακολουθηθεί.
Και τώρα έρχεστε εσείς -συγγνώμη, είναι ντροπή- και λέτε έξι χρόνια μετά ότι το έργο προχωράει, είμαστε στην προμελέτη, πράγματα τα οποία ορίζονταν εδώ, με ελέγχους από το Υπουργείο και πάει λέγοντας. 
Το ερώτημα στο οποίο θέλω επίσης να απαντήσετε είναι αν ισχύει το χρηματοδοτικό πρόγραμμα στο οποίο έχει ενταχθεί το συγκεκριμένο συγκρότημα, το Πρόγραμμα «Τρίτσης», οι δανειακές συμβάσεις μέσω του Ταμείου Παρακαταθηκών -ανεξάρτητα αν συμφωνεί ή διαφωνεί κάποιος με αυτήν τη λογική, ήταν ενταγμένο- και αυτό το ένα και εκατομμύριο που αναφέρατε και εδώ αν όντως υπάρχει, αν απεντάχτηκε ή δεν απεντάχτηκε από το «Τρίτση» και αν υπάρχει χρηματοδότηση για να προχωρήσει το έργο. Το κλείνω εδώ αυτό. 
Τι αποδεικνύεται και με αυτά τα χρόνια και στο ζήτημα της ειδικής αγωγής, κύριε Πρόεδρε; Ότι και η ειδική αγωγή αποτελεί ένα από τα πιο χαρακτηριστικά, αν θέλετε, το πιο χαρακτηριστικό παράδειγμα του πώς εκφράζεται η λογική του κόστους-οφέλους, τι σημαίνει να πέφτει όλο το βάρος στις οικογένειες των ΑμεΑ και στην ατομική ευθύνη, τι σημαίνει το κράτος να μην αναλαμβάνει τις δικές του ευθύνες, αφήνοντας εύφορο έδαφος στους διάφορους επιχειρηματίες για να κερδοφορούν σε βάρος των εργατικών, λαϊκών οικογενειών που αναζητούν μια λύση.
Και βέβαια, όλα αυτά δεν αποτελούν ελληνική πρωτοτυπία, αφού όσα υλοποιούνται στη χώρα μας είναι πιστά στις κατευθύνσεις της Ευρωπαϊκής Ένωσης και του ΟΟΣΑ. Τη βαρβαρότητα αυτής της πολιτικής που εφαρμόζεται σε βάρος των λαϊκών στρωμάτων από όλες τις κυβερνήσεις τη βιώνουν σε πολλαπλάσια ένταση οι άνθρωποι με ειδικές ανάγκες, με ειδικές εκπαιδευτικές ανάγκες, αλλά και οι οικογένειές τους. 
Τους έχετε φτάσει διαχρονικά όλες οι κυβερνήσεις να βιώνουν ένα μαζικό κοινωνικό έγκλημα και έτσι μαζί με τα προβλήματα, όπως το κτηριακό, οι υποδομές, η έλλειψη προσωπικού, εκπαιδευτικών δηλαδή, ή ειδικού εκπαιδευτικού και βοηθητικού προσωπικού στα ειδικά σχολεία, όπως λογοθεραπευτές, εργοθεραπευτές, ψυχολόγοι και άλλα ή τα προβλήματα μεταφοράς των μαθητών, όλα αυτά και άλλα, αλλά αυτά είναι τα πιο βασικά, αποτελούν την κορυφή του παγόβουνου, αφού παραμένουν άλυτα κομβικά ζητήματα, όπως η απουσία διάγνωσης, πρώιμης παρέμβασης που έχουν να κάνουν με τις ανεπάρκειες του συστήματος υγείας κατ’ αντιστοιχία, της απουσίας δομών μέριμνας και πρόνοιας για όταν τα παιδιά ενηλικιωθούν και χρειαστεί να αυτονομηθούν ή αναγκαστούν να ζήσουν χωρίς τους γονείς τους.
Και η κατάσταση θα χειροτερέψει, αφού ήδη χτυπάει η καμπάνα των περικοπών 2 δισεκατομμυρίων από το ΕΣΠΑ για την πολεμική οικονομία και προετοιμασία της χώρας και της Ευρωπαϊκής Ένωσης, που θα σημάνουν βεβαίως επιπλέον περικοπές στην ειδική αγωγή, αλλά και στα σχολεία.
Είναι πραγματικά να εκπλήσσεται κανείς εν έτει 2026, τον 21ο αιώνα, την εποχή της τεχνητής κατά τα άλλα νοημοσύνης, να αντιμετωπίζονται, αν θέλετε, ως πολυτέλεια, μέσω της ασκούμενης πολιτικής από τις εκάστοτε κυβερνήσεις και εδώ στη χώρα μας, όσα θα έπρεπε να παρέχονται καθολικά με σύγχρονους όρους και στην ειδική αγωγή, που αντί να καλυτερεύουν αυτές οι συνθήκες κάθε χρόνο και να συμβαδίζουν με τις τεράστιες σημερινές δυνατότητες, αυτές να υποβαθμίζονται ολοένα και περισσότερο και να μετατρέπονται σε εμπόρευμα για λίγους.
Και μπροστά σε αυτήν την κατάσταση εμείς λέμε ότι οι γονείς, τα παιδιά με ειδικές εκπαιδευτικές ανάγκες, οι εργαζόμενοι συνολικά, το κίνημα χρειάζεται να πρωτοστατήσει στη διεκδίκηση λύσεων στα οξυμένα προβλήματα…
(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Αντιπρόεδρο.
Κύριε Υπουργέ, παρακαλώ. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, είστε ένας από τους πιο έμπειρους κοινοβουλευτικούς και μάλιστα πολλές φορές αναδεικνύετε ζητήματα του νομού που εκλέγεστε, του Νομού Λάρισας. Δεν μπορεί να μην γνωρίζετε ότι είμαστε στη φάση της μελέτης. Δεν μπορεί να μη το γνωρίζετε τώρα, είναι σαν να μας κοροϊδεύετε.
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Πέντε χρόνια;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Είναι σαν να μας κοροϊδεύετε.
Και δεν μπορεί να μην γνωρίζετε ότι η απόφαση που διαβάσατε του τότε Αναπληρωτή Υπουργού Εσωτερικών αφορούσε τη μελέτη. Να μην λέμε τώρα ό,τι θέλουμε, γιατί μας ακούει η εκπαιδευτική κοινότητα και οι γονείς της Λάρισας.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Πέντε χρόνια;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ακούστε λοιπόν, για να είμαστε ξεκάθαροι. 
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Άμα θέλατε…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Όσο και να φωνάζετε, θα τα ακούσετε. 
Το Υπουργείο Εσωτερικών βρίσκεται σε μια ουσιαστική συνεργασία με τον Δήμο Λαρισαίων. Αυτήν τη στιγμή η μελέτη έχει δρομολογηθεί και ολοκληρώνεται. Χρηματοδοτήθηκε από το Υπουργείο Εσωτερικών επί Κυβερνήσεως Νέας Δημοκρατίας και επί Κυβερνήσεως Νέας Δημοκρατίας θα χρηματοδοτηθεί και η κατασκευή αυτού του ειδικού σχολείου. 
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Με συγχωρείτε! Σας έκανα ένα ερώτημα…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Τώρα όλα τα υπόλοιπα…
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Πότε θα γίνει το σχολείο;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Όλα τα υπόλοιπα που θέλετε να λέτε, τα λέτε προς δική σας κατανάλωση.
Εμείς είμαστε ξεκάθαροι. Δεν μπορεί ένα Υπουργείο που έρχεται να χρηματοδοτήσει τη μελέτη για να γίνει ένα ειδικό σχολείο να γυρίσει την πλάτη σε έναν δήμο που θα έχει μια οριστική μελέτη και που θα είναι για την κατασκευή ειδικού σχολείου.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Για το σχολείο είναι η ερώτηση.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Και να σας πω για κάτι; Το έχουμε αποδείξει και εγώ και ο Υπουργός, ο Θοδωρής ο Λιβάνιος, το έχουμε αποδείξει ότι σε πάρα πολλές περιπτώσεις και ειδικότερα όταν έχουμε ζητήματα ειδικών σχολείων προχωρούμε γρήγορα τις διαδικασίες και σε άμεση συνεργασία με την τοπική αυτοδιοίκηση. Στην πρωτολογία μου σας ανέφερα τις ενέργειες του Δήμου Λαρισαίων και πού βρίσκεται αυτήν τη στιγμή η υλοποίηση αυτού του έργου.
Όσον αφορά το θέμα της χρηματοδότησης, γιατί αναφερθήκατε πάλι, το Υπουργείο Εσωτερικών έχει προγραμματίσει από τους ΚΑΠ για φέτος 1,5 εκατομμύριο και πλέον για κάλυψη δαπανών εκτέλεσης έργων και εκπαιδευτικών δραστηριοτήτων και 526.600 ευρώ…
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): …(Δεν ακούστηκε)
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ακούστε λίγο. 
…για επισκευή, συντήρηση σχολικών κτιρίων.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): …(Δεν ακούστηκε)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ, αφήστε τον Υπουργό. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Δεν σας διέκοψα. Ξέρω ότι δεν έχετε τι να πείτε στον λαό της Λάρισας.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Τι να πω; Τι είπε ο Σπανάκης;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θα τα ακούσετε όμως. 
Να πείτε ότι δεν γνωρίζατε ότι γίνεται η μελέτη. Τι να πείτε στον λαό της Λάρισας; Τι να πω; Έχετε φανεί λίγοι. 
Ίδια ποσά είχαν αποδοθεί κατά τη διάρκεια του προηγούμενου έτους. 
Αναφορικά με τη στελέχωση του εκπαιδευτικού προσωπικού στα δύο σχολικά συγκροτήματα ειδικής αγωγής, δηλαδή στο Ειδικό Νηπιαγωγείο με διάχυτες αναπτυξιακές διαταραχές και στο 1ο Ειδικό Δημοτικό Σχολείο Λάρισας, το αρμόδιο Υπουργείο Παιδείας, Θρησκευμάτων και Αθλητισμού έχει πραγματοποιήσει όλες τις απαραίτητες ενέργειες για την πλήρη στελέχωση των σχολικών μονάδων με το απαιτούμενο εκπαιδευτικό, ειδικό εκπαιδευτικό προσωπικό, καθώς και με ειδικό βοηθητικό προσωπικό. Στο σημείο αυτό θα ήθελα να υπογραμμίσω ότι τα τελευταία έξι χρόνια ο αριθμός των μόνιμων μελών ειδικού εκπαιδευτικού και βοηθητικού προσωπικού έχει αυξηθεί. Συγκεκριμένα, έχει εξαπλασιαστεί από 708 που ήταν τον Μάρτιο του 2020 σε 4.392 τον Μάρτιο του 2026. 
Κλείνοντας, θέλω να πω και να καταθέσω στα Πρακτικά επιστολή του Δημάρχου Λαρισαίων που λέει ότι μετά την ολοκλήρωση και την παραλαβή της μελέτης θα αναζητηθεί χρηματοδότηση για την υλοποίηση του έργου. 
Και σας απαντώ από αυτό το Βήμα ότι το Υπουργείο Εσωτερικών θα είναι αρωγός στις διεκδικήσεις της τοπικής κοινωνίας.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Άρα, λοιπόν, στον αέρα το έχετε! Το απεντάξατε!
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Συνεχίζουμε με την με αριθμό 1328/14-9-2026 έβδομη επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς την Υπουργό Πολιτισμού με θέμα: «Να ανακληθεί η ποινή της στέρησης μισθού από εργαζόμενη στη Εθνική Λυρική Σκηνή».
Παρακαλώ, έχετε τον λόγο. 
ΑΦΡΟΔΙΤΗ ΚΤΕΝΑ: Κύριε Υπουργέ, όπως γνωρίζετε, τον Ιούλιο που μας πέρασε εργαζόμενη στην Εθνική Λυρική Σκηνή δέχθηκε κλήση σε πειθαρχικό γιατί υπέπεσε στο εξής παράπτωμα. Άνοιξε την πόρτα στον Πρόεδρο του Εργατοϋπαλληλικού Κέντρου Αθήνας και στον Πρόεδρο του Πανελλήνιου Μουσικού Συλλόγου, οι οποίοι είχαν πάει στη Λυρική Σκηνή για να παρευρεθούν σε συνάντηση σωματείων με τον Καλλιτεχνικό Διευθυντή της Λυρικής. Πριν μερικές μέρες, στις 8 του Σεπτέμβρη, επιβλήθηκε σε αυτήν την εργαζόμενη ποινή στέρησης μισθού δεκαπέντε ημερών. 
Η ερώτηση είναι απλή. Επειδή είναι άλλο ένα περιστατικό επιβολής κλίματος τρομοκρατίας και «σιγής νεκροταφείου» στη Λυρική Σκηνή, επειδή αυτό το περιστατικό, το να κληθεί σε πειθαρχικό εργαζόμενη επειδή άνοιξε την πόρτα σε προέδρους, σε συνδικαλιστές που ήταν εκεί για να συνδράμουν συνάδελφό τους από τη Λυρική Σκηνή, επειδή λοιπόν δεν είναι η πρώτη φορά που η Διοίκηση της Λυρικής Σκηνής καταφεύγει σε κρεσέντο τρομοκρατίας και αυταρχισμού και επειδή η Λυρική Σκηνή είναι εποπτευόμενος φορέας από το Υπουργείο Πολιτισμού, αν δεν κάνουμε λάθος, και δεν ανήκει στο «Σταύρος Νιάρχος» να κάνει ό,τι θέλει εκεί μέσα, είστε αρμόδιος να απαντήσετε στο εξής ερώτημα:
Τι μέτρα θα πάρετε ώστε αφενός να ανακληθεί άμεσα η ποινή στέρησης μισθού από τη συγκεκριμένη εργαζόμενη της Λυρικής, αλλά και γενικότερα τι μέτρα θα πάρετε προκειμένου να σταματήσει αυτή η απαράδεκτη πρακτική της Διοίκησης να διώκει συνδικαλιστές; Τι θα κάνετε για να εξασφαλιστούν τα εργασιακά συνδικαλιστικά δικαιώματα, που φανταζόμαστε είναι ίδια και στη Λυρική και σε άλλους φορείς του Υπουργείου Πολιτισμού; Και τι θα κάνετε προκειμένου ο χώρος της Λυρικής να είναι ένας εργασιακός χώρος κατάλληλος για την παραγωγή υψηλού πολιτιστικού έργου, όπως αυτό που παράγει η Λυρική;
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Κτενά. 
Παρακαλώ, κύριε Υπουργέ, έχετε τον λόγο. 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Να ξεκαθαρίσουμε κάτι από την αρχή. Μου ζητάτε ευθέως να παρέμβω ώστε να ανακληθεί μια συγκεκριμένη πειθαρχική ποινή σε μια συγκεκριμένη εργαζόμενη. Όμως, η εργαζόμενη έχει ασκήσει ή έχει δικαίωμα να ασκήσει έφεση, η οποία μάλιστα έχει ανασταλτικό αποτέλεσμα και την υπόθεση θα κρίνει το αρμόδιο δευτεροβάθμιο όργανο. 
Τι ακριβώς μου ζητάτε λοιπόν; Να τηλεφωνήσει η πολιτική ηγεσία και να πει «ανακαλέστε την ποινή»; Να υποδείξει στο αρμόδιο όργανο ποια απόφαση πρέπει να εκδώσει; Όχι. Αυτό δεν είναι κοινοβουλευτικός έλεγχος της πολιτικής ηγεσίας. Αυτό θα ήταν ωμή πολιτική παρέμβαση σε μία συγκεκριμένη πειθαρχική διαδικασία και αυτήν την παρέμβαση δεν πρόκειται να την κάνουμε. Η εργαζόμενη έχει όλα τα δικαιώματα που της παρέχει η συλλογική σύμβαση. Θα τα ασκήσει. Τα αρμόδια όργανα θα αποφασίσουν ελεύθερα και ανεπηρέαστα. 
Τώρα, από εκεί και πέρα, επειδή στην ερώτησή σας δημιουργείται η εντύπωση ότι μια εργαζόμενη τιμωρήθηκε επειδή άνοιξε μια πόρτα, οφείλω να αποκαταστήσω τα πραγματικά περιστατικά, χωρίς φυσικά -το τονίζω αυτό- να προκαταλάβω την κρίση του δευτεροβάθμιου πειθαρχικού οργάνου. Στην ερώτηση σας κάνετε λόγο για τρομοκρατία και πρωτόγονο αυταρχισμό από την πλευρά του Καλλιτεχνικού Διευθυντή της Λυρικής Σκηνής. Βαριές κουβέντες. 
Ας δούμε τι πραγματικά συνέβη. Στις 12 Ιουνίου 2026 το σύστημα βιντεοεπιτήρησης του «Σταύρος Νιάρχος» κατέγραψε σε βίντεο σαράντα δευτερολέπτων τη συγκεκριμένη εργαζόμενη να προβαίνει σε υπαίτια και αδικαιολόγητη διευκόλυνση αυθαίρετης πρόσβασης, καθώς και την ανεξέλεγκτη μετακίνηση τρίτων, μη νομιμοποιούμενων προσώπων εντός των εγκαταστάσεων της Εθνικής Λυρικής Σκηνής μέσω του ανελκυστήρα προσωπικού εν πλήρει αγνοία και χωρίς οποιαδήποτε πρόσκληση, κλήση ή έγκριση εκ μέρους της καλλιτεχνικής διεύθυνσης ή άλλου αρμόδιου οργάνου, προκαλώντας έτσι σοβαρή αναστάτωση στα γραφεία και ουσιώδη διατάραξη της ομαλής λειτουργίας μιας εγκατάστασης όπου συνυπάρχουν καθημερινά κοινό, καλλιτέχνες, τεχνικοί, αλλά και έργα ανεκτίμητης αξίας, η προστασία των οποίων καθίσταται υπό αυτές τις συνθήκες επισφαλής. 

Κυρία συνάδελφε, ξέρετε, ο κανονισμός λειτουργίας του «Σταύρος Νιάρχος» δεν είναι μία εσωτερική επινόηση της σημερινής διοίκησης. Απορρέει από τη σύμβαση δωρεάς που κυρώθηκε με νόμο δεκαεπτά χρόνια πριν. Το δε άρθρο 61 του κανονισμού καθιστά την τήρησή του δεσμευτική. Η Λυρική Σκηνή οφείλει να απαιτεί την πλήρη εφαρμογή του από όλο το προσωπικό. Οι όροι δε χρήσης της ηλεκτρονικής κάρτας πρόσβασης, που η ίδια η εργαζόμενη είχε υπογράψει προσωπικά, απαγορεύουν ρητά, για ευνόητου λόγους, τη διευκόλυνση πρόσβασης τρίτων. 
Ξέρετε, κυρία συνάδελφε, όταν ένας κανόνας ασφαλείας είναι γνωστός, νόμιμος και δεσμευτικός για όλους ανεξαρτήτως, η εφαρμογή του δεν είναι αυταρχισμός. Είναι η τήρηση της αρχής της ισότητας. Αυταρχισμός θα ήταν η επιλεκτική του εφαρμογή. 
Έρχομαι στο κρισιμότερο, την αναλογικότητα. Η επιχειρησιακή συλλογική σύμβαση εργασίας που υπέγραψαν από κοινού η διοίκηση και τα σωματεία εργαζομένων, προβλέπει ρητά τη συγκεκριμένη ως πειθαρχική ποινή πριν από κάθε καταγγελία σύμβασης. Το μέτρο δηλαδή που η ερώτηση παρουσιάζει ως τρομοκρατία, είναι η ίδια η κύρωση που διαπραγματεύτηκαν και αποδέχτηκαν οι εκπρόσωποι των εργαζομένων. 
Τέλος, όσον αφορά την διαδικασία, η εργαζόμενη δεν στερείται αυτομάτως του μισθού της. Έχει δικαίωμα έφεσης εντός πέντε ημερών, με ανασταλτικό αποτέλεσμα, ενώπιον του δευτεροβάθμιου πειθαρχικού οργάνου και μάλιστα δια πληρεξουσίου δικηγόρου. 
Με συγχωρείτε, κυρία συνάδελφε, αλλά αυτό, κατ’ εμέ, δεν είναι εικόνα αυθαιρεσίας. Είναι εικόνα θεσμοθετημένου, ελεγχόμενου συστήματος. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κύριο Υπουργό. 
Παρακαλώ. Κυρία Κτενά, έχετε τον λόγο για τη δευτερολογία σας.
ΑΦΡΟΔΙΤΗ ΚΤΕΝΑ: Κύριε Υπουργέ, αν και πραγματικά το θέμα δεν είναι τεχνικό τι ακριβώς λέει η σύμβαση, αλλά η σύμβαση δεν απαγορεύει πουθενά αυτό που έκανε η εργαζόμενη. Αυτό, όμως, είναι τεχνικό ζήτημα και όντως θα το κρίνουν τα αρμόδια όργανα. 
Ωστόσο, το Υπουργείο είναι ο εποπτεύων φορέας της Εθνικής Λυρικής Σκηνής. Δεν μπορεί, λοιπόν, να δηλώνει αναρμοδιότητα και να θεωρείται παρέμβαση η οποιαδήποτε υπόδειξη κάνει σε έναν διευθυντή που το Υπουργείο διόρισε. Δεν είναι ανεξέλεγκτος οργανισμός η Εθνική Λυρική Σκηνή. Εκτός κι αν υπάρχει κάτι άλλο που δεν ξέρουμε και πρέπει να το μάθουμε για το πώς λειτουργεί η Λυρική εκεί μέσα. Αυτό είναι το ένα. 
Το δεύτερο είναι ότι οι δύο εκπρόσωποι των εργαζομένων στους οποίους άνοιξε την πόρτα η εργαζόμενη της Λυρικής Σκηνής που διώκεται πειθαρχικά, δεν ήταν άγνωστοι και δήλωσαν ποιοι είναι. Ήταν, ξαναλέω, ο Πρόεδρος του Εργατικού Κέντρου Αθήνας και ο Πρόεδρος του Πανελλήνιου Μουσικού Συλλόγου και είχαν κάθε λόγο να βρίσκονται εκεί τη στιγμή που υπήρχε συνάντηση των εργαζομένων με τον καλλιτεχνικό διευθυντή, γιατί προηγουμένως είχε απολυθεί συνάδελφός τους, και μάλιστα συνάδελφός τους που δούλευε χρόνια στη Λυρική Σκηνή. Με τη γνωστή πρακτική του να απολύεται πεπειραμένο προσωπικό προκειμένου το έργο τους να δοθεί σε εταιρείες, σε εργολάβους, δεν ανανεώθηκε η σύμβαση αυτού του εργαζομένου και ήταν αυτός ο λόγος που μετά από πολλές κινητοποιήσεις των εργαζομένων γι’ αυτό το θέμα, γινόταν αυτή η συνάντηση με τον καλλιτεχνικό διευθυντή.
Δεν πρόκειται να σταματήσετε την επαφή, ό,τι και να κάνετε. Οι εργαζόμενοι έχουν τους συνδικαλιστές τους και θα έρχονται σε επαφή μαζί τους ό,τι και να κάνετε. Να σας θυμίσω ότι έχει προηγηθεί μια ανάλογη απαγόρευση στη «Βιολάντα», όταν είχε πάει εκεί το Εργατικό Κέντρο πριν το δραματικό δυστύχημα. Είχε ζητήσει να μπει μέσα στον χώρο εργασίας. Ο ιδιοκτήτης αρνήθηκε να τους αφήσει και βέβαια ξέρουμε και τη συνέχεια. Δεν πρόκειται, λοιπόν, κανένας και τίποτα να σταματήσει την επαφή των εργαζόμενων με τους συνδικαλιστές τους, ούτε να εμποδίσει τη συνδικαλιστική τους δράση. 
Δεν συζητάμε αυτό όμως. Αναφερθήκατε στην ασφάλεια. Αλήθεια, από τι κινδυνεύουν οι εργαζόμενοι όταν μπαίνουν μέσα οι εκπρόσωποί τους συνδικαλιστές; Απ’ αυτούς κινδυνεύουν; Μήπως κινδυνεύουν από τα ανύπαρκτα μέσα ασφάλειας που υπάρχουν και που πριν δύο χρόνια οδήγησαν σε σοβαρό τραυματισμό εργαζόμενου στη Λυρική Σκηνή που έπεσε από τέσσερα μέτρα ύψος και ακόμα ταλαιπωρείται κι έχει μείνει ανάπηρος; Αυτό σημαίνει ασφάλεια στον χώρο εργασίας, όχι κάμερες και τα συστήματα παρακολούθησης που μας παινεύετε εδώ μέσα με κάθε ευκαιρία. 
Σε κάθε περίπτωση, είναι ευθύνη του Υπουργείου να εξηγήσει στη διοίκηση της Λυρικής Σκηνής ότι ο συνδικαλισμός σε αυτή τη χώρα είναι ελεύθερος, ότι οι εργαζόμενοι έχουν κάθε δικαίωμα να έρχονται σε επαφή με τους συνδικαλιστές τους, πρωτοβάθμια, δευτεροβάθμια, τριτοβάθμια, σε όποιο επίπεδο αυτοί κρίνουν, γιατί πρέπει να προστατεύονται από τις αυθαιρεσίες.  
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Κτενά. 
Παρακαλώ, κύριε Υπουργέ, έχετε τον λόγο.
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Σας ευχαριστώ, κύριε Πρόεδρε.
Κυρία συνάδελφε, κανείς σε αυτή την Αίθουσα δεν αμφισβητεί το δικαίωμα του συνδικαλισμού. Άλλωστε η Λυρική Σκηνή έχει και συνδικαλιστές, αλλά και συλλογική σύμβαση εργασίας. 
Εκεί που διαφωνούμε είναι πως εμείς λέμε ότι αυτό το δικαίωμα, όπως και κάθε άλλο, ασκείται μέσα από τις νόμιμες διαδικασίες και όχι με παράκαμψη κανόνων ασφαλείας αναλόγως με το πρόσωπο που κάθε φορά τους παραβιάζει. Αν δεχόμασταν ότι η επίκληση συνδικαλιστικού σκοπού αναστέλλει από μόνη της την υποχρέωση τήρησης θεσμοθετημένων κανόνων πρόσβασης, τότε στην πραγματικότητα όχι μόνο δεν θα προστατεύαμε τα συνδικαλιστικά δικαιώματα, αλλά θα καταλύαμε την αρχή της ισότητας απέναντι στον νόμο και βέβαια, θα εκθέταμε με αυτόν τον τρόπο τη διοίκηση σε ευθύνη για κάθε επακόλουθο συμβάν, σε έναν χώρο αυξημένης επικινδυνότητας. 
Κατηγορείτε τον καλλιτεχνικό διευθυντή ως φορέα κλίματος τρομοκρατίας. Γιατί; Επειδή έκανε αυτό που ο κανονισμός τον υποχρεώνει ή μήπως επειδή έκανε αυτό που η συλλογική σύμβαση εργασίας ρητά του αναθέτει; 
Ανακεφαλαίωση. Από τη μία πλευρά έχουμε μία εργαζόμενη που αυθαίρετα και παράνομα επέτρεψε, κάνοντας χρήση της ηλεκτρονικής κάρτας πρόσβασης που κατείχε, την πρόσβαση τρίτων, άσχετων ανθρώπων στο κτήριο και ακολούθως διευκόλυνε την κυκλοφορία και μετακίνηση αυτών εντός του κτηρίου, χωρίς να έχει καμία έγκριση και χωρίς να έχει ενημερώσει κανέναν από τους αρμόδιους. 
Όλες οι παραπάνω πράξεις απαγορεύονται ρητά τόσο από τον κανονισμό όσο και από το έγγραφο που περιγράφει τους όρους χρήσης της κάρτας πρόσβασης που η ίδια η εργαζόμενη είχε υπογράψει προκειμένου να παραλάβει την κάρτα της.
Τα έγγραφα που επικαλούμαι θα σας τα δώσω στο τέλος της ερώτησης ως σχετικά να τα δείτε. 
Από την άλλη, έχουμε έναν καλλιτεχνικό διευθυντή που έπραξε όσα προβλέπονται από τον κανονισμό, αλλά και από την ίδια τη συλλογική σύμβαση. Όσα έπραξε, ξέρετε, δεν είναι αποτέλεσμα επιλογής του, αλλά υποχρέωση και δέσμευσή του. Οποιαδήποτε άλλη συμπεριφορά θα καθιστούσε τον ίδιο τον καλλιτεχνικό διευθυντή υπαίτιο και υπόλογο. Ξέρετε, το να ασκεί κάποιος, κυρία συνάδελφε, θεσμική αρμοδιότητα δεν είναι αυταρχισμός. Αυταρχισμός θα ήταν να την αρνείται επιλεκτικά.
Επίσης, μην ξεχνάμε, όπως είπα, ότι η διαδικασία, που καθ’ όλα είναι νόμιμη όπως είπαμε, υπόκειται σε έφεση και μάλιστα με ανασταλτικό αποτέλεσμα. Επιτέλους, ας το αντιληφθούμε. Η άσκηση συνδικαλιστικού δικαιώματος και η τήρηση κανόνων ασφαλείας δεν είναι αντίπαλα μεγέθη, αλλά δύο πυλώνες του ίδιου κράτους δικαίου. 
Τέλος, αναρωτιέμαι πώς είναι δυνατόν κάτι που όλοι μας σεβόμαστε όταν μπαίνουμε σε αυτό το κτήριο ή σε οποιοδήποτε κτήριο, αλλά και στο πολύ καλά φυλασσόμενο και ελεγχόμενο κτήριο στον Περισσό πώς όλοι τηρούμε και δεχόμαστε ότι υπάρχουν κανόνες πρόσβασης και ασφαλείας κι εδώ μου λέτε ότι πρέπει να είναι «μπάτε σκύλοι αλέστε»; 
Η διοίκηση της Εθνικής Λυρικής Σκηνής -και κλείνω- σέβεται πλήρως τα εργασιακά και συνδικαλιστικά δικαιώματα του προσωπικού της. Οφείλει, όμως, με την ίδια σταθερότητα να διασφαλίζει την ασφάλεια και την ομαλή λειτουργία ενός από τους σημαντικότερους πολιτιστικούς οργανισμούς της χώρας. Αυτή η ισορροπία, με βάση τα στοιχεία που παρέθεσα, τηρήθηκε πλήρως. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Προχωρούμε τώρα στην πρώτη με αριθμό 7240/22-7-2026 ερώτηση του κύκλου αναφορών-ερωτήσεων του Βουλευτή Δράμας της Κ.Ο. ΝΕΑ ΔΗΜΟΚΡΑΤΙΑ κ. Δημητρίου Κυριαζίδη προς τον Υπουργό Εξωτερικών με θέμα: «Επαναπατρισμός από την Βουλγαρία των κλαπέντων ιστορικών κειμηλίων της Ιεράς Μονής Εικοσιφοινίσσης».
Κύριε Κυριαζίδη, έχετε τον λόγο. 
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε. 
Οφείλω να επανέλθω για ακόμη μια φορά στο χρονίζον και ανεκπλήρωτο ζήτημα της επιστροφής των ιστορικών κειμηλίων της Ιεράς Μονής Εικοσιφοινίσσης.  Η κλοπή των ανεκτίμητων κειμηλίων από την Ιερά Μονή Παναγίας Εικοσιφοινίσσης -που βρίσκεται στο Παγγαίο όρος, δίπλα στη Δράμα- το 1917, κατά την διάρκεια του Πρώτου Παγκοσμίου Πολέμου από τις βουλγαρικές δυνάμεις κατοχής, αποτελεί μια από τις πιο μαύρες σελίδες της νεότερης πολιτιστικής και εκκλησιαστικής Ιστορίας της Ελλάδας. 
Η Μονή διέθετε μια από τις πλουσιότερες και σημαντικότερες βιβλιοθήκες και συλλογές κειμηλίων στον ορθόδοξο κόσμο, με πολλούς από τους χειρόγραφους κώδικες και τα ιερά σκεύη να εκτίθενται σήμερα στις συλλογές του Εθνικού και Ιστορικού Μουσείου Σόφιας και στο ερευνητικό ίδρυμα IVAN DUJCEV της Σόφιας. 
Πρόκειται για ένα ζήτημα, το οποίο παρά την παρέλευση περισσότερο του ενός αιώνα, όχι μόνο δεν έχει περιέλθει στην λήθη, αλλά εξακολουθεί να απασχολεί όλο και εντονότερα τις εκκλησιαστικές Αρχές και του πιστούς της ευρύτερης περιοχής. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Κατά τη σύσταση της διακομματικής επιτροπής για τις γερμανικές αποζημιώσεις, με επιστολές μου και στον Πρόεδρο της Διακοινοβουλευτικής Συνέλευσης Ορθοδοξίας, ανέδειξα το ζήτημα σε όλη του την έκταση. Επίσης, προσέφυγα στον Ευρωπαίο Επίτροπο, αρμόδιο για τα συγκεκριμένα ζητήματα, με μια σχετική επιστολή, που έθιγε το θέμα της επιστροφής των κλεμμένων πολιτιστικών αγαθών, αρχαιολογικού και εν γένει ιστορικού ενδιαφέροντος, που ευρίσκονται εντός ή εκτός της επικράτειας των κρατών μελών. 
Στην απάντηση που έλαβα από τον Ευρωπαίο Επίτροπο αναφέρει ο ίδιος ότι παρότι η Ευρωπαϊκή Ένωση διαθέτει το νομικό πλαίσιο, με την οδηγία 2014/60/Ευρωπαϊκή Ένωση για τον επαναπατρισμό πολιτιστικών αγαθών τα οποία έχουν απομακρυνθεί παράνομα από το έδαφος κράτους-μέλους, η συγκεκριμένη οδηγία ισχύει αποκλειστικά -δυστυχώς- για τα πολιτιστικά αγαθά τα οποία απομακρύνθηκαν παράνομα μετά την 1η Ιανουαρίου 1993.
Όμως, αξίζει να σημειωθεί ότι στην ίδια απάντηση του Ευρωπαίου Επιτρόπου -το τονίζω, του Επιτρόπου-, μας δείχνει τον δρόμο για τον επαναπατρισμό των ιερών κειμηλίων υποδεικνύοντας τη διακυβερνητική επιτροπή της UNESCO για την προώθηση της επιστροφής πολιτιστικών αγαθών στις χώρες προέλευσης τους, η οποία αποτελεί έναν σημαντικό διεθνή διαμεσολαβητή και πλατφόρμα διαλόγου για χώρες που αναζητούν την ανάκτηση της πολιτιστικής τους κληρονομιάς. Καθώς η Βουλγαρία έχει κυρώσει ήδη από το 1971 την Σύμβαση της UNESCO με τίτλο: «Ληπτέα μέτρα για την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας πολιτιστικών αγαθών», …
(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τις προαναφερθείσες επιστολές, οι οποίες βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κ. Κυριαζίδη. 
Στην ερώτηση θα απαντήσει ο Υφυπουργός Εξωτερικών κ. Γιάννης Λοβέρδος. 
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Ευχαριστώ, κύριε Πρόεδρε. 
Χαίρομαι για την ευαισθησία και του κ. Κυριαζίδη και όλων των φίλων κατοίκων της ακριτικής Δράμας, ενός Νομού που έχει προσφέρει πάρα πολλά και συνεχίζει να προσφέρει στον ελληνισμό και στην πατρίδα και ιδίως στην πολιτιστική μας παράδοση. 
Το ζήτημα, όπως ξέρετε, κύριε Κυριαζίδη, κύριε συνάδελφε, της προστασίας, της διαφύλαξης και του επαναπατρισμού των πολιτιστικών και εκκλησιαστικών μας θησαυρών συνιστά κορυφαία εθνική υποχρέωση και διαρκή προτεραιότητα της Ελληνικής Κυβέρνησης. 
Η Ελλάδα και η Βουλγαρία, Ευρωπαίοι εταίροι και σύμμαχοι στο ΝΑΤΟ, απολαμβάνουν στρατηγικές διμερείς σχέσεις με στενή συνεργασία σε ευρύ φάσμα τομέων, έχουν δε αναπτύξει σχέσεις στρατηγικής ενεργειακής, αμυντικής συνεργασίας, μεταξύ άλλων, τις κοινής προώθησης σημαντικών έργων διασυνδεσιμότητας, τα οποία συμβάλλουν στην ενίσχυση της ευρωπαϊκής ενεργειακής ασφάλειας, όπως ο διασυνδετήριος αγωγός Ελλάδας-Βουλγαρίας και ο κάθετος άξονας. Η εμβάθυνση και η επέκταση της διμερούς συνεργασίας, η οποία αφορά και σε κοινές προσεγγίσεις μας εντός πολυμερών σχημάτων, οδηγώντας σε στενότερο συντονισμό μας ως τις δύο χώρες του Νότου της Ευρώπης, προσδοκούμε ότι θα συμβάλει περαιτέρω στη θετική διευθέτηση της επιστροφής των ανώτερων αγαθών, που αποτελεί πάντα προτεραιότητα της Κυβέρνησης. 
Ακριβώς μέσα σε αυτό το πνεύμα καλής γειτονίας, αμοιβαίου σεβασμού και ευρωπαϊκού νομικού πολιτισμού, η ελληνική πλευρά θέτει επανειλημμένως και συστηματικά το ζήτημα της επιστροφής των κειμηλίων στους νόμιμους κατόχους τους, όχι ως πεδίο αντιπαράθεσης, αλλά ως πεδίο ηθικής και ιστορικής αποκατάστασης. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης):  Κι εμείς ευχαριστούμε τον κύριο Υπουργό. 
Παρακαλώ, κύριε Κυριαζίδη, έχετε τον λόγο. 
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Υπουργέ, ενδεικτικά οφείλω να επισημάνω -για να βοηθήσω στην προσπάθεια και στο έργο που έχετε αναλάβει- την έκκληση και του σεβασμιότατου Μητροπολίτη Δράμας κ. Δωρόθεου, κατά την επίσκεψη του Προέδρου της Δημοκρατίας κ. Κωνσταντίνου Τασούλα στο Δοξάτο, με σκοπό να τιμήσει την Ημέρα Μνήμης και Τιμής του πρώτου ολοκαυτώματος του Δοξάτου, ο οποίος αναφέρθηκε στην άμεση και αναγκαία επιστροφή των ιερών κειμηλίων τόσο της Ιεράς Μονής Εικοσιφοινίσσης όσο και της Ιεράς Μονής Προδρόμου Σερρών. 
Η Βουλγαρία, πράγματι, όπως τονίσατε, κύριε Υπουργέ, αποτελεί πλέον μια φίλη χώρα. Ανήκουμε μαζί στην ίδια ευρωπαϊκή οικογένεια, είμαστε σύμμαχοι στο ΝΑΤΟ και συνεργαζόμαστε σε μια σειρά από περιφερειακούς και διεθνείς οργανισμούς και φόρα. 
Στο πλαίσιο της καλής θέλησης, της αμοιβαίας συνεννόησης, αλλά και της αποκατάστασης του δικαίου οφείλουμε να βρούμε, κύριε Υπουργέ, μια δίκαιη λύση. Και βεβαίως, ερωτάσθε αν υπάρχει κάποιος μελλοντικός σχεδιασμός για συγκεκριμένα βήματα, ώστε να εντείνουμε την προσπάθειά μας για να υπάρξει η επιστροφή των κειμηλίων.
Κατά τη σύσταση της διακομματικής επιτροπής για τις γερμανικές αποζημιώσεις, ομόφωνα ελήφθη η απόφαση να μεταβεί η αντίστοιχη επιτροπή και στη βουλγαρική Βουλή αλλά και να τους καλέσουμε και στην ελληνική Βουλή, προκειμένου να θέσουμε και το ζήτημα αυτό και να υπάρξει μια απάντηση. Κυβέρνηση τότε ήταν ο ΣΥΡΙΖΑ. Δυστυχώς, δεν πραγματοποιήθηκε αυτή η δέσμευση, όπως διακομματικά έχει αποφασιστεί. 
Θέλω να πιστεύω ότι στα επόμενα βήματα θα έχουμε θετικά αποτελέσματα γιατί, θα έλεγα, είναι η θρησκευτική Ιστορία του τόπου μας και έχουμε ανάγκη την επιστροφή των σχετικών κειμηλίων. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κύριε Κυριαζίδη. 
Παρακαλώ, κύριε Υπουργέ. 
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Ευχαριστώ, κύριε Πρόεδρε. 
Κύριε συνάδελφε, αξιολογώντας τις επιμέρους παραμέτρους που θέσατε, οφείλω να αποσαφηνίσω το πλαίσιο, εντός του οποίου κινείται η ελληνική διπλωματία με στόχο την επίτευξη αυτού του μείζονος εθνικού στόχου. Όπως τόνισα, το ζήτημα της επιστροφής των εκκλησιαστικών θησαυρών, χειρογράφων και κειμηλίων των Ιερών Μονών της Κεντρικής και Ανατολικής Μακεδονίας και Θράκης, τα οποία αφαιρέθηκαν παράνομα και με τη βία από τις βουλγαρικές κατοχικές δυνάμεις, κατά τη διάρκεια κυρίως του Πρώτου αλλά και του Δευτέρου Παγκοσμίου Πολέμου, παραμένει ανοικτό. 
Η Ιερά Μονή Εικοσιφοινίσσης Δράμας και η Ιερά Μονή Τιμίου Προδρόμου Σερρών αποτελούν χαρακτηριστικές περιπτώσεις, αν και δεν είναι μοναδικές δυστυχώς. 
Σε αυτό το πλαίσιο συνεργαζόμαστε στενά με το Υπουργείο Πολιτισμού, ενώ στηρίζουμε τις πρωτοβουλίες της Εκκλησίας της Ελλάδος και των τοπικών Μητροπόλεων -όπως είπατε, του Μητροπολίτη Δράμας και του Μητροπολίτη Σερρών-, οι οποίες συχνά λειτουργούν συμπληρωματικά και αποτελεσματικά στο πεδίο της εκκλησιαστικής διπλωματίας. 
Ας μην ξεχνάμε ότι χάρη στις επίμονες και συντονισμένες ενέργειες των συναρμόδιων Υπουργείων και άλλων φορέων επαναπατρίστηκε τον Σεπτέμβριο του 2022 από το «Museum of the Bible» στην Ουάσιγκτον ένα χειρόγραφο Ευαγγέλιο του 10ου ή του 11ου αιώνα, το οποίο είχε κλαπεί από την Ιερά Μονή Εικοσιφοινίσσης, γεγονός που αποδεικνύει ότι ο επίμονος συντονισμός και η προσήλωση στον στόχο αποφέρει καρπούς και δημιουργεί προηγούμενο, όσον αφορά την ηθική τάξη. 
Στο διά ταύτα, θα ήθελα να διαβεβαιώσω το Σώμα -βλέπω ότι είναι και άλλος Βουλευτής Δράμας στην Αίθουσα, κατά σύμπτωση υποθέτω- και τον αξιότιμο συνάδελφο κ. Κυριαζίδη…
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Στηρίζουμε το έργο, αλλά είμαι εδώ για άλλη ερώτηση. 
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):  … -έχετε άλλη ερώτηση, μάλιστα- ότι η Ελληνική Κυβέρνηση και το Υπουργείο Εξωτερικών αντιμετωπίζει το ζήτημα αυτό με τη δέουσα σοβαρότητα. Το θέμα τίθεται κατάλληλα και επανειλημμένως στις διμερείς επαφές μας και σε ανώτατο πολιτικό επίπεδο, υπογραμμίζοντας ότι η επιστροφή εκκλησιαστικών κειμηλίων συνιστά πράξη υψηλού συμβολισμού που θα ενισχύσει περαιτέρω το ιδιαίτερα ανεπτυγμένο επίπεδο των ελληνοβουλγαρικών σχέσεων. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Το ενδιαφέρον μας παραμένει συνεχές και αμείωτο και θα συνεχίσουμε να εργαζόμαστε με μεθοδικότητα, σοβαρότητα και επιμονή, εξαντλώντας κάθε διπλωματική και θεσμική δυνατότητα, έως ότου αυτοί οι ιστορικοί θησαυροί επιστρέψουν οριστικά στο φυσικό και πνευματικό τους λίκνο.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την όγδοη με αριθμό 1316/9-9-2026 επίκαιρη ερώτηση πρώτου κύκλου της ανεξάρτητης Βουλευτού Βοιωτίας κ. Παναγιούς (Γιώτας) Πούλου προς τον Υπουργό Περιβάλλοντος και Ενέργειας με θέμα: «Πραγματικό όφελος των καταναλωτών από τις μειώσεις ΥΚΩ, εκτίναξη της χονδρεμπορικής τιμής ρεύματος, κάλυψη ελλείμματος από τον κρατικό προϋπολογισμό, θεσμικές αρμοδιότητες της ΡΑΑΕΥ, καθυστερήσεις στην αποθήκευση/Ενεργειακές Κοινότητες και διασφάλιση της ενεργειακής ασφάλειας της χώρας».
Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος.
Ορίστε, κυρία συνάδελφε, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε.
Κύριε Υπουργέ, ενόψει ενός χειμώνα, που όλα δείχνουν ότι θα είναι εξαιρετικά δύσκολος για την ήδη επιβαρυμένη ελληνική οικογένεια και την κοινωνία ως προς το ενεργειακό ζήτημα, η Κυβέρνηση παρουσιάζει μια ακόμα δήθεν ελάφρυνση στους λογαριασμούς ρεύματος. Τη βαφτίζει, μάλιστα, στήριξη των νοικοκυριών.
Στην πραγματικότητα πρόκειται για ακόμη ένα μέτρο-παρωδία, ένα μνημείο πολιτικής κοροϊδίας, θα έλεγα, ακολουθώντας το γνωστό μοτίβο που έχετε υιοθετήσει όλο αυτό το διάστημα κατά τη διάρκεια της ενεργειακής κρίσης.
Συγκεκριμένα, η δήθεν μείωση των ΥΚΩ κατά 50% που λέτε -φαντάζει και πολύ μεγάλο το νούμερο της έκπτωσης- αφορά την πρώτη κλίμακα από 6,9 ευρώ σε 3,45 ευρώ ανά μεγαβατώρα. Για ένα μέσο νοικοκυριό που καταναλώνει 300 έως 400 κιλοβατώρες τον μήνα η εξοικονόμηση είναι 1 έως 1,5 ευρώ τον μήνα.
Και αυτό το παρουσιάζετε ως σημαντική ανακούφιση σε μία χώρα όπου το 43% των πολιτών έχει ληξιπρόθεσμες οφειλές σε στεγαστικές ή κοινωφελείς υποχρεώσεις -το υψηλότερο ποσοστό στην Ευρωπαϊκή Ένωση- σε μία χώρα όπου το 19% δηλώνει αδυναμία για να θερμάνει την κατοικία του και μένει τώρα να δούμε πώς θα εξελιχθεί, δυστυχώς, αυτός ο αριθμός με τις νέες τιμές, σε μία χώρα όπου το κατά κεφαλήν ΑΕΠ σε αγοραστική δύναμη βρίσκεται στο 68% του ευρωπαϊκού μέσου όρου και στο 27,5% του πληθυσμού. Το 27,5% του πληθυσμού ζει πραγματικά σε κίνδυνο φτώχειας. Τα στοιχεία δεν είναι δικά μου, είναι της Eurostat και φαντάζομαι να τα αποδέχεστε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού) 
Kαι την ίδια στιγμή φορτώνετε 200 εκατομμύρια ευρώ από τον κρατικό προϋπολογισμό για να καλύψετε το έλλειμμα του ειδικού λογαριασμού ΥΚΩ, δηλαδή παίρνετε τα χρήματα του ελληνικού λαού από τη μία τσέπη και τα βάζετε στην άλλη, ή μάλλον εδώ τα παίρνετε, αδειάζετε και τις δύο τσέπες του. Διότι πείτε μας, θα έπρεπε -ή όχι;- ο λογαριασμός ΥΚΩ -ΕΛΥΚΩ- αυτός ο ειδικός λογαριασμός να είναι πλέον ισοσκελισμένος μετά την εξέλιξη και την ολοκλήρωση των έργων διασύνδεσης Κρήτης και Κυκλάδων; Άρα, λοιπόν, τι κάνετε; Τα 200 εκατομμύρια τα χρεώνετε πάλι στους Έλληνες φορολογούμενους.
Επίσης, θα ήθελα, μιας και είστε εδώ, να μας δώσετε αυτές τις εξηγήσεις: Θα ήθελα να μας πείτε γιατί προκαταλάβατε τις θεσμικές αρμοδιότητες που είχε η ΡΑΑΕΥ για τη γνωμοδότηση, πώς όφειλε πρώτα, πριν εξαγγείλετε τα μέτρα, να κάνει η ίδια και επιπλέον τι κάνετε με την ενεργειακή ασφάλεια της χώρας. Διότι εμείς βλέπουμε ότι απαξιώνετε συστηματικά την τεχνολογικά άρτια επένδυση της Πτολεμαΐδας V που στοίχισε 1,5 περίπου εκατομμύριο και βεβαίως, παρά την άποψη του ΑΔΜΗΕ που ζητάει τη διατήρησή της σε λειτουργία τουλάχιστον μέχρι τον Μάρτιο του 2027 για λόγους επάρκειας. Καταστρέφετε οριστικά υποδομές λιγνιτικής αλυσίδας…
ΠΡΟΕΔΡΕΥΩΝ (Βασίλειος Βιλιάρδος): Ολοκληρώθηκε ο χρόνος, κυρία συνάδελφε, ευχαριστούμε πολύ.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Πούλου, σας ευχαριστώ για τις επτά ερωτήσεις που κατάλαβα ότι έχετε κάνει. Θα προσπαθήσω να απαντήσω.
Θα ξεκινήσω από τον λογαριασμό ΥΚΩ, Υπηρεσίες Κοινής Ωφελείας. Τι είναι τα ΥΚΩ; Πληρώνουμε με τα ΥΚΩ δύο πράγματα, το κόστος στα νησιά που είναι πιο υψηλό από το κόστος στο διασυνδεδεμένο σύστημα και το κοινωνικό οικιακό τιμολόγιο, δηλαδή το τιμολόγιο που έχουμε για να στηρίζουμε τους ευάλωτους συμπολίτες μας. Το κόστος στα νησιά, που είναι το μεγαλύτερο κομμάτι του λογαριασμού των ΥΚΩ, έχει αυξηθεί σημαντικά τα τελευταία χρόνια σε έναν μεγάλο βαθμό, διότι όπως ξέρετε τα νησιά καίνε μαζούτ και ντίζελ και το κόστος των εκπομπών του διοξειδίου του άνθρακα έχει αυξηθεί, έχει πρακτικά πενταπλασιαστεί από το 2018 έως το 2025, από περίπου 40 εκατομμύρια στα 200 εκατομμύρια μόνο για το κόστος του διοξειδίου του άνθρακα. Παρ’ όλα αυτά, δεν έχει γίνει μια αναπροσαρμογή στις χρεώσεις των ΥΚΩ. Άρα, πρακτικά αυτό το επιπλέον κόστος δεν έχει οδηγήσει σε αυξημένες χρεώσεις. Από εκεί, λοιπόν, έχει προκύψει και το έλλειμμα του λογαριασμού.
Οπότε η δική μας λογική είναι πάρα πολύ απλή: Τώρα που έχει συνδεθεί η Κρήτη, έχει συνδεθεί και η Σαντορίνη που είναι σημαντική, τώρα με τις διασυνδέσεις, που έχουν ολοκληρωθεί ουσιαστικά οι Κυκλάδες και η Κρήτη, αυτό μας επιτρέπει να κάνουμε μία μείωση στις χρεώσεις των ΥΚΩ. Κάναμε μία μείωση πέρυσι ή μάλλον τον Ιούλιο για τις βιομηχανικές παροχές και τώρα ανακοινώσαμε μία μείωση για τους οικιακούς καταναλωτές.
Θα θέλατε να είναι μεγαλύτερη η μείωση; Όλοι μας θα θέλαμε να είναι μεγαλύτερη η μείωση, αλλά αυτά είναι τα νούμερα. Αν έχετε διαφορετικά νούμερα και έχετε από κάπου αλλού να καλύψετε το επιπλέον έλλειμμα για να δώσουμε μεγαλύτερη μείωση, να μας το πείτε και εμάς.
Δεύτερο σχόλιο, επειδή πάλι γυρνάμε συνέχεια σε αυτήν την Αίθουσα, «ο λιγνίτης, ο λιγνίτης, ο λιγνίτης». Ο λιγνίτης, όπως έχουμε πει πάρα πολλές φορές, φεύγει γιατί δεν μπορεί να ανταγωνιστεί τις άλλες μορφές ενέργειας που είναι αυτήν τη στιγμή στο ελληνικό σύστημα.
Μιλήσατε επίσης για την ενεργειακή φτώχεια και θα ήθελα να κάνω ένα σύντομο σχόλιο, γιατί διαβάζω πάρα πολλές φορές αυτόν τον δείκτη που προέρχεται από τη μελέτη, από τα στοιχεία της Eurostat για το ποσοστό των νοικοκυριών που λένε στις δημοσκοπήσεις ότι αδυνατούν να καλύψουν τις ανάγκες τους και να ζεσταίνουν το σπίτι τους. Αυτό το νούμερο είναι όντως αρκετά υψηλό και μας ανησυχεί πάρα πολύ αυτό, είναι 18,1% στην τελευταία μέτρηση. Απλά νομίζω ότι έχει μια αξία κάποιος να δει διαχρονικά αυτόν τον δείκτη. Αυτός ο δείκτης στη χώρα μας υπάρχει από το 2003. Ξέρετε ποιο ήταν το νούμερο το 2003; Ήταν 17,4% και τώρα είναι 18%, στο μέσο μιας δεύτερης ενεργειακής κρίσης.
Εμείς τι έχουμε δει; Ότι τα τελευταία χρόνια, από το 2019 και μετά, αυτός ο δείκτης στην Ευρώπη έχει αυξηθεί σημαντικά. Έχει αυξηθεί περίπου 27%, ενώ στη χώρα μας καταφέραμε να κρατήσουμε αυτόν τον δείκτη στο ίδιο επίπεδο, ο οποίος, ναι, διαχρονικά είναι υψηλός στη χώρα μας και φυσικά, όπως ξέρετε, έχουμε πάρει μια σειρά από μέτρα.
Έχουμε ανακοινώσει πάνω από δύο δισεκατομμύρια δράσεων από το Κοινωνικό Κλιματικό Ταμείο, έτσι ώστε να μπορέσουμε να ενισχύσουμε τους πιο ευάλωτους συμπολίτες μας να βάλουν αντλίες θερμότητας, να βάλουν ηλιακούς θερμοσίφωνες, να κάνουν εξοικονόμηση, να τους χρηματοδοτήσουμε το Πιστοποιητικό Ενεργειακής Απόδοσης, να τους δώσουμε περισσότερες ευκαιρίες για να έχουν και αυτοί πρόσβαση στις απαραίτητες πληροφορίες. Δημιουργούμε ένα νέο μητρώο, για να απλοποιήσουμε τη διαδικασία με την οποία θα έχουν πρόσβαση σε αυτό το Κοινωνικό Κλιματικό Ταμείο. Όλα αυτά με ποιον σκοπό; Να απαλύνουμε το βάρος σε αυτούς τους συμπολίτες μας που το έχουν περισσότερο ανάγκη.
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Ορίστε, κυρία συνάδελφε, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ, κύριε Πρόεδρε.
Κύριε Υπουργέ, δυστυχώς, δεν φταίμε εμείς. Φταίτε εσείς και η επικοινωνιακή σας ρητορεία. Μιλάτε ότι ως στρατηγικό σχέδιο για τη μείωση κατά 30% της δαπάνης του ρεύματος -που επιτέλους αναγνωρίσατε, προφανώς, ότι υπήρχε και τεράστια αύξηση τα τελευταία χρόνια επί διακυβέρνησης σας- κάνετε μεγάλη ελάφρυνση με τη μείωση κατά 50% των ΥΚΩ. Και σας λέω- και εσείς το αναγνωρίσατε- ότι πρόκειται για 1 με 1,50 ευρώ τον μήνα και μου λέτε «μπορούμε να κάνουμε μεγαλύτερη;» και εγώ σας λέω, «κοροϊδεύετε τον ελληνικό λαό λέγοντας ότι κάνατε πραγματική μείωση;». Το 1 ευρώ τον μήνα, 1,50 ευρώ τον μήνα είναι πραγματική μείωση; Είναι μέτρα που εξαγγέλλετε, λέγοντας ότι θα αντιμετωπίσετε την ακρίβεια στο ρεύμα;
Επιπλέον, να μας πείτε παρακαλώ, αλήθεια, πόσα θα πάρετε, πόσα δίνετε ουσιαστικά στους πολίτες με αυτό. Τι κοστίζει, δηλαδή, στο κράτος αυτό; Γιατί από την άλλη, παίρνετε άλλα 200 εκατομμύρια από τους φορολογούμενους για να καλύψετε τις ελλείψεις στον ειδικό λογαριασμό ΥΚΩ. Άρα, λοιπόν, παίρνετε από τη μία τσέπη, δήθεν τα βάζετε στην άλλη, εγώ λέω ότι παίρνετε και από τις δύο τσέπες. 
Κύριε Υπουργέ, όμως, τα ψέματά σας, τα ψέματα της Κυβέρνησης, δεν τελειώνουν. Αλήθεια, όλα αυτά που είπε ο Πρωθυπουργός αυτές τις μέρες -γιατί και αυτά αφορούν στην ενέργεια- για τον ειδικό φόρο κατανάλωσης, είναι ή δεν είναι ψέματα; Σας εμποδίζει η Ευρώπη; Θέλετε ειδική έγκριση από την Ευρώπη για να πάρετε αποφάσεις για τον ειδικό φόρο κατανάλωσης ή για τον ΦΠΑ; Βλέπουμε ότι σε δεκατέσσερις χώρες της Ευρώπης έχουν μειώσει και τον ειδικό φόρο κατανάλωσης και τον ΦΠΑ, τελευταία η Γερμανία. Πήρε από κάποιον άδεια η Γερμανία; Εσείς περιμένετε να πάρετε άδεια;
Διότι ξέρετε ότι ο Επίτροπος Οικονομίας κ. Ντομπρόβσκις απάντησε θετικά στο αίτημα της Πορτογαλίας. Είπε, δηλαδή, ότι είναι στη σωστή κατεύθυνση το να φορολογήσετε επιτέλους τους παρόχους ενέργειας. Ωστόσο, αυτά δεν είστε διατεθειμένοι να τα κάνετε. Άρα, λοιπόν, μην κοροϊδεύετε τον ελληνικό λαό. Δεν είστε διατεθειμένοι να αντιμετωπίσετε την ενεργειακή κρίση και ανησυχούμε ιδιαίτερα, γιατί η κατάσταση δεν είναι ευοίωνη και τα νοικοκυριά και η ελληνική κοινωνία θα επιβαρυνθούν πάρα πολύ, αφού δεν έχετε τη βούληση και την πρόθεση, όπως αποδεικνύεται με την πολιτική που εφαρμόζετε. Μέτρα και τρόπος υπάρχει, αλλά αδυνατείτε να το κάνετε, γιατί δεν θέλετε να θίξετε τα «ημέτερα» συμφέροντα τα οποία εξυπηρετείτε. 
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
 Ορίστε, κύριε Υφυπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Πρόεδρε, θα ξεκινήσω με μία παρατήρηση, γιατί μου κάνει πάντα φοβερή εντύπωση το γεγονός πως όταν σε αυτή την Αίθουσα συζητάμε για την ενέργεια, δεν έχουμε να κάνουμε κανένα σχόλιο για το τι γίνεται στον κόσμο. Δεν κάνουμε κανένα σχόλιο για Ορμούζ, Χούθι, επιθέσεις, τάνκερ, αγωγούς και για τις επιθέσεις που γίνονται σε διυλιστήρια στη Ρωσία. Καμία σχέση. Για όλα εδώ πέρα φταίει η Νέα Δημοκρατία! 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Οι άλλες ευρωπαϊκές χώρες δεν τα έχουν όλα αυτά, κύριε Υπουργέ;
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Είναι μια ήρεμη παγκόσμια αγορά ηλεκτρικής ενέργειας, πετρελαίου, φυσικού αερίου και όλα εμείς έχουμε σκαρφιστεί να αυξήσουμε την τιμή της ενέργειας στον ελληνικό λαό. Δεν υπάρχει καμία επίγνωση ότι ζούμε τη δεύτερη διαδοχική τεράστια ενεργειακή κρίση τη στιγμή που μόλις είχαμε καταφέρει να φύγουμε από τα τελευταία απομεινάρια της προηγούμενης ιστορικής ενεργειακής κρίσης που πέρασε η Ευρώπη. 
Όλα αυτά τα σχόλια, ότι όλα εδώ πέρα είναι, κοιτάμε μόνο τα ελληνικά δεδομένα, η Κυβέρνηση και τα ψέματα που λέει, δείχνουν ότι δεν υπάρχει καμία επίγνωση για το τι συμβαίνει εκεί πέρα έξω. Και δεδομένου ότι έρχονται εκλογές, πραγματικά απορώ ποιος θα μπορέσει να διαχειριστεί αυτές τις ενεργειακές κρίσεις. Ποια είναι η απάντησή σας σε αυτές τις ενεργειακές κρίσεις που ζούμε; Διότι αυτά που ακούω σε αυτό το Κοινοβούλιο με κάνουν να ανησυχώ ακόμα περισσότερο για το μέλλον της χώρας. Αν η χώρα χρειαστεί να αντιμετωπίσει μία ενεργειακή κρίση, με τι ιδέες θα βάλουμε πλαφόν; Εσείς λέτε ότι θα γράψουμε έναν νόμο, θα μειωθούν οι τιμές και γενικά κόψε το ένα, κόψε το άλλο. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Κύριε Υπουργέ, οι άλλες χώρες δεν έχουν επίγνωση; 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Και εδώ θα κάνω δύο σχόλια για τα συγκεκριμένα θέματα που είπατε. 
Το πρώτο αφορά τις τσέπες, τα λεφτά που δίνουμε για τις ΥΚΩ, γιατί προφανώς δεν καταλάβατε τι είπα στην πρωτολογία μου. Τι σας λέω, λοιπόν; Ότι ο κόσμος πληρώνεις τις ΥΚΩ και αυτά τα λεφτά πάνε για να καλύψουν συγκεκριμένες ανάγκες, ιδίως τα ευάλωτα νοικοκυριά και τα νησιά. 
Αυτό που σας λέω αυτή τη στιγμή είναι ότι αυτός ο λογαριασμός είναι ελλειμματικός. Αυτά που παίρνουμε από τον κόσμο δεν καλύπτουν τα έξοδα. Γιατί; Διότι το κόστος παραγωγής στα νησιά έχει ανέβει. Άρα, τώρα που έχει διασυνδεθεί η Κρήτη και η Σαντορίνη, αυτό το έλλειμμα αλλάζει και γίνεται μικρό πλεόνασμα. Όμως, έχουμε ένα διαχρονικό έλλειμμα από τα προηγούμενα χρόνια. Άρα τι κάνουμε; Βγάζουμε από τον κρατικό προϋπολογισμό για να κλείσουμε το έλλειμμα, έτσι ώστε τώρα πια που ο λογαριασμός είναι θετικός να μπορέσουμε να κάνουμε τη μείωση την οποία ανακοινώσαμε και η οποία είναι σε συνδυασμό με τη μείωση που κάναμε για τη βιομηχανία. Προφανώς και θα θέλαμε να μειώσουμε ακόμα περισσότερο, αλλά μέχρι εκεί βγαίνουν τα νούμερα. 
Το δεύτερο σχόλιο αφορά τους φόρους, τους ειδικούς φόρους κατανάλωσης και τον ΦΠΑ. Αυτό που έχουμε πει διαχρονικά είναι πως αυτό που μαζεύει και ξοδεύει η χώρα αυτή τη στιγμή υπόκειται σε πολύ αυστηρή επιτήρηση από την Ευρώπη και υπάρχουν πολύ συγκεκριμένοι δημοσιονομικοί κανόνες για το τι μπορεί να ξοδέψει μία χώρα. Άρα, αυτό που έχουμε πει εμείς ως Κυβέρνηση είναι ότι αυτά τα μέτρα τα οποία παίρνουμε για να αντιμετωπίσουμε την ενεργειακή κρίση η Ευρώπη θα πρέπει να τα αντιμετωπίσει ως ειδικά έκτακτα μέτρα και να εξαιρεθούν από τις ρήτρες που διέπουν το τι έξοδα μπορεί να κάνει μια χώρα. Αυτό έχουμε πει εμείς και είναι σαφής ο λόγος για τον οποίο το ζητάμε. 
Διότι, όπως καταλαβαίνετε, διαβάζοντας τον δημόσιο διάλογο, φαίνεται να έχουμε ξεχάσει την πρόσφατη ιστορία την οποία περάσαμε ως χώρα. Κάθε φορά που ανοίγω την τηλεόραση και διαβάζω τα νέα, λέγεται να πάμε να ξοδέψουμε ακόμα περισσότερα λεφτά τα οποία δεν έχουμε. Ζούμε, δηλαδή, σαν να μην περάσαμε μια ιστορική οικονομική κρίση από την οποία μόλις τώρα βγαίνουμε, με αποτέλεσμα να καταφέρνουμε να αποπληρώνουμε το χρέος μας και να δανειζόμαστε πιο φθηνά από πάρα πολλές άλλες χώρες. Όλα τα υπόλοιπα κόμματα εδώ πέρα θέλουν να ξαναγυρίσουμε όσο το δυνατόν πιο γρήγορα εκεί που ήμασταν πριν από την οικονομική κρίση. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Όχι, κύριε Υπουργέ!
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Εμείς, λοιπόν, προσπαθούμε να κάνουμε λελογισμένες κινήσεις, γιατί όταν δεν βγαίνουν τα κουκιά, τίποτα άλλο δεν βγαίνει. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Υπερπλεόνασμα 2,5 δισεκατομμύρια …(δεν ακούστηκε)
ΠΡΟΕΔΡΕΥΩΝ (Βασίλειος Βιλιάρδος): Ηρεμήστε, κυρία συνάδελφε!
Συνεχίζουμε τώρα με τη δεύτερη με αριθμό 5868/4-6-2026 ερώτηση του κύκλου αναφορών-ερωτήσεων του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστάσιου (Τάσου) Νικολαΐδη προς τον Υπουργό Περιβάλλοντος και Ενέργειας με θέμα: «Ανάγκη αποκατάστασης της αδικίας σε βάρος των δικαιούχων επιδόματος θέρμανσης του Δήμου Κάτω Νευροκοπίου».
Κύριε συνάδελφε, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, η συγκεκριμένη ερώτηση κατατέθηκε από τον περασμένο Ιούνιο, προκειμένου η Κυβέρνηση να μπορέσει να επιλύσει εγκαίρως το πολύ σημαντικό πρόβλημα που αντιμετωπίζουν οι κάτοικοι του Δήμου Κάτω Νευροκοπίου με το επίδομα θέρμανσης. Δυστυχώς για μία ακόμη φορά χάθηκε πολύτιμος χρόνος. Ήδη από τις 14 Σεπτεμβρίου οι κάτοικοι στην περιοχή του Κάτω Νευροκοπίου έχουν ξεκινήσει να ανάβουν σόμπες. Σας αναφέρω ενδεικτικά, κύριε Υπουργέ, τις θερμοκρασίες της προηγούμενης εβδομάδας: 14 Σεπτεμβρίου 5 βαθμοί, 16 Σεπτεμβρίου 7 βαθμοί, 17 Σεπτεμβρίου 4 βαθμοί.
Κύριε Υπουργέ, πρόκειται για μία περιοχή με ιδιαίτερα αυξημένες ανάγκες θέρμανσης, χωρίς ωστόσο οι κάτοικοι να λαμβάνουν την ανάλογη ενίσχυση. Μάλιστα, την προηγούμενη περίοδο ο συντελεστής θέρμανσης της περιοχής μειώθηκε, με αποτέλεσμα πολλοί δικαιούχοι να λάβουν έως και 20% χαμηλότερη ενίσχυση σε σχέση με την αναμενόμενη. 
Κύριε Υπουργέ, δεν χρειάζονται ιδιαίτερα επιχειρήματα για τις χαμηλές θερμοκρασίες που επικρατούν στην περιοχή του Κάτω Νευροκοπίου. Άλλωστε, αυτό αποτυπώνεται και στα στοιχεία του Εθνικού Αστεροσκοπείου Αθηνών. 
Σύμφωνα, λοιπόν, με επίσημα στοιχεία που επανειλημμένα σας έχει καταθέσει ο Δήμος Κάτω Νευροκοπίου, η περιοχή καταγράφει από τις χαμηλότερες μέσες θερμοκρασίες πανελλαδικά. Οι σόμπες, τα τζάκια, οι λέβητες και τα υπόλοιπα μέσα θέρμανσης ξεκινούν να λειτουργούν από τον Σεπτέμβριο και σταματούν τον Μάιο. Ανάγκες θέρμανσης, δηλαδή, υπάρχουν για μία περίοδο εννέα μηνών, ακριβώς λόγω του ιδιαιτέρου μικροκλίματος της περιοχής.
Κατόπιν των ανωτέρω, ερωτάστε κύριε Υπουργέ, σε ποιες άμεσες ενέργειες προτίθεστε να προβείτε για την αποκατάσταση της αδικίας σε βάρος των δικαιούχων του επιδόματος θέρμανσης του Δήμου Κάτω Νευροκοπίου και κυρίως με ποιον τρόπο θα διασφαλίσετε ότι το επίδομα θέρμανσης για τους κατοίκους του Κάτω Νευροκοπίου θα ανταποκρίνεται στις πραγματικές κλιματολογικές συνθήκες της περιοχής. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Νικολαΐδη, σας ευχαριστώ για την ερώτηση. Πρόκειται για κάτι που, όπως ξέρετε, έχει αναφερθεί αρκετές φορές στον δημόσιο διάλογο, οπότε χαίρομαι για την ευκαιρία που μου δίνετε να το συζητήσουμε και σε αυτή την Αίθουσα. 
Θα κάνω ένα βήμα πίσω, διότι νομίζω ότι έχει αξία γι’ αυτούς που μας ακούν να έχουν μια εικόνα του τι έχει συμβεί. Εδώ και μερικά χρόνια έχουμε συνδέσει το επίδομα θέρμανσης με κάτι που λέγεται «βαθμοημέρες θέρμανσης». Θα το πω πολύ απλά για να το καταλάβει ο κόσμος. Έχεις μία βάση θερμοκρασίας και όταν η θερμοκρασία είναι πιο κρύα από αυτή τη βάση, αυτό μετράει ως μια βαθμοημέρα. Αν, δηλαδή, η θερμοκρασία βάσης -βγάζω τώρα ως παράδειγμα κάποια στρογγυλοποιημένα νούμερα- είναι 15 βαθμοί και εκείνη την ημέρα έχεις 10 βαθμούς, αυτοί οι πέντε βαθμοί είναι οι βαθμοί της βαθμοημέρας.
Αυτό, λοιπόν, συμβαίνει σε μια μακροχρόνια ανάλυση. Άρα, παίρνουμε κάποια μακροχρόνια στοιχεία -η ΕΜΥ, δηλαδή, παίρνει, όχι εμείς- για το πόσο κρύα είναι μια περιοχή και μετά κάνουμε χρήση αυτής της μεθοδολογίας, για να καταλάβουμε αν ήταν κρύος ή ζεστός ο περασμένος χειμώνας. 
Με τη λογική, λοιπόν, όλοι μπορούμε να αντιληφθούμε τη φιλοσοφία που υπάρχει εδώ. Όταν ο χειμώνας είναι πιο κρύος, δίνουμε περισσότερο επίδομα από την περίπτωση που ο χειμώνας είναι πιο ζεστός. Επομένως, εδώ δεν υπάρχει κανείς που να αμφιβάλλει για το αν υπάρχει κρύο στην περιοχή. Κανείς δεν το έχει αμφισβητήσει αυτό. Τόσο η ΕΜΥ, όπως και άλλα στοιχεία, δείχνουν ότι υπάρχουν αυξημένες ανάγκες θέρμανσης. Δεν κοιτάει κανείς την ημερομηνία που ανάβει κάποιος τη σόμπα ή το καλοριφέρ ή το τζάκι. Αυτό που κοιτάει είναι η μέση θερμοκρασία και αυτό που δείχνει και ο πίνακας κατάταξης, τις αυξημένες ανάγκες. Άρα, εκεί δεν υπάρχει κάποια ιδιαίτερη διαφωνία για το ότι έχει κρύο.
Αυτό που έγινε αντικείμενο της συζήτησής μας είναι ότι η τελευταία θερμαντική περίοδος, ο τελευταίος χειμώνας ήταν πιο ζεστός από τον μέσο χειμώνα. 

Αυτό, λοιπόν, οδήγησε σε ένα μειωμένο επίδομα θέρμανσης -επαναλαμβάνω- διότι η φιλοσοφία εδώ πέρα είναι όταν έχει πιο κρύο χειμώνα να δίνουμε παραπάνω χρήματα και όταν έχει πιο ζεστό χειμώνα να δίνουμε λιγότερα χρήματα. Εκεί, λοιπόν, σε αυτόν τον υπολογισμό, σε αυτήν την εκκαθάριση, αυτό που κατέληξε είναι ότι το Κάτω Νευροκόπι είχε πιο ήπιο χειμώνα από ό,τι είχε τις προηγούμενες χρονιές. Αυτό, λοιπόν, συνάδει με τα στοιχεία και άλλων υπηρεσιών και του Copernicus και του Αστεροσκοπείου Αθηνών -επειδή αναφερθήκατε ότι έχουν ουσιαστικά καταλήξει όλοι στο ίδιο συμπέρασμα, ότι ο χειμώνας πέρυσι ήταν πιο ήπιος- αυτό αντικατοπτρίζεται και στα στοιχεία για τη συγκεκριμένη περιοχή. Άρα, δεν είναι θέμα αν κάνει κρύο ή όχι. Είναι θέμα αν θα πρέπει να συνδέουμε το επίδομα θέρμανσης με τις κλιματολογικές συνθήκες γενικά και αν θα πρέπει να το συνδέουμε με τον χειμώνα που είχαμε. Όταν πάρουμε αυτά τα δύο δεδομένα, καταλήξαμε να έχουμε αυτό το συμπέρασμα. 
Τώρα αντιλαμβάνεστε ότι όταν κάνετε μια μεθοδολογία και μια μέτρηση για όλη τη χώρα, προφανώς θα υπάρχουν περιοχές οι οποίες θεωρούν ότι με μια διαφορετική μεθοδολογία θα είχαν διαφορετική στήριξη, ήταν πιο κρύα, ήταν πιο ζεστά, αν πάρουμε αυτήν την πηγή δεδομένων θα έχουμε ένα συμπέρασμα, αν βγάλουμε μια άλλη πηγή δεδομένων, θα έχουμε ένα διαφορετικό συμπέρασμα. Αυτό είναι κατανοητό και εμείς πάντα θα προσπαθούμε να βρούμε έναν τρόπο έτσι ώστε τα στοιχεία, τα οποία χρησιμοποιούμε, να είναι όσο το δυνατόν καλύτερα, αλλά να είναι και αντιπροσωπευτικά και να έχουν και μια ομοιογένεια για όλη τη χώρα, έτσι ώστε να μπορέσουμε να χρησιμοποιήσουμε την ίδια μεθοδολογία για να δώσουμε το επίδομα θέρμανσης σε όλη τη χώρα.
Αυτός είναι ο σκοπός του συγκεκριμένου μέτρου και της συγκεκριμένης μεθοδολογίας και θεωρούμε ότι έχει μια απόλυτα λογική βάση. Πάντα είμαστε ανοικτοί να δούμε πώς μπορούμε να έχουμε ακόμα καλύτερα δεδομένα και υπολογισμούς, αλλά πάντα με βάση τους περιορισμούς ότι αυτοί πρέπει να είναι υπολογισμοί οι οποίοι μπορούν να αξιοποιηθούν σε όλη τη χώρα. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Έχετε τον λόγο, κύριε συνάδελφε.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε.
Κύριε Υπουργέ, σήμερα έχουμε 21 Σεπτεμβρίου. Η συγκεκριμένη ερώτηση κατατέθηκε στις 5 Ιουνίου για να μη φτάνουμε σήμερα στη συζήτηση του συγκεκριμένου θέματος. 
Αλλά ξέρετε, εκτός από το Υπουργείο Περιβάλλοντος υπήρχαν και άλλα συνερωτώμενα Υπουργεία, τα οποία ήδη έχουν απαντήσει. Το Υπουργείο Εθνικής Οικονομίας και Οικονομικών στην απάντησή του αναφέρει ότι αρμόδιο είναι το Υπουργείο Περιβάλλοντος. Το Υπουργείο Εθνικής Άμυνας επισημαίνει ότι η διαχείριση του επιδόματος θέρμανσης ανήκει αποκλειστικά στο Υπουργείο Περιβάλλοντος και Ενέργειας και αναφέρεται στον τρόπο παροχής επιστημονικών δεδομένων από την ΕΜΥ. Το Υπουργείο Εσωτερικών και Κλιματικής Κρίσης δηλώνει αναρμόδιο για το θέμα της ερώτησης και θα καταθέσω στα Πρακτικά τα ερωτήματα για να τα λάβετε υπ’ όψιν σας. 
Όσον αφορά τη δική σας απάντηση και το τυπικό περιεχόμενό της, είμαι βέβαιος ότι -δυστυχώς- δεν καλύπτουν τους κατοίκους του λεκανοπεδίου του Κάτω Νευροκοπίου. Αυτό που ζητάνε οι κάτοικοι του λεκανοπεδίου είναι να αλλάξει ο τρόπος υπολογισμού του επιδόματος, ώστε τα στοιχεία να ανταποκρίνονται στις πραγματικές συνθήκες που επικρατούν στην περιοχή από τον Σεπτέμβριο έως τον Μάιο. Δεν μπορεί μια περιοχή που είναι πασίγνωστη σε κάθε Ελληνίδα και σε κάθε Έλληνα για τις χαμηλές θερμοκρασίες, να μην είναι στην υψηλότερη κατηγορία όσον αφορά το επίδομα θέρμανσης. 
Και για να αντιληφθείτε και εσείς, κύριε Υπουργέ, και όλοι όσοι μας ακούν για το ποιες είναι οι πραγματικές ανάγκες στο Κάτω Νευροκόπι, το μέσο ετήσιο κόστος θέρμανσης για ένα νοικοκυριό στην περιοχή είναι 3,5 έως 4 τόνοι πετρελαίου, 8 έως 10 τόνοι πέλετ, 10 έως 15 τόνοι ξύλα για σόμπα και 25 έως 30 τόνοι ξυλείας για κεντρική θέρμανση. Αν κάνουμε έναν πολλαπλασιασμό, κύριε Υπουργέ, με την τιμή που έδωσε ο κύριος Πρωθυπουργός την προηγούμενη εβδομάδα ότι το πετρέλαιο θέρμανσης θα ξεκινήσει από το 1,75 και έχουμε 3.500 λίτρα, αυτό μας κάνει 5.250. Ένας κάτοικος του Νευροκοπίου χρειάζεται 5.500 ευρώ για να ζεσταθεί. Αντιλαμβάνεστε για τι μιλάμε. Πώς θα ζεσταθεί αυτός ο άνθρωπος; 
Οπότε νομίζω ότι είναι άμεση προτεραιότητα να λάβετε μέτρα. Και μιλάμε για το Κάτω Νευροκόπι, γιατί όταν μιλάμε για τη συγκεκριμένη περιοχή και την περιοχή του Παρανεστίου θα πρέπει να έχουμε στο μυαλό μας τη δημογραφική συρρίκνωση. Μέσα σε μία δεκαετία ο Δήμος Κάτω Νευροκοπίου μειώθηκε πληθυσμιακά κατά 32,4%, μία περιοχή στα σύνορα της πατρίδας μας, οπότε επιλύοντας, κύριε Υπουργέ, τα προβλήματα των κατοίκων της περιοχής εκτός όλων των άλλων, είναι και ηθική υποχρέωση της πολιτείας γιατί αυτοί οι άνθρωποι φυλάνε Θερμοπύλες.
Κύριε Υπουργέ, από την απάντησή σας αυτό που καταλαβαίνω πραγματικά -και θα ήθελα στη δευτερολογία σας να έχω μια σαφή απάντηση ότι αυτοί οι άνθρωποι, σε αυτόν τον χειμώνα που θα τραβήξουν από εδώ και πέρα, θα επιδοτηθούν- είναι ότι η Κυβέρνηση δεν μπορεί να προσφέρει άλλες λύσεις και γι’ αυτό η πολιτική αλλαγή αποτελεί διέξοδο για το μεγαλύτερο μέρος των Ελλήνων πολιτών. 
Σας ευχαριστώ. 
[bookmark: _Hlk240905172]ΠΡΟΕΔΡΕΥΩΝ (Βασίλειος Βιλιάρδος): Για την πολιτική αλλαγή δύσκολα θα απαντήσει. 
Έχετε τον λόγο, κύριε Υπουργέ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Θα ήθελα να μου το εξηγήσετε αυτό για την πολιτική αλλαγή, κύριε Νικολαΐδη, τι ακριβώς θα αλλάξετε στο επίδομα θέρμανσης όχι μόνο για το Κάτω Νευροκόπι αλλά γενικότερα. Γιατί φαντάζομαι θα θέλατε να δώσετε πολύ περισσότερα λεφτά γενικά, το οποίο νομίζω μας γυρνάει στην προηγούμενη κουβέντα για τα κουκιά και αν βγαίνουν τα κουκιά. 
Νομίζω ότι μιλάμε παράλληλα. Δηλαδή δεν συνεννοούμαστε σε αυτήν τη συζήτηση, διότι εγώ σας λέω ότι υπάρχει ένας συντελεστής που είναι μακροχρόνια αν είναι κρύο ένα μέρος. Σε αυτήν τη λίστα το Κάτω Νευροκόπι είναι πάρα πολύ ψηλά, δεν είναι το πιο κρύο σημείο σε όλη τη χώρα, άμα δείτε την ΚΥΑ του επιδόματος θέρμανσης, αλλά είναι αρκετά ψηλά. Δηλαδή από τις πεντακόσιες εξήντα τέσσερις σελίδες, νομίζω, που είναι η ΚΥΑ μαζί με τα παραρτήματα είναι στις πρώτες πέντε, έξι σελίδες του παραρτήματος με τις πιο κρύες περιοχές. Άρα, κανείς δεν αμφιβάλλει ότι είναι πάρα πολύ κρύα η περιοχή. 
Εδώ όμως τι λέμε; Ότι το να είσαι διαχρονικά κρύος, να έχει διαχρονικά κρύο σε μια περιοχή, δεν σημαίνει ότι είχε κρύο και εκείνον τον συγκεκριμένο χειμώνα. Άρα κάνουμε μια προσαρμογή για τη διαχρονική τάση και μετά κάνουμε μια εκκαθάριση για το ανάλογα με το πώς πήγε ο χειμώνας και αν ήταν κρύος ή ζεστός. Εμείς, λοιπόν, λέμε ότι στη διαχρονική τάση είναι σαφές ότι το Κάτω Νευροκόπι είναι μία πάρα πολύ κρύα περιοχή, αλλά ότι ο περασμένος χειμώνας ήταν πιο ζεστός από τον μέσο χειμώνα και άρα στις βαθμοημέρες ήταν πιο χαμηλά το νούμερο που είχε το Κάτω Νευροκόπι και ότι αυτό είναι κάτι που επαληθεύεται από τις περισσότερες αναλύσεις, για το αν είχαμε κρύο ή ζεστό χειμώνα πέρυσι. 
Αυτό δεν σχολιάζει σε καμία περίπτωση ούτε πόσο νωρίς τη σεζόν ο κόσμος ανάβει για θέρμανση ούτε πόσα λίτρα πετρελαίου χρειάζεται κάποιος για να θερμανθεί. Εδώ μιλάμε για τη διαχρονική τάση και τη σχέση ενός συγκεκριμένου χειμώνα, σε σχέση με αυτήν τη διαχρονική τάση και ότι όταν αυτός ο χειμώνας είναι πιο ήπιος, άρα θα υπάρχει και μια προσαρμογή του επιδόματος θέρμανσης με βάση το γεγονός ότι ήταν πιο ήπιος αυτός ο χειμώνας. Αυτό έχω πει και δεν έχω ακούσει κάτι από αυτά που λέτε που να αναιρεί αυτήν την απλή διάγνωση. 
Να κάνω και ένα τελευταίο σχόλιο για τον χειμώνα που έρχεται. Όπως ξέρετε, περνάμε μια αρκετά δύσκολη ενεργειακή εποχή με το φυσικό αέριο να είναι αυξημένο, το πετρέλαιο να είναι αυξημένο και, ακόμα πιο σημαντικό, τα πετρελαιοειδή να είναι ιδιαίτερα αυξημένα και το ντίζελ κίνησης και το ντίζελ θέρμανσης, το πετρέλαιο θέρμανσης. Γι’ αυτόν τον λόγο, όπως έχει ανακοινώσει και ο Πρωθυπουργός, θα κάνουμε μια διπλή παρέμβαση έτσι ώστε να μπορέσουμε να στηρίξουμε τους καταναλωτές, τους ανθρώπους, τους συμπολίτες μας, οι οποίοι βασίζονται στο επίδομα θέρμανσης, με σκοπό να έχουν μια ελάφρυνση για τον χειμώνα που έρχεται. 
Αλλά αυτό δεν αναιρεί και τη συζήτηση για το συγκεκριμένο σημείο, για το Κάτω Νευροκόπι, ότι πάλι θα γίνει μια προσαρμογή ανάλογα με τον χειμώνα που έχουμε, που όταν είναι πιο κρύος ο χειμώνας θα υπάρχει διαφοροποίηση στο επίδομα σε σχέση με τον περσινό χειμώνα. Αν είναι πιο ήπιος ο χειμώνας πάλι θα υπάρχει μια προσαρμογή. Αυτήν τη γενική σχεδιαστική προσέγγιση δεν έχω ακούσει από εσάς να την αναιρείτε, να μην σας αρέσει, να έχετε μια διαφορετική άποψη. Δηλαδή θεωρείτε ότι δεν πρέπει το επίδομα θέρμανσης να συνδέεται με τις συνθήκες; 

Δηλαδή, αν έχει ψόφο έξω ή αν έχουμε ήπιο χειμώνα και είμαστε με τα κοντομάνικα, δεν πρέπει να κάνουμε καμία προσαρμογή στο επίδομα θέρμανσης; Αυτό είναι η πρόταση του ΠΑΣΟΚ; Απλώς να δίνουμε χρήματα, άσχετα με το αν έχουμε κρύο ή ζεστό χειμώνα; Διότι αυτή είναι η ουσιαστική διαφορά μεταξύ αυτών που συζητάμε, δηλαδή αν θα πρέπει ή όχι να κάνουμε την προσαρμογή του επιδόματος θέρμανσης με βάση τις κλιματολογικές συνθήκες. Εμείς λέμε «ναι», εσείς λέτε «Μα, έχει κρύο, άρα να πάρουν επιπλέον…».
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Πριν συνεχίσουμε, θα ήθελα να κάνω μια ανακοίνωση στο Σώμα.
Οι Υπουργοί Εθνικής Άμυνας, Εθνικής Οικονομίας και Οικονομικών και Εξωτερικών κατέθεσαν στις 18.9.2026 σχέδιο νόμου: «Κύρωση της Συμφωνίας Κοινής Εφαρμογής μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από το Ελληνικό Γενικό Επιτελείο Αεροπορίας και του Υπουργού Άμυνας της Γαλλικής Δημοκρατίας, όπως εκπροσωπείται από τον Αρχηγό της Γαλλικής Αεροπορίας (Chief of Staff of the French Air and Space Force) της Γαλλικής Δημοκρατίας που αφορά σε εθελοντική συμβολή της Ελληνικής Δημοκρατίας στο Κέντρο Ανάλυσης και Προσομοίωσης για την Προετοιμασία Αεροπορικών Επιχειρήσεων (CASPOA) Κέντρο Αριστείας ΝΑΤΟ (COE)».
Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Υποδομών και Μεταφορών, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Υποδομών και Μεταφορών κατέθεσαν στις 18.9.2026 σχέδιο νόμου: «Κύρωση του Μνημονίου Συμφωνίας ανάμεσα στην Κυβέρνηση της Ελληνικής Δημοκρατίας και την Κυβέρνηση της Δημοκρατίας της Σερβίας για συνεργασία στο πλαίσιο του Πολυεθνικού Συντονιστικού Κέντρου Στρατηγικών Θαλάσσιων Μεταφορών των Αθηνών (AMSCC)».
Επίσης, έχουμε δύο αιτήσεις αδείας Βουλευτών.
Η κ. Ασπασία Κουρουπάκη, Βουλευτής Νίκης Β1΄ Βορείου Τομέα Αθηνών, ζητεί άδεια ολιγοήμερης απουσίας στο εξωτερικό από 28-9-2026 έως 29-9-2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια.
Επίσης, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 21-9-2026 έως και 25-9-2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
Θα συνεχίσουμε τώρα με την τέταρτη με αριθμό 307/8-9-2026 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ -ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Μη εφαρμογή στην πράξη της απαλλαγής από τον φόρο εισοδήματος κατά 30% στη συμβολαιακή γεωργία».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος. 
Ορίστε, έχετε τον λόγο, κύριε συνάδελφε. 
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε.
Κύριε Υπουργέ, θέλω να τονίσω εξ αρχής ότι για το συγκεκριμένο θέμα είχαμε εξαιρετική συνεργασία και με τον προκάτοχό σας και ευελπιστώ ότι το ίδιο θα συνεχιστεί και με εσάς. 
Αφορά, δηλαδή, μία έκπτωση. Μιλάμε για ένα πολύ συγκεκριμένο ζήτημα. Αφορά την εφαρμογή στην πράξη της απαλλαγής από τον φόρο του 30% που προβλέπει το άρθρο 4 του ν.4935/2022 στο πλαίσιο της συμβολαιακής γεωργίας για τους αγρότες, και όχι μόνο τους κατ’ επάγγελμα αγρότες. 
Σήμερα, λοιπόν, αυτό το οποίο έρχομαι και σας θέτω ως ερώτημα δεν είναι ένα καινούργιο φορολογικό κίνητρο. Αυτό το οποίο ζητούμε -όχι εμείς, αλλά οι αγρότες, εμείς μεταφέρουμε τα προβλήματά τους και τις αγωνίες τους- είναι να εφαρμοστεί ενιαία ένα κίνητρο το οποίο ο ίδιος ο νόμος, η ίδια η πολιτεία, τους παρέχει. Και θέλω να είμαι σαφής. Μιλάμε για το 30% του άρθρου 4 και όχι για το διαφορετικό καθεστώς του 50% του άρθρου 15. Επίσης, δεν ζητάμε κάτι διαφορετικό από αυτό το οποίο προβλέπει η νομοθεσία για τη συμβολαιακή γεωργία για τον φόρο εισοδήματος.
Έχουν καταγραφεί συγκεκριμένες περιπτώσεις στις οποίες υπάρχουν εμπρόθεσμα καταχωρημένες συμβάσεις. Η σχετική καταχώρηση εμφανίζεται και στον προβλεπόμενο κωδικό του Ε3. Όπου Ε3, είναι το έντυπο το οποίο συμπληρώνουν οι επιτηδευματίες και οι αγρότες, φυσικά ή νομικά πρόσωπα. Και αναφέρομαι στους κωδικούς 903, 923, 943 και 963. Όμως, κατά τον έλεγχο και την υποβολή η διαδικασία δεν ολοκληρώνεται. Αυτό είναι ένα πρόβλημα το οποίο παρατηρήθηκε και το 2024 και το 2025. Μιλάω πάντα για τις χρήσεις και αντίστοιχα για τις επόμενες χρονιές που υποβλήθηκαν οι δηλώσεις. 
Επομένως, το ερώτημα που σας θέτω είναι πάρα πολύ απλό και πολύ συγκεκριμένο. Πρόκειται για διαφορετική ερμηνεία των προϋποθέσεων του νόμου; Πρόκειται για τον χρόνο εφαρμογής ή για τη διάρκεια της σύμβασης ή πρόκειται για τεχνικό πρόβλημα διασύνδεσης των πληροφοριακών συστημάτων; Δεν τίθεται θέμα, επαναλαμβάνω, ερμηνευτικής αστοχίας. Θα πρέπει να μας πείτε εάν οι Υπηρεσίες έχουν δώσει εσωτερικά κάποιες άλλες οδηγίες ή είναι τεχνική δυσλειτουργία των συστημάτων της ΑΑΔΕ και εξ αυτού παρατηρούνται τα προβλήματα στους αγρότες με συμβολαιακή καλλιέργεια και δεν παίρνουν το ευεργέτημα το οποίο δικαιούνται. 
Είναι πολύ απλό το ερώτημά μου και θα ήθελα μια απάντηση σε αυτό. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φωτόπουλε. 
Ορίστε, κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Πρόεδρε, κύριε συνάδελφε, αγαπητέ κύριε Φωτόπουλε, προφανώς σε πνεύμα συνεργασίας θα προχωρήσουμε και με τη δική μου περίοδο άσκησης των καθηκόντων ως Υφυπουργός Οικονομικών και είναι ξεκάθαρο ότι όπου υπάρχει πρόβλημα υπάρχει και διάθεση για επίλυσή του. 
Ο ν.4935/2022 ουσιαστικά ήταν ένας νόμος που ήθελε να στείλει ένα συγκεκριμένο μήνυμα, δηλαδή να προχωρήσουν οι συνενώσεις, η συνεργασία σε ό,τι αφορά τα αγροτικά σχήματα. Με τις διατάξεις, λοιπόν, και κυρίως στο άρθρο 4 του νόμου του 2022, χορηγήθηκε το κίνητρο της απαλλαγής κατά ποσοστό 30% από την καταβολή φόρου εισοδήματος επί των πραγματοποιούμενων προ φόρων κερδών, τα οποία προκύπτουν με βάση τη φορολογική νομοθεσία στην περίπτωση συνεργασίας -αυτό το οποίο είπα και στην αρχή- προσώπων κατά τα οριζόμενα στον ίδιο νόμο για κάθε συνεργαζόμενο πρόσωπο.
Ως συνεργασία προσώπων, νοείται είτε η ίδρυση νέου, ενός καινούργιου νομικού προσώπου ή άλλης νομικής ενότητας από δύο ή περισσότερα πρόσωπα, συμπεριλαμβανομένων των κοινοπραξιών, των συνεταιρισμών, των οργανώσεων ή των ομάδων παραγωγών ανεξαρτήτως νομικής μορφής, είτε η σύναψη σύμβασης με αντικείμενο τη συμβολαιακή γεωργία. Δηλαδή, έχουμε είτε τα νόμιμα καινούργια συνεταιριστικά σχήματα, είτε αγρότες που συνάπτουν συμβάσεις με τρίτους. 
Στην ΚΥΑ η οποία υπογράφηκε δεν υπάρχει τεχνική δυσκολία, δεν υπάρχει τεχνικό πρόβλημα. Διαπιστώθηκε, όμως, μια δυσχέρεια την οποία νομοθετικά την ερευνούμε αυτό το διάστημα με σκοπό τη θεραπεία. Μελετάμε παρέμβαση για να εξαλείψουμε αυτό το εμπόδιο. Γι’ αυτό και σας λέω ότι η διάθεσή μας είναι θετική με στόχο να εξαλειφθεί αυτή η δυσχέρεια. Δεν υπάρχει κανένα πρόβλημα σε ό,τι αφορά τις Τεχνικές Υπηρεσίες. Δεν υπάρχει κανένα πρόβλημα τεχνικής ανάγνωσης της όλης υπόθεσης, αλλά ακριβώς γι’ αυτόν τον λόγο, επειδή διαπιστώθηκαν δυσχέρειες, νομοθετικά μελετάμε παρεμβάσεις για να εξαλείψουμε αυτό το εμπόδιο. 
Προφανώς, κάθε πρόταση που γίνεται με θετική διάθεση είμαστε ανοικτοί να τη συζητήσουμε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Ορίστε, κύριε Φωτόπουλε, έχετε τον λόγο. 
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε. 
Κύριε Υπουργέ, σας ευχαριστώ για την απάντηση. Νομίζω ότι με την απάντηση που μου δώσατε λύνεται ουσιαστικά το μεγαλύτερο μέρος της απορίας την οποία είχα, δηλαδή αν υπάρχει κάποια ερμηνευτική οδηγία ή κάποια άλλη οδηγία ή εν πάση περιπτώσει δεν μπορούσαν οι Υπηρεσίες ή ερμήνευαν κάπως διαφορετικά τον νόμο και στην ουσία και το πνεύμα του νόμου. 
Προφανώς αντιλαμβάνομαι από την απάντησή σας -και νομίζω ότι ήσασταν σαφής- ότι δεν τίθεται θέμα. Είναι τεχνικό το πρόβλημα και τα τεχνικά προβλήματα διορθώνονται. 
Άρα, στη δευτερολογία μου, η ερώτηση που θα κάνω είναι η εξής: Υπάρχει χρονοδιάγραμμα επίλυσης του προβλήματος το οποίο έχει δημιουργηθεί και, το κυριότερο, τι θα γίνει με αυτούς τους ανθρώπους οι οποίοι εξαιτίας αυτών των τεχνικών προβλημάτων και όχι από δική τους αμέλεια ή από αμέλεια της Διοίκησης -εννοώ των διοικητικών παραγόντων- δεν έτυχαν των ευεργετημάτων; Δηλαδή, θα ήθελα μία απάντηση σαφή, όπως ήταν και η πρώτη στην πρωτολογία σας, για το τι θα γίνει με αυτούς τους ανθρώπους, ότι δεν θα χάσουν δηλαδή το ευεργέτημα και θα πάρουν το 30%, όπως πολύ σωστά ορίζει ο νόμος. Και, φυσικά, δώστε μας ένα χρονοδιάγραμμα για το πότε θα αποκατασταθεί αυτό το τεχνικό πρόβλημα για να ερχόμαστε και επανερχόμαστε και συζητάμε συνέχεια το ίδιο θέμα. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Φωτόπουλε.
Ορίστε, κύριε Υπουργέ, έχετε τον λόγο.
 ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Αγαπητέ συνάδελφε, είναι ξεκάθαρο ότι από τη διάγνωση του προβλήματος θα κινηθούμε άμεσα. Δεν υπάρχει λόγος χρονοτριβής. Μέσα στις επόμενες εβδομάδες θα είμαστε και πιο συγκεκριμένοι για το πώς θα κινηθούμε στο επίπεδο των κεντρικών αποφάσεων. 
Είναι ένα ζήτημα το οποίο ουσιαστικά έχουμε διαγνώσει σε εκείνους που ζητούν το 30% σε ό,τι αφορά τη φορολογική προσέγγιση, πουλώντας εντός του συνεταιρισμού τους, δηλαδή όντας και μέτοχοι στον συνεταιρισμό. Επομένως, σε αυτό η ανταπόκρισή μας θα είναι άμεση και θα σας ενημερώσω. Είναι κάτι το οποίο και οι Υπηρεσίες μας μας το έχουν επισημάνει.
Επομένως, νομίζω ότι μέσα στις επόμενες εβδομάδες θα έχουμε μια εξέλιξη ξεκάθαρη, για να μην υπάρχει και αυτή η εκκρεμότητα.
Σε κάθε περίπτωση, θεωρώ ότι προβλήματα τα οποία εντοπίζονται, καλό είναι να επιλύονται, να μην περνάει το χρονικό διάστημα. Είχε επισημανθεί και στον προκάτοχό μου και ακριβώς σε αυτή την κατεύθυνση θα κινηθούμε. 
Πάντως, το μέτρο στον πυρήνα και στη φιλοσοφία της νομοθέτησης του 2022, είναι ένα μέτρο ευεργετικό, ένα μέτρο το οποίο λειτουργεί. Επομένως, θέλουμε και σε κάθε ζώνη ενδιαφέροντος, πεδίο ενδιαφέροντος, ακριβώς αυτό να είναι και το μήνυμα: Nα επιλυθεί άμεσα. Και γι’ αυτόν τον λόγο δεσμευόμαστε, μέσα στο επόμενο διάστημα, για σχετική νομοθετική παρέμβαση. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Θετικότατο! 
Θα συνεχίσουμε με τη συζήτηση της έκτης με αριθμό 1334/14-9-2026 επίκαιρης ερώτησης δεύτερου κύκλου της Βουλευτού Β1΄ Βορείου Τομέα Αθηνών, της Κοινοβουλευτικής Ομάδας ΠΑΣΟΚ-Κίνημα Αλλαγής, κ. Ελένης-Μαρίας (Μιλένας) Αποστολάκη, προς τον Υπουργό Εθνικής Οικονομίας και Οικονομικών, με θέμα: «Πλημμελής εφαρμογή από εταιρείες διαχείρισης απαιτήσεων από δάνεια και πιστώσεις της απόφασης της Ολομέλειας του Αρείου Πάγου, για τον υπολογισμό των τόκων του ν.3869/2010 και σοβαρές δυσλειτουργίες στην εξυπηρέτηση των δανειοληπτών».
Η συνάδελφος κ. Αποστολάκη έχει τον λόγο. 
ΜΙΛΕΝΑ ΑΠΟΣΤΟΛΑΚΗ: Σας ευχαριστώ, κύριε Πρόεδρε.
Κύριε Υπουργέ, όπως ξέρετε, τον Μάιο η Ολομέλεια του Αρείου Πάγου, με την με αριθμό 6 απόφασή της, έδωσε απάντηση σε ένα ζήτημα που ταλαιπωρεί για μεγάλο χρονικό διάστημα τους δανειολήπτες του ν. 3869/2010. Απεφάνθη ότι ο υπολογισμός του τόκου γίνεται επί της μηνιαίας δόσης και όχι επί του συνολικού ποσού κεφαλαίου της οφειλής. 
Ακολούθησε μια εξαιρετικά προβληματική αντίδραση από την Κυβέρνηση. Φαίνεται ότι στενοχωρήθηκε περισσότερο και από τα funds και τους servicers, με αυτήν την απόφαση, εάν σκεφτούμε ότι ο κ. Πιερρακάκης δήλωσε ότι «το Υπουργείο μελετά την απόφαση, αναζητά βέλτιστο τρόπο εφαρμογής και χρυσή τομή». Λες και ο Άρειος Πάγος εξέδωσε γνωμοδότηση προς διαβούλευση με τα funds και τους servicers και όχι μια αμετάκλητη δικαστική κρίση. 
Και είναι ενδιαφέρουσα η διαφορά των αντανακλαστικών, καθώς όταν η ίδια η Ολομέλεια είχε εκδώσει απόφαση με την οποία επέτρεπε ελεύθερα τους ηλεκτρονικούς πλειστηριασμούς για τα funds και τους servicers, η Κυβέρνηση δεν είχε καμία σκέψη να αναζητήσει «χρυσή τομή», αλλά ευθέως προχώρησε στην εφαρμογή της. Αυτό είναι για να θυμούνται και να αξιολογούν οι συμπολίτες μας.
Πάμε, όμως, τώρα στο σήμερα. Στο σήμερα, που βεβαίως έχει να κάνει με μία ρύθμιση η οποία αναφερόταν και στην «αναδρομικότητα». Γιατί και εδώ η Κυβέρνηση προσπάθησε, μετά τη δύσκολη πρώτη στιγμή και μέχρι να καταπιεί αυτό που είχε συμβεί, να παρουσιάσει -δήθεν- ότι χαρίζει στους δανειολήπτες την αναδρομικότητα της ισχύος της απόφασης. Ε, τώρα, ένας πρωτοετής φοιτητής της νομικής γνωρίζει ότι η ερμηνεία του νόμου ανατρέχει στον χρόνο ψήφισής του και όχι στον χρόνο εκδίκασης.
Πάμε τώρα, όμως, να μιλήσουμε για το σήμερα, για το γεγονός ότι ο Πανελλήνιος Σύλλογος Δανειοληπτών του νόμου 3869, όπως καταγγέλλει, δεν έχουν χορηγηθεί νέα δοσολόγια, δεν έχουν χορηγηθεί αναλυτικές ταυτότητες οφειλής, υπάρχουν καθυστερήσεις στον επανυπολογισμό και προβλήματα στην παροχή στοιχείων για παλαιότερες καταβολές. Δηλαδή, προσέξτε, ένας πολίτης που επί χρόνια είναι συνεπής, βρίσκεται σήμερα αντιμέτωπος με τον κίνδυνο να φανεί ασυνεπής, επειδή η εταιρεία -το fund που διαχειρίζεται την απαίτησή του- δεν έχει ολοκληρώσει τον επανυπολογισμό, δεν έχει προσαρμόσει τα πληροφοριακά του συστήματα για λόγο που δεν αφορά ευθύνη του οφειλέτη, προκαλώντας του μια τέτοια καθυστέρηση που μπορεί να του προκαλέσει δυσμενή τρόπο στη δικαστική προστασία του. 
Είναι, λοιπόν, υπόλογο το Υπουργείο και πρέπει να πει τι έκανε προκειμένου να αποτρέψει αυτή την καθυστέρηση και να δεσμευτεί τώρα για το πότε οι οφειλέτες θα μπορούν να λάβουν εξατομικευμένη ενημέρωση για την οφειλή τους και την πορεία τους, ώστε, αφού ολοκληρωθεί αυτή η διαδικασία, κανένας συνεπής δανειολήπτης να μη χάσει δικαιώματα ή δικαστική προστασία για λόγους που δεν οφείλονται στον ίδιο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αποστολάκη. 
Ο κύριος Υφυπουργός έχει τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κυρία Αποστολάκη, μάλλον, λάθος μας ερμηνεύετε, μάλλον το δικό σας κόμμα στεναχωρήθηκε από τα αντανακλαστικά τα οποία επέδειξε το Υπουργείο Οικονομικών, η Κυβέρνησή μας και κυρίως, όχι τόσο για την εφαρμογή των όσων αποφάσισε ο Άρειος Πάγος, όσο για την αναδρομικότητα η οποία δεν ήταν υποχρεωτική και το οικονομικό επιτελείο της Κυβέρνησης και ο Πρωθυπουργός επέλεξαν ως δρόμο, για να ανακουφιστούν οι δανειολήπτες. 
Όπως γνωρίζετε πολύ καλά, γιατί είστε έμπειρη με αυτά τα θέματα, με τον 5313/2026 επιλύθηκε από την Κυβέρνησή μας ένα κρίσιμο πρόβλημα, κατόπιν της απόφασης του Αρείου Πάγου ως προς το σκέλος κυρίαρχα ο τόκος να υπολογίζεται επί της μηνιαίας δόσης που είχε οριστεί και από τη δικαστική απόφαση και όχι επί του συνολικού κεφαλαίου της οφειλής, ενώ η αναδρομικότητα -θα μου επιτρέψετε να σας πω- ήταν μια ξεκάθαρη πολιτική απόφαση αυτής της Κυβέρνησης. 
Δεν σας είχαμε ακούσει ποτέ να μιλάτε για κάτι τέτοιο στον δημόσιο λόγο -σε ό,τι αφορά το κόμμα σας αναφέρομαι- δεν έχουμε κάπου καταγράψει κάποιου τύπου πρόταση γύρω από αυτή την παρέμβαση. Επομένως, δεν μπορώ να καταλάβω γιατί να είναι στεναχωρημένη η Κυβέρνησή μας και το οικονομικό επιτελείο. Μάλλον εσάς σας χάλασε τον αντιπολιτευτικό οίστρο μία συγκεκριμένη εξέλιξη. 
Τώρα, σε ό,τι αφορά την υπόθεση των funds από την αρχή είχαμε μιλήσει και είχαμε ξεκαθαρίσει ότι θα υπάρξει ένα μεταβατικό στάδιο, ένα μεταβατικό διάστημα, ώστε να γίνουν αυτές οι μεταβολές στην πράξη. Ήταν ξεκάθαρο -το είχαμε πει και στην Ολομέλεια, όταν ψηφίστηκε, το έχουμε πει και στον δημόσιό μας λόγο- ότι ζητήθηκε ένας χρόνος μεταβατικός, για να μπορέσουν να διαχειριστούν έναν μεγάλο όγκο δανείων προς μία ευεργετική κατεύθυνση. 
Είναι ζητήματα μηχανογράφησης -τα γνωρίζετε και εσείς- πρόκειται για ένα μεσοδιάστημα λίγων μηνών, αλλά από την άλλη γνωρίζετε ότι όλοι πληρώνουν αυτή τη στιγμή άτοκα έως τη ρύθμιση. Υπάρχει, όμως, και η ανάγκη τα πληροφοριακά συστήματα να ευθυγραμμιστούν. 
Ξεκαθαρίζω: Είναι μία ευεργετική ρύθμιση η οποία δεν έχει να κάνει μόνο με το σκέλος που σωστά καθόρισε ο Άρειος Πάγος και ήταν ανάγκη να καθοριστεί από τον Άρειο Πάγο, αλλά και με αναδρομικότητα την οποία αυτή η Κυβέρνηση εισήγαγε για να ανακουφιστούν οι πολίτες. 
Κυρία Αποστολάκη, αναγνωρίζω την ανάγκη να υπάρξει μια αντιπολίτευση, αλλά έχετε φτάσει να αντιπολιτεύεστε ακόμη και το ότι απομειώνουμε γρηγορότερα το χρέος, χωρίς να γνωρίζετε ή να αποκρύπτετε -γιατί εσείς γνωρίζετε, κυρία Αποστολάκη- τις υποχρεώσεις που θα έρθουν το 2032. Έχετε φτάσει να αντιπολιτεύεστε ακόμη και τον «κουμπαρά» για τις νέες γενιές. Αντιπολιτεύεστε τώρα και τη ρύθμιση που με αναδρομικότητα θα ελαφρύνει τόσους χιλιάδες δανειολήπτες ενός νόμου όπως ήταν ο νόμος Κατσέλη; Πραγματικά, έχετε χάσει κάθε αίσθηση φρένου στην Αντιπολίτευση με την αντιπολίτευση που ασκείτε από την πλευρά σας. 
Και επειδή είστε γυναίκα -θα ήθελα να τονίσω σήμερα κάτι που έχει συμβεί στον δημόσιο διάλογο, το οποίο πραγματικά μας στεναχωρεί- θα ήθελα την άποψή σας και για την αστοχία της δήλωσης του κ. Φαραντούρη απέναντι σε μια γυναίκα συνάδελφο, την κ. Σδούκου. Κάπου θα πρέπει -και το λέω σε εσάς που γνωρίζετε την εκτίμησή μου στο πρόσωπο σας- στον δημόσιο λόγο και στις επιθέσεις να υπάρχει και ένα φρένο, ιδιαίτερα όταν πλέον ο δημόσιος λόγος παρεκκλίνει σε σεξιστικούς δρόμους. 
Σας ευχαριστώ πάρα πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Η κ. Αποστολάκη έχει τον λόγο.
ΜΙΛΕΝΑ ΑΠΟΣΤΟΛΑΚΗ: Δεν γνωρίζω τη δήλωση Φαραντούρη και μπαίνω στην ουσία της επίκαιρης ερώτησής μου. 
Κοιτάξτε, δεν ξέρω, προφανώς ήσασταν απών κατά τη συζήτηση του νομοσχεδίου. Είναι προφανές ότι όχι μόνο το ΠΑΣΟΚ, αλλά και το σύνολο της Αντιπολίτευσης δεν άφησε αναπάντητη αυτή την κυβερνητική μεθόδευση, σε σχέση με την περιβόητη χορήγηση της αναδρομικότητας από τον Υπουργό Οικονομίας και την Κυβέρνηση. 
Πραγματικά, αντιλαμβάνομαι τη δυσχερή θέση στην οποία βρίσκεται η Κυβέρνηση αντιμέτωπη με μία γενικότερη κατακραυγή, ειδικά στον τομέα της οικονομίας και στο πώς τα χειρίζεστε. Αλλά εδώ, ξέρετε, δεν πρόκειται για την άποψη του ΠΑΣΟΚ ή της υποφαινομένης. Πρόκειται για την άποψη του συνόλου των καθηγητών των νομικών σχολών της χώρας. Πρόκειται για την άποψη της ολομέλειας των δικηγορικών συλλόγων. 
Με συγχωρείτε, κύριε Μαρκόπουλε, αλλά εάν θεωρείτε ότι τα νομικά σας και τα νομικά του κ. Πιερρακάκη -που νομίζω ότι είναι άλλο το γνωστικό σας αντικείμενο- μπορούν σε οποιαδήποτε φάση έξαρσης της κυβερνητικής προπαγάνδας να αντιμετωπίσουν την απόφαση και την κρίση των δικηγορικών συλλόγων της χώρας, του Δικηγορικού Συλλόγου της Αθήνας, καθηγητών της Νομικής, του Εμπορικού Δικαίου που επανειλημμένα σε ημερίδες έχουν τοποθετηθεί για το ζήτημα αυτό, ε, μην υποτιμάτε τη νοημοσύνη μας, δεν σας οδηγεί αυτό πουθενά. 



Σας ζόρισε η απόφαση, έπρεπε να την καταπιείτε, θα εφαρμοστεί. Τι να κάνουμε από εδώ και πέρα; Μου είπατε ότι είναι μια απόφαση η οποία απαιτεί τεχνική προσαρμογή. Βεβαίως. Απαιτεί τεχνική προσαρμογή. Άλλωστε, υπήρξε ανακοίνωση της Ένωσης Εταιρειών Διαχείρισης Απαιτήσεων από Δάνεια και Πιστώσεις που είπαν οι ίδιες ότι σέβονται απολύτως και ότι θα χρειαστούν κάποιους μήνες. 
Εγώ θέλω να σας ρωτήσω: Ποιος παρακολουθεί αυτή τη διαδικασία προσαρμογής; Ποιος παρακολουθεί ότι οι λίγοι μήνες δεν θα γίνουν πολλοί μήνες ή πολλά χρόνια; Ποιος ελέγχει τη συμμόρφωση με μια αμετάκλητη δικαστική κρίση της ολομέλειας του Αρείου Πάγου;  Έχετε ζητήσει εποπτικό έλεγχο από την Τράπεζα της Ελλάδας; Έχετε ελέγξει τις εργασίες, ούτως ώστε τα ηλεκτρονικά συστήματα να προσαρμόζονται και να εφαρμόζουν ορθά τα ποσά; Και ποιο είναι το χρονικό όριο το οποίο έχει θέσει το Υπουργείο, προκειμένου να ολοκληρωθεί αυτή η διαδικασία; 
Ο Άρειος Πάγος με την απόφασή του επισημαίνει, κύριε Υπουργέ, ότι ο υπολογισμός του τόκου επί του συνολικού κεφαλαίου θα μπορούσε να οδηγήσει σε νέο εγκλωβισμό του δανειολήπτη σε υπέρογκες δόσεις. Δεν μπορούμε να αντιμετωπίζουμε την εφαρμογή της απόφασης ως μια εσωτερική διαδικασία των ασύδοτων κατά τα λοιπά, funds και servicers. Και μπορεί κάποιοι να καταβάλλουν μόνο το κεφάλαιο σήμερα, όχι όλοι, αλλά οι οφειλόμενοι τόκοι τρέχουν. Και εδώ απαιτείται μια καθαρή δέσμευση από το εποπτεύον Υπουργείο, μέχρι πότε θα έχει ολοκληρωθεί η προσαρμογή των πληροφοριακών συστημάτων και ο νόμιμος επανυπολογισμός. Και ζητούμε μέχρι τότε να εγγυηθείτε ρητά ότι κανένας δανειολήπτης δεν θα υποστεί δυσμενή συνέπεια, εξαιτίας μιας καθυστέρησης που αφορά αποκλειστικά και μόνο τις εταιρείες διαχείρισης, τα funds και τους servicers.
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κυρία Αποστολάκη.
 Έχετε τον λόγο, κύριε Υπουργέ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Σέβομαι, κυρία Αποστολάκη το γεγονός ότι μια είδηση που τις τελευταίες ώρες είναι στις πρώτες δυο, τρεις στην ειδησιογραφία, δεν την έχετε πληροφορηθεί. Θα βρεθεί χρόνος –καλόπιστα το λέω- μέσα στις επόμενες ημέρες, ίσως και ώρες, να τοποθετηθείτε και θέλω, κυρίως, τη γνώμη σας ως μία εξέχουσα Κοινοβουλευτικός, γυναίκα, για τον τρόπο με τον οποίο επιτέθηκε ο Ευρωβουλευτής του ΠΑΣΟΚ στην κ. Σδούκου. 
Φεύγοντας απ’ αυτό το θέμα, να πω να μην καταστροφολογείτε. Κατ' αρχάς, η αναδρομικότητα σε ό,τι αφορά τον νόμο έχει μέριμνα για τους τόκους και νομίζω είναι επίσης καθαρός για τον τρόπο με τον οποίο γίνεται η αποπληρωμή. Τα funds επί των ημερών μας δεν είναι ανεξέλεγκτα. Τον Κώδικα Δεοντολογίας αυτή εδώ η Κυβέρνηση τον έχει προωθήσει. Και θα σας πω και κάτι, δεν θα μείνουμε αμέτοχοι αν προκύψουν αργοπορίες. Είναι σαφές το μήνυμα.
 Από την άλλη, επειδή είπατε ότι δεν ξέρετε αν ήμουν εγώ εδώ κατά τη συζήτηση του σχετικού νομοσχεδίου, θα σας πω ότι ήμουν όλες τις ημέρες και αυτό το λέω σε μία αντιστροφή αυτού που λέγατε εσείς, γιατί εγώ δεν μπορούσα κιόλας, ήμουν στα Κυβερνητικά Έδρανα. Μάλλον για να λέτε κάτι τέτοιο δεν ήσασταν εσείς συνεχώς στη συγκεκριμένη συζήτηση. 
ΜΙΛΕΝΑ ΑΠΟΣΤΟΛΑΚΗ: Την Αντιπολίτευση δεν την ακούσατε;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μα, σας λέω, ήμουν εδώ όλες τις ημέρες. Ήταν το πρώτο νομοσχέδιο, το οποίο υποστήριξα ως Υφυπουργός του Υπουργείου Οικονομικών και ήμουν όλες τις ημέρες εδώ. Επομένως, δεν το δέχομαι αυτό. Μην καταστροφολογείτε, λοιπόν.
 Ούτως ή άλλως, το κούρεμα επιφυλάσσει θετικές εξελίξεις. Σκεφτείτε το, γιατί το αντιπολιτεύεστε και είναι λάθος. Στέλνετε λάθος μηνύματα. Σκεφτείτε ότι για ένα δάνειο, το οποίο έχει ένα υπόλοιπο, περίπου, 150.000 ευρώ, το κούρεμα των τόκων, το οποίο θα προκύψει, θα αγγίξει τα 70.000 ευρώ.
ΜΙΛΕΝΑ ΑΠΟΣΤΟΛΑΚΗ: Δεν είναι κούρεμα.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μην καταστροφολογείτε για έναν νόμο τον οποίο φέραμε και επειδή έρχεστε σε δύσκολη θέση, προσπαθείτε να πιαστείτε από μια γωνία για να τον χτυπήσετε. Και σας το ξαναλέω, αντιπολιτευόσαστε την πρόωρη αποπληρωμή των χρεών, η οποία εξασφαλίζει 2.000.000.000 ευρώ από τόκους.
ΜΙΛΕΝΑ ΑΠΟΣΤΟΛΑΚΗ: Μη λέτε πράγματα που δεν ισχύουν.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Αντιπολιτευόσαστε τον «κουμπαρά» που φέραμε στη Διεθνή Έκθεση Θεσσαλονίκης, γιατί δεν έχετε άλλο επιχείρημα. 
Εσείς λέτε θα δώσετε δέκατη τρίτη σύνταξη, δέκατο τρίτο μισθό, θα μειώσετε τον ΦΠΑ στα τρόφιμα, θα μειώσετε τον φόρο στα καύσιμα. Θα κάνετε όλα. Μπράβο! Εξαιρετικά! 
Εμείς λοιπόν, λέμε, μην αντιπολιτευόσαστε και έναν νόμο ο οποίος έρχεται ειλικρινά να βοηθήσει τους δανειολήπτες, να τους απαλλάξει από χιλιάδες ευρώ. Αυτή η δομική αντιπολίτευση δεν αποτελεί ανένδοτο. Έτσι όπως εξελίσσεται από την πλευρά σας, αποτελεί ένα οικονομικό ανέκδοτο. Προσέξτε το πάρα πολύ και αν δεν σας προβληματίζω εγώ ως εκπρόσωπος της Κυβέρνησης, τουλάχιστον μήπως προβληματιστείτε από μία διαρκώς φθίνουσα δημοσκοπική πορεία, την οποία έχετε τους τελευταίους μήνες. 
Εδώ, κυρία Αποστολάκη, εμείς χρειαζόμαστε σοβαρές προτάσεις. Ο ρόλος της Αντιπολίτευσης δεν είναι να αντιπολιτεύεται το σωστό, είναι να επιδεικνύει το λάθος. Και σας λέμε: Ούτε τα funds είναι ανεξέλεγκτα. Είναι μια μεταβατική περίοδος για την οποία εμείς ενημερώσαμε. Είναι ένας σωστός νόμος. Και την αναδρομικότητα θέλετε δεν θέλετε -πρέπει αυτό να το χωνέψετε στο ΠΑΣΟΚ- δεν την επέβαλε ο Άρειος Πάγος, ουδέποτε εσείς την είπατε. Είναι μία ξεκάθαρη πολιτική αυτής της Κυβέρνησης, μια θετική πολιτική την οποία στους λογαριασμούς τους θα τη δουν πολύ σύντομα, είτε το ΠΑΣΟΚ θέλει είτε το ΠΑΣΟΚ δεν θέλει. Όμως, μάλλον δεν θέλετε γιατί θέλετε να κάνετε αντιπολίτευση για την αντιπολίτευση. Θα τη δουν οι δανειολήπτες. 
Επομένως, όχι κριτική σε θετικές πολιτικές. Είναι λάθος σας. Και αυτό το λάθος είναι το οποίο εσείς καθημερινά το διαπιστώνετε, αλλά δυστυχώς δεν θέλετε να βάλετε μυαλό. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την πρώτη με αριθμό 1310/8-9-2026  επίκαιρη ερώτηση πρώτου κύκλου του Βουλευτή Λαρίσης της Κ.Ο. ΝΕΑ ΔΗΜΟΚΡΑΤΙΑ κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων με θέμα: «Αλλαγή του θεσμικού πλαισίου για την ένταξη των βιοκαλλιεργητών στις Κ.Ο.Ε. και ενίσχυση των βιοκαλλιεργητών μήλου της Ελασσόνας».
Στην ερώτηση του κ. Χαρακόπουλου θα απαντήσει ο Υφυπουργός Αγροτικής Ανάπτυξης και Τροφίμων, ο κ. Ιωάννης Ανδριανός. 
Κύριε Χαρακόπουλε, έχετε τον λόγο. 
ΜΑΞΙΜΟΣ ΧΑΡΑΚΟΠΟΥΛΟΣ: Ευχαριστώ, κύριε Πρόεδρε. 
Κύριε Υφυπουργέ, ζήτησα να έρθετε στη Βουλή μετά από την απάντηση που έλαβα στη γραπτή ερώτηση που κατέθεσα για το πρόβλημα που υπάρχει στους βιοκαλλιεργητές μήλου της Επαρχίας Ελασσόνας. 
Οι βιοκαλλιεργητές μήλου στην επαρχία Ελασσόνας αποτελούν το 80% της καλλιέργειας βιολογικού μήλου που καταστράφηκε στον νομό μας. Το 2025 υπέστησαν σχεδόν ολοσχερή καταστροφή από την έξαρση του φουζικλαδίου. Επ’ αυτού υπάρχει γνωμάτευση του καθηγητή δενδροκομίας του Πανεπιστημίου Θεσσαλίας του κ. Νάνου. Υπήρξε αυτοψία από τις αρμόδιες υπηρεσίες της Περιφέρειας Θεσσαλίας, της ΔΑΟΚ και εισήγηση για αποζημίωση. Όμως, δυστυχώς με το υφιστάμενο νομικό νομοθετικό πλαίσιο, όπως μας απαντά ο ΕΛΓΑ, δεν υπάρχει δυνατότητα αποζημίωσης, ένταξής τους στις κρατικές οικονομικές ενισχύσεις, διότι προϋπόθεση για αυτό είναι η ζημιά να είναι σε ύψους 30% σε επίπεδο νομού. 
Καταλαβαίνετε ότι αυτό δεν έχει καμία λογική, διότι δεν μπορεί να προσμετράς τους καλλιεργητές βιολογικών μήλων με τους καλλιεργητές συμβατικής καλλιέργειας, διότι οι βιοκαλλιεργητές, κύριε Πρόεδρε, δεν έχουν τη δυνατότητα να χρησιμοποιούν φυτοφάρμακα και χημικά σκευάσματα. Εκ των πραγμάτων, λοιπόν, είναι σε μειονεκτική θέση για την αντιμετώπιση τέτοιων ζημιογόνων αιτιών. 
Γι’ αυτό, λοιπόν, σας καλώ, κύριε Υπουργέ, να προχωρήσετε στην αλλαγή του υφιστάμενου θεσμικού πλαισίου. Από τη στιγμή που ο ΕΛΓΑ μας λέει ότι έχει δεμένα τα χέρια, λύστε τα χέρια στον ΕΛΓΑ για να μπορέσει να αποζημιώσει τους παραγωγούς. 
Θα προχωρήσετε σε διόρθωση, σε αλλαγή του θεσμικού πλαισίου; Αν ναι, με τι τρόπο θα στηρίξετε τους παραγωγούς οι οποίοι πραγματικά βρίσκονται σε πολύ δυσχερή θέση μετά την ζημιά που υπέστησαν πέρυσι από την έξαρση του φουζικλαδίου; 
Σας ευχαριστώ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, το ζήτημα που θέτετε αφορά πράγματι μια πολύ συγκεκριμένη κατηγορία παραγωγών, τους βιοκαλλιεργητές μήλου της Ελασσόνας. Θέλω λοιπόν να είμαι σαφής ως προς το τι προβλέπει σήμερα το ισχύον -το είπατε κι εσείς- πλαίσιο και τι προκύπτει από τα στοιχεία του ΕΛΓΑ για την ένταξη ζημιών στη φυτική παραγωγή σε πρόγραμμα κρατικών ενισχύσεων. 
Απαιτείται, μεταξύ άλλων, η απώλεια παραγωγής για το συγκεκριμένο είδος καλλιέργειας να υπερβαίνει το προβλεπόμενο όριο του 30% σε επίπεδο της ευρύτερης περιοχής, σε σύγκριση με τη μέση παραγωγή των προηγούμενων ετών. 
Παράλληλα, πρέπει να πληρούνται και οι υπόλοιπες προϋποθέσεις του Κανονισμού, όπως και η επιστημονική τεκμηρίωση της σύνδεσης της ζημιάς με δυσμενή καιρική συνθήκη και στην περίπτωση ασθενειών, οι ειδικές προϋποθέσεις που προβλέπονται σχετικά με τη δυνατότητα αντιμετώπισής τους. 
Στο ισχύον σύστημα η βιολογική και η συμβατική παραγωγή δεν αξιολογούνται ως δύο αυτοτελείς κατηγορίες, όπως πράγματι επισημαίνετε, για τον υπολογισμό αυτού του ορίου. Τα κριτήρια αυτά πηγάζουν από την τελική δέσμευση του άρθρου 25 παράγραφος 2 του Κανονισμού της Ευρωπαϊκής Ένωσης 2022/2472 και ως προς τη συγκεκριμένη περίπτωση έχουμε πλέον σαφή ενημέρωση από τον ΕΛΓΑ. 
Σύμφωνα λοιπόν με τα στοιχεία του υποκαταστήματος Λάρισας, η μειωμένη παραγωγή των βιοκαλλιεργητών μήλου της Περιφερειακής Ενότητας Λάρισας δεν μπορεί με το ισχύον πλαίσιο να ενταχθεί στο πρόγραμμα κρατικών οικονομικών ενισχύσεων, διότι η ζημιά στο επίπεδο, όπως είπαμε και είπατε και εσείς, στο οποίο αυτή εξετάζεται, δεν ανέρχεται στο απαιτούμενο 30%. 
Αυτή είναι η σαφής απάντηση στο δεύτερο ερώτημά σας. Δεν θα ήταν υπεύθυνο λοιπόν από την πλευρά μας να δημιουργήσουμε κάποιες προσδοκίες αυτή τη στιγμή για ενίσχυση με τα σημερινά δεδομένα. Και το είπατε και εσείς βεβαίως ότι πρέπει να αλλάξει το κανονιστικό πλαίσιο, γιατί το ισχύον πράγματι, κύριε συνάδελφε, κανονιστικό πλαίσιο δεν μπορεί να εγκριθεί μέσω των ΚΟΕ. 
Και ως προς το πρώτο ερώτημά σας, η χωριστή αξιολόγηση της βιολογικής παραγωγής δεν είναι κάτι που μπορεί να αποφασίσει κατά περίπτωση ο ΕΛΓΑ, και το επισημάνατε και εσείς, και βεβαίως προϋποθέτει μεταβολή του κανονιστικού πλαισίου και συνεπώς συνολική τεχνική και νομική αξιολόγηση, σε συνάρτηση και με τους κανόνες περί κρατικών ενισχύσεων. 
Τα υπόλοιπα στη δευτερολογία μου. Πράγματι πάντως είναι ένα ζήτημα το οποίο ορθώς το επισημαίνετε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κύριε Χαρακόπουλε, έχετε τον λόγο. 
ΜΑΞΙΜΟΣ ΧΑΡΑΚΟΠΟΥΛΟΣ: Κύριε Υπουργέ, πραγματικά δεν αντιλαμβάνομαι τον λόγο που ήρθατε στη Βουλή να μας απαντήσετε. Αυτή την απάντηση μού τη δώσατε και εγγράφως. Εάν αντιλαμβάνεστε ότι υπάρχει πραγματικά πρόβλημα και υφίσταται ζήτημα αδικίας για τους παραγωγούς, τότε το ερώτημά μου ήταν αν θα αναλάβετε πρωτοβουλία για να υπάρχει διόρθωση του νομοθετικού πλαισίου, είτε σε εθνικό επίπεδο είτε σε ευρωπαϊκό επίπεδο, αν θα τεθεί το ζήτημα για να υπάρχει αλλαγή του νομοθετικού πλαισίου. 
Εδώ έχουμε ένα πραγματικό πρόβλημα. Έχουμε παραγωγούς που υφίστανται ζημία και δυστυχώς δεν μπορούν να βρουν το δίκιο τους. Ο ΕΛΓΑ, όπως μας είπατε, έχει δεμένα τα χέρια. Ζητούμε από την πολιτεία να λύσει τα χέρια στον ΕΛΓΑ. Δεν θα επιχειρήσω να επιχειρηματολογήσω περαιτέρω. Νομίζω είναι αυτονόητο αυτό που λέω. 
Αλλά επιτρέψτε μου, κύριε Πρόεδρε, αξιοποιώντας τον λίγο χρόνο που έχω στη διάθεσή μου, να θέσω ένα ζήτημα επίσης που μου ετέθη εχθές από αχλαδοπαραγωγούς της επαρχίας Τυρνάβου, που με επισκέφθηκαν, κύριε Υφυπουργέ, και οι οποίοι πραγματικά είναι σε δυσχερή θέση, σε απόγνωση, οι οποίοι επίσης λόγω της κλιματικής αλλαγής, της κλιματικής κρίσης που υφιστάμεθα και προκαλεί ζημίες σε σειρά προϊόντων, υπέστησαν σχεδόν ολοσχερή καταστροφή σε βιομηχανικά αχλάδια και στην ποικιλία Σάντα Μαρία. 
Όπως μου λένε, είχαν διαβεβαίωση ότι θα ενταχθούν στο ad hoc πρόγραμμα για το προανθικό στα κεράσια και στα μήλα, που επίκειται η πληρωμή του, και σύμφωνα με πληροφορίες που διαδίδονται δεν θα ενταχθούν τελικώς. Και πραγματικά είναι σε απόγνωση οι άνθρωποι και ρωτούν για ποιον λόγο τελικώς δεν θα είναι, αν δεν είναι, και τελοσπάντων τι προτίθεστε να πράξετε γι’ αυτό. 
Γιατί πραγματικά είναι σε πολύ δυσχερή θέση. Έχουν, όπως γνωρίζετε, γνωμάτευση του Πανεπιστημίου Θεσσαλίας ότι το πρόβλημα της καρπόπτωσης και της μη επαρκούς καρπόδεσης οφείλεται σε κλιματικές επιπτώσεις. Μου καταθέσανε τα κοστολόγια, που είναι υψηλά. Επίσης, εισήγηση της ΔΑΟΚ. Τα καταθέτω στα Πρακτικά. 
(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ευχής έργο θα ήταν να έχουν μια σαφή απάντηση, διότι εάν ο κόσμος οργίζεται πολλές φορές είναι διότι δεν έχει σαφείς απαντήσεις. Εάν πραγματικά δεν υπάρχει δυνατότητα αποζημίωσης, είναι πολύ πιο έντιμο να πούμε σε κάποιον ότι δεν μπορούμε να σε αποζημιώσουμε, παρά να καλλιεργούμε προσδοκίες οι οποίες δεν επιβεβαιώνονται. 
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Χαρακόπουλε. 
Έχετε τον λόγο, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κύριε συνάδελφε, κατ’ αρχήν θέλω να σταθώ σε μια διάσταση του θέματος, που έχει σημασία. Οι βιοκαλλιεργητές, όπως είπα, λειτουργούν υπό διαφορετικούς περιορισμούς ως προς τα μέσα φυτοπροστασίας που μπορούν να χρησιμοποιήσουν. Επομένως, η επισήμανση και το επιχείρημα ότι μια πολύ σοβαρή ζημιά σε μια σχετικά μικρή κατηγορία παραγωγών μπορεί να μην αποτυπώνεται στο συνολικό ποσοστό ζημιάς της ίδιας της καλλιέργειας σε επίπεδο περιφερειακής ενότητας. 
Είναι ένα συγκεκριμένο λοιπόν ζήτημα που αναδεικνύεται από την περίπτωση αυτή. Όπως άλλωστε αναφέρεται και στο κείμενο της επίκαιρης ερώτησης τα περίπου διακόσια πενήντα στρέμματα βιολογικών μηλεώνων αντιστοιχούν στο 80% βιολογικών μήλων του νομού. 
Αυτό όμως πρέπει να το διαχωρίσουμε από το αν υπάρχει σήμερα η νομική βάση για την καταβολή της ενίσχυσης και είπαμε -και αυτό σας είχα απαντήσει και στο γραπτό κείμενο- ότι το ισχύον πλαίσιο -και το γνωρίζετε- είναι συγκεκριμένο και δεσμεύει τη διοίκηση του ΕΛΓΑ. Δεν έχει τη δυνατότητα να παρακάμψει το προβλεπόμενο όριο ή να δημιουργήσει μεμονωμένα για μια συγκεκριμένη περίπτωση διαφορετικό τρόπο υπολογισμού. 
Ένα διαφορετικό σύστημα αξιολόγησης για τις βιολογικές καλλιέργειες, εφόσον εξεταζόταν θεσμικά, θα πρέπει να αντιμετωπιστεί συνολικά, να έχει δηλαδή αντικειμενικά και ελέγξιμα κριτήρια, να εφαρμόζονται με τον ίδιο τρόπο σε όλες τις αντίστοιχες περιπτώσεις και βέβαια να είναι συμβατό με το εθνικό και το ενωσιακό πλαίσιο των κρατικών ενισχύσεων. 
Είναι κάτι το οποίο θα το συζητήσω και με τον Υπουργό και με τις αρμόδιες υπηρεσίες για να δούμε αυτόν τον διαχωρισμό ή αυτή την επισήμανση που κάνατε στο συγκεκριμένο βεβαίως πλαίσιο και στις δυνατότητες που υπάρχουν για να γίνουν οι αλλαγές. 
Στο πλαίσιο λοιπόν της μελέτης συγκεκριμένων προτάσεων, για την αναθεώρηση του κανονισμού του ΕΛΓΑ, κάθε μεταβολή που μπορεί να συμβάλλει στη βελτίωση του συστήματος θα εξεταστεί με τη δέουσα σοβαρότητα. 
Τώρα, για τα αχλάδια, γνωρίζετε πολύ καλά το προανθικό στάδιο είναι κάτι άλλο. Και είπατε μάλιστα και εσείς στην δευτερολογία σας ότι υπήρξε καρπόπτωση, πρόβλημα στην καρπόδεση κ.λπ. Το προανθικό στάδιο είναι κάτι άλλο, είναι παγετός δηλαδή πριν τον ανθό. Αυτό έκανε ο ΕΛΓΑ στις άλλες καλλιέργειες. 
Θέλουμε όμως να στηρίξουμε τους πληγέντες παραγωγούς. Είναι κάτι που εξετάζεται μέσα από τις δυνατότητες που υπάρχουν και το Υπουργείο Οικονομικών. Είμαστε λοιπόν σε συνεργασία για να δούμε τις δυνατότητες που υπάρχουν για τους πληγέντες της συγκεκριμένης καλλιέργειας. 
Είναι τελείως διαφορετικό όμως το προανθικό στάδιο, που ο ΕΛΓΑ και οι υπηρεσίες έχουν διαπιστώσει, με την καρπόπτωση και την καρπόδεση που θέσατε εσείς. 
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Θα συνεχίσουμε με την πέμπτη  με αριθμό 2747/24-6-2026 αναφορά του κύκλου των αναφορών-ερωτήσεων του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Διαμαρτυρία του Δήμου Δοξάτου και αίτημα τροποποίησης της Κ.Υ.Α. 146332 (ΦΕΚ 3251/Β΄/08.06.2026) για την αποκατάσταση της κατάφωρης αδικίας εις βάρος των καλλιεργητών μηδικής του Δήμου Δοξάτου».
Έχετε τον λόγο, κύριε συνάδελφε. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, ο Δήμος Δοξάτου με σχετική επιστολή του Δημάρχου κ. Βογιατζή ζητά την αποκατάσταση της κατάφωρης αδικίας που έχουν υποστεί οι καλλιεργητές μηδικής εντός των ορίων του δήμου. 
Η αρχική λίστα με τις περιοχές που θα λάβουν αποζημιώσεις εκδόθηκε τον Ιούνιο. Ακολούθησε η σχετική επιστολή του δήμου με ημερομηνία 17 Ιουνίου. Στην πορεία, στις αρχές του Σεπτεμβρίου, προστέθηκαν ακόμη έξι περιοχές στις οποίες θα δοθούν αποζημιώσεις σε καλλιεργητές, χωρίς ωστόσο να περιλαμβάνονται το Δοξάτο και η Δράμα. 
Για το δίκαιο του αιτήματος θεωρώ ότι πραγματικά δεν χρειάζεται ιδιαίτερη επιχειρηματολογία. Επιβλήθηκαν περιορισμοί στους παραγωγούς του Δήμου Δοξάτου επειδή γειτνίαζε με την Καβάλα. Στον Νομό Καβάλας, πολύ ορθά, δόθηκαν αποζημιώσεις, όχι όμως και στο Δοξάτο, παρόλο που οι παραγωγοί υπέστησαν σημαντική οικονομική απώλεια.
Κατόπιν των ανωτέρω, ερωτάστε, κύριε Υπουργέ: Θα ικανοποιήσετε έστω και με μεγάλη καθυστέρηση το απολύτως δίκαιο αίτημα του Δήμου Δοξάτου; Θα τροποποιήσετε την ΚΥΑ ώστε να συμπεριληφθεί ο Δήμος Δοξάτου στους δικαιούχους της κρατικής οικονομικής ενίσχυσης ήσσονος σημασίας για την καλλιέργεια μηδικής; Θα αποκαταστήσετε την αρχή της ισότητας και της ίσης μεταχείρισης των παραγωγών του Δήμου Δοξάτου, οι οποίοι αφενός συμμορφώθηκαν υποδειγματικά με τα μέτρα που επιβλήθηκαν για την προστασία του ζωικού κεφαλαίου της χώρας και αφετέρου, επηρεάστηκαν άμεσα από τους περιορισμούς που εφαρμόστηκαν για την αντιμετώπιση της ζωονόσου;
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε. 
Κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Καταρχήν, κύριε συνάδελφε, όφειλα και οφείλω μια απάντηση γιατί είχα δεσμευτεί απέναντί σας. Είχατε καταθέσει σε προηγούμενη επίκαιρη ερώτηση και κάποια σχετικά έγγραφα, λοιπόν, για τα ζητήματα αναδασμού, ζητήματα δημόσιας γης, αιτήματα που υπάρχουν τέλος πάντων προς το Υπουργείο Αγροτικής Ανάπτυξης. 
Λοιπόν, καταθέσατε τέσσερα έγγραφα, απ’ ό,τι θυμάμαι, και έχω σημειώσει εδώ αριθμούς πρωτοκόλλου: 315, 896 έγγραφα του Τμήματος Τοπογραφίας, Εποικισμού και Αναδασμού, να μην πω περισσότερα. Η σύμφωνη γνώμη του Υπουργού, λοιπόν, υπεγράφη γι’ αυτό το έγγραφο, που καταθέσατε εσείς και είπατε ότι εκκρεμεί, 27 Μαΐου 2026. Έχει λάβει και αριθμό πρωτοκόλλου, μέσω του ΙΡΙΔΑ, 191206. 
Δεύτερον, αριθμός πρωτοκόλλου για το έγγραφο που καταθέσατε 66771/26-2 έγγραφο του Τμήματος Τοπογραφίας, Εποικισμού και Αναδασμού. Το σχέδιο σύμφωνης γνώμης του Υπουργού που υπέβαλε η υπηρεσία για υπογραφή απορρίφθηκε από την τέως προϊσταμένη της Γενικής Διεύθυνσης Διοικητικών Υπηρεσιών και Ηλεκτρονικής Διακυβέρνησης, διότι ο σκοπός ήταν η εγκατάσταση φωτοβολταϊκών. 
Τρίτον, το τρίτο έγγραφο που είχατε καταθέσει στα Πρακτικά -πάνω βλέπω εδώ «Ξηροπόταμος»- δεν δύναται λοιπόν να εντοπισθεί διότι είναι η αίτηση του ιδιώτη προς την Περιφερειακή Ενότητα και όχι το έγγραφο της Περιφερειακής Ενότητας προς το ΥΠΑΑΤ. Αυτές είναι οι απαντήσεις της υπηρεσίας.
Κι εκκρεμεί άλλη μία. Σε επόμενη ερώτηση θα σας πω. Περιμένω απάντηση από την αρμόδια ΔΑΟΚ. 
Λοιπόν, γρήγορα τώρα στην απάντηση γιατί έχασα χρόνο, λοιπόν, αλλά όφειλα αυτήν την απάντηση, γιατί δεν θέλω να μένει τίποτα αναπάντητο και να είμαι ξεκάθαρος και νομίζω ότι και εσείς ενημερωθήκατε. 
Να ξεκαθαρίσουμε εξαρχής κάτι βασικό. Η συγκεκριμένη ενίσχυση de minimis δεν θεσπίστηκε γενικά για κάθε περιοχή στην οποία εφαρμόστηκαν μέτρα λόγω της ευλογιάς των αιγοπροβάτων. Θεσπίστηκε για να καλύψει συγκεκριμένα τη ζημιά των καλλιεργητών μηδικής από περιορισμούς στη διακίνηση των ζωοτροφών κατά την περίοδο της συγκομιδής, δηλαδή από τον Μάιο έως τον Σεπτέμβριο του 2025. Η αρχική Κοινή Υπουργική Απόφαση 146332/8-6-2026 απαιτούσε οι περιορισμοί αυτοί να έχουν ισχύσει για τουλάχιστον έναν μήνα μέσα σε αυτήν την περίοδο. 
Με αυτά τα κριτήρια εντάχθηκαν αρχικά 16 Περιφερειακές Ενότητες. Η  Περιφερειακή Ενότητα Δράμας δεν περιλήφθηκε, διότι κατά το κρίσιμο διάστημα Μαΐου-Σεπτεμβρίου 2025 δεν είχαν επιβληθεί σε αυτήν οι συγκεκριμένοι περιορισμοί στη διακίνηση ζωοτροφών που αποτελούν την προϋπόθεση του συγκεκριμένου μέτρου. Και εδώ βρίσκεται η ουσία σε σχέση με το επιχείρημα που διατυπώνεται στην επιστολή του Δήμου Δοξάτου.
Πράγματι ο Δήμος Δοξάτου είχε ενταχθεί από τις 13 Αυγούστου 2025 στην περαιτέρω απαγορευμένη ζώνη, όπως αναφέρεται και στην επιστολή του Δήμου. Όμως η ένταξη σε αυτήν τη ζώνη δεν ταυτίζεται με την επιβολή περιορισμών στη διακίνηση ζωοτροφών. Όπως έχει ήδη διευκρινιστεί και στη Βουλή, τέτοιοι περιορισμοί ίσχυαν στις ζώνες προστασίας και επιτήρησης, ενώ στην περαιτέρω απαγορευμένη ζώνη η διακίνηση ζωοτροφών δεν υπόκειται στον ίδιο προορισμό.
Για τη Δράμα, η ένταξη λοιπόν σε ζώνη επιτήρησης έγινε τον Οκτώβριο του 2025, μετά την εμφάνιση κρούσματος στις Σέρρες, ενώ το πρώτο κρούσμα στην ίδια Περιφερειακή Ενότητα, την Περιφερειακή Ενότητα Δράμας, καταγράφεται επίσης τον Οκτώβριο, δηλαδή μετά την ολοκλήρωση της περιόδου συγκομιδής της μηδικής που κάλυπτε το συγκεκριμένο μέτρο. 
Τα υπόλοιπα στη δευτερολογία, γιατί τελείωσε ο χρόνος μου. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κύριε συνάδελφε, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κι εγώ γρήγορα θα σας πω ένα μεγάλο ευχαριστώ που η Κυβέρνηση της Νέας Δημοκρατίας αίτηση του 2023 την απάντησε τον 7ο του 2026. Πολλά συγχαρητήρια για τη γρηγοράδα σας στις απαντήσεις, για το πρώτο αίτημα. 
Για το δεύτερο αίτημα, υπάρχει τροποποίηση και σας καλώ να το ψάξετε. Είναι για επέκταση βιομηχανίας. Έχει αλλάξει το φωτοβολταϊκό και πάει για επέκταση. 
Το τρίτο, Ξηροποτάμου, υπάρχει έγγραφο στα χέρια σας που λέει η υπηρεσία της Δράμας ότι αναμένει απάντηση από το Υπουργείο. 
Την τέταρτη δεν τη βρήκατε εσείς, δεν θα την βρω κι εγώ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Θα τη βρω και θα τη φέρω εδώ.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Κύριε Υπουργέ, εγώ σας μιλάω και σας λέω τώρα -παίρνουμε τον χρόνο της ερώτησης που είναι πολύ σοβαρή  για τους παραγωγούς του Δοξάτου- ότι η ερώτηση του 2023 απαντήθηκε το 2026. Ε, δεν θα πανηγυρίζουμε κιόλας. Έλεος, έλεος!
Στη μια απάντηση υπάρχει τροποποίηση, η οποία δεν έχει έρθει στα χέρια σας και δεν οφείλετε να έρθει στα χέρια σας. Οφείλουν οι υπηρεσιακοί παράγοντες να τη δώσουν σε εσάς προς υπογραφή. Στην τρίτη για τον Ξηροπόταμο, σας ξαναλέω, οι κυρίες κτηνοτρόφισσες έχουν πάρει χαρτί από την υπηρεσία της Δράμας ότι αναμένουν απάντηση από το Υπουργείο και στην τέταρτη δεν τη γνωρίζετε εσείς, δεν τη γνωρίζω εγώ, δεν θα τη μάθει και κανένας στην Αίθουσα. 
Ας δούμε τώρα με συγκεκριμένα στοιχεία πώς έχει η κατάσταση, ώστε να γίνει αντιληπτό και κατανοητό ότι πρόκειται για μια τεράστια αδικία απέναντι στον Δήμο Δοξάτου και τους καλλιεργητές που δεν θα λάβουν αποζημιώσεις, παρόλο που κλήθηκαν να εφαρμόσουν μέτρα περιορισμού. 
Ο Δήμος Δοξάτου, λόγω της άμεσης γεωγραφικής του γειτνίασης με τον Νομό Καβάλας, τέθηκε εξαρχής σε καθεστώς αυστηρού περιορισμού. Ορθά η Καβάλα, ξαναλέω, εντάχθηκε στους δικαιούχους αποζημίωσης, όχι όμως και το Δοξάτο, το οποίο εξαιρέθηκε αναίτια. 
Με έγγραφο της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων, ο Δήμος Δοξάτου εντάχθηκε ήδη από τις 13-8-2025 στην περαιτέρω απαγορευμένη ζώνη. Στις 14-10-2025, με έγγραφο και πάλι της Γενικής Διεύθυνσης Κτηνιατρικής του Υπουργείου Ανάπτυξης και Τροφίμων, τα μέτρα κλιμακώθηκαν. Συγκεκριμένα, απαγορεύτηκε ρητά και αυστηρά η βόσκηση στις ζώνες προστασίας και επιτήρησης και στις περαιτέρω απαγορευμένες ζώνες, ενώ παράλληλα απαγορεύτηκε καθολικά οποιαδήποτε μετακίνηση ζώων μεταξύ των κτηνοτροφικών μονάδων. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ο Δήμος Δοξάτου, με έγγραφό του, από τις 31 Δεκεμβρίου 2025 είχε επισημάνει το πρόβλημα. Ύστερα από έκτακτη σύσκεψη με τους δημότες κτηνοτρόφους, είχε στείλει επιστολή προς το αρμόδιο Υπουργείο Αγροτικής Ανάπτυξης και Τροφίμων, στην οποία τονίζονταν η ανάγκη λήψης άμεσων μέτρων ανακούφισης. Δυστυχώς, για το εν λόγω έγγραφο δεν υπήρξε καμία απολύτως ανταπόκριση ή μέριμνα από την πλευρά του Υπουργείου. 
Κύριε Υπουργέ, η συγκεκριμένη περίπτωση, όπως και πολλές ακόμη, αποδεικνύουν στην πράξη ότι η παρούσα Κυβέρνηση στέκεται πολύ μακριά από τα προβλήματα των τοπικών κοινωνιών. Παράλληλα, δείχνει ότι δεν μπορεί να κατανοήσει το μέγεθος των κατά τόπων προβλημάτων, παρόλο που αυτά αναλύονται και με επιχειρήματα από την τοπική αυτοδιοίκηση. 
Ο Δήμος Δοξάτου έστειλε επιστολή προς ένα Υπουργείο ζητώντας κάτι αυτονόητο, να αποκατασταθεί μια αδικία απέναντι σε μια συγκεκριμένη ομάδα δημοτών του. Η απάντηση της Κυβέρνησης και προς τον Δήμο, αλλά και προς αυτούς τους συμπολίτες μας, ήταν η μη ικανοποίηση του δίκαιου αιτήματός τους. Όπως αναφέρει ο Δήμος Δοξάτου στην επιστολή του, ο αποκλεισμός του Δήμου Δοξάτου δημιουργεί παραγωγούς δύο ταχυτήτων και πλήττει ανεπανόρθωτα την τοπική οικονομία. 
Όμως αυτή η Κυβέρνηση, κύριε Υπουργέ, φαίνεται ότι έχει έφεση στο να δημιουργεί…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Έχετε τον λόγο, κύριε Υπουργέ.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Μάλλον, κύριε συνάδελφε, τα συγχέετε λίγο. Καταρχήν, αυτό το μέτρο, το de minimis, είναι για την εμπορία της μηδικής. Μιλάμε για τους καλλιεργητές της μηδικής. Και θα σας πω λοιπόν τα υπόλοιπα για τις αποζημιώσεις γενικά στη Δράμα. 
Επομένως, η μη συμμετοχή της Δράμας προκύπτει από την εφαρμογή των ίδιων συγκεκριμένων προϋποθέσεων που εφαρμόστηκαν σε όλες τις Περιφερειακές Ενότητες. Και θέλω να τονίσω ότι αυτό δεν σημαίνει ότι το Υπουργείο αγνοεί τις πραγματικές δυσκολίες που αντιμετώπισε ο αγροτικός και κτηνοτροφικός κόσμος της Δράμας. 
Ήδη, λοιπόν, μέχρι τη συζήτηση του ζητήματος στη Βουλή στις 10 Ιουλίου είχαν καταβληθεί στην Περιφερειακή Ενότητα Δράμας 610.471 ευρώ σε 358 δικαιούχους για ζωοτροφές. Πρέπει, όμως, να διακρίνουμε δύο πράγματα. Άλλο η συνολική επίπτωση της ζωονόσου σε μια περιοχή και άλλο η πλήρωση των συγκεκριμένων προϋποθέσεων ενός συγκριμένου καθεστώτος ενίσχυσης.
Θέλω, λοιπόν, να σταθώ ιδιαίτερα στο ζήτημα της ίσης μεταχείρισης που θέτετε, γιατί πράγματι είναι εύλογο ένας παραγωγός στον Δήμο Δοξάτου να αναρωτιέται γιατί ο ίδιος δεν λαμβάνει την ενίσχυση, ενώ ένας παραγωγός σε μια γειτονική περιοχή της Καβάλας, για παράδειγμα, τη λαμβάνει. Η απάντηση, όμως, δεν βρίσκεται στη γεωγραφική απόσταση μεταξύ των δύο αγροτεμαχίων. Βρίσκεται στο είδος και στη χρονική διάρκεια των μέτρων που εφαρμόστηκαν. Στην Καβάλα υπήρξαν κρούσματα στις 9 Μαΐου και στις 28 Αυγούστου του 2025, δηλαδή μέσα ακριβώς στην περίοδο των κοπών της μηδικής. Ως αποτέλεσμα, λοιπόν, επιβλήθηκαν ζώνες προστασίας και επιτήρησης και περιορισμοί στη διακίνηση ζωοτροφών κατά την περίοδο στην οποία έπρεπε να διατεθεί η παραγωγή. 
Στη Δράμα, αντιθέτως, τα δεδομένα αυτά δεν συνέτρεξαν κατά το κρίσιμο διάστημα Μαΐου-Σεπτεμβρίου, που είναι περίοδος κοπής της μηδικής, άρα δεν συγκρίνουμε δύο παραγωγούς με τα ίδια πραγματικά δεδομένα στους οποίους το κράτος φέρθηκε διαφορετικά για να μιλάτε για πολίτες δύο ταχυτήτων. Είναι ξένη προς την παράταξή μας αυτή η πολιτική που λέτε. Συγκρίνουμε, λοιπόν, περιοχές στις οποίες εφαρμόστηκαν διαφορετικά μέτρα σε διαφορετικό χρόνο σε σχέση με τη συγκεκριμένη καλλιέργεια. 
Υπάρχει πλέον και μια ακόμη εξέλιξη που επιβεβαιώνει ακριβώς αυτήν τη λογική. Με την Κοινή Υπουργική Απόφαση 226686/2026, η οποία δημοσιεύθηκε στις 8 Σεπτεμβρίου, επανεξετάστηκαν τα διαθέσιμα στοιχεία και προστέθηκαν οι Περιφερειακές Ενότητες Ηλείας, Θεσσαλονίκης, Κιλκίς, Πέλλας, Φθιώτιδας και Φλώρινας, επειδή προέκυψε ότι πληρούσαν το ίδιο κριτήριο: Είχαν υποστεί περιορισμούς στη διακίνηση ζωοτροφών κατά την περίοδο του Μαΐου-Σεπτεμβρίου του 2025. Η Περιφερειακή Ενότητα Δράμας δεν περιλαμβάνεται στην τροποποιημένη απόφαση. 
Θέλω εδώ, λοιπόν, να επισημάνω και κάτι ακόμα. Η διεύρυνση αυτή δεν έγινε με αλλαγή των κανόνων ώστε να ενταχθούν επιλεκτικά νέες περιοχές. Το κριτήριο παρέμεινε το ίδιο, ακριβώς γι’ αυτό η τροποποιημένη ΚΥΑ εξακολουθεί να συνδέει ρητά την ενίσχυση με τους περιορισμούς στη διακίνηση ζωοτροφών για τουλάχιστον έναν μήνα μέσα στην περίοδο του Μαΐου-Σεπτεμβρίου. Συνεπώς, με τα σημερινά δεδομένα δεν υπάρχει τεκμηρίωση που να επιτρέπει την ένταξη του Δήμου Δοξάτου στο συγκεκριμένο καθεστώς με τους ίδιους όρους που ισχύουν για τις επιλέξιμες περιοχές. Αν είναι δυνατόν να είχαμε τα κριτήρια και να εξαιρούσαμε τον Δήμο Δοξάτου. 
Άρα, λοιπόν, όλα αυτά τα επιχειρήματα που λέτε ή ισχυρίζεστε δεν ισχύουν, κύριε συνάδελφε. Αυτό δεν αναιρεί ούτε τις δυσκολίες που αντιμετώπισαν οι παραγωγοί της περιοχής ούτε τις υποχρεώσεις μας να εξετάζουμε κάθε πραγματική ζημιά με τα κατάλληλα εργαλεία και να στηρίζουμε τους κτηνοτρόφους και τους παραγωγούς. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Θα συνεχίσουμε με την έκτη με αριθμό 6599/677/1-7-2026 Ερώτηση και Αίτηση Κατάθεσης Εγγράφων του κύκλου των αναφορών - ερωτήσεων του ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων με θέμα: «Η μεγάλη καθυστέρηση στην ολοκλήρωση του προγράμματος «Νέοι Αγρότες 2024» συνιστά ένα ακόμη καίριο πλήγμα για τον πρωτογενή τομέα της χώρας, την περιφερειακή ανάπτυξη και την προσπάθεια για δημογραφική ανασυγκρότηση».
Κύριε συνάδελφε, έχετε τον λόγο. 
ΙΩΑΝΝΗΣ ΣΑΡΑΚΙΩΤΗΣ: Ευχαριστώ, κύριε Πρόεδρε.
Κύριε Υπουργέ, λυπάμαι ειλικρινά που βρίσκομαι σε αυτήν τη θέση για να συζητήσουμε κάτι το οποίο πριν από λίγα χρόνια στη χώρα μας, αλλά και σε όλες τις χώρες της Ευρωπαϊκής Ένωσης θεωρείται αυτονόητο, δηλαδή η δήλωση υποβολής του ΟΣΔΕ των αγροτών και η έναρξη των πληρωμών. Οι πρώτες πληροφορίες ήταν ότι οι δηλώσεις θα ξεκινήσουν τον Μάρτιο. Εν συνεχεία, διέρρεε το Υπουργείο ότι θα ξεκινήσουν τον Απρίλη. Έγινε στις 12 Μαΐου κοινή συνέντευξη Τύπου ΑΑΔΕ και Υπουργείου και ενημέρωσαν τους αγρότες ότι θα ξεκινήσουν στα μέσα Ιουνίου οι δηλώσεις του ΟΣΔΕ. 
Κατέθεσα ερώτηση τον Μάιο. Απαντήσετε σε αυτήν εδώ την Αίθουσα στις 15 Ιουνίου ότι οι δηλώσεις θα ξεκινήσουν στις 22 Ιουνίου και όταν ολόκληρη η Ευρώπη είχε τελειώσει στις αρχές Μαΐου την υποβολή δηλώσεων, φτάσαμε στην Ελλάδα να ανοίγει στις 4 Αυγούστου του τρέχοντος έτους η πλατφόρμα. Και πώς είχαμε την έναρξη αυτής της διαδικασίας; Δεν θα εκφέρω προσωπική άποψη. Θα εκφέρω την άποψη των ειδικών, των ανθρώπων που υποδέχονται καθημερινά τους αγρότες. Σας παραπέμπω σε ανακοίνωση των Κέντρων Υποδοχής Δηλώσεων της Φθιώτιδας που αναφέρει ότι «η λειτουργία του συστήματος παραμένει ουσιαστικά ανενεργή». Την προηγούμενη εβδομάδα έγινε η συγκεκριμένη ανακοίνωση. 
Η εμπλοκή αυτή δεν οφείλεται σε ολιγωρία των παραγωγών ή των γραφείων μας, αλλά στο γεγονός ότι η ψηφιακή πλατφόρμα MyAGRO παραμένει ως και σήμερα χωρίς την απαραίτητη λειτουργικότητα, με σωρεία τεχνικών προβλημάτων και ελλείψεων. Συνεχίζει: «Για πρώτη φορά στα χρονικά εφαρμογής της ΚΑΠ έχουν προκαλέσει αυτήν την πρωτοφανή καθυστέρηση στη διαδικασία υποβολής των ενιαίων αιτήσεων ενίσχυσης, θέτοντας σε άμεση διακινδύνευση τις εισροές των κοινοτικών επιδοτήσεων προς τους δικαιούχους».
Το πρώτο ερώτημα είναι, κύριε Υπουργέ, αν συμμερίζεστε αυτές τις ανησυχίες. Εν συνεχεία, δεν θα σχολιάσω το γεγονός ότι άνοιξε στις 4-8 η πλατφόρμα και από τότε έχουν εκδοθεί σαράντα τέσσερις τροποποιήσεις, μία τροποποίηση κάθε εργάσιμη ημέρα.
Το επόμενο ερώτημα έχει να κάνει με το Κτηματολόγιο, για το οποίο είμαι βέβαιος ότι γνωρίζετε πολύ καλά ότι υπάρχουν σειρά ζητημάτων, καθώς δεν εναρμονίζονται σε πολλές περιπτώσεις τα όρια των αγροτεμαχίων με αυτά που εμφανίζονται στο Κτηματολόγιο. Το ερώτημα είναι αν θα ληφθεί εν τέλει υπόψη για τις φετινές δηλώσεις.
Και μία δέσμευση, κύριε Υπουργέ. Δεσμεύεστε ότι, όπως σε όλες τις περιπτώσεις τα προηγούμενα χρόνια, θα γίνουν οι πληρωμές τον Οκτώβρη; Βρισκόμαστε σε μια περίοδο στην οποία πολλές αγροτικές εργασίες βρίσκονται στο κόκκινο και η έλλειψη ρευστότητας απασχολεί όλο τον κόσμο.
Έρχομαι στο δεύτερο θέμα, στο πρόγραμμα νέων αγροτών. Γνωρίζετε πολύ καλά ότι ένα από τα μεγαλύτερα προβλήματα της ελληνικής περιφέρειας και του πρωτογενή τομέα είναι η γήρανση του πληθυσμού. Τρέχει ένα πρόγραμμα νέων αγροτών από το 2024. Τελειώνουμε το 2026, μπαίνουμε στο 2027 και δεν γνωρίζουν οι άνθρωποι αν υπάρχει ένα χρονοδιάγραμμα για την οριστικοποίηση των αιτήσεων και για την έναρξη των πληρωμών. Ποιο είναι αυτό το χρονοδιάγραμμα;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σαρακιώτη. Πολλές ερωτήσεις βέβαια. 
Κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Η ερώτηση είναι για το δεύτερο σκέλος, αλλά δεν το συζητώ, θα απαντήσω σε όλες ερωτήσεις που έθεσε ο αξιότιμος κύριος συνάδελφος. 
Αξιότιμε κύριε συνάδελφε, να ξεκινήσω να μιλήσω για το δεύτερο ερώτημα που ήταν το πρώτο και το κύριο ερώτημα στην επίκαιρη ερώτηση που έχετε καταθέσει και τα υπόλοιπα θα τα πω στη δευτερολογία μου για τα ζητήματα που θέσατε για τις πληρωμές.
Αξιότιμε κύριε συνάδελφε, η ανανέωση του αγροτικού πληθυσμού και η είσοδος νέων ανθρώπων στην παραγωγή είναι ένα ζήτημα ουσιαστικό για το μέλλον του πρωτογενούς τομέα και της ελληνικής περιφέρειας. Αντιλαμβάνομαι, λοιπόν, την αγωνία ενός νέου ανθρώπου που έχει υποβάλει αίτηση, έχει οργανώσει τον επαγγελματικό και οικονομικό προγραμματισμό με βάση αυτή και περιμένει να γνωρίζει με σαφήνεια πότε ολοκληρώνεται η διαδικασία. Γι’ αυτό, λοιπόν, θα σας δώσω την εικόνα όπως ακριβώς προκύπτει σήμερα από τα στοιχεία των αρμοδίων υπηρεσιών. 
Στην παρέμβασή Π3-75.1, Εγκατάσταση Γεωργών Νεαρής Ηλικίας, υποβλήθηκαν συνολικά 6.829 αιτήσεις με αιτούμενη δαπάνη 241,289 εκατομμύρια ευρώ. Από αυτές 407 αφορούν την Περιφέρεια Στερεάς Ελλάδας. Η διαδικασία αξιολόγησης έχει πλέον προχωρήσει στο τελικό στάδιο και έχει ξεκινήσει η ανάρτηση των αποτελεσμάτων ανά περιφέρεια. Είναι η προβλεπόμενη διαδικασία. Ήδη, λοιπόν, έχουν δημοσιοποιηθεί αποτελέσματα σε περιφέρειες της χώρας και μόλις χθες ανακοινώθηκαν στη Θεσσαλία 799 αιτήματα που εγκρίθηκαν προς ένταξη. 
Σε ό,τι αφορά, λοιπόν, ειδικά τη Στερεά Ελλάδα από τις 407 αιτήσεις 15 έχουν αποσυρθεί, 391 έχουν ολοκληρώσει την αξιολόγησή τους και μία βρίσκεται στο δεύτερο στάδιο αξιολόγησης. Σύμφωνα, λοιπόν, με την τελευταία υπηρεσιακή ενημέρωση, η ανάρτηση των αποτελεσμάτων αναμένεται το αμέσως επόμενο διάστημα. Μετά την ανάρτηση των αποτελεσμάτων προβλέπεται διάστημα πέντε εργάσιμων ημερών για όσους δικαιούχους επιθυμούν να αποσύρουν την αίτησή τους και αμέσως μετά ακολουθεί η έκδοση των αποφάσεων ένταξης. Στη συνέχεια η ΑΑΔΕ, ο οργανισμός πλέον πληρωμής, προχωρά στους προβλεπόμενους ελέγχους και στην καταβολή της πρώτης δόσης. 
Θέλω, λοιπόν, εδώ να επισημάνω και μια συγκεκριμένη παρέμβαση που έγινε για να διευκολυνθούν οι πληρωμές. Με τη νομοθετική ρύθμιση που ψηφίστηκε το καλοκαίρι καταργήθηκε για τους δικαιούχους η υποχρέωση προσκόμισης φορολογικής και ασφαλιστικής ενημερότητας για την καταβολή της συγκεκριμένης ενίσχυσης. Ως προς την καθυστέρηση που σημειώθηκε κατά την επεξεργασία των αιτήσεων διαπιστώθηκαν ζητήματα αξιοπιστίας και πληρότητας στα δεδομένα των ενιαίων αιτήσεων ενίσχυσης στο ΟΣΔΕ, τα οποία επηρεάζουν τον υπολογισμό της τυπικής απόδοσης και κατά συνέπεια την επιλεξιμότητα των αιτήσεων. (GA)
Για τον λόγο αυτό η ΑΑΔΕ προχώρησε στην ανάπτυξη ηλεκτρονικού συστήματος προσδιορισμού της τυπικής απόδοσης στη βάση των αποτελεσμάτων των διασταυρωτικών ελέγχων και για τις εκτάσεις και το ζωικό κεφάλαιο. Λόγω, λοιπόν, της πολυπλοκότητας αυτής της διαδικασίας, αποφασίστηκε να μην συνδεθεί χρονικά η ένταξη των δικαιούχων με την ολοκλήρωση όλων των ελέγχων πληρωμής. Έτσι, οι περιφέρειες προχωρούν στις εντάξεις, ενώ παράλληλα η ΑΑΔΕ ολοκληρώνει τους ελέγχους που απαιτούνται πριν από την καταβολή της ενίσχυσης. 
Αυτό που μπορούμε σήμερα να πούμε με σαφήνεια είναι ότι η αξιολόγηση ολοκληρώνεται. Τα αποτελέσματα αναρτώνται ήδη και ειδικά για τη Στερεά Ελλάδα βρισκόμαστε πλέον στο αμέσως προηγούμενο στάδιο από την έκδοση των αποφάσεων ένταξης.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε Σαρακιώτη, έχετε τον λόγο.
ΙΩΑΝΝΗΣ ΣΑΡΑΚΙΩΤΗΣ: Κύριε Υπουργέ, είμαι βέβαιος ότι και στη δική σας περιοχή, καθώς προέρχεστε από την ελληνική περιφέρεια, το πρώτο θέμα που σας ρωτάει ένας άνθρωπος που ασχολείται με τον πρωτογενή τομέα είναι τι συμβαίνει με το ΟΣΔΕ. Γιατί το ΟΣΔΕ, πέραν του ζητήματος της ρευστότητας, παρασύρει προγράμματα, σχέδια βελτίωσης κλπ. Τέτοια καθυστέρηση, όπως και οι άνθρωποι των ΚΥΔ γράφουν, δεν έχει συμβεί ποτέ ξανά στο παρελθόν. Τώρα πληρωνόντουσαν κανονικά. Αυτή τη στιγμή που μιλάμε δεν υποβάλλονται δηλώσεις. Υποβάλλονται πολύ εύκολες δηλώσεις, αλλά και δηλώσεις που υποβάλλονταν και προχωρούσε η διαδικασία, την επόμενη μέρα με τις διαρκείς τροποποιήσεις «κοκκίνιζαν» και πετάγονταν εκτός συστήματος. Άρα, θα πρέπει να απαντήσετε το πρώτιστο. Θα γίνουν οι πληρωμές τον Οκτώβρη; 
Ο κ. Μητσοτάκης σε ερώτηση που δέχτηκε στην Διεθνή Έκθεση Θεσσαλονίκης και για τους νέους αγρότες και για το ζήτημα του ΟΣΔΕ απάντησε: «Η καινούργια δήλωση ΟΣΔΕ, το MyAGRO το οποίο έχει ήδη ανοίξει, είναι πολύ πιο απλή». Αν υπάρχει ένας άνθρωπος από ΚΥΔ ή ένας αγρότης που συμφωνεί με αυτό που δηλώνει ο Πρωθυπουργός, θα ήθελα πραγματικά να τον ακούσω και να τον γνωρίσω. Και συνεχίζει ο Πρωθυπουργός: «Θα πληρωθείς πιο νωρίς, αν συμπληρώσεις τη δήλωση πιο νωρίς». Ποιος αγρότης πραγματικά -κι αυτόν θα ήθελα να τον γνωρίσω- θα πληρωθεί πιο νωρίς από ό,τι πληρώνονταν όλα τα προηγούμενα χρόνια, όπως μας λέει ο κ. Μητσοτάκης;
 Έρχομαι στο ζήτημα των νέων αγροτών. Πραγματικά, ένας αγρότης νέος που κάνει την αίτηση του το 2024, ερχόμαστε στα τέλη του 2026 και λέμε ότι κάποια στιγμή αρχές του 2027, απ’ ό,τι κατάλαβα, θα πληρωθεί την πρώτη δόση; Έχει προχωρήσει σε όλες τις διαδικασίες, έχει αγοράσει ζωικό κεφάλαιο, πληρώνει ασφαλιστικές εισφορές, τρέχουν τα έξοδα και θα του πούμε κάνε την αίτηση το 2024 για να πληρωθείς το 2027; Αυτή είναι η αξιοπιστία της πολιτείας; 
 Εγώ ζήτησα εκτός αυτού, κύριε Υπουργέ, ακριβές χρονοδιάγραμμα ολοκλήρωσης. Και βεβαίως, έχω καταθέσει και αίτηση κατάθεσης εγγράφων γιατί στο πρόγραμμά το κόμμα σας, η Νέα Δημοκρατία, μιλάει ότι μέχρι το 2027 θα επιτύχετε αύξηση του αριθμού των νέων αγροτών κατά εξήντα χιλιάδες. Εδώ μας είπατε ότι έχουν υποβληθεί έξι χιλιάδες οκτακόσιες αιτήσεις. Γι’ αυτόν τον λόγο ζητώ συγκεκριμένους αριθμούς ανά περιφέρεια και σε ολόκληρη τη χώρα για να ξέρουμε. Σε τέσσερις μήνες θα τον έχετε πετύχει το στόχο σας να αυξηθούν οι νέοι αγρότες κατά εξήντα χιλιάδες ή όχι; 
Εκτός αυτού, κύριε Υπουργέ, όταν αντιμετωπίζει τέτοιο πρόβλημα ρευστότητας όλος ο αγροτικός κόσμος, πραγματικά φαντάζομαι θα διερωτάστε κι εσείς, ποιος νέος άνθρωπος βλέποντας τι επικρατεί με το καθεστώς των νέων αγροτών θα λάβει τέτοιου είδους πρωτοβουλία να εγκατασταθεί σε μια αγροτική περιοχή και να ξεκινήσει μια τέτοιου είδους εκμετάλλευση. 
Επειδή γίνεται πολλή συζήτηση στο δημόσιο διάλογο τώρα τελευταία για την κοστολόγηση, κύριε Υπουργέ, το Υπουργείο έχει προχωρήσει σε εκτίμηση των οικονομικών επιπτώσεων που προκαλεί η καθυστέρηση τριών ετών σε όλους αυτούς τους αγρότες, οι οποίοι έχουν ήδη πραγματοποιήσει επενδύσεις, έχουν αναλάβει οικονομικές υποχρεώσεις και η Κυβέρνηση και η πολιτεία τρία χρόνια τώρα δεν τους έχει καταβάλει ούτε ευρώ; Τι οικονομικές επιπτώσεις και τι κοστολόγηση έχει γίνει στις χιλιάδες αυτών των νέων αγροτών, κύριε Υπουργέ; Θα ήθελα και επ’ αυτού να ακούσω μία απάντηση. 
Βεβαίως, αναμένω και τα έγγραφα τα οποία θα αποδεικνύουν ότι ο στόχος του προγράμματός σας επετεύχθη και αυξήθηκε ο αριθμός των νέων αγροτών στην πατρίδα μας κατά εξήντα χιλιάδες. Γιατί η πραγματικότητα που βιώνουμε είναι παραδοσιακοί αγρότες δέκα, είκοσι, τριάντα χρόνια που συνεχίζουν το επάγγελμα των γονιών τους πλέον να εγκαταλείπουν τη γη και να απασχολούνται σε άλλους τομείς και όχι να έχουμε αύξηση του αριθμού των νέων αγροτών. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Σαρακιώτη. 
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
 Η αναμονή προφανώς επηρεάζει ένα νέο παραγωγό που έχει σχεδιάσει την εκμετάλλευσή του, έχει αναλάβει υποχρεώσεις και περιμένει την ενίσχυση. Αυτό ακριβώς επιβάλλει να ολοκληρωθεί η διαδικασία όσο γίνεται ταχύτερα, χωρίς όμως να παρακαμφθούν οι έλεγχοι που διασφαλίζουν ότι οι πληρωμές είναι νόμιμες και αξιόπιστες έναντι των εθνικών και των ευρωπαϊκών ελεγκτικών οργάνων.
Εδώ υπάρχει, λοιπόν, ένα σημαντικό στοιχείο για το μέλλον. Το ηλεκτρονικό σύστημα ελέγχου της τυπικής απόδοσης που αναπτύσσεται από την ΑΑΔΕ θα ενσωματωθεί στις παρεμβάσεις στις οποίες χρησιμοποιείται η τυπική απόδοση. Με την ανάπτυξη, λοιπόν, που γίνεται μία φορά και σύμφωνα με την αρμόδια υπηρεσία, δεν αναμένεται η ίδια τεχνική διαδικασία να επηρεάσει μελλοντικές προκηρύξεις με τον ίδιο τρόπο. 
Θέτετε, επίσης, το ευρύτερο ζήτημα της ανανέωσης του αγροτικού πληθυσμού. Σύμφωνα, λοιπόν, με τα τελευταία διαθέσιμα στοιχεία του Μητρώου Αγροτών και Αγροτικών Εκμεταλλεύσεων, οι νεοεισερχόμενοι επαγγελματίες αγρότες το 2023 ήταν δύο χιλιάδες διακόσιοι ενενήντα έξι, το 2024 ήταν τέσσερις χιλιάδες πεντακόσιοι ενενήντα επτά και το 2025 ήταν τέσσερις χιλιάδες οκτακόσιοι έντεκα, ενώ για το 2026, μέχρι και τις 3 Ιουλίου που υπάρχουν τα στοιχεία, έχουν καταγραφεί επτακόσιοι ενενήντα τρεις.  Στη Στερεά Ελλάδα οι αντίστοιχοι αριθμοί ήταν διακόσιοι σαράντα οκτώ για το 2023, εκατόν τριάντα οκτώ για το 2024, διακόσιοι εβδομήντα έξι  το 2205 και τριάντα εννιά μέχρι τις 3 Ιουλίου του 2026. Για το 2026 λοιπόν οι τριάντα εννιά κατανέμονται σε δέκα στη Βοιωτία, έντεκα στην Εύβοια, τέσσερις στην Ευρυτανία, έξι στη Φθιώτιδα και οχτώ στη Φωκίδα.
 Ως προς τον στόχο των εξήντα χιλιάδων νέων που αναφέρετε στην ερώτησή σας, δεν θα ήταν σωστό να συγχέουμε αυτόν τον ευρύτερο πολιτικό στόχο με τον αριθμό των δικαιούχων μιας συγκεκριμένης πρόσκλησης που αφορούν τα υπηρεσιακά στοιχεία που έχουμε στη διάθεση μας.
 Σε κάθε περίπτωση, ακριβώς επειδή η ανανέωση του αγροτικού πληθυσμού δεν εξαντλείται σε μια πρόσκληση ή σε μια ενίσχυση, ο Πρωθυπουργός στη φετινή ΔΕΘ έθεσε το ζήτημα σε ένα ευρύτερο πλαίσιο. Ανακοίνωσε τον μηδενισμό του φόρου εισοδήματος έως 20.000 ευρώ για τους κατά κύριο επάγγελμα αγρότες, ένα μέτρο που έχει ως ρητό στόχο, μεταξύ άλλων, να δημιουργήσει ισχυρό κίνητρο για την είσοδο νέων ανθρώπων στον πρωτογενή τομέα. 
Παράλληλα, έδωσε ιδιαίτερη έμφαση στην εκπαίδευση και την κατάρτιση των νέων αγροτών, με αγροτικά λύκεια και νέα αγροτικά εκπαιδευτικά κέντρα, επισημαίνοντας ότι τα προγράμματα νέων αγροτών πρέπει να συνδέουν τη χρηματοδότηση με την επιμόρφωση και κυρίως με τη σταθερή παραμονή των νέων ανθρώπων στην παραγωγή. Γιατί το ζητούμενο δεν είναι απλώς να αυξήσουμε τον αριθμό των νέων που εντάσσονται σε ένα πρόγραμμα, αλλά να δημιουργήσουμε τις προϋποθέσεις ώστε περισσότεροι νέοι άνθρωποι να μπορούν να επιλέξουν την αγροτική παραγωγή ως βιώσιμη επαγγελματική προοπτική και να παραμείνουν σε αυτή. 
Σε κάθε περίπτωση, αυτό που προέχει σήμερα για τους ανθρώπους που έχουν ήδη υποβάλλει τις αιτήσεις τους, είναι να ολοκληρωθούν οι εντάξεις, να ολοκληρωθούν οι αναγκαίοι έλεγχοι και να προχωρήσουν οι πληρωμές. Σε αυτή την κατεύθυνση βρίσκεται πλέον η διαδικασία. 
Τώρα για το ΟΣΔΕ και τις δηλώσεις και τα ΚΥΔ που αναφέρατε. Όταν υπάρχει όλη αυτή η μεταρρύθμιση που έχουμε κάνει με την υπαγωγή πλέον του ΟΠΕΚΕΠΕ, που γνωρίζουμε τι συνέβη, όταν ο στόχος μας είναι να κάνουμε δίκαιες, αντικειμενικές πληρωμές μετά από ελέγχους, όταν για πρώτη φορά θα έχουμε μία πλατφόρμα κάτω από τον πραγματικό κρατικό έλεγχο, βεβαίως θα υπάρξουν και προβλήματα στην πορεία. 
Οι ημερομηνίες που λέτε για τις πληρωμές έχουν ανακοινωθεί πλέον και γνωρίζετε πολύ καλά ότι γίνεται μεγάλος αγώνας να διορθώσουμε όλα αυτά τα τεχνικά προβλήματα ώστε να τηρήσουμε τα χρονοδιαγράμματα. Μιλήσατε για κίνδυνο να σταματήσει η ροή των ευρωπαϊκών κονδύλων. Εκείνο που θέλω να ξεκαθαρίσω είναι ότι η ροή κινδύνευε, κύριε συνάδελφε, αν δεν κάναμε αυτή τη μεγάλη μεταρρύθμιση με τον ΟΠΕΚΕΠΕ στην ΑΑΔΕ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Ορισμένες ανακοινώσεις στο Σώμα.
Δεν θα συζητηθεί κατόπιν συνεννόησης η δεύτερη με αριθμό 1319/11-9-2026 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης με θέμα: «Υιοθετεί η Κυβέρνηση τις δηλώσεις του κ. Παύλου Μαρινάκη για δίμηνο επίδομα ανεργίας;».
Δεν θα συζητηθούν λόγω κωλύματος των Βουλευτών, οι εξής:
Η πρώτη με αριθμό 1321/11-9-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας (Νάντιας) Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ασφυκτικές συνθήκες λειτουργίας στο 1ο Ειδικό Νηπιαγωγείο και στο 1ο Ειδικό Δημοτικό Σχολείο Ιλίου. Ανάγκη ανέγερσης νέου Ειδικού Νηπιαγωγείου στο Ίλιον και ίδρυσης Ειδικών Νηπιαγωγείων σε όλους τους Δήμους της Δυτικής Αθήνας, ώστε κανένα παιδί με αναπηρία να μην αναγκάζεται να φοιτά εκτός της περιοχής του».
Η τρίτη με αριθμό 1315/9-9-2026 επίκαιρη ερώτηση δεύτερου κύκλου του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Παραίτηση του κ. Σταύρου Μπένου από την Επιτροπή Ανασυγκρότησης του Έβρου λόγω αθέτησης δεσμεύσεων της κυβέρνησης για υλοποίηση έργων στην περιοχή του Έβρου συνολικού κόστους 3 δισ. ευρώ».
Κυρίες και κύριοι συνάδελφοι, στο σημείο αυτό θα διακόψουμε για λίγα λεπτά λόγω του ότι ο Υφυπουργός Παιδείας και Θρησκευμάτων, ο κ. Νικόλαος Παπαϊωάννου, θα καθυστερήσει λίγο. 
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Συνεχίζεται η συζήτηση των επίκαιρων ερωτήσεων και σειρά έχει η πέμπτη με αριθμό 1311/8-9-2026 επίκαιρη ερώτηση πρώτου κύκλου του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούντα προς την Υπουργό Παιδείας, Θρησκευμάτων και Αθλητισμού με θέμα: «Άνιση μεταχείριση εις βάρος των δημόσιων δημοτικών σχολείων στη Θράκη, απαράδεκτο καθεστώς δύο ταχυτήτων υπέρ των μειονοτικών σχολείων».
Στην επίκαιρη ερώτηση θα απαντήσει ο Υφυπουργός Παιδείας, ο κ. Παπαϊωάννου.
Ορίστε, κύριε Βουλευτά, έχετε τον λόγο.
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Καλησπέρα, κύριε Υπουργέ!
Η πρόσφατη ανακοίνωση της Περιφερειακής Διεύθυνσης Εκπαίδευσης Ανατολικής Μακεδονίας και Θράκης με τίτλο «Η αλήθεια για την αναστολή λειτουργίας μειονοτικών σχολείων» φέρνει στην επιφάνεια μία προκλητική πραγματικότητα εις βάρος της δημόσιας δωρεάν εκπαίδευσης και των Ελλήνων ακριτών της Θράκης. Σύμφωνα με επίσημα στοιχεία, τα οποία αναφέρονται στη σχετική ανακοίνωση, αποφασίστηκε η αναστολή λειτουργίας συνολικά σαράντα επτά σχολείων στους Νομούς Έβρου, Ροδόπης και Ξάνθης. Ωστόσο, η αναλογία μεταξύ δημόσιων και μειονοτικών σχολείων που οδηγούνται σε αναστολή αποκαλύπτει μία συντριπτική δυσαναλογία. Στον Νομό Έβρου έκλεισαν δέκα δημόσια δημοτικά σχολεία, ανέστειλαν τη λειτουργία τους, έναντι μόλις ενός μειονοτικού. Στον Νομό Ροδόπης έκλεισαν έντεκα δημόσια δημοτικά σχολεία έναντι πέντε μειονοτικών και στον Νομό Ξάνθης δέκα δημόσια δημοτικά σχολεία έναντι δύο μειονοτικών, δηλαδή τριάντα εννιά δημόσια δημοτικά σχολεία κλείνουν ή αναστέλλεται η λειτουργία τους έναντι μόλις οκτώ μειονοτικών.
Θεωρούμε ότι κρύβεται ένα καθεστώς θεσμοθετημένης άνισης μεταχείρισης και δύο ταχυτήτων και όπως συνομολογείται στην ίδια την ανακοίνωση της Περιφερειακής Διεύθυνσης, τα δημόσια δημοτικά σχολεία οδηγούνται σε αναστολή, όταν ο αριθμός των μαθητών πέσει κάτω από τους δεκαπέντε, ενώ για τα μειονοτικά σχολεία το όριο αυτό υποχωρεί καταχρηστικά στους εννιά μαθητές και δεύτερον, στα μειονοτικά σχολεία παρέχεται το επιπλέον προνόμιο της αναλογίας δύο εκπαιδευτικών ακόμα και για μόλις εννιά μαθητές, την ώρα που δημόσια σχολεία της επικράτειας με αντίστοιχο ή μεγαλύτερο μαθητικό πληθυσμό συγχωνεύονται ή σφραγίζονται με συνοπτικές διαδικασίες.
Κατόπιν των ανωτέρω, ερωτάται ο Υπουργός τα εξής: Βάσει ποιας συνταγματικής αρχής ισότητας και ποιας εκπαιδευτικής λογικής δικαιολογείται το διπλό πρότυπο, όπου ένα δημόσιο σχολείο αναστέλλεται κάτω από τους δεκαπέντε μαθητές, ενώ ένα μειονοτικό προστατεύεται μέχρι και τους εννιά μαθητές με διπλό μάλιστα προσωπικό;
Και δεύτερον, προτίθεται το Υπουργείο να καθιερώσει ενιαία, ισότιμα και δίκαια κριτήρια για όλες τις σχολικές μονάδες της περιοχής, τερματίζοντας αυτήν την προνομιακή μεταχείριση;
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Βουλευτή.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε.
Κύριε Βουλευτά, η μειονοτική εκπαίδευση για τη μουσουλμανική μειονότητα της Θράκης και η μειονοτική εκπαίδευση για την ελληνορθόδοξη μειονότητα της Κωνσταντινούπολης εδράζεται, όπως καλά γνωρίζετε, στη Συνθήκη της Λωζάνης και η ορολογία της Συνθήκης της Λωζάνης για το πώς χαρακτηρίζονται οι δύο μειονότητες είναι αυτή που ανέφερα. Οποιαδήποτε άλλη ορολογία συνιστά παραβίαση της Συνθήκης και είμαι βέβαιος ότι το γνωρίζουν πολύ καλά αυτό όλοι οι Βουλευτές και ελπίζω να το τηρούν σε όποια γλώσσα κάθε φορά επιλέγουν να μιλήσουν.
Όμως, το σημερινό σύστημα μειονοτικής εκπαίδευσης με τα βασικά χαρακτηριστικά του, μεταξύ των οποίων η μονοκρατορία της τουρκικής γλώσσας, με στόχο την αναγκαστική ομογενοποίηση της μειονότητας, διαμορφώθηκε από το Μορφωτικό Πρωτόκολλο μεταξύ Ελλάδας και Τουρκίας, το οποίο υπέγραψε η χούντα των συνταγματαρχών, λίγο πριν αποσύρει την ελληνική μεραρχία από την Κύπρο.
Επομένως, το αναφέρω αυτό γιατί είναι πολύ χρήσιμο να θυμόμαστε τι πραγματικά έκαναν και ποιες κερκόπορτες άνοιξαν οι δικτάτορες που κατά τα άλλα δήλωναν ανυποχώρητοι πατριώτες και ιδιαίτερα ευσεβείς ορθόδοξοι χριστιανοί.
Αγαπητέ κύριε Βουλευτά, τα γεγονότα που αναφέρετε στην ερώτησή σας για τη μειονοτική εκπαίδευση είναι αληθή.
Επιτρέψτε μου, μάλιστα, να προσθέσω ορισμένα ακόμα στοιχεία. Η προσωρινή αναστολή της λειτουργίας των μειονοτικών σχολείων δεν συνιστά κατάργηση, διότι στην περίπτωση ανάκαμψης του μαθητικού δυναμικού αυτά επαναλειτουργούν, όπως συνέβη κατά τα τελευταία έτη με το Μειονοτικό Σχολείο Κομάρου, ή παλαιότερα στα Μειονοτικά Σχολεία Παλλαδίου και Πλάκας. Τα διθέσια μειονοτικά αποτελούν το 71% των μειονοτικών δημοτικών σχολείων. Αντίθετα, μόνο το 4% των δημόσιων σχολείων είναι ολιγοθέσια. Στα εξαθέσια μειονοτικά πραγματοποιούνται στο ελληνόγλωσσο πρόγραμμα συνολικά ογδόντα πέντε διδακτικές ώρες, ενώ στα διθέσια τριάντα διδακτικές ώρες. Χάνονται, δηλαδή, πενήντα πέντε διδακτικές ώρες.
Κατά το έτος 2025 και 2026 σε ογδόντα τρία μειονοτικά σχολεία φοιτούσαν δύο χιλιάδες εννιακόσιοι εβδομήντα πέντε μαθητές.
Εδώ, επειδή ακούω διαφόρους γενικότερα, αλλά και μέλη της μουσουλμανικής μειονότητας να ζητούν να εφαρμοστεί η αρχή της αμοιβαιότητας μεταξύ των δύο μειονοτήτων, οφείλω να πω ότι αν την εφαρμόζαμε, τότε θα έπρεπε στη Θράκη να λειτουργούν τρία μειονοτικά δημοτικά σχολεία με εβδομήντα έξι μαθητές και αυτά θα έπρεπε να λειτουργούν με δαπάνες της μουσουλμανικής μειονότητας και όχι με δαπάνες του ελληνικού κράτους, διότι σε αντίθεση με τη γειτονική χώρα, που απλώς καμιά φορά χαρίζει μπάλες ποδοσφαίρου στους μαθητές, εμείς καλύπτουμε όλα τα έξοδα λειτουργίας των μειονοτικών σχολείων και οι εκπαιδευτικοί του μειονοτικού προγράμματος έχουν την ασφάλεια και την προστασία που έχουν όλοι οι δημόσιοι εκπαιδευτικοί.
Στη δευτερολογία μου θα συνεχίσω με κάποια στοιχεία που αναφέρονται στην ερώτησή σας.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπαϊωάννου.
Τον λόγο έχει τώρα ο Βουλευτής κ. Ρούντας για τη δευτερολογία του. 
ΓΕΩΡΓΙΟΣ ΡΟΥΝΤΑΣ: Σας ευχαριστώ πάρα πολύ, κύριε Πρόεδρε.
Κύριε Υπουργέ, άκουσα την απάντησή σας, αλλά ομολογώ ότι δεν έλαβα απάντηση ως προς αυτή την αριθμητική διαφορά των εννέα και δεκαπέντε μαθητών. Και επειδή έχω εδώ τη σχετική ανάρτηση, την οποία και θα καταθέσω, από την ιστοσελίδα του Υπουργείου Εξωτερικών που λέει ότι η παροχή μειονοτικής εκπαίδευσης προβλέπεται ρητά από τα άρθρα 40 και 41 της Συνθήκης της Λωζάνης, η οποία καθιερώνει την ειδική προνομιακή εκπαίδευση ως προς το περιεχόμενο, εγώ θέλω να μου πείτε σε ποιο σημείο της Συνθήκης της Λωζάνης αναφέρεται ρητά ο αριθμός «εννέα» ως ο κατώτατος αριθμός λειτουργίας του μειονοτικού σχολείου και πού στη σχετική νομοθεσία αναφέρεται ο αριθμός «δεκαπέντε» για τα υπόλοιπα δημόσια δημοτικά σχολεία. 
Και να κάνω και μία άλλη ερώτηση. Πώς αιτιολογείται ο αριθμός εννέα; Γιατί όχι δέκα, γιατί όχι έντεκα, γιατί όχι δώδεκα, γιατί όχι δεκατρία, γιατί όχι δεκατέσσερα, και γιατί όχι δεκαπέντε, όπως και στα υπόλοιπα σχολεία; Υπάρχει κάποια συγκεκριμένη παιδαγωγική τεκμηρίωση που να δικαιολογεί αυτή τη διαφορετική μεταχείριση; 
Αυτό που σας ρωτάω ξανά και το οποίο θέλω να μου πείτε είναι ποια είναι αυτή η διάταξη. Εγώ έψαξα και βρήκα μία ΚΥΑ του 2006 σε ό,τι αφορά την οργάνωση και στελέχωση των δημόσιων δημοτικών σχολείων, η οποία λέει απλά και μόνο ότι θα μπορούν να λειτουργούν οι μονάδες με δεκαπέντε παιδιά και όχι ότι αυτομάτως θα κλείνουν, θα αναστέλλεται η λειτουργία των σχολείων. Λέει, δηλαδή, ότι στα δεκαπέντε παιδιά θα υπάρχει ένας δάσκαλος και όχι ότι θα κλείνουν. Για ποιον λόγο η διοίκηση χρησιμοποιεί αυτή τη διάταξη που δεν υπάρχει μέσα ρητά ως έναυσμα για να αναστείλει τη λειτουργία των δημόσιων δημοτικών σχολείων; 
Θέλω, λοιπόν, να μου αιτιολογήσετε ειδικά για ποιον λόγο υπάρχει αυτή η αριθμητική διαφοροποίηση των εννέα και δεκαπέντε μαθητών. Καταλαβαίνω ότι η Συνθήκη της Λωζάνης λέει κάτι πολύ συγκεκριμένο ως προς το περιεχόμενο. Εγώ δεν ρωτάω για το περιεχόμενο, εγώ ρωτάω για τον κατώτατο αριθμό λειτουργίας. Διότι, όπως καταλαβαίνετε, πιο εύκολα αναστέλλεται η λειτουργία για ένα ελληνικό δημόσιο σχολείο από ό,τι ένα μειονοτικό. Και όπως είναι πολύ γνωστό τοις πάσι ακριβώς επειδή έχουμε πολύ έντονο δημογραφικό πρόβλημα, όταν αναστέλλεται η λειτουργία των δημόσιων δημοτικών σχολείων, καταλαβαίνετε ότι οι ελληνικές οικογένειες που ήδη αντιμετωπίζουν δημογραφικό πρόβλημα θα δυσκολευτούν ακόμα περισσότερο να στείλουν τα παιδιά τους στα σχολεία και ίσως χρειαστεί να τα στείλουν σε ένα άλλο δημοτικό που θα έχει συγχωνευθεί με ένα άλλο, με αποτέλεσμα να αλλάξει τελείως ο οικογενειακός τους προγραμματισμός, όπως ενδεχομένως και η δημιουργία νέων τέκνων, νέων παιδιών.
Εγώ, λοιπόν, θέλω μία απάντηση για το πού αναφέρεται ρητά στη Συνθήκη της Λωζάνης ο αριθμός «εννέα» και ο αριθμός «δεκαπέντε», γιατί υπάρχει αυτή η άνιση μεταχείριση και πώς αιτιολογείται επιστημονικά. Υπάρχει κάποια μελέτη; Επαναλαμβάνω, γιατί όχι δέκα, γιατί όχι έντεκα, γιατί όχι δώδεκα; Δεν λέω για το περιεχόμενο. Για να είμαι σαφής, επαναλαμβάνω ότι θέλω αυτή τη συγκεκριμένη απάντηση, γιατί απάντηση δεν έλαβα.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ρούντα. 
Τον λόγο έχει ο Υφυπουργός κ. Παπαϊωάννου. 
Ορίστε, κύριε Υπουργέ, έχετε τον λόγο. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε.
Κύριε Βουλευτά, και διάβασα και σας άκουσα με προσοχή και πραγματικά οφείλω να πω ότι τα ερωτήματά σας, κάτι που είπα και πριν, είναι λογικά και απολύτως ευπρόσδεκτα. Όμως, κατά τη γνώμη μας, σε τέτοια πολυπαραγοντικά και πολύπλοκα ζητήματα οι απαντήσεις είναι αντίστοιχα πολύπλοκες και πολυπαραγοντικές. Για να βρούμε, λοιπόν, τον μίτο της Αριάδνης, πρέπει να είμαστε απολύτως ξεκάθαροι σε ένα θέμα που αφορά το ποιο είναι το θεμέλιο και ποια είναι η κατευθυντήρια γραμμή της πολιτικής μας. 
Σας λέω, λοιπόν, ξεκάθαρα ότι το θεμέλιο της πολιτικής μας είναι η αρχή της ισότητας, της ισονομίας και της ισοπολιτείας που τέθηκε από τον Κωνσταντίνο Μητσοτάκη και τηρήθηκε απαρέγκλιτα από όλες τις κυβερνήσεις. Αυτήν την πολιτική υπηρετούν όλα τα μέτρα που λαμβάνονται. 
Στη Θράκη έχουμε δύο διαφορετικές εκπαιδευτικές δομές με διαφορετικά χαρακτηριστικά και διαφορετικές ανάγκες και σκοπούς λειτουργίας, αλλά και διαφορετικό νομικό καθεστώς. Αποτελεί, λοιπόν, βασική αρχή της κοινής λογικής, αλλά και της νομολογίας του Συμβουλίου της Επικρατείας ότι η διαχείριση ανόμοιων καταστάσεων με όμοιο τρόπο συνιστά ανισότητα, ανισότητα που απαγορεύει ρητά το Σύνταγμά μας, ενώ υπάρχει και πλούσια, επίσης, νομολογία του ΣτΕ.
Η ισότητα στην εκπαίδευση δεν σημαίνει ότι κάθε σχολείο πρέπει να λειτουργεί με ταυτόσημους αριθμούς. Σημαίνει ότι κάθε διαφοροποίηση πρέπει να έχει εκπαιδευτική και θεσμική αιτιολογία. Στη συγκεκριμένη περίπτωση αυτή η αιτιολογία είναι σαφής και συνδέεται με την ιδιαίτερη δομή της μειονοτικής εκπαίδευσης στη Θράκη. 
Στόχος μας είναι ένας και κοινός. Κάθε παιδί, είτε φυτά σε δημόσιο είτε σε μειονοτικό σχολείο, να λαμβάνει ποιοτική εκπαίδευση μέσα στις ιδιαίτερες συνθήκες της περιοχής και της σχολικής δομής στην οποία ανήκει. Και αυτός είναι ο κανόνας που πιστεύουμε ότι οφείλει να καθοδηγεί κάθε απόφασή μας. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Συνεχίζουμε με την ένατη με αριθμό 1323/14-9-2026 επίκαιρη ερώτηση πρώτου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Γεώργιου Μανούσου προς την Υπουργό Παιδείας, Θρησκευμάτων και Αθλητισμού με θέμα: «Από την «άμεση λύση» στην αβεβαιότητα: χωρίς χρονοδιάγραμμα η αντιστοίχιση των πτυχίων αποφοίτων Α.Ε.Ι. Τ.Τ. (Τ.Ε.Ι.)». 
Κύριε συνάδελφε, κύριε Μανούσο, έχετε τον λόγο. 
ΓΕΩΡΓΙΟΣ ΜΑΝΟΥΣΟΣ: Ευχαριστώ, κύριε Πρόεδρε.
Κύριε Υπουργέ, η αναδιάρθρωση της ανώτατης εκπαίδευσης διά του τελικού ν.4610/2019 οδήγησε στην κατάργηση των ΑΕΙ Τεχνολογικού Τομέα και στην ένταξή τους σε Πανεπιστήμια. Επτά χρόνια αργότερα, τετρακόσιες πενήντα χιλιάδες απόφοιτοι παραμένουν κάτοχοι πτυχίων τμημάτων και ιδρυμάτων που πλέον δεν υπάρχουν, χωρίς να ισχύει κάποια ειδική διαδικασία αντιστοίχισης με αντίστοιχα ή συναφή πανεπιστημιακά τμήματα. 
Επιπλέον, σε αρκετά τμήματα των πρώην ΑΕΙ Τεχνολογικού τομέα δεν θεσπίστηκαν επαγγελματικά δικαιώματα, με αποτέλεσμα οι απόφοιτοι να δικαιώνονται δικαστικά με τις αποζημιώσεις σε βάρος του Ελληνικού Δημοσίου να υπερβαίνουν το 1,5 εκατ. ευρώ. 
Το ζήτημα το είχα θέσει με την υπ’ αριθμ. 472/2-2-2026 επίκαιρη ερώτησή μου προς εσάς, κατά τη συζήτηση της οποίας μου δηλώσατε ότι το θέμα θα λυθεί άμεσα και ότι πολύ σύντομα, πάρα πολύ σύντομα, θα υπάρξει λύση. Παρά τις αντίστοιχες επίκαιρες ερωτήσεις που ακολούθησαν από άλλους συναδέλφους Βουλευτές διαφόρων κομμάτων, το ΥΠΑΙΘΑ επικαλέστηκε στη συνέχεια την ανάγκη περαιτέρω τεχνοκρατικής επεξεργασίας, χωρίς σαφές χρονοδιάγραμμα. 
Επιπλέον, πριν από την ψήφιση του ν.5291/2026, είχε διαρρεύσει στο διαδίκτυο υπό επεξεργασία ηλεκτρονικό αρχείο του νομοσχεδίου σε μορφή Word με συγκεκριμένα ονόματα συντακτών. Στο έγγραφο αυτό υπήρχε αυτοτελές άρθρο 97 με τίτλο «Διαδικασία αντιστοίχισης πτυχίων των πρώην ΤΕΙ με τα αντίστοιχα πτυχία των Πανεπιστημίων-Εξουσιοδοτική διάταξη». Βέβαια, η διάταξη αυτή εξαφανίστηκε μυστηριωδώς λίγο πριν την εισαγωγή του νομοσχεδίου στην αρμόδια επιτροπή. 
Στις 7 Ιουλίου πραγματοποιήθηκε τηλεδιάσκεψη του Υφυπουργού, δηλαδή δική σας, με τον Πρόεδρο του Συλλόγου Αποφοίτων ΤΕΙ Κρήτης κ. Αλέξανδρο Μπριτζολάκη, τον Πρόεδρο του Συλλόγου Αποφοίτων ΤΕΙ Αθήνας και Πειραιά κ. Βίκτωρα Πολίτη και τον Αντιπρόεδρο κ. Ιωάννη Λαλαδάκη. Σε αυτή τη συζήτηση και σύμφωνα με τα λεγόμενα των ιδίων, δεν δώσατε σαφές χρονοδιάγραμμα ούτε δέσμευση για επίλυση εντός της παρούσας κυβερνητικής θητείας. 
Εύλογα, λοιπόν, τίθεται το ερώτημα του πώς ένα ζήτημα που επρόκειτο να λυθεί άμεσα και για το οποίο είχε ήδη συνταχθεί νομοθετική διάταξη παραμένει σήμερα χωρίς σαφές χρονοδιάγραμμα. Επειδή τετρακόσιοι πενήντα χιλιάδες περίπου απόφοιτοι αναμένουν επί επτά χρόνια την επίλυση του προβλήματος και παρά τις επίσημες κυβερνητικές δεσμεύσεις, θα ήθελα να σας ρωτήσω τα εξής, κύριε Υπουργέ: Ισχύει ακόμα η επίσημη δέσμευση που έλαβα εγώ από εσάς στις 9-2-2026 ότι το ζήτημα θα λυθεί άμεσα; Τέλος, δεσμεύεται το Υπουργείο ότι η διαδικασία αντιστοίχισης πτυχίων των αποφοίτων ΑΕΙ Τεχνολογικού Τομέα θα θεσμοθετηθεί εντός της παρούσας κυβερνητικής θητείας; 
Σας ευχαριστώ πολύ. 


ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μανούσο. 
Ο Υπουργός, ο κ. Παπαϊωάννου, έχει τον λόγο. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κύριε Βουλευτά, πραγματικά έτσι είναι τα γεγονότα και για άλλη μια φορά θα πω ευθαρσώς ότι ούτε σήμερα δεν αφίσταμαι σε τίποτα από όλα όσα έχω δηλώσει. Θα συμφωνήσουμε ότι με τους νόμους 4521/2018, 4559 και 4589/2019 και 4610, τα Ανώτατα Τεχνολογικά Ιδρύματα συγχωνεύτηκαν διά απορροφήσεως με ένταξη των τμημάτων τους είτε σε υφιστάμενα πανεπιστήμια είτε σε νέα πανεπιστήμια που δημιουργήθηκαν. Και έρχομαι να ρωτήσω το εξής, ως πανεπιστημιακός, ως πρώην πρύτανης. Συζητάμε -και εμείς ανοίγουμε και συζητάμε- αυτό το θέμα των τετρακοσίων πενήντα χιλιάδων ομήρων, εντός ή εκτός εισαγωγικών, όπως τα αναφέρατε. Ποιος, κύριε Βουλευτά, οδήγησε τους τετρακόσιους πενήντα χιλιάδες ακαδημαϊκούς, αυτούς τους συναδέλφους, σε αυτήν την ομηρία; 
Εμείς τι λέμε; Έγιναν σε ένα βράδυ, αλλά η ουσία είναι ότι δεν έγιναν με βάση κάποιο πρότυπο, με βάση κάποια αξιολόγηση. Με έναν νόμο να έρθουμε και να νομοθετήσουμε σε επίπεδο ανώτατης παιδείας, εμείς αυτό το κατακρίναμε και τότε -το κατέκρινα και εγώ τότε ως πρύτανης- και το κατακρίνουμε και σήμερα. Άρα, λοιπόν, αλλού να ανατρέξουμε ποιοι οδηγούν σε ομηρία αυτούς τους τετρακόσιους πενήντα χιλιάδες. 
Εμείς είμαστε σήμερα εδώ για να μπορέσουμε να απεγκλωβίσουμε αυτόν τον κόσμο από την υποτιθέμενη ομηρία. Το λέω «υποτιθέμενη», διότι πολύ καλά γνωρίζετε ότι μπορούσαν να ολοκληρώσουν τις σπουδές τους σε μεταβατικά λειτουργούντα τμήματα, μπορούσαν να λάβουν πτυχίο αν ήθελαν να ακολουθήσουν άλλο δρόμο πανεπιστημιακής εκπαίδευσης και επομένως, για όλους αυτούς τους αποφοίτους που θα μπορούσαν να «τρέξουν» και κάποιο μεταπτυχιακό, έχουν τη δυνατότητα, είχαν τη δυνατότητα, μέσα από τον νόμο να προχωρήσουν. 
Εκείνο που, επίσης, θα ήθελα να πω είναι ότι όταν συζητάμε για τετρακόσιους πενήντα χιλιάδες, επειδή έχω μελετήσει το ζήτημα, θα συμφωνήσουμε μαζί ότι σε αυτούς ανήκουν όσοι μπήκαν και ολοκλήρωσαν τις σπουδές τους σε Ανώτατα Τεχνολογικά Εκπαιδευτικά Ιδρύματα, όσοι μπήκαν στο προηγούμενο καθεστώς των ΤΕΙ και ολοκλήρωσαν ως ΑΤΕΙ, όσοι ολοκλήρωσαν μπαίνοντας και ολοκληρώνοντας ως ΤΕΙ και όσοι μπήκαν από ΚΑΤΕΕ και έγιναν ΤΕΙ, μια μεγάλη πληθώρα. 
Βασική μου πεποίθηση ήταν και είναι ότι η παιδεία και αυτά τα σοβαρά θέματα πρέπει να είναι έξω από κομματικές αντιπαραθέσεις. Για τον λόγο αυτόν -και γι’ αυτό ξεκίνησα λέγοντας ότι δεν αφίσταμαι- ναι, προσπαθούμε να βρούμε όλη εκείνη την τυπική ακαδημαϊκή διαδρομή, για όλους αυτούς τους ακαδημαϊκούς συναδέλφους, έτσι ώστε να μην υποστούν ξανά -το υπέστησαν με την κυβέρνηση του ΣΥΡΙΖΑ- άλλη τέτοια ταλαιπωρία. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Τον λόγο έχει ο κ. Μανούσος για να αναπτύξει τη δευτερολογία του.
ΓΕΩΡΓΙΟΣ ΜΑΝΟΥΣΟΣ: Κύριε Υπουργέ, δεν μου απαντήσατε στο βασικό, για ποιον λόγο εξαφανίστηκε το άρθρο 97 από το νομοσχέδιο των παραστατικών τεχνών. 
Και για την ουσία της συζήτησης να διευκρινίσω ότι τυπικά ανήκω στους ανεξάρτητους Βουλευτές, ουσιαστικά όμως εκπροσωπώ τη Συμμαχία Ελλήνων. Οι θέσεις που εκφράζω στην παρούσα επίκαιρη ερώτηση, αλλά και εν γένει στον κοινοβουλευτικό έλεγχο, ταυτίζονται απόλυτα με το κυβερνητικό πρόγραμμα του κόμματος. Η Συμμαχία Ελλήνων θεωρεί την παιδεία ύψιστο αγαθό και θεμέλιο λίθο για την πρόοδο του ελληνικού έθνους. Εμείς πιστεύουμε στην εντιμότητα και στη συνέπεια έργων και λόγων. 
Δυστυχώς, η Κυβέρνησή σας έχει πιαστεί πολλάκις ασυνεπής και ψευδόμενη. Θα αναφερθώ σε μια δήλωση της κ. Ζαχαράκη, στις 14 Μαρτίου του 2026, από δημοσίευμα της ΕΡΤ: «Η Υπουργός Παιδείας Σοφία Ζαχαράκη χαρακτήρισε την κίνηση ως αποκατάσταση μιας κατάφωρης αδικίας, τονίζοντας ότι η μετάβαση θα γίνεται μέσω μιας διαφανούς διαδικασίας αξιολόγησης με αυστηρά ακαδημαϊκά κριτήρια». Καμία αντίρρηση. Συμφωνούμε απόλυτα. 
Όμως, το άρθρο 97, για το οποίο γίνεται λόγος -το έχω εδώ μπροστά μου- θα το καταθέσω στα Πρακτικά παρακαλώ, όπως και αυτόν εδώ τον πολυπληθή τόμο. Οφείλω να σας το δείξω, κύριε Υφυπουργέ, διότι αυτές είναι οι παρεμβάσεις που έχουν γίνει από διάφορους συλλόγους όλα αυτά τα χρόνια -τα γνωρίζετε άλλωστε-, θα τα δώσω και αυτά στα Πρακτικά για την ιστορία, διότι είναι ένα ζήτημα το οποίο απασχολεί επτά χρόνια και όπου να ’ναι έρχονται εκλογές. 
Θέλω, λοιπόν, να απαντήσετε ευθέως σε αυτούς τους ανθρώπους. Σκοπεύετε να λύσετε το πρόβλημα στην παρούσα Κυβέρνηση; Υπάρχει σαφές χρονοδιάγραμμα; Ένας, δύο, τρεις μήνες τέλος πάντων, για να ξέρουν και αυτοί πώς θα οδηγηθούν. Διότι πάρα πολλοί άνθρωποι και σύλλογοι με παίρνουν τηλέφωνα αγανακτισμένοι, μου στέλνουν διάφορα e-mail, μάλιστα δέχτηκα ένα e-mail χθες -και αυτό για τα Πρακτικά παρακαλώ- από την Ένωση Ελλήνων Βιβλιοθηκονόμων και Επιστημόνων Πληροφόρησης. Αμφότεροι όλοι αυτοί οι σύλλογοι είναι αγανακτισμένοι. Θέλω, λοιπόν, να μου πείτε τώρα, να το λύσουμε αυτήν τη στιγμή, εάν το πρόβλημα πρόκειται να αντιμετωπιστεί ευτυχώς από την παρούσα Κυβέρνηση. 
(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κύριος Υπουργός για τη δική του δευτερολογία.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε.
Όπως είπα και πριν, κύριε Βουλευτά, το να πω ή το να πούμε ή να δεσμευθούμε σε πέντε μέρες, δέκα μέρες, δεκαπέντε μέρες για ένα ζήτημα τόσο οξύ και ένα ζήτημα τόσο ουσιαστικό, που επηρεάζει τη ζωή χιλιάδων ατόμων ούτε από εμένα ούτε από αυτήν την Κυβέρνηση θα το ακούσετε. Διότι εμείς είναι ξεκάθαρο -και στα θέματα της παιδείας- ότι αυτό που λέμε το κάνουμε πράξη. Να μη θυμίσω σε επίπεδο ανωτάτης παιδείας από τα μη κρατικά πανεπιστήμια, από τη διεθνοποίηση, από την εξωστρέφεια, από τα ξενόγλωσσα προπτυχιακά προγράμματα σπουδών, από τη φοιτητική μέριμνα, όλα όσα έχουν γίνει τα τελευταία αυτά χρόνια και ενδεχομένως και πόσα άλλα. 
Από εκεί και πέρα, σαφώς και συμφωνώ με τη δήλωση της Υπουργού, της Σοφίας Ζαχαράκη, «διαφανής διαδικασία αξιολόγησης». Τι σημαίνει, κύριε Βουλευτά, να μπούμε σε μία διαδικασία; Είναι τόσο απλό νομίζετε; Νομίζω υπάρχει και κάποιος συνάδελφός σας -εμένα συνάδελφος εν τη ακαδημαϊκή εννοία του όρου- ο οποίος γνωρίζει τι σημαίνει πιστωτικές μονάδες, τι σημαίνει αντιστοίχιση πιστωτικών μονάδων. Δηλαδή έτσι απλά, ελαφρά τη καρδία, βάλε πέντε μαθήματα, βάλε έξι, βάλε επτά; 
Όλα αυτά με βάση το curriculum, το γνωστικό αντικείμενο, το πρόγραμμα σπουδών του κάθε τμήματος μελετώνται. Και μελετώνται έτσι ώστε να μην υπάρχει- το τέλειο δεν υπάρχει πουθενά, τέλειος είναι μόνο ο Θεός- αλλά σε κάθε περίπτωση πρέπει να είμαστε πάρα πολύ αυστηροί όσον αφορά την τυπικότητα της διαδικασίας. Αυτό, λοιπόν, που λέω και σήμερα είναι ότι μελετάμε ως Υπουργείο ενδελεχώς όλες τις πτυχές του, προκειμένου να καταλήξουμε στον βέλτιστο τρόπο διευθέτησης. 
Έχω πει, λοιπόν, όπως έχω πει και σε άλλους συναδέλφους σας, να είστε σίγουρος ότι η λύση που τελικά θα δοθεί, θα είναι μια λύση εμπεριστατωμένη, μια λύση που θα βασίζεται σε ακαδημαϊκά κριτήρια, γιατί πρώτα και πάνω από όλα από εμάς δεν είναι ούτε μία απλή πολιτική ούτε βερμπαλιστικές λογικές. Είναι καθαρά ακαδημαϊκά κριτήρια και ακαδημαϊκές διαδικασίες που θα εξασφαλίζουν δίκαιη και ισότιμη αντιμετώπιση όλων των πτυχιούχων. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε. 
Δεν έχουμε άλλο χρόνο, κύριε συνάδελφε. Ευχαριστούμε. 
Συνεχίζουμε με την με αριθμό 1327…
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Ποια διαδικασία;
ΑΛΕΞΑΝΔΡΟΣ ΚΑΖΑΜΙΑΣ: Αυτή που διανύουμε αυτήν τη στιγμή.
ΠΡΟΕΔΡΕΥΩΝ (Πάρις Κουκουλόπουλος): Τι θέλετε; 
ΑΛΕΞΑΝΔΡΟΣ ΚΑΖΑΜΙΑΣ: Αν μου δώσετε τον λόγο θα σας πω.
ΠΡΟΕΔΡΕΥΩΝ (Πάρις Κουκουλόπουλος): Ορίστε, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Μόλις τώρα ακούσαμε από τον Βουλευτή -ή τον πρώην Βουλευτή των Σπαρτιατών- που συζήτησε επίκαιρη ερώτηση με τον Υφυπουργό Παιδείας, να μας λέει ότι ανήκει στο κόμμα Συμμαχία Ελλήνων. Το κόμμα Συμμαχία Ελλήνων είναι το κόμμα που ανακοίνωσε ο Κασιδιάρης αφού βγήκε από τη φυλακή. Το να ανεχόμαστε τέτοιες δηλώσεις εδώ στη Βουλή ισοδυναμεί με μία νομιμοποίηση της Χρυσής Αυγής, που είναι ως γνωστόν εγκληματική οργάνωση. 
Συνεπώς, θεωρώ υποχρέωσή μου και υποχρέωση όλων των Βουλευτών να καταγγείλουμε αυτές τις δηλώσεις, να καταδικάσουμε αυτές τις πρακτικές και να μην επιτρέπουμε τη νομιμοποίηση της Χρυσής Αυγής μέσα από νέα κόμματα «βιτρίνα» που έρχονται εδώ μέσα στη Βουλή και ζητούν εκπροσώπηση. 
Ευχαριστώ. 
ΓΕΩΡΓΙΟΣ ΜΑΝΟΥΣΟΣ: Κύριε Πρόεδρε, θα ήθελα τον λόγο επί προσωπικού.
ΠΡΟΕΔΡΕΥΩΝ (Πάρις Κουκουλόπουλος): Όχι. Δεν υπάρχει κανένα προσωπικό. Έθεσε ένα πολιτικό ζήτημα ο κύριος συνάδελφος, παρακαλώ. 
ΓΕΩΡΓΙΟΣ ΜΑΝΟΥΣΟΣ: Πολιτικά θα απαντήσω.
ΠΡΟΕΔΡΕΥΩΝ (Πάρις Κουκουλόπουλος): Κύριε συνάδελφε, έθεσε ένα ζήτημα καθαρά πολιτικό για μία δήλωσή σας. Δεν είναι προσωπικό το θέμα. 
Συνεχίζουμε με τη δεύτερη με αριθμό 1327/14-9-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΚΚΕ κ. Χρήστου Κατσώτη προς την Υπουργό Παιδείας, Θρησκευμάτων και Αθλητισμού με θέμα: «Να μην προχωρήσουν οι συγχωνεύσεις τμημάτων στο ιστορικό σχολικό συγκρότημα του 10ου Γυμνασίου και 4ου Λυκείου Καλλιθέας».

ΧΡΗΣΤΟΣ ΚΑΤΣΩΤΗΣ: Κύριε Πρόεδρε, κι εγώ δεν μπορώ να μην καταγγείλω αυτή τη στάση εδώ. Ο Υπουργός εδώ πρέπει να πάρει θέση. Είναι αδιανόητο, λοιπόν, μια εγκληματική οργάνωση, η «κηροζίνη» όπως λέγανε οι «Σπαρτιάτες», να εμφανίζεται εδώ και να λέγεται από Βουλευτή ότι εκπροσωπεί το νέο κόμμα Κασιδιάρη. Αυτό, λοιπόν, πρέπει να καταγγελθεί. 
ΙΩΑΝΝΗΣ ΔΗΜΗΤΡΟΚΑΛΛΗΣ: Είναι δικό μας το κόμμα!
ΓΕΩΡΓΙΟΣ ΜΑΝΟΥΣΟΣ: Ποιο «κόμμα Κασιδιάρη»;
ΧΡΗΣΤΟΣ ΚΑΤΣΩΤΗΣ: Το κόμμα Κασιδιάρη!
Σήμερα, λοιπόν, ο Κασιδιάρης έκανε την ανακοίνωση…
ΓΕΩΡΓΙΟΣ ΜΑΝΟΥΣΟΣ: Το κόμμα υπάρχει εδώ και έναν χρόνο!
ΧΡΗΣΤΟΣ ΚΑΤΣΩΤΗΣ: Με τη συμμετοχή των κυρίων λοιπόν…
ΙΩΑΝΝΗΣ ΔΗΜΗΤΡΟΚΑΛΛΗΣ: Αδιανόητα είναι αυτά που λέτε!
ΧΡΗΣΤΟΣ ΚΑΤΣΩΤΗΣ: Σήμερα, λοιπόν, ο κ. Κασιδιάρης, ανακοίνωσε τη συμμετοχή του στο κόμμα «Συμμαχία Ελλήνων» με τη συμμετοχή των κυρίων. Και είναι αδιανόητο. Αν, λοιπόν, υποστηρίζουν αυτό το κόμμα, θα μπορούσαν να το πούνε πριν και όχι τώρα! 
ΓΕΩΡΓΙΟΣ ΜΑΝΟΥΣΟΣ: Θα μας υπαγορεύσετε τι θα πούμε; 
ΙΩΑΝΝΗΣ ΔΗΜΗΤΡΟΚΑΛΛΗΣ: Μήπως να σταματήσουμε να αναπνέουμε;
ΓΕΩΡΓΙΟΣ ΜΑΝΟΥΣΟΣ: Θα απαγορεύσετε την ύπαρξή μας;
ΠΡΟΕΔΡΕΥΩΝ (Πάρις Κουκουλόπουλος): Κύριε Μανούσο, μη φωνασκείτε, σας παρακαλώ.
ΧΡΗΣΤΟΣ ΚΑΤΣΩΤΗΣ: Οι φασίστες, λοιπόν, δεν έχουν καμία δουλειά στην ελληνική κοινωνία! Οι αγώνες των εργαζομένων θα τους βάλουν στο χρονοντούλαπο της ιστορίας! 
ΓΕΩΡΓΙΟΣ ΜΑΝΟΥΣΟΣ: Ο κ. Κατσώτης μας λέει φασίστες!
ΧΡΗΣΤΟΣ ΚΑΤΣΩΤΗΣ: Κι εσείς μαζί με τον Κασιδιάρη είστε! Μαζί με τον Κασιδιάρη…
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κύριοι συνάδελφοι!
Κύριε Κατσώτη, έχω σταματήσει το χρονόμετρο, για να έχετε τον χρόνο να αναπτύξετε. 
ΙΩΑΝΝΗΣ ΔΗΜΗΤΡΟΚΑΛΛΗΣ: Μήπως να σταματήσουμε να αναπνέουμε;
ΠΡΟΕΔΡΕΥΩΝ (Πάρις Κουκουλόπουλος): Κύριοι συνάδελφοι, δεν έχετε τον λόγο. Έχει τεθεί ένα ζήτημα σε μία πολιτική σας δήλωση. Τέλος!
ΓΕΩΡΓΙΟΣ ΜΑΝΟΥΣΟΣ: Περιορίζεται…
ΠΡΟΕΔΡΕΥΩΝ (Πάρις Κουκουλόπουλος): Δεν περιορίζεται η ελευθερία του λόγου στο Κοινοβούλιο! Για τον Θεό!
Ορίστε, κύριε Κατσώτη, έχετε τον λόγο. Παρακαλώ, συνεχίστε.
ΓΕΩΡΓΙΟΣ ΜΑΝΟΥΣΟΣ: Ο κ. Κατσώτης μας λέει φασίστες! Αν είναι δυνατόν!
ΧΡΗΣΤΟΣ ΚΑΤΣΩΤΗΣ: Έλα ντε!
ΠΡΟΕΔΡΕΥΩΝ (Πάρις Κουκουλόπουλος): Κύριε Μανούσο, δεν έχετε τον λόγο.
Κύριε Κατσώτη, συνεχίστε.
ΧΡΗΣΤΟΣ ΚΑΤΣΩΤΗΣ: Κύριε Υπουργέ, την τελευταία τριετία, με πρόσχημα τη δημογραφική μείωση, συντελείται μια συνεχιζόμενη συρρίκνωση με συγχωνεύσεις τμημάτων στο 10ο Γυμνάσιο και 4ο Λύκειο Καλλιθέας «Νίκος Μπελογιάννης», δύο ιστορικών και κεντρικών σχολείων της πόλης, με σημαντική προσφορά στην εκπαίδευση και την τοπική κοινωνία. 
Από τις καταγγελίες του Συλλόγου Γονέων των δύο σχολείων και της τοπικής ΕΛΜΕ για τις μεθοδεύσεις των συνεχόμενων συγχωνεύσεων προκύπτουν τα εξής στοιχεία: Το 10ο  Γυμνάσιο Καλλιθέας παρουσιάζει σταθερή και διαρκή μείωση του αριθμού των τμημάτων του, από δώδεκα τμήματα το 2023, σε οκτώ τμήματα το 2026 και, αντίστοιχα, στο 4ο Γενικό Επαγγελματικό Λύκειο Καλλιθέας, από τα δώδεκα τμήματα του 2024-2025, σε οκτώ τμήματα το 2026.
Τα παραπάνω στοιχεία έρχονται σε αντίφαση με το γεγονός ότι τα δύο συστεγαζόμενα σχολεία βρίσκονται σε μια πυκνοκατοικημένη περιοχή του Δήμου Καλλιθέας, όπου υπάρχει σταθερά μεγάλος αριθμός παιδιών σε σχολική ηλικία. Την ίδια στιγμή, όμορα σχολεία της περιοχής εξακολουθούν να λειτουργούν με σημαντικά μεγαλύτερο αριθμό τμημάτων, γεγονός που γεννάει ερωτηματικά σχετικά με τον τρόπο κατανομής των μαθητών και τα όρια των σχολικών περιφερειών με ευθύνες της Διεύθυνσης Δευτεροβάθμιας Εκπαίδευσης Δ΄ Αθήνας, η οποία δεν έχει δημοσιοποιήσει τα εν λόγω στοιχεία.
Ρωτάμε το εξής: Μήπως αυτή η πρακτική υποκρύπτει συνειδητή στοχοποίηση των δύο σχολείων, επειδή αντέδρασαν στην πρόσφατη προσπάθεια της Κυβέρνησης, του Υπουργείου και της Δευτεροβάθμιας Εκπαίδευσης να μετατρέψουν το σχολικό συγκρότημα σε Ωνάσειο; Πρέπει να μας απαντήσετε. 
Οι συνεχιζόμενες συγχωνεύσεις δυσχεραίνουν ακόμα περισσότερο την παιδαγωγική διαδικασία, τόσο με το στοίβαγμα των μαθητών σε εικοσιεφτάρια τμήματα, όσο και με την αμφισβήτηση πρακτικά του δικαιώματος των μαθητών με ειδικές μαθησιακές δυσκολίες και αναπηρίες να λαμβάνουν την αναγκαία στήριξη, αφού κάτι τέτοιο είναι δύσκολο σε πολυπληθή τμήματα. 
Και επειδή…
ΠΡΟΕΔΡΕΥΩΝ (Πάρις Κουκουλόπουλος): Ευχαριστώ.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Κύριε Βουλευτά, σας ευχαριστώ επίσης θερμά για την ερώτηση. Θα ξεκινήσω από το βασικό πραγματικό δεδομένο, γιατί θεωρώ ότι εδώ έχει δημιουργηθεί μία εικόνα η οποία δεν ανταποκρίνεται σε αυτό που τελικά συνέβη στα δύο σχολεία. Δεν πραγματοποιήθηκε συγχώνευση τμημάτων ούτε στο 10ο Γυμνάσιο ούτε στο 4ο  Γενικό Λύκειο Καλλιθέας. Τα τμήματα διατηρήθηκαν στον ίδιο αριθμό. Οι εγγραφές των μαθητών πραγματοποιήθηκαν με βάση τη χωροταξική κατανομή που ισχύει για τα σχολεία της περιοχής. Δεν επανακαθορίσαμε φέτος τις σχολικές περιφέρειες προκειμένου να περιορίσουμε το μαθητικό δυναμικό των συγκεκριμένων σχολείων. Η αρμόδια Διεύθυνση Εκπαίδευσης εφαρμόζει το υφιστάμενο θεσμικό πλαίσιο για την κατανομή των αποφοίτων των δημοτικών στα Γυμνάσια και των αποφοίτων Γυμνασίων στα Γενικά Λύκεια, λαμβάνοντας υπ’ όψιν και τα υφιστάμενα διδακτήρια της περιοχής. 
Υπήρξε πράγματι, όμως, σε ένα στάδιο των εγγραφών μία μειωμένη εικόνα του μαθητικού δυναμικού κυρίως στη Β΄ Λυκείου. Αυτή, όμως, δεν ήταν η τελική εικόνα. Υπήρξαν μαθητές που επέλεξαν να μετεγγραφούν προς την επαγγελματική εκπαίδευση και καθώς η διαδικασία των εγγραφών και των μετεγγραφών εξελισσόταν, η αριθμητική ισορροπία αποκαταστάθηκε. 
Και δεν πρέπει να μας εκπλήσσει ότι ένα μέρος των μαθητών επιλέγει πλέον το Επαγγελματικό Λύκειο. Είναι μία επιλογή την οποία η ίδια η πολιτεία επιδιώκει να καταστήσει πιο ισχυρή και πιο ελκυστική. Και εγώ το πιστεύω ακράδαντα ως πανεπιστημιακός. Η τεχνική εκπαίδευση πρέπει να πάρει το επίπεδο που της αρμόζει. 
Δεν αντιμετωπίζεται, λοιπόν, η επαγγελματική εκπαίδευση ως λύση δεύτερης κατηγορίας, αλλά ως ισότιμη εκπαιδευτική διαδρομή, με ουσιαστική σύνδεση με δεξιότητες, μαθητεία και επαγγελματική προοπτική. Και πρέπει να σας πω -πιστεύω ότι το ξέρετε- ότι καταγράφεται αύξηση 15% στις εγγραφές αποφοίτων γυμνασίου στα ΕΠΑΛ, ενώ έχουν αυξηθεί και οι πόροι για τη μαθητεία. 
Άρα, κύριε Βουλευτά, άλλο πράγμα είναι μια μεταβολή στον αριθμό των μαθητών κατά τη διάρκεια των εγγραφών και άλλο μία διοικητική απόφαση συγχώνευσης τμημάτων, η οποία εν προκειμένω δεν ισχύει.
Ολοκληρώνοντας και επειδή εκφράσατε την ανησυχία για τη σταδιακή -εντός εισαγωγικών- «συρρίκνωση» των δύο σχολείων, θα έλεγα ότι πρέπει να κρίνουμε με βάση την πραγματική εικόνα μετά την ολοκλήρωση των εγγραφών και όχι με μια ενδιάμεση αποτύπωση της διαδικασίας.
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Ο κ. Κατσώτης έχει τον λόγο για τη δευτερολογία του. 
ΧΡΗΣΤΟΣ ΚΑΤΣΩΤΗΣ: Κύριε Υπουργέ, και οι καθηγητές και οι γονείς αμφισβητούν αυτήν την κατανομή που έγινε στην περιοχή, γιατί ξέρουν πολύ καλά ότι παιδιά της περιοχής δίπλα ακριβώς από το σχολείο έχουν κατευθυνθεί σε άλλα όμορα σχολεία. Γι’ αυτό και κάναμε την ερώτηση αν αυτό υποκρύπτει κάποια εκδίκηση, τελοσπάντων, για τη στάση που κράτησαν οι γονείς και οι εκπαιδευτικοί στην προσπάθεια για να γίνει Ωνάσειο σχολείο το συγκεκριμένο σχολείο. 
Κύριε Υπουργέ, για μια ακόμα χρονιά ξαναζούμε το ίδιο έργο στα σχολεία. Η νέα σχολική χρονιά ξεκίνησε με τεράστιες ελλείψεις, με συγχωνεύσεις τμημάτων, με μετακινήσεις μαθητών, με πολλά κενά και μετακινήσεις εκπαιδευτικών, με σαρωτικές συγχωνεύσεις τμημάτων -όχι απλά συγχωνεύσεις- με πολυπληθείς τάξεις, με προβλήματα στη σχολική στέγη, αλλά και στη στέγη των ίδιων των εκπαιδευτικών που διορίζονται.
Σήμερα, εκπαιδευτικοί, γονείς και μαθητές σε μαζική παράσταση στη Διεύθυνση Δευτεροβάθμιας Εκπαίδευσης απαίτησαν να σταματήσουν οι σαρωτικές συμπτύξεις στη Δ΄ Αθήνας -φαντάζομαι ότι έχετε την εικόνα- ενώ έχει ξεκινήσει η σχολική χρονιά, προκαλώντας τεράστια αναστάτωση στα σχολεία, στους εκπαιδευτικούς και στους γονείς. Μιλάμε για συγχωνεύσεις άνω των είκοσι τμημάτων, με αποτέλεσμα σε πολλά Γυμνάσια και Λύκεια, όπως είπα, να στοιβάζονται είκοσι επτά μαθητές ανά τμήμα. 

Δεν γίνεται ο εκπαιδευτικός να πρέπει να προσέχει είκοσι πέντε και είκοσι επτά παιδιά και ταυτόχρονα να ζητάμε από αυτόν να γνωρίζει τις ιδιαίτερες ανάγκες του καθενός. Δεν γίνεται η εξοικονόμηση να είναι πιο σημαντική από τη μόρφωση των παιδιών μας. Δεν γίνεται ένα παιδί να χρειάζεται στήριξη και η Κυβέρνηση να λέει ότι δεν υπάρχει προσωπικό. 
Η λειτουργία του Τμήματος Ένταξης κλειδώνει το ανώτερο όριο σε κάθε τάξη, μέχρι είκοσι πέντε μαθητές για την Πρωτοβάθμια και μέχρι είκοσι επτά για τη Δευτεροβάθμια εκπαίδευση, ενώ βρίσκεται σε ισχύ η εξοργιστική πρόβλεψη του νόμου για δυνατότητα επιπλέον 10% ανά τμήμα. Μέχρι πριν ένα χρόνο, σε περίπτωση που υπήρχαν μαθητές με μαθησιακές δυσκολίες ή με περιπτώσεις αναπηρίας, μπορούσε να μειωθεί ο αριθμός στην τάξη. Τώρα, στο όνομα της ίδρυσης τμήματος ένταξης, ο αριθμός αυτός δεν μειώνεται, επιβαρύνοντας περαιτέρω τις συνθήκες διδασκαλίας και μάθησης. 
Με βάση τις οδηγίες και τις δηλώσεις της πολιτικής ηγεσίας, εσάς του Υπουργείου Παιδείας, διαφαίνεται μεγάλη η μείωση των προσλήψεων εκπαιδευτικών παράλληλης στήριξης, με ανεπανόρθωτες συνέπειες για τους μαθητές. 
Με όσα συζητάμε συνδέεται άμεσα και το ζήτημα της ενδοσχολικής βίας, της παραβατικότητας και του εκφοβισμού. Δεν μπορεί, κύριε Υφυπουργέ, από τη μια πλευρά η πολιτεία να κάνει ημερίδες, ενημερώσεις, να ορίζει σε κάθε σχολείο εκπαιδευτικό ως υπεύθυνο σχολικής ζωής και ταυτόχρονα, να αποφασίζετε γενικευμένη σύμπτυξη τμημάτων, χωρίς κανείς να λαμβάνει υπόψη τέτοιους παράγοντες, ιδίως τις ιδιαιτερότητες που μπορεί να υφίστανται σε κάθε σχολείο. Υπάρχει και η άλλη πλευρά, όμως, η εύκολη διασπορά ιώσεων σε ένα τέτοιο τμήμα είκοσι επτά παιδιών. 
Αλήθεια, κύριε Υπουργέ, με ποια παιδαγωγική λογική ο νόμος ορίζει ανώτατο αριθμό μαθητών ανά τμήμα είκοσι επτά συν 10% για όλο το Γυμνάσιο, την Α΄ και Β΄ Λυκείου, και είκοσι πέντε συν 10% για τη Γ΄ Λυκείου, ενώ ταυτόχρονα στα σχολεία της Αριστείας, Ωνάσεια και Πρότυπα, οι αντίστοιχοι αριθμοί είναι είκοσι δύο και είκοσι τέσσερα; Μπορείτε να μας πείτε με ποια παιδαγωγική λογική υπάρχει; 
Δεν μπορείτε να κρύψετε, κύριε Υπουργέ, την καθαρή ταξική πολιτική που ακολουθείτε για τη δημόσια εκπαίδευση με θύματα τα παιδιά της εργατικής λαϊκής οικογένειας. Είναι αδήριτη ανάγκη των εκπαιδευτικών, γονιών, μαθητών ο αγώνας για ένα σχολείο που θα δίνει στα παιδιά ουσιαστική μόρφωση, προκειμένου να βγαίνουν με στέρεα εφόδια, γνώσεις, καλλιέργεια και πραγματικά κριτική σκέψη στην κοινωνία. 
Τα παιδιά μας δεν είναι κόστος. Είναι το μέλλον της κοινωνίας. Γι’ αυτό απαιτούμε να καλυφθούν όλα τα κενά, να γίνουν μόνιμοι διορισμοί για όλες τις πραγματικές ανάγκες. Καμία συγχώνευση τμήματος, καμία κατάργηση σχολικής μονάδας με λιγότερους μαθητές ανά τμήμα.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατσώτη.
Ο κύριος Υφυπουργός έχει τον λόγο για τη δευτερολογία του.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε.
Κύριε Βουλευτά, έχουμε μία συγκεκριμένη ερώτηση και νομίζω ότι δεν περιμένετε, μέσα στα τρία λεπτά της δευτερολογίας μου, να αναπτύξουμε -εσείς θέσατε όλη την αρχιτεκτονική δομή της πρωτοβάθμιας και δευτεροβάθμιας- τα πιθανά προβλήματα που εσείς βρίσκετε. Κανείς δεν λέει ότι είναι λυμένα όλα, αλλά ποτέ δεν είπατε, όλα όσα έχουν γίνει τα τελευταία χρόνια, τόσο στον αριθμό των μόνιμων διορισμών, όσο και στον αριθμό των αναπληρωτών -πού πάνε και τι κάνουν- στην υλικοτεχνική υποδομή που μπαίνει στα σχολεία. Υπάρχει μία γενικότερη τοποθέτηση, η οποία καταλήγει σε μία ταξική λογική. Επαναλαμβάνω, δεν ασπάζομαι, σέβομαι τις απόψεις σας, αλλά δεν τις ασπάζομαι, γιατί πάντα καταλήγουν στην ταξική διαφορά.
 Όσον αφορά, λοιπόν, στο ερώτημά σας, θέλω να επιστρέψω στην αφετηρία της συζήτησης. Η ανησυχία σας για τη λειτουργία των δύο σχολείων είναι θεμιτή. Όμως, να δούμε την πραγματική εικόνα. Αυτό έχει σημασία, γιατί πρέπει να βλέπουμε τι γίνεται μία συγκεκριμένη χρονική στιγμή και όχι στο σύνολο. Στην συγκεκριμένη, λοιπόν, περίπτωση συνέβη ότι σε μία χρονική στιγμή είχαμε μικρότερο αριθμό εγγεγραμμένων μαθητών. Άλλο είναι αυτό και άλλο είναι να ληφθεί η διοικητική απόφαση για τη συρρίκνωση. Οι εγγραφές συνέχισαν να εξελίσσονται, υπήρξαν μετακινήσεις μαθητών -και μεταξύ άλλων προς τα ΕΠΑΛ- και η εικόνα στη συνέχεια άλλαξε. Τα τμήματα παρέμειναν στον ίδιο αριθμό. Γι’ αυτό, λοιπόν, θεωρώ ότι ο όρος «συγχώνευση» δημιουργεί μία εντύπωση που δεν αποδίδει αυτό που πραγματικά συνέβη στα δύο σχολεία. 
Θέσατε, επίσης, το ζήτημα των μαθητών που χρειάζονται αυξημένη υποστήριξη και εδώ, ασφαλώς, υπάρχει ευθύνη της πολιτείας. Δεν θα σας παραθέσω έναν κατάλογο αριθμών, απλώς θα αναφέρω μόνο δύο δεδομένα. Είναι με βάση τα αρχικά που είπα. Στο 10ο  Γυμνάσιο Καλλιθέας λειτουργεί ενεργό τμήμα ένταξης και έχουν ήδη εγκριθεί πέντε περιπτώσεις παράλληλης στήριξης για Β΄ και Γ΄ Γυμνασίου. Στο 4ο  ΓΕΛ έχουν, επίσης, εγκριθεί πέντε περιπτώσεις παράλληλης στήριξης για Β΄ και Γ΄ Λυκείου και σε εθνικό επίπεδο η ενίσχυση της συμπεριληπτικής εκπαίδευσης είναι συγκεκριμένη. Έχουν δημιουργηθεί τρεις χιλιάδες τετρακόσια σαράντα οχτώ νέα τμήματα ένταξης, αυξάνοντας τον συνολικό αριθμό τους κατά 89,6%. Και τα λέω αυτά, όχι για να αλλάξω το θέμα της συζήτησης, αλλά γιατί στην ερώτησή σας συνδέετε τον αριθμό των μαθητών ανά τμήμα με τη δυνατότητα ουσιαστικής παιδαγωγικής στήριξης. Η απάντηση σε αυτή την ανάγκη δεν είναι να δημιουργούμε μια εικόνα συγχωνεύσεων εκεί που δεν έγιναν. Είναι να διατηρούμε λειτουργικά τα σχολεία, να στηρίζουμε τους μαθητές που το χρειάζονται και να παρακολουθούμε την πραγματική εξέλιξη του μαθητικού δυναμικού. Αυτό θα συνεχίσουμε να τηρούμε απαρέγκλιτα στο Υπουργείο Παιδείας.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υφυπουργέ. 
Συνεχίζουμε με την τέταρτη με αριθμό 1317/10-9-2026 επίκαιρη ερώτηση  δεύτερου κύκλου του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης, κ. Δημητρίου Νατσιού, προς την Υπουργό Παιδείας, Θρησκευμάτων και Αθλητισμού με θέμα: «Περιεχόμενο των εγχειριδίων του Πολλαπλού Βιβλίου».
Κύριε Πρόεδρε, έχετε τον λόγο. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ πολύ, κύριε Πρόεδρε. 
Κύριε Υπουργέ, χωρίς να υπάρχει καμία υπαινικτική ή αρνητική αιχμή, περιμένουμε τον κ. Βλάση να μας απαντήσει, γιατί αυτός εποπτεύει την πρωτοβάθμια εκπαίδευση. 
Λοιπόν, τον Απρίλιο του 2026 αναρτήθηκαν στην πλατφόρμα «Μελίσπη» εγχειρίδια του Πολλαπλού Βιβλίου, προκειμένου οι εκπαιδευτικοί να τα μελετήσουν. Και μάλιστα υποχρεώθηκαν, τον Ιούνιο του 2026, μόλις σε δεκαπέντε ημέρες -δεκαπέντε ημέρες για καινούργια βιβλία και μάλιστα πολλαπλά- να επιλέξουν το σύνολο των βιβλίων, που θα διδαχθούν το 2027-2028, χωρίς να έχει γίνει καμία πιλοτική εφαρμογή, όπως είχε γίνει στα αντίστοιχα αναλυτικά προγράμματα, τα οποία πλέον είναι παρωχημένα, αφού έχουν ΦΕΚ 2021 και ολοκληρώθηκαν το 2020. 
Μελετώντας δύο εγκεκριμένα εγχειρίδια, το βιβλίο «Γλώσσας» της Β΄ Δημοτικού από τις Εκδόσεις Νήσος και το βιβλίο «Κοινωνική και Πολιτική Αγωγή» της ΣΤ΄ Δημοτικού, από τις Εκδόσεις Πουκαμισάς, εντοπίσαμε να περιλαμβάνονται αναφορές σε οικογένειες με γονείς του ιδίου φίλου, αλλοιώνοντας την παραδοσιακή έννοια της οικογένειας, την πάρα πολύ παραδοσιακή, την αρχαιότατη και των ρόλων του πατέρα και της μητέρας, την αποστολή των γονέων. Και ορθόδοξη στάση, αυτή. 
Μάλιστα, στο δεύτερο από αυτά αναφέρεται ότι οι οικογένειες με ζευγάρια του ιδίου φύλου μπορούν, κύριε Υπουργέ, να έχουν παιδιά, μέσω παρένθετης μητρότητας, κάτι όμως που δεν προβλέπεται στον Αστικό μας Κώδικα. 
Να σημειώσουμε ότι ο ν. 589/2024, για τον ψευτογάμο, όπως τον ονομάζουμε, των ομοφυλοφίλων, ενώ επέφερε σημαντικές αλλαγές στο οικογενειακό δίκαιο, δεν άλλαξε το καθεστώς της παρένθετης μητρότητας, που έχει θεσπιστεί ως ένα εξαιρετικό μέσο αντιμετώπισης της αποδεδειγμένης αδυναμίας μιας γυναίκας να κυοφορήσει στο πλαίσιο της ιατρικώς υποβοηθούμενης αναπαραγωγής. 
Θέλω εδώ, εκτός ερωτήσεως, να θέσω κάτι. Έχει αφαιρεθεί από τα πολλαπλά βιβλία η ύλη, κύριε Υπουργέ. Θυμίζω, είχαμε πάει αρχές καλοκαιριού στο Υπουργείο και θέσαμε μεταξύ άλλων στην κυρία Υπουργό αυτό το σοβαρό θέμα στο Βιβλίο «Κοινωνική και Πολιτική Αγωγή» της Α΄ Λυκείου, για τη βλάχικη γλώσσα. Το θυμάστε; Ξέρω την ευαισθησία σας, είστε εκ καταγωγής. Ακραιφνείς Έλληνες οι βλάχοι, Τραντέλληνες, τριάντα φορές Έλληνες, αφαιρέθηκε η βλάχικη γλώσσα, που δεν υπάρχει τέτοιο πράγμα στην Ελλάδα και μιλάμε για ιδίωμα. 
Πάω στις ερωτήσεις και έχω και ένα δεύτερο παράδειγμα, για τη δευτερολογία, ότι αφαιρούνται πράγματα που είναι απρεπή και επικίνδυνα, για τα εθνικά μας θέματα. Συμφωνείτε να προβάλλονται στα σχολικά βιβλία του Δημοτικού οικογένειες με ομοφυλόφιλα ζευγάρια και ουσιαστικά με πονηρό τρόπο να προωθείται η στρατηγική ΛΟΑΤΚΙ; Συμφωνείτε για την παρένθετη μητρότητα; Θα αφαιρέσετε τα παραπάνω; Ποια είναι τα επιστημονικά προσόντα και η εξειδίκευση των αξιολογητών αυτών των δύο βιβλίων; 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Πρόεδρε.
Ο κ. Παπαϊωάννου έχει τον λόγο για να δώσει απάντηση. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Αξιότιμε κύριε Πρόεδρε, απευθύνομαι σε εσάς, αναφορικά με το πρώτο σχόλιό σας. Νομίζω ότι ως πολιτική ηγεσία του Υπουργείου Παιδείας -η Υπουργός και οι δύο Υφυπουργοί- υπάρχει η δυνατότητα κάποιος εξ ημών να έρθει. Η κυρία Υπουργός λείπει στο εξωτερικό, ήρθα εγώ σήμερα. 
Άκουσα, λοιπόν, με προσοχή την ερώτησή σας και θέλω να ξεκινήσω από το βασικό, γιατί εδώ υπάρχει μια κρίσιμη διάκριση, που δεν πρέπει να χαθεί, κατά τη γνώμη μου, μέσα στην πολιτική συζήτηση. 
Το Πολλαπλό Βιβλίο δεν είναι ένας κατάλογος βιβλίων που επιλέγει η εκάστοτε πολιτική ηγεσία ανάλογα με τις απόψεις ή τις προτιμήσεις της.


Και από τη στιγμή που μίλησα για πολιτική ηγεσία, άσχετα εάν δεν είναι το χαρτοφυλάκιό μου, δηλώνω ευθαρσώς, σε ό,τι με αφορά, με την παιδεία που έχω λάβει, είμαι θιασώτης του δόγματος της πατρίδας, θρησκείας, οικογένειας, επομένως και για την πυρηνική οικογένεια έχω τις απόψεις μου. Άλλωστε και ο ίδιος ο Πρωθυπουργός έχει τονίσει ότι είναι κατάκτηση για τη χώρα μας ότι έχουμε ένα πολλαπλό σύστημα βιβλίων και τα βιβλία δεν τα γράφει η εκάστοτε Υπουργός ή ο εκάστοτε Υπουργός. Άρα, λοιπόν, υπάρχει μία συγκεκριμένη διαδικασία. Υπάρχουν κανόνες, υπάρχουν επιστημονικά κριτήρια και διαδοχικά στάδια ελέγχου. 
Με το άρθρο 39 του ν.5160 και το άρθρο 84 του ν.4823 διαμορφώθηκε και ένα πλαίσιο μέσα στο οποίο αξιολογούνται και εντάσσονται τα διδακτικά βιβλία. Η αξιολόγηση δεν γίνεται με πολιτικά ή ιδεολογικά κριτήρια. Εξετάζεται η επιστημονική εγκυρότητα, η παιδαγωγική και διδακτική καταλληλόλητα, η ποιότητα του υλικού και η συμμόρφωσή του με τις προβλεπόμενες προδιαγραφές.
 Άρα, εδώ δεν έχουμε μια πολιτική επιλογή ενός ή μιας Υπουργού για το ποιο βιβλίο αρέσει ή ποιο βιβλίο εκφράζει προσωπικές αντιλήψεις. Έχουμε την εφαρμογή ενός θεσμοθετημένου μηχανισμού, επιστημονικής αξιολόγησης.
 Εδώ, λοιπόν, είναι η ουσία, κύριε Πρόεδρε. Το ότι ένα βιβλίο ολοκλήρωσε τη διαδικασία αξιολόγησης δεν σημαίνει ότι η πολιτεία το αντιμετωπίζει ως αλάθητο ή ως κείμενο που δεν μπορεί ποτέ να βελτιωθεί ή γράφηκε στην πέτρα και τελείωσε. Γι’ αυτό και με πρωτοβουλία της ίδιας της Υπουργού, της Σοφίας Ζαχαράκη, λειτουργεί πλέον ειδικό σύστημα καταγραφής παρατηρήσεων και λαθών στα σχολικά βιβλία. Τι σημαίνει αυτό στην πράξη; Ότι μια επισήμανση δεν χάνεται, καταγράφεται οργανωμένα, εξετάζεται από τους αρμόδιους φορείς και όπου υπάρχει τεκμηριωμένα πρόβλημα ή αστοχία μπορεί να ακολουθήσει η προβλεπόμενη διαδικασία διόρθωσης. 
Μας ρωτάτε, επίσης, γιατί το Υπουργείο δεν αφαιρεί απλώς συγκεκριμένες αναφορές. Γιατί τα εγκεκριμένα βιβλία δημοσιεύθηκαν, όπως αξιολογήθηκαν από τις επιστημονικές επιτροπές. Δεν είναι, πιστεύουμε, κατά τη γνώμη μας, θεσμικά ορθό, μετά την ολοκλήρωση αυτής της διαδικασίας η πολιτική ηγεσία να παίρνει ένα βιβλίο και να ξαναγράφει, κατά βούληση, φράσεις, παραγράφους ή παραδείγματα. Αν κάναμε αυτό τότε θα ακυρώναμε στην πράξη την ίδια την επιστημονική αξιολόγηση την οποία θεσπίσαμε. 
Άρα, λοιπόν, μια συγκεκριμένη διατύπωση μπορεί να τεθεί υπό συζήτηση. Αυτό, όμως, είναι τελείως διαφορετικό από το να παρουσιάζεται η συνολική διαδικασία ως αυθαίρετη ή πολιτικά κατευθυνόμενη. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Κύριε Πρόεδρε, έχετε τον λόγο για να αναπτύξετε τη δευτερολογία σας.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Μέσα στο «πατρίδα, θρησκεία, οικογένεια» που υποστηρίχτηκε πιστεύετε, κύριε Υπουργέ, είναι και ο ψευτογάμος των ομοφυλοφίλων; Είναι μια Κυβέρνηση την οποία υπηρετείτε και πέρασε αυτό το αδιανόητο για ορθόδοξη χώρα νομοσχέδιο. Αυτοακυρώνεστε. Εγώ θα έλεγα αν διαφωνείτε με κάτι τόσο πολύ σοβαρό που σας στοίχησε να παραιτηθείτε για να πιστοποιήσετε εν τοις πράγματι ότι όντως υπηρετείτε αυτό το θεμέλιο τρίπτυχο της πατρίδας μας.
 Να αναφέρω και κάτι άλλο: Μερικά βιβλία δεν πρέπει να φτάσουν, κύριε Υπουργέ, καθόλου στα παιδιά. Είχα διαμαρτυρηθεί όταν συναντήθηκα με την κυρία Υπουργό για την αναφορά που υπήρχε στο βιβλίο της Γεωγραφίας της Β΄ Γυμνασίου, ότι μερικές χώρες της Ευρώπης ανήκουν και στην Ασία. Μεταξύ αυτών έλεγε για την Κύπρο και την Ρωσία. Και λέω αυτό να μην περάσει, να διαγραφεί, διότι ακυρώνει την Κύπρο και λέει ότι αποδεχόμαστε -ύπουλα, έτσι πέρασε- το βόρειο σκλαβωμένο τμήμα της Κύπρου.
 Όντως, προς τιμή του Υπουργείου, χάρη στη ΝΙΚΗ -και το προηγούμενο χάρη στη ΝΙΚΗ έγινε- απεσύρθη από το βιβλίο Γεωγραφίας της Β΄ Γυμνασίου και μιλάει πλέον για τη Ρωσία και το Καζακστάν, πριν φτάσει στα χέρια των παιδιών. Μερικά πράγματα δεν πρέπει να φτάσουν. Γιατί επιτρέπετε τώρα να υπάρχουν αυτές οι αναφορές σε οικογένειες του ιδίου φύλου, σε παιδιά επτά χρονών;
Λοιπόν, το 2000 μιλήσατε για τη ΛΟΑΤΚΙ κοινότητα. Εκεί αναφερόμαστε. Ξέρετε ότι το 2021 έγινε μια εθνική επιτροπή, στρατηγική -εδώ τη βάλαμε τη λέξη εθνική, αλλού τα διαγράφουμε- η οποία απαρτιζόταν από κυβερνητικά στελέχη, ενώ είχε τη συμπαράσταση της Προέδρου της Δημοκρατίας. Για την παιδεία ζητούσαν αναδιατύπωση, τα γνωστά, δηλαδή, να περάσει η woke ατζέντα, οι διαφορετικότητες και οι λοιπές σαχλαμάρες στα βιβλία. 
Κορυφαίοι Υπουργοί σας πήγαιναν στα pride με περηφάνεια και έβγαιναν φωτογραφίες και περνούσαν μέσα από τα σπίτια. Θεσσαλονίκη μένετε. Είναι δυνατόν από την Αγίου Γρηγορίου του Παλαμά, Μητρόπολη Θεσσαλονίκης να παρελαύνουν αυτά τα αίσχη και αυτή η διαστροφή; 
Στην Κοινωνική και Πολιτική Αγωγή, κρυφά, σε ψηφιακό μέσο, μαθαίνουμε ότι δύο άτομα του ίδιου φύλου μπορούν να αποκτήσουν παιδιά μέσω παρένθετης μητέρας. Δηλαδή θα πάει ένα δεκάχρονο παιδί τώρα, κύριε Υπουργέ και θα πει στη μάνα του «Μαμά, για εξήγησέ μου τι είναι η παρένθετη μητέρα». Ντροπή. Μιλάτε για πατρίδα, θρησκεία και οικογένεια, κατά τα άλλα. Μας δουλεύετε. 
Όμως, απαγορεύεται από τη νομοθεσία -και το είχε δηλώσει και ο ίδιος Πρωθυπουργός- ένας άντρας να χρησιμοποιήσει παρένθετη μητέρα για να κάνει παιδί. Και το περάσατε στα βιβλία αυτό. Απαγορεύεται από τον Αστικό Κώδικα, αλλά εσείς εκεί. Κόπτεστε ότι προβληματίζεστε για το δημογραφικό θάνατο της χώρας, αλλά δεν προβάλετε την πολύτεκνη μάνα στα βιβλία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου του Δημοκρατικού Πατριωτικού Κινήματος - ΝΙΚΗ)
 Από τα τρία βιβλία της Κοινωνικής και Πολιτικής αγωγής το μόνο που αναφέρει είναι ένα, της ελληνικής γραφής και αυτό προτίμησαν οι δάσκαλοι, γυρίζοντας την πλάτη στα υπόλοιπα βιβλία που δεν αναφέρουν απολύτως τίποτα. Δόξα τω Θεώ οι δάσκαλοι αποδεικνύονται φύλακες της ψυχικής υγείας των μαθητών και απορρίπτουν τις δικές σας επικίνδυνες επιλογές. 
Όσο για τους κριτές των βιβλίων, γιατί δεν λέτε ότι τα μόνα κριτήρια επιλογής ήταν τα χρόνια υπηρεσίας και η κατοχή μεταπτυχιακού τίτλου; Καμία αναφορά στη συνάφεια. Δηλαδή, ο διδάκτορας αστροφυσικής πιθανόν να αξιολόγησε βιβλία ιστορίας ή θρησκευτικών. Γι’ αυτό σε όλα τα βιβλία αναφέρετε ως ιδιότητα αξιολογητών εν ενεργεία εκπαιδευτικός, σε αντίθεση με τους συγγραφείς, για να μην αποκαλυφθεί η ανεπάρκειά σας στην επιλογή τους. 
Εσείς, κύριε Παπαϊωάννου -δάσκαλος υπήρξατε- συμφωνείτε, εφόσον λέτε ότι υπερασπίζεστε το τρίπτυχο αυτό, την πίστη -όπως σωστά το λέμε- την πατρίδα και την παραδοσιακή οικογένεια, αυτά τα αίσχη στα βιβλία που ήδη μπήκαν μέσα…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Πρόεδρε. 
Τον λόγο έχει ο κύριος Υπουργός για τη δευτερολογία του. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κύριε Πρόεδρε, δεν θα διολισθήσω στην κουβέντα το αν υπάρχει ή δεν υπάρχει woke ατζέντα. Το έχουμε πει χιλιάδες φορές, το είπε και ο Πρωθυπουργός, αρέσκεστε να χρησιμοποιείτε εκφράσεις οι οποίες ακούγονται σε κάποιο ακροατήριο που σας συμφέρει, ωραίες το αυτί, χωρίς να μπαίνετε στην ουσία. Και η ουσία, όπως είπα και προηγουμένως, δεν είναι να χρησιμοποιούμε βερμπαλιστικές εκφράσεις, οι οποίες δεν έχουν καμία σχέση με το πραγματικό γεγονός για να μπορέσουμε να ικανοποιήσουμε κάποιο ακροατήριο. 
Και έρχομαι να πω ότι άλλο πράγμα είναι η επιστημονική άποψη και η επιστημονική θέση, την οποία ως επιστήμονας, μικρός ή μεγάλος, πάντα, επί τριάντα πέντε χρόνια στο πανεπιστήμιο ακολουθούσα και άλλο πράγμα η οποιαδήποτε κοινωνική ή πολιτική ή όποια άλλη θεώρηση. 
Στην προκειμένη λοιπόν, περίπτωση έχουμε επιστημονικές επιτροπές. Και εσείς ο ίδιος χρησιμοποιήσατε και τη λέξη «πιθανόν». Το ξέρετε δηλαδή ότι αστροφυσικός ενέκρινε βιβλίο γλώσσας; Είπατε «πιθανόν». Όμως αυτό το «πιθανόν» μπορεί να μείνει σε κάποιον, ότι ο αστροφυσικός εξέτασε γλώσσα. Αν το ξέρετε, πείτε το. Εγώ πραγματικά δεν νομίζω ότι συνέβη, αλλά να μην χρησιμοποιούμε παραδείγματα, γι’ αυτό σας είπα ότι άλλο το ευήκοον ους και άλλο η πραγματικότητα. 
Οι αξιολογητές, λοιπόν, κύριε Πρόεδρε, προέρχονται από το Μητρώο Αξιολογητών Διδακτικών Βιβλίων, ύστερα από δημόσια πρόσκληση, εκδήλωση ενδιαφέροντος και αξιολόγηση των υποψηφιοτήτων από τις αρμόδιες επιτροπές. 
Πάντα θα υπάρχουν επιτροπές, πάντα θα υπάρχουν υποψήφιοι, πάντα κάποιοι θα κρίνονται: Στις επιστημονικές επιτροπές, μέλη ΔΕΠ, εκπαιδευτικοί επιστήμονες με αυξημένα προσόντα, εξειδίκευση με επιστημονικό και παιδαγωγικό βάθος. Μεταπτυχιακές σπουδές, συγγραφικό έργο -τα γνωρίζετε βεβαίως-επιστημονικές δημοσιεύσεις, συμμετοχή σε επιστημονικά συνέδρια, διδακτική εμπειρία. Όλα αυτά συνθέτουν το υπόβαθρο ενός δασκάλου, ενός εκπαιδευτικού, ο οποίος καλείται να αξιολογήσει, με βάση την επιστημονική του τοποθέτηση και την παιδαγωγική του θεώρηση, κάποιο βιβλίο. 
Άρα λοιπόν η επιστημονική και παιδαγωγική επάρκεια των αξιολογητών ελέγχεται πριν από τη συμμετοχή τους στη διαδικασία. Το πολλαπλό βιβλίο αλλάζει μια λογική δεκαετιών. Περνάμε από ένα και μοναδικό εγχειρίδιο σε περισσότερες επιλογές για τον εκπαιδευτικό και σε μεγαλύτερη παιδαγωγική ελευθερία. Αυτό είναι το νόημα του πολλαπλού βιβλίου. 
Επιτρέψτε μου να πω και κάτι ακόμη. Στον δημόσιο διάλογο μπορεί να υπάρχουν διαφωνίες, και για το περιεχόμενο των βιβλίων και για τις επιλογές της εκπαιδευτικής πολιτικής. Αυτές οι διαφωνίες, κατά τη γνώμη μας, είναι θεμιτές. 
Υπάρχουν όμως εκφράσεις και χαρακτηρισμοί που δεν συνάδουν με το σχολικό περιβάλλον που θέλουμε να διαμορφώσουμε για τα παιδιά μας. Το σχολείο πρέπει να είναι χώρος γνώσης αλλά και χώρος ασφάλειας, χώρος ίσων ευκαιριών, χώρος στον οποίον κάθε μαθητής θα αισθάνεται ότι έχει τη θέση και τη στήριξη που χρειάζεται. 
Κλείνοντας, αυτό είναι το πλαίσιο μέσα στο οποίο προχωρούμε το πολλαπλό βιβλίο. Και όπως είπα και στην πρωτολογία μου, τίποτα δεν είναι γραμμένο στην πέτρα, με περισσότερες επιλογές για τον εκπαιδευτικό, με έλεγχο, με διαφάνεια και με ένα σχολείο που χωρά και στηρίζει το κάθε παιδί. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε με την ενδέκατη με αριθμό 1331/14-9-2026 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε όλα τα σχολεία με ειδικευμένους εκπαιδευτικούς καλλιτεχνικών μαθημάτων στην επόμενη φάση προσλήψεων».
Κύριε συνάδελφε, έχετε τον λόγο. 
ΙΩΑΝΝΗΣ ΔΕΛΗΣ: Ευχαριστώ πολύ, κύριε Πρόεδρε. 
Κύριε Υπουργέ, κάνατε φέτος διορισμούς, τους μισούς βέβαια απ’ όσους υποσχεθήκατε, κάνατε και τις προσλήψεις των αναπληρωτών, καλύψατε πάνω-κάτω τα μισά κενά μέχρι τώρα. 
Αλλά, ξέρετε, οι εκπαιδευτικοί των καλλιτεχνικών μαθημάτων βρίσκονται σε αναβρασμό, καθώς είναι ελάχιστος ο αριθμός αυτών που διορίστηκαν ή προσλήφθηκαν ως αναπληρωτές σε σχέση με τα πραγματικά κενά που υπάρχουν στα δημοτικά σχολεία και τα γυμνάσια. Δεν αναφέρω τα λύκεια, γιατί εκεί πολύ απλά δεν υπάρχουν καλλιτεχνικά μαθήματα. 
Σύμφωνα με τα στοιχεία της ΔΟΕ, της Διδασκαλικής Ομοσπονδίας της Ελλάδας, σήμερα είναι 500 τα λειτουργικά κενά στα δημοτικά σχολεία. Συγκεκριμένα λείπουν 183 εκπαιδευτικοί μουσικής, 85 θεατρικής αγωγής και 230 εκπαιδευτικοί εικαστικών. 
Αυτές οι ελλείψεις φυσικά προστίθενται στις τεράστιες ελλείψεις που υπάρχουν αυτή τη στιγμή στα σχολεία, αφού τα λειτουργικά κενά σε όλα τα σχολεία της χώρας ξεπερνούν αυτή τη στιγμή τις 21.000 παρακαλώ, σύμφωνα με τις ανακοινώσεις των εκπαιδευτικών ομοσπονδιών. 
Τι σημαίνει αυτό; Σημαίνει ότι εκατοντάδες αναπληρωτές μουσικοί, εικαστικοί και θεατρολόγοι, οι οποίοι δούλεψαν την περσινή χρονιά, έχουν μείνει και είναι έως αυτή τη στιγμή άνεργοι, με ό,τι αυτό συνεπάγεται για τη ζωή τους και τον οικογενειακό τους προγραμματισμό. 
Όμως οι επιπτώσεις ως προς αυτό δεν βαραίνουν μονάχα τους εκπαιδευτικούς και τα εργασιακά τους δικαιώματα. Βαραίνουν και τα μορφωτικά δικαιώματα των μαθητών, κύριε Υπουργέ. Αφενός υπάρχει μια μεγάλη μερίδα αυτών των μαθητών, οι οποίοι δεν διδάσκονται καθόλου -προσέξτε, καθόλου- μουσική, εικαστικά και θεατρική αγωγή. Μάλλον δεν τα δίνετε και τόση σημασία, δεν έχουν και τόση σημασία για εσάς. Για παράδειγμα, στο λύκειο δεν υπάρχει καθόλου αισθητική αγωγή. 
Αφετέρου είναι συχνό το φαινόμενο, τώρα τελευταία, της δεύτερης ανάθεσης των καλλιτεχνικών μαθημάτων σε εκπαιδευτικούς ΠΕ70, ειδικά στα δημοτικά σχολεία, κάτι βέβαια που συνιστά έναν μεγάλο αναχρονισμό και γυρνάει την εκπαίδευσή μας στις εποχές εκείνες που ο δάσκαλος τα δίδασκε και όλα, και μουσική, και ζωγραφική, και γυμναστική, και μαθηματικά, και γλώσσα, τα πάντα. 
Με αυτόν τον τρόπο βέβαια -ξέρουμε γιατί το κάνετε- το Υπουργείο σας και η Κυβέρνηση εξοικονομείτε θέσεις εργασίας, μπαλώνετε τα κενά εκ των ενόντων, χωρίς όμως κανένα επιστημονικό και παιδαγωγικό κριτήριο. 
Επειδή λοιπόν η αισθητική αγωγή οφείλει να αποτελεί -και αποτελεί κατά την άποψή μας- συστατικό κομμάτι του σχολείου, με βάση και τη συμβολή της στην ολόπλευρη ανάπτυξη, σας ρωτάμε τι θα κάνετε με αυτά τα κενά και αν θα καταργήσετε το αντιεπιστημονικό μέτρο της δεύτερης ανάθεσης. 
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, έχετε τον λόγο. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ κύριε Πρόεδρε.
Κύριε Βουλευτά, θέλω να ξεκινήσω την απάντησή μου με κάτι, στο οποίο πιστεύω δεν υπάρχει λόγος να διαφωνούμε και είναι κάτι το οποίο θα συμφωνήσουμε, δεν έχει να κάνει ούτε με την ταξική διαφορά την οποία επικαλείστε στο τέλος της οποιασδήποτε τοποθέτησης ούτε τίποτα. 
Η μουσική, τα εικαστικά, η θεατρική αγωγή δεν είναι μαθήματα δεύτερης κατηγορίας. Προφανώς έχουν ουσιαστική θέση στο σχολείο, γιατί η εκπαίδευση δεν είναι μετάδοση γνώσεων. Για μας τα μαθήματα αυτά είναι καλλιέργεια, έκφραση, δημιουργικότητα και νομίζω, όπως είπα και σε μια προηγούμενη απάντηση, τα τελευταία επτά χρόνια από τις πολλές ρηξικέλευθες μεταβολές που έχουν γίνει στην παιδεία, να σας θυμίσω για το θέμα αυτό την ίδρυση της Ανώτατης Σχολής Παραστατικών Τεχνών, που αυτή η Κυβέρνηση, η Κυβέρνηση του Κυριάκου Μητσοτάκη, νομοθέτησε, έτσι ώστε να πάρουν ακόμα μεγαλύτερη αξία και οι τέχνες, και η μουσική, και ο χορός, και το θέατρο.
Από εκεί και πέρα όμως, όταν συζητάμε για τη στελέχωση των σχολείων πρέπει να μιλάμε με πραγματικά δεδομένα. Από το 2020 μέχρι σήμερα έχουν πραγματοποιηθεί στο πλαίσιο του ισχύοντος συστήματος διορισμών 4.184 μόνιμοι διορισμοί εκπαιδευτικών καλλιτεχνικών μαθημάτων, πρωτοβάθμια και δευτεροβάθμια. Μόνο φέτος διορίστηκαν 194 εκπαιδευτικοί. Άρα η εικόνα μιας πολιτικής που εγκαταλείπει συστηματικά τις συγκεκριμένες ειδικότητες δεν επιβεβαιώνεται νομίζω από αυτά τα στοιχεία. 
Έρχομαι στις προσλήψεις αναπληρωτών. Φέτος επιλέξαμε να προχωρήσουμε στην πρώτη φάση νωρίτερα, ώστε οι τοποθετήσεις να γίνουν μέχρι την έναρξη των μαθημάτων και μόνο σε αυτή τη φάση προσλήφθηκαν 751 αναπληρωτές καλλιτεχνικών μαθημάτων, 381 στην πρωτοβάθμια, 370 στη δευτεροβάθμια. 
Ξέρουμε ότι εξακολουθούν να υπάρχουν κενά, δεν είπε κανένας όχι. Δεν ερχόμαστε εδώ για να ισχυριστούμε ότι την 1η Σεπτεμβρίου εξαφανίστηκε κάθε λειτουργική ανάγκη. Για τον λόγο αυτό στη β΄ φάση των προσλήψεων, που θα είναι αναπληρωτών και προγραμματίζεται για το τέλος Σεπτεμβρίου, θα ενισχυθεί ακόμη περισσότερο ο αριθμός αυτός.
Όσον αφορά όμως το ζήτημα της λεγόμενης β΄ ανάθεσης, επειδή στην ερώτησή σας παρουσιάζεται περίπου ως μια νέα επιλογή της σημερινής ηγεσίας, θέλω να σας πω ότι για μας η πρώτη επιλογή παραμένει η κάλυψη των μαθημάτων από τον εκπαιδευτικό της αντίστοιχης ειδικότητας. Δεν είναι αρχαία, για να κάνω και ιστορία. Είναι συγκεκριμένα καλλιτεχνικά μαθήματα. Άλλο πράγμα η κιθάρα, άλλο πράγμα το βιολί ή οτιδήποτε. 
Η πρόβλεψη λοιπόν αυτή λειτουργεί, όταν αυτό δεν είναι εφικτό, για να μην χαθεί η διδακτική ώρα, όπου ενδεχομένως ένας μουσικός διαφορετικού οργάνου στην αρμονία ή στη βασική θεωρία της μουσικής μπορεί να διδάξει. 
Θα επανέλθω στη δευτερολογία μου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο συνάδελφος κ. Δελής έχει τον λόγο για τη δική του δευτερολογία. 
ΙΩΑΝΝΗΣ ΔΕΛΗΣ: Σας άκουσα, κύριε Υπουργέ. 
Αυτό που πρέπει να πούμε ξεκινώντας τη δευτερολογία είναι ότι συστηματικά εδώ και πολλά, πολλά χρόνια όλες οι κυβερνήσεις υποβαθμίζετε, υποβαθμίζουν τα καλλιτεχνικά μαθήματα στη δημόσια εκπαίδευση. Ενδεικτικά μόνο την τελευταία δεκαετία σε πρώτη και δευτέρα δημοτικού, στις πιο τρυφερές δηλαδή ηλικίες, μειώθηκαν οι δύο ώρες της μουσικής -προσέξτε, της μουσικής- σε μία. Στην πέμπτη και έκτη Δημοτικού αφαιρέθηκε τελείως το μάθημα της θεατρικής αγωγής. Τα παιδιά αυτά δεν χρειάζονται καμία θεατρική αγωγή. Και στο λύκειο εξαφανίστηκαν -εξαφανίστηκαν όμως παντελώς- όλα τα καλλιτεχνικά μαθήματα.
Είπατε πριν από λίγο ότι για εσάς αυτά τα μαθήματα δεν είναι μαθήματα δεύτερης κατηγορίας. Πού να ήταν! Τι θα γινόταν; Φανταστείτε! Πώς τα λέτε αυτά; Τα λέτε την ώρα που έχετε κάνει όλα αυτά τα πράγματα. 
Κατά τ’ άλλα περισσεύουν τα μεγάλα λόγια των κυβερνώντων, όπως και τα δικά σας πριν από λίγο, για την καλλιέργεια της φαντασίας, της δημιουργικότητας και της κριτικής σκέψης στο σχολείο. Με την τέχνη απούσα είναι δυνατόν; Κι όμως, αυτά λέτε.
Για πολλά χρόνια επίσης, γιατί υπάρχει κι άλλη μια πλευρά, το διδακτικό προσωπικό των καλλιτεχνικών μαθημάτων παραμένει στην πλειοψηφία του, εκτός ελαχίστων, με ελαστικές εργασιακές σχέσεις, αναπληρωτές δηλαδή, οι οποίοι προσλαμβάνονται και απολύονται. Και από τη συντριπτική πλειοψηφία των σχολικών μονάδων -χρόνια περάσαμε απ’ αυτές- απουσιάζουν οι απαραίτητες εκείνες υποδομές και ο σύγχρονος εξοπλισμός που απαιτούνται για τέτοιου είδους διδακτικά αντικείμενα. 
Για το μάθημα των εικαστικών δεν θες μονάχα τέσσερις τοίχους. Θες και άλλα πράγματα, όπως και για το μάθημα της μουσικής, με βάση και τις δυνατότητες της εποχής. Βέβαια ανάλογη εικόνα υπάρχει και στα εργαστήρια των ΕΠΑΛ, στην τεχνικοεπαγγελματική εκπαίδευση, τα ξέρετε.
Δηλαδή, με λίγα λόγια, την ώρα που δισεκατομμύρια ευρώ δίνονται απλόχερα από το κράτος σας για τους νατοϊκούς εξοπλισμούς και την πολεμική οικονομία, η αισθητική αγωγή, η οποία θα μπορούσε να παίξει σημαντικότατο ρόλο στην ανάπτυξη, την ψυχοσυναισθηματική ανάπτυξη των μαθητών, επομένως και στη συνολική διαμόρφωση της ανθρώπινης συνείδησης που μας ενδιαφέρει, αυτή η αισθητική αγωγή εξοβελίζεται και η καλλιτεχνική εκπαίδευση λογίζεται ως ένα κόστος. 
Προσέξτε, δεν θεωρούνται κόστος οι τεράστιες κρατικές δαπάνες για την πολεμική προετοιμασία, για τις «ασπίδες του Αχιλλέα» για παράδειγμα, και για την καπιταλιστική ανάπτυξη των κερδών των ομίλων. Εκεί θεωρούνται αυτά αναπτυξιακά κίνητρα. Θεωρείτε κόστος και δεν περισσεύουν, όπως λέτε, χρήματα για να προσληφθεί ένας αναπληρωτής καλλιτεχνικών μαθημάτων στον Πειραιά, το Περιστέρι, τη Θεσσαλονίκη και σε όλη την Ελλάδα. Αυτά θεωρείτε κόστος. Πότε; Πότε όλα αυτά; 
Σήμερα, κύριε Υπουργέ, σήμερα που οι νέοι άνθρωποι παντού γύρω τους -το βλέπετε, βλέπετε τι γίνεται- συναντούν τη βία, τον ανταγωνισμό, τη μοναξιά, τον φόβο, τα αδιέξοδα που τους επιβάλλει η σαπίλα αυτού του συστήματος που ζούμε, φτάνοντας πολλές φορές και σε πολύ τραγικές συνέπειες, όπως εκείνο το περιστατικό με τις δύο μαθήτριες στην Ηλιούπολη.
Αντί λοιπόν το Υπουργείο σας να πάρει μέτρα για την ουσιαστική ενίσχυση αυτών των εντατικών αντικειμένων και του ρόλου τους στη διαπαιδαγώγηση και τη στήριξη των νέων ανθρώπων -στα λόγια καλοί είστε, αλλά τα έργα απέχουν πάρα πολύ- ακολουθείτε τακτική συρρίκνωσης και εξαφάνισης από τα αναλυτικά προγράμματα αυτών των πιο κρίσιμων και χρήσιμων μαθημάτων. 
ΠΡΟΕΔΡΕΥΩΝ (Πάρις Κουκουλόπουλος):  Ο κύριος Υπουργός έχει τον λόγο για τη δευτερολογία του. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Κύριε Βουλευτά, δύο σκέλη, πριν μπω στη δευτερολογία μου, δύο σημεία. 
Είπατε ότι αυτοαναιρέθηκα σε σχέση με αυτά τα οποία είπατε και αυτά που είπα εγώ στην πρωτολογία μου. Επειδή νομίζω ότι καταγράφονται οι απαντήσεις, είπα ξεκάθαρα ότι ξέρουμε ότι εξακολουθούν να υπάρχουν κενά. Είπα ξεκάθαρα ότι δεν ερχόμαστε εδώ για να ισχυριστούμε ότι την 1η Σεπτεμβρίου εξαφανίστηκε κάθε λειτουργική ανάγκη από κάθε σχολείο. Είπα, επίσης, πολύ εμφατικά για τον αριθμό των καθηγητών των εικαστικών γενικότερα που προσελήφθησαν πρωτοβάθμια και δευτεροβάθμια και τα τελευταία χρόνια, αλλά και αυτήν τη χρονιά μέχρι τώρα. 
Άρα, όλα αυτά δεν καταδεικνύουν ότι υπάρχει μια αντίφαση, καταδεικνύουν ότι υπάρχει στόχευση την οποία υπηρετούμε. Από εκεί και πέρα, επίσης, είναι προφανές ότι δεν είναι ώρα να συζητήσουμε, διότι ακόμα και επερώτηση αν είχαμε και σε θέματα μελών ΔΕΠ των πανεπιστημίων, πάλι θα είχαμε την ίδια επωδό στο τέλος «Πληρώνουμε για τον “Αχιλλέα” και δεν πληρώνουμε για τον καθηγητή πανεπιστημίου». Είναι μια μόνιμη επωδός. Δικαίωμά σας. 
Όμως, ιδού πεδίο δόξης λαμπρόν, να συμμετέχετε στον διάλογο για το νέο σχολείο. Αν όλα αυτά που λέτε τα πιστεύετε και χαίρομαι που τα πιστεύετε, να τα καταθέσετε στην εθνική επιτροπή, να γίνει ένας γόνιμος διάλογος με όλους τους ειδικούς και εκεί να δούμε πού βρισκόμαστε. 
Έρχομαι τώρα στην ερώτηση σας όσον αφορά τη β΄ ανάθεση. Η δυνατότητα ανάθεσης μαθημάτων αισθητικής αγωγής σε εκπαιδευτικούς ΠΕ70 ενεργοποιείται όταν δεν έχουν καλυφθεί οι συγκεκριμένες ώρες. Αυτό προβλέπεται ρητά στο άρθρο 11 του προεδρικού διατάγματος 79 του 2017. 
Και θέλω να υπογραμμίσω το εξής, γιατί έχει σημασία η σημερινή συζήτηση. Δεν είναι μια νέα επιλογή της σημερινής πολιτικής ηγεσίας. Πρόκειται για θεσμικό πλαίσιο που ισχύει από το 2017. Μπορεί βεβαίως κάποιος να ζητά την αλλαγή αυτού του πλαισίου. Είναι μια διαφορετική συζήτηση. Την ακούω. Αλλά πρέπει να περιγράφουμε με ακρίβεια τι ισχύει. 
Η β΄ ανάθεση δεν προηγείται της εκπαιδευτικής ειδικότητας, έπεται της αδυναμίας κάλυψης των συγκεκριμένων ωρών από την αντίστοιχη ειδικότητα. Κι εσείς νομίζω ως δάσκαλος στην καριέρα σας μπορούσατε να κάνετε, λιγότερο ή περισσότερο -και επειδή και οι γονείς μου ήταν δάσκαλοι-, περισσότερα των βασικών μαθημάτων ενός δασκάλου. 
Δεν λέει κανείς, λοιπόν, ότι ο δάσκαλος υποκαθιστά την επιστημονική εξειδίκευση του μουσικού, του εικαστικού ή του θεατρολόγου. Η συγκεκριμένη πρόβλεψη δίνει στο σχολείο τη δυνατότητα να μην μείνει το διδακτικό αντικείμενο ακάλυπτο, όταν δεν υπάρχει διαθέσιμος εκπαιδευτικός ειδικότητας.
Άρα, λοιπόν, μπορούμε να συζητήσουμε για το θεσμικό πλαίσιο, όπως και για τα μαθήματα που θέσατε, που θα εξεταστεί. Αλλά άλλο αυτό και άλλο να παρουσιάζετε μια ρύθμιση ως μια σημερινή επιλογή υποβάθμισης των καλλιτεχνικών μαθημάτων. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε με τη δέκατη με αριθμό 1330/14-9-2026 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Παπαναστάση προς τον Υπουργό Περιβάλλοντος και Ενέργειας με θέμα: «Για τη λιμνοθάλασσα Αιτωλικού και το φαινόμενο του ευτροφισμού, που ήρθε στην επιφάνεια για μια ακόμη φορά, δημιουργώντας τεράστια προβλήματα σε κατοίκους και ψαράδες της περιοχής».
Στην ερώτηση θα απαντήσει η Υφυπουργός κ. Μαρία-Ελένη (Μαριλένα) Σούκουλη-Βιλιάλη. 
Κύριε συνάδελφε, έχετε τον λόγο. 
ΝΙΚΟΛΑΟΣ ΠΑΠΑΝΑΣΤΑΣΗΣ: Ευχαριστώ, κύριε Πρόεδρε. 
Είναι πολλοστή η φορά που ασχολούμαστε με το φαινόμενο του ευτροφισμού και των συνεπειών του στη λιμνοθάλασσα του πανέμορφου Αιτωλικού. Στο παρελθόν για το πρόβλημα αυτό υπήρξαν πολλά λόγια τόσο από τη σημερινή Κυβέρνηση όσο και του ΠΑΣΟΚ και του ΣΥΡΙΖΑ. Στην πράξη όμως δεν έγινε τίποτα. 
Η κενότητα της απόλυτης αδράνειας περιλαμβάνει και τη δημοτική και την περιφερειακή αρχή. Οι Αιτολικιώτες τα γνωρίζουν όλα αυτά γιατί τα ζουν. Η αιτία δεν είναι μία, κάτι που δείχνει και την πολυεπίπεδη αδιαφορία όλων όσων ανέφερα. Σημειώνουμε: Μη ορθή λειτουργία του βιολογικού της πόλης, καθίζηση των καμαρών των γεφυριών που συνδέουν το νησάκι με τη στεριά, ανεξέλεγκτη λειτουργία του αντλιοστασίου στην εθνική οδό Αιτωλικού-Μεσολογγίου, μπάζωμα του διαύλου στο ύψος του ιχθυοτροφείου Πόρου, σημαντικό τμήμα του Αιτωλικού δεν διαθέτει αποχετευτικό σύστημα, αν είναι δυνατόν, σήμερα.
Όσοι στάθηκαν και στέκονται μπροστά σε αυτούς τους ανθρώπους υποσχόμενοι έχουν θράσος και θα έπρεπε να ντρέπονται. Τους κοροϊδεύουν ξετσίπωτα και διαχρονικά. 
Οι επιστήμονες κραυγάζουν. Η συγκέντρωση μεγάλων ποσοτήτων φωσφορούχων και αζωτούχων ενώσεων από τη γεωργική και βιομηχανική δραστηριότητα και τα οικιακά απόβλητα οδηγεί σε φυτοπλαγκτόν, απορρόφηση του οξυγόνου, σάπισμα όλων αυτών και παράγουν το ιδιαίτερα τοξικό αέριο υδρόθειο. Είναι ένα πρόβλημα άμεσο, άπτεται της υγείας των ντόπιων, ειδικά των ευάλωτων ηλικιών, αλλά και ανθρώπων με προβλήματα υγείας. 
Κυρία Υφυπουργέ, σας θέτουμε το ερώτημα. Σε ποιες ενέργειες θα προχωρήσει η Κυβέρνηση προκειμένου να εξαλειφθεί το φαινόμενο που περιέγραψα και να εξασφαλιστεί η δημόσια υγεία, η προστασία του περιβάλλοντος στην κλειστή λιμνοθάλασσα του Αιτωλικού, αλλά και το εισόδημα των ψαράδων και των κατοίκων της περιοχής; 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε. 
Κυρία Υπουργέ, έχετε τον λόγο. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Σας ευχαριστώ πολύ, κύριε Πρόεδρε. 
Κύριε συνάδελφε, η λιμνοθάλασσα του Αιτωλικού είναι ένα ιδιαίτερα σημαντικό και ευαίσθητο υδάτινο οικοσύστημα και θέλω εξαρχής να πω κάτι απολύτως καθαρά. Η ανησυχία των κατοίκων και των επαγγελματιών αλιέων για το φαινόμενο που εμφανίστηκε όντως, όπως είπατε και εσείς πολύ σωστά και πάλι, είναι απολύτως κατανοητή. 
Το φαινόμενο της έντονης παρουσίας φυτοπλαγκτού και του ευτροφισμού είναι σύνθετο. Δεν έχει μόνον μία αιτία.
Συνδέεται με φυσικούς και περιβαλλοντικούς παράγοντες, όπως η θερμοκρασία, οι άνεμοι, οι βροχοπτώσεις, τα ρεύματα και η γενικότερη υδρολογική κατάσταση, ενώ και οι συνθήκες της κλιματικής αλλαγής μπορούν να εντείνουν τέτοια φαινόμενα. Γι’ αυτό και η αντιμετώπισή του δεν μπορεί να είναι ούτε μονοδιάστατη ούτε αποσπασματική. Χρειάζεται να αποκαταστήσουμε τη λειτουργία του ίδιου του οικοσυστήματος και αυτό ακριβώς κάνουμε.
Στο πλαίσιο του προγράμματος του Υπουργείου Αγροτικής Ανάπτυξης και Τροφίμων «Αλιεία, Υδατοκαλλιέργεια και Θάλασσα» 2021-2027 υλοποιείται η δεύτερη φάση της πράξης «Συμπληρωματικά Έργα Αναβάθμισης Υδατικών Οικοσυστημάτων Νοτιοδυτικής Αιτωλοακαρνανίας» με δικαιούχο το Υπουργείο Υποδομών και Μεταφορών, ένα έργο προϋπολογισμού μετά την τροποποίησή του 26,7 εκατομμυρίων ευρώ, με ημερομηνία ολοκλήρωσης την 31η Δεκεμβρίου του 2027. Μιλάμε για άρση αναχωμάτων και παλαιών φραγμών, βελτίωση της υδραυλικής επικοινωνίας των λιμνοθαλασσών, διάνοιξη και επέκταση υφαλαύλακων, αποκατάσταση της λειτουργίας της διώρυγας Κάτω Αχελώου, αναβάθμιση αντλιοστασίων και έργων διαχείρισης και διάχυσης υδάτων, καθώς και δημιουργία υγροτοπικής λίμνης στο Δέλτα του Αχελώου. Με άλλα λόγια, δεν αντιμετωπίζουμε μόνο το σύμπτωμα. Παρεμβαίνουμε στη λειτουργία του ίδιου του οικοσυστήματος.
Υπάρχει και ένα ακόμα κρίσιμο στοιχείο. Η παρέμβαση συνοδεύεται από εξειδικευμένη επιστημονική παρακολούθηση από το Πανεπιστήμιο Πατρών, ώστε να υπάρχει τεκμηριωμένη κατάσταση αναφοράς και να μπορούμε να αξιολογήσουμε με επιστημονικά δεδομένα τις περιβαλλοντικές μεταβολές που προκαλούν τα έργα και μάλιστα, με τα μέχρι σήμερα ευρήματα, να καταδεικνύουμε ότι οι παρεμβάσεις αποκατάστασης κινούνται στη σωστή κατεύθυνση με εκτιμώμενες θετικές επιπτώσεις στην υδρολογική λειτουργία, την οικολογική κατάσταση και τη συνδεσιμότητα των λιμνοθαλάσσιων οικοσυστημάτων. Και αυτό είναι πολύ σημαντικό, γιατί αυτό αναμένεται να έχει θετικές επιπτώσεις και στην ποιότητα των υδάτων και στη βιοποικιλότητα, αλλά και στην αλιευτική παραγωγικότητα. Παράλληλα, ο ΟΦΥΠΕΚΑ έχει δρομολογήσει δράση υποβρύχιου καθαρισμού στο παραλιακό μέτωπο και σε τμήμα της λιμνοθάλασσας, ενώ προγραμματίζει ευρύτερο έλεγχο της περιοχής. 
Άρα, κύριε συνάδελφε, δεν έχουμε ούτε αδράνεια ούτε απουσία σχεδιασμού. Έχουμε, όμως, εδώ μπροστά μας ένα πολύ σύνθετο περιβαλλοντικό ζήτημα και έχουμε ήδη σε εξέλιξη έργα, έχουμε χρηματοδότηση, έχουμε και επιστημονική παρακολούθηση και βεβαίως συγκεκριμένες δράσεις στο πεδίο. Παρακολουθούμε την εξέλιξη του φαινομένου. Παρεμβάσεις που θα γίνουν στο μέλλον και απαιτούνται θα σας αναλύσω στη δευτερολογία μου.
Σας ευχαριστώ. 
[bookmark: _Hlk224734574]ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ. 
Ο κ. Παπαναστάσης έχει τον λόγο για να αναπτύξει τη δευτερολογία του. 
ΝΙΚΟΛΑΟΣ ΠΑΠΑΝΑΣΤΑΣΗΣ: Ευχαριστώ.
Κυρία Υφυπουργέ, πραγματικά ήθελα να σας πω, επειδή κι εγώ έχω ζήσει σε αυτήν την πόλη, ότι περίμενα μία απάντηση που δεν θα περιελάμβανε μέσα το γνωστό «υποζύγιο» της κλιματικής αλλαγής για να του φορτώσουμε και το φυτοπλαγκτόν. Ένα θα σας πω μόνο, ότι το φαινόμενο αυτό -νομίζω πως το γνωρίζετε- ξεκίνησε δεκαετίες πριν. Το 1964 λογάριαζαν να ρίξουν το νερό της λίμνης Τριχωνίδας στη λιμνοθάλασσα για να το αντιμετωπίσουν. Άρα, ας αφήσουμε τις κλιματικές αλλαγές. Όλοι έκαναν μελέτες, από τότε μέχρι σήμερα κανένας δεν έπαιρνε μέτρα. 
Ήδη αναφέρθηκαν οι επιπτώσεις του Βιολογικού του Αιτωλικού. Είναι παράγοντας που επιβαρύνει. Λειτουργεί -και προσέξτε το αυτό- με ληγμένη απόφαση έγκρισης περιβαλλοντικών όρων από το 2015, με προβλήματα στα κεντρικά αντλιοστάσια, με πρόταση να καταργηθεί και τα λύματα να μεταφερθούν στον Βιολογικό Καθαρισμό Οινιάδων. Ποιος τα λέει αυτά; Είναι γραμμένα σε επίσημη έκθεση της Περιφέρειας το 2015, έντεκα χρόνια τώρα.
Για να μη δημιουργούνται συγχύσεις, να αναφερθεί ότι η λειτουργία, η συντήρηση, η κανονική απόδοση του Βιολογικού είναι αρμοδιότητα του Δήμου Μεσολογγίου. Υπάρχει και οικονομική διάσταση της ρύπανσης στη λιμνοθάλασσα. Αφορά αρκετές εκατοντάδες ψαράδες. Δεν είναι χιλιάδες, όμως, έχουμε υποχρέωση να στηρίξουμε τον έναν. Βλέπουν την παραγωγή τους να μειώνεται δραματικά. Βλέπουν το εισόδημά τους ακόμη και να μηδενίζεται. 
Μιλήσατε για χρηματοδότηση. Τώρα εγώ θα σας πω ότι το 2021 το Υπουργείο Αγροτικής Ανάπτυξης ανακοίνωσε έργα 21,45 εκατομμυρίων -τα γνωρίζετε- για την αποκατάσταση της υδραυλικής κυκλοφορίας, όλα όσα μας είπατε μέχρι τώρα. Μην τα αναφέρω. Υπάρχουν καταγγελίες. Εκεί στα χωριά αυτά, στη λιμνοθάλασσα, όλοι τις συζητάνε. Υπήρξε τεράστιο φαγοπότι στην υγεία των κορόιδων. 
Εμείς ρωτάμε: Τι άραγε σημαίνει ότι μετά τη διάθεση 21,5 εκατομμυρίων ευρώ η κατάσταση των νερών είναι σε τρισχειρότερη κατάσταση απ’ ό,τι ήταν το 2021; Δεν έχουμε χρόνο στην επίκαιρη να επεκταθούμε παραπάνω. Όμως, και με αυτήν την ευκαιρία εμείς, το Κομμουνιστικό Κόμμα Ελλάδας -και το γνωρίζουν οι ντόπιοι- δεσμεύεται ότι όπως έκανε πάντα, έτσι και τώρα θα συνεχίζει να στηρίζει τα δίκαια αιτήματα των κατοίκων και των επαγγελματιών της περιοχής του Αιτωλικού που πραγματικά είναι εγκαταλελειμμένοι στη μοίρα τους. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε. 
Κυρία Υπουργέ, έχετε τον λόγο για τη δευτερολογία σας.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Κύριε συνάδελφε, θα ήθελα στην δευτερολογία μου να ξεκαθαρίσω ορισμένα σημεία, γιατί σε ένα τόσο ευαίσθητο περιβαλλοντικό ζήτημα χρειάζεται να μιλάμε με στοιχεία και σαφείς αρμοδιότητες.
Πρώτον, όσον αφορά τα αστικά λύματα που και εσείς αναπτύξατε στην δευτερολογία σας, τα στοιχεία που μου δίνουν οι δικές μας υπηρεσίες είναι ότι το αποχετευτικό δίκτυο του οικισμού Αιτωλικού καλύπτει το σύνολό του και η εγκατάσταση επεξεργασίας λυμάτων λειτουργεί ικανοποιητικά και μάλιστα με τις παραμέτρους εκροής να ικανοποιούν τις απαιτήσεις της Οδηγίας 91/271/ΕΟΚ. Μάλιστα, οφείλω να ενημερώσω ότι το ΥΠΕΝ διαθέτει Εθνική Βάση Δεδομένων Εγκαταστάσεων Επεξεργασίας Λυμάτων, στην οποία καταχωρούνται και αξιολογούνται τα λειτουργικά δεδομένα των εγκαταστάσεων. 
Δεύτερον, ως προς τους ελέγχους, ο ΟΦΥΠΕΚΑ έχει συγκεκριμένες αρμοδιότητες για την προστασία και επιστημονική παρακολούθηση των προστατευόμενων περιοχών. Δεν είναι ο φορέας που παρακολουθεί την ποιότητα των υδάτων ούτε ο αρμόδιος για όλους τους περιβαλλοντικούς ελέγχους. Έχουμε την Επιθεώρηση των Ελεγκτών Περιβάλλοντος.
Επίσης, ρώτησα πριν έρθω σήμερα ενώπιον σας και μου είπαν ότι δεν έχουν κάποιες καταγγελίες. Πρέπει κάθε αρμόδιος φορέας να κάνει αυτό που προβλέπει ο νόμος και να συνεργάζονται μεταξύ τους. Να ξέρετε, όμως, ότι λειτουργώντας και δουλεύοντας ο ΟΦΥΠΕΚΑ στο πεδίο μέσα στο επόμενο διάστημα, γιατί έχει δρομολογήσει, όπως σας είπα και στην πρωτολογία, τον υποβρύχιο καθαρισμό και σχεδιάζει έναν ευρύτερο έλεγχο στη λιμνοθάλασσα, τα ευρήματα που θα βρεθούν θα αξιολογηθούν και θα διαβιβαστούν στις αρμόδιες υπηρεσίες. 
Τρίτον, αναφέρατε στη γραπτή σας ερώτηση το ζήτημα των ανατολικών γεφυριών. Τα γεφύρια είναι ιστορικά διατηρητέα μνημεία. Αυτό, όμως, δεν σημαίνει ότι δεν μπορεί να υπάρξει παρέμβαση. Εργασίες καθαρισμού μπορούν να γίνουν, υποβάλλοντας βεβαίως τις απαιτούμενες τεχνικές προτάσεις και τις αναγκαίες εγκρίσεις. Άρα, και εδώ υπάρχει δρόμος θεσμικά διαθέσιμος.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)
Εγώ, κλείνοντας, θέλω να αναφερθώ στους αλιείς μας, γιατί αυτό έχει, όπως είπατε και εσείς, τη μεγαλύτερη αξία, κατανοώντας απόλυτα ότι ένα τέτοιο φαινόμενο πραγματικά δημιουργεί σοβαρές δυσκολίες στην επαγγελματική τους δραστηριότητα. Η δυνατότητα οικονομικής ενίσχυσης προϋποθέτει συγκεκριμένη επιστημονική τεκμηρίωση και υπαγωγή σε κάποιο αντίστοιχο εθνικό ή ευρωπαϊκό χρηματοδοτικό εργαλείο. Θέλουμε να δώσουμε λύσεις. Δεν θέλουμε να δώσουμε ούτε εύκολες υποσχέσεις και σε καμία περίπτωση ούτε εύκολες δικαιολογίες.
Αξίζει, λοιπόν, να σας πω ότι ήδη ο Υπουργός, έχοντας αιτήματα και από τους Βουλευτές του Νομού, αλλά και τους τοπικούς φορείς και τον ίδιο τον Περιφερειάρχη, σε μία συνάντηση που είχε μαζί τους πριν λίγο καιρό, δεσμεύτηκε για τη χρηματοδότηση από το Πράσινο Ταμείο, μία πρόσκληση που αναμένεται να βγει μέσα στις επόμενες εβδομάδες για μία ολοκληρωμένη δράση περιβαλλοντικής αποκατάστασης της λιμνοθάλασσας του Αιτωλικού, ενός προϋπολογισμού που υπολογίζεται γύρω στις 744 χιλιάδες ευρώ. 
Η προτεινόμενη λύση έχει να συνδυάσει ένα ολοκληρωμένο μοντέλο και επιστημονικής παρακολούθησης και πρόγνωσης, αλλά και καινοτόμου τεχνολογικής παρέμβασης. Γιατί πραγματικά η λιμνοθάλασσα του Αιτωλικού δεν χρειάζεται μία πρόσκαιρη διαχείριση της εικόνας της. Χρειάζεται μία ολιστική λύση. Χρειάζεται αποκατάσταση της λειτουργίας της και ο στόχος ο δικός μας είναι ένας ένα υγιές οικοσύστημα…
ΠΡΟΕΔΡΕΥΩΝ (Πάρις Κουκουλόπουλος): Τέλος χρόνου, κυρία Υπουργέ. 
Συνεχίζουμε με την έκτη με αριθμό 1335/14-9-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Άμυνας με θέμα: «Πότε και πώς θα αποκτήσει η Ελλάδα τον πηγαίο κώδικα του συστήματος αεράμυνας που αγόρασε πρόσφατα από το Ισραήλ και τι επίπεδο ασφάλειας θα προσφέρει τελικά το σύστημα αυτό;»
Στην ερώτηση θα απαντήσει ο Υφυπουργός, ο κ. Δαβάκης. 
Κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε. 
Προτού περάσω στην επίκαιρη ερώτησή μου προς τον κύριο Υφυπουργό, θα ήθελα να κάνω μια παρατήρηση σε σχέση με το επεισόδιο που σημειώθηκε πριν από μία ώρα περίπου εδώ και κατά το οποίο ήσασταν εσείς παρών. Πρώην Βουλευτής των Σπαρτιατών δήλωσε κατά τη διάρκεια της επίκαιρης ερώτησής του ότι συντάσσεται με το καινούργιο κόμμα που ανακοίνωσε ο Κασιδιάρης μόλις βγήκε από τη φυλακή. Κι ενώ ζητήσαμε από τον κύριο Υφυπουργό Παιδείας, τον κ. Παπαϊωάννου, να παρέμβει, ο κ. Παπαϊωάννου επέλεξε να συνεχίσει να απαντά στην επίκαιρη ερώτησή του, επιβεβαιώνοντας αυτό που η Πλεύση Ελευθερίας λέει από την αρχή, που είναι ότι είναι πολιτική της Κυβέρνησης και ιδίως κάποιων Υπουργών στην Κυβέρνηση, να αποδέχονται κόμματα - βιτρίνα των Σπαρτιατών ως στήριγμα και να διαλέγονται μαζί τους, ωσάν και η εκπροσώπησή τους εδώ στη Βουλή να μην αποτελεί προσβολή στη δημοκρατία και προσβολή στα φιλελεύθερα ήθη του ελληνικού λαού. 
Έρχομαι τώρα στην ερώτηση που καταθέσαμε για την επονομαζόμενη «Ασπίδα του Αχιλλέα». Η Βουλή γνωρίζει εδώ και δύο χρόνια αυτό που μάθαμε στις 31 Αυγούστου, ότι η Κυβέρνηση θα υπέγραφε σύμβαση ύψους 3 δισεκατομμυρίων ευρώ περίπου για την προμήθεια ενός συστήματος πολυεπίπεδης αεράμυνας από το κράτος του Ισραήλ. 
Η Πλεύση Ελευθερίας έχει διατυπώσει την αντίθεσή της στην προμήθεια του συστήματος αυτού, ιδίως από ένα κράτος το οποίο παραβιάζει καταφορά το διεθνές δίκαιο και το οποίο διαπράττει γενοκτονία στη Γάζα εδώ και τρία χρόνια. 
Ταυτόχρονα, ακούσαμε στην διάρκεια συνέντευξης εκπροσώπου του Υπουργείου Άμυνας, του Διευθυντή του Ισραηλινού Οργανισμού Αντιπυραυλικής Άμυνας, του κ. Μοσέ Πατέλ, να λέει ότι ο πηγαίος κώδικας του συστήματος αυτού δεν θα παρασχεθεί προς την Ελληνική Κυβέρνηση. Κατόπιν, όμως, υπήρξε διορθωτική παρέμβαση από την πλευρά του ισραηλινού Υπουργείου Άμυνας, όπου ειπώθηκε πως θα μεσολαβήσει μια συνεργασία αγνώστου χρονικού διαστήματος, ώστε να αποκτήσει στο τέλος η Ελλάδα έναν δικό της πηγαίο κώδικα. 
Επίσης, μας προβληματίζει κατά πόσο το σύστημα που προμηθεύεται η χώρα από το Ισραήλ είναι το ίδιο με αυτό που χρησιμοποιεί το Ισραήλ εδώ και αρκετό χρόνο. 
Επομένως, ρωτούμε τον κύριο Υφυπουργό γιατί υπήρξε αυτή η δήλωση από τον κύριο Πατέλ και γιατί υπήρξε διόρθωση. Και δεύτερον, είναι το σύστημα που προμηθευόμαστε το ίδιο με αυτό που διαθέτει το Ισραήλ;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε.
Κύριε Υπουργέ, έχετε τον λόγο.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, όπως αναφέρετε κι εσείς στο προοίμιο της επίκαιρης ερώτησής σας, πράγματι, η Βουλή των Ελλήνων είναι πλήρως ενήμερη εδώ και αρκετό καιρό για τον Μακροπρόθεσμο Προγραμματισμό της Κυβέρνησης, τον ΜΠΑΕ, τον οποίο συζητήσαμε για πρώτη φορά και ενημερώθηκε και η Επιτροπή Εξοπλιστικών Προγραμμάτων στις 10 Απριλίου του 2025. Ήταν μία από τις πρώτες Επιτροπές που είχα παραστεί όχι ως Πρόεδρος της Επιτροπής, αλλά ως Υφυπουργός.
Πρέπει σε αυτό το σημείο να πω ότι όχι μόνο δεν παρέχουμε αόριστες και παραπλανητικές απαντήσεις, αλλά στο πλαίσιο της Επιτροπής Εξοπλιστικών, στις οποίες μετέχετε και το κόμμα σας, όσο και σε πλαίσιο κλειστής ενημέρωσης στο Υπουργείο Εθνικής Αμύνης στους Βουλευτές, παρέχουμε αναλυτική ενημέρωση για τον εξοπλιστικό μας σχεδιασμό. 
Όσον αφορά στα ερωτήματά σας, η ελληνική Κυβέρνηση έκανε ακριβώς αυτό που είπε. Το είπαμε προχθές και στις κυρώσεις των Συμβάσεων. Στις διαπραγματεύσεις εξασφάλισε μεταφορά τεχνογνωσίας από την ισραηλινή πλευρά, κάτι που συμβαίνει για πρώτη φορά εδώ και πολλά χρόνια, για την εγχώρια ανάπτυξη από ελληνικά χέρια του πηγαίου κώδικα του Συστήματος Διοικήσεως και Ελέγχου. 
Επίσης, επαναλαμβάνω και σε εσάς, όπως έχω πει εδώ και σε άλλους συναδέλφους, ότι οι ελληνικές Ένοπλες Δυνάμεις θα έχουν τα πλήρη δικαιώματα και την πνευματική ιδιοκτησία του λογισμικού που θα αναπτυχθεί, ενώ αυτό θα είναι πλήρως προσαρμοσμένο στις επιχειρησιακές ανάγκες των Ενόπλων μας Δυνάμεων. Έτσι διασφαλίζουμε τη διασύνδεση των υφισταμένων, αλλά και των μελλοντικών συστημάτων των Ενόπλων Δυνάμεων, την αυτόνομη λειτουργία του συστήματος και τη δυνατότητα συντήρησης, τροποποίησης και αναβάθμισής του, χωρίς καμία εξάρτηση από ξένους παράγοντες, κάτι το οποίο θα ήταν για εμάς αδιανόητο.
Περνώντας στο δεύτερο σκέλος της ερώτησης, το ισραηλινό σύστημα αξιολογήθηκε εξαντλητικά από τους αρμόδιους επιχειρησιακούς φορείς και αποφασίστηκε η προμήθειά του κατόπιν προσαρμογών στις δικές μας εθνικές απαιτήσεις, καλύπτοντας το σύνολο του εθνικού εναέριου χώρου. 
Θέλω να σας διαβεβαιώσω ότι το σύστημα αυτό όχι μόνο θα είναι εφάμιλλο των ισραηλινών δυνατοτήτων, αλλά όπως σας είπα, θα είναι προσαρμοσμένο πλήρως στις δικές μας επιχειρησιακές ανάγκες και τις δικές μας απαιτήσεις. 
Τα υπόλοιπα θα τα πούμε στη δευτερολογία.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Ο κ. Καζαμίας έχει τον λόγο για τη δευτερολογία του. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Δαβάκη, είναι γεγονός ότι στο γραπτό κείμενο της επίκαιρης ερώτησής μου αναφέρθηκα σε παραπλανητικές διαβεβαιώσεις από το Υπουργείο Εθνικής Άμυνας και αυτό σχετίζεται με την περίοδο προτού εσείς αναλάβετε ως Υφυπουργός. Είναι γεγονός ότι τον Απρίλιο του 2025 είχαμε συζήτηση στην Επιτροπή Εξοπλισμών, της οποίας είμαι μέλος, αλλά αναφέρομαι συγκεκριμένα σε απάντηση σε παρέμβασή μου στις 14 Δεκεμβρίου του 2024, δηλαδή τέσσερις μήνες προτού γίνει η ενημέρωση, από τον κ. Δένδια. Τον είχα ρωτήσει κατά πόσο η προμήθεια ενός τέτοιου συστήματος αεράμυνας θα γίνει με διαγωνισμό και όχι μόνο από το Ισραήλ. Και πήρα την εξής απάντηση: «Βεβαίως, δεν υπάρχει ένας προνομιακός συνομιλητής της χώρας. Βεβαίως δεν υπάρχει. Η διαδικασία αυτή θα είναι η διαδικασία ανταγωνιστικών προσφορών. Αλίμονο! Δεν μπορείς να πας να πάρεις μόνο…». Δεν ολοκλήρωσε τη φράση του.  Προφανώς επειδή μάλλον έμπαινε σε έναν λεκτικό λαβύρινθο από τον οποίο δεν θα έβγαινε εύκολα. 
Τα καταθέτω για τα Πρακτικά αυτά για να υπάρχουν. Αυτά τα θεωρούμε παραπλανητικά.
(Στο σημείο αυτό ο Βουλευτής κ. Αλέξανδρος Καζαμίας  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Επίσης, η περίπτωση του Ισραήλ, πέρα από το ότι είναι ένα κράτος που παραβιάζει καταφορά το διεθνές δίκαιο και διαπράττει γενοκτονία, προσφάτως, μέσα από την απόφαση του Πλημμελειοδικείου Αθηνών για το σκάνδαλο των υποκλοπών, φαίνεται ότι πρέπει να διερευνηθεί και για πιθανή εμπλοκή σε κατασκοπία εις βάρος της χώρας μας. Αυτό επίσης είναι κάτι το οποίο μας προβληματίζει και το θέτω στην επίκαιρη ερώτηση.
Όμως, τα συστήματα του Ισραήλ, κύριε Υφυπουργέ, περιλαμβάνουν και τα δύο υποσυστήματα Arrow 1 και Arrow 2, τα οποία είναι κατασκευασμένα μαζί με τις Ηνωμένες Πολιτείες. Αυτά δεν υπάρχουν στο δικό μας σύστημα. Επομένως, δεν είναι το ίδιο. 
Έρχομαι τώρα στο περιβόητο ζήτημα για τον πηγαίο κώδικα. Γιατί έγινε αυτή η λάθος δήλωση από τον Διευθυντή του Οργανισμού Αντιπυραυλικής Άμυνας του Ισραήλ, που είναι ο άνθρωπος που ξέρει τα πάντα για την επονομαζόμενη «Ασπίδα του Αχιλλέα», αν δεν υπήρχε ένα ζήτημα; Είπε ότι δεν τον αγοράσαμε τον πηγαίο κώδικα και κατόπιν ήρθε διορθωτική δήλωση, η οποία λέει: «Θα συνεργαστούμε από κοινού, θα υπάρχει μεταφορά τεχνογνωσίας και από κοινού χρήση λογισμικού και τεχνολογίας». 
Το Ισραήλ θα ξέρει τον δικό μας πηγαίο κώδικα; Πώς ακριβώς θα εξελιχθεί αυτή η από κοινού συνεργασία για κάτι το οποίο πρέπει να έχουμε μόνο εμείς και στο οποίο δεν πρέπει να έχει πρόσβαση κανένα άλλο κράτος; Δεν είναι σαφές και πόσο διάστημα θα πάρει η επεξεργασία αυτού του πηγαίου κώδικα, γιατί και αυτό είναι ένα κεντρικό ζήτημα. 
Όσον αφορά τη συμβατότητα, σας παραπέμπω σε απάντηση του κ. Πατέλ, ο οποίος είπε ότι κάποια συστήματα όπως η «Σφενδόνα του Δαβίδ» δεν είναι συμβατή με τα συστήματα του ΝΑΤΟ και πρέπει να παρασχεθεί έγκριση από τις Ηνωμένες Πολιτείες. Κι αυτό είναι ανακριβές, εκτός και αν διαφωνείτε με αυτά που λέει ο κ. Πατέλ στη συνέντευξή του στην «Καθημερινή» στις 6 Σεπτεμβρίου. 
Επίσης, υπάρχουν πολλές άλλες ασάφειες. Ρωτήθηκε σε αυτή τη συνέντευξη πόσους πυραύλους μπορεί να αναχαιτίσει η «Ασπίδα του Αχιλλέα». Απάντηση: «Δεν μπορώ να αναφέρω, υπάρχει γενικώς και αορίστως υψηλό ποσοστό επιτυχίας». 
Αλήθεια; Αλήθεια; Αυτό είναι η πλήρης κάλυψη που διαφημίζει το Υπουργείο Εθνικής Άμυνας; «Υψηλό ποσοστό επιτυχίας» χωρίς προσδιορισμένο αριθμό; Όμως, βλέποντας και όσα συμβαίνουν στη Μέση Ανατολή, αντιλαμβανόμαστε ότι η αντιαεροπορική άμυνα του Ισραήλ είναι τρωτή σε πυραύλους από πολύ πιο μακριά από ό,τι βρίσκεται η Τουρκία από εμάς. Επομένως, υπάρχουν πολλά αναπάντητα ερωτήματα, στα οποία περιμένουμε ακριβείς και πλήρες απαντήσεις. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία. 
Ο κ. Δαβάκης έχει τον λόγο για τη δική του δευτερολογία. 
Παρακαλώ, κύριε Υπουργέ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, ομολογώ -ασχολούμαι λίγο με τα θέματα αυτά αρκετά χρόνια- τον πηγαίο κώδικα τον έχουμε κάνει μια καθημερινότητά μας πλέον, που νομίζω ότι μέχρι τώρα δεν είχαμε ιδιαίτερη τριβή περί αυτών των όρων. Εν πάση περιπτώσει, είμαστε συμβατοί και προς αυτό. 
Εγώ θέλω να σας πω ότι το σύστημα αξιολογήθηκε συγκριτικά με άλλα συστήματα -το σύστημα το οποίο αναφέρετε ότι έχει κενά, ότι υπήρξαν ατυχείς δηλώσεις ή λανθασμένες δηλώσεις-, που υπάρχουν στη διεθνή αγορά και καταλήξαμε σε αυτό με συγκεκριμένο γνώμονα και συγκεκριμένες προϋποθέσεις. Είναι πλήρως διασφαλισμένο. Πιο ελληνικός δεν γίνεται ο πηγαίος κώδικας. Το είπα και προχθές κατά την κύρωση των Συμβάσεων. 
Αισθάνομαι ότι τόσο οι Ένοπλες Δυνάμεις, οι οποίες εκσυγχρονίζονται και εξοπλίζονται από το υστέρημα του ελληνικού λαού, αλλά και η φυσική και η πολιτική ηγεσία, η οποία έχει βασικό γνώμονα ότι αυτό αποτελεί ενίσχυση από τον ελληνικό λαό για την ασφάλειά του και την εθνική του ανεξαρτησία, είμαστε πλήρως συντεταγμένοι σε αξιόπιστα συστήματα, τα οποία έχουν να κάνουν με τη διασφάλιση και τη θωράκιση της χώρας μας. 
Όλες οι παράμετροι, η κάθε αλίευση λέξης ή δήλωσης ή οποιασδήποτε, αν θέλετε, συνέντευξης, προκειμένου να ισχυροποιήσουμε και να θωρακίσουμε έναν αντιπολιτευτικό ρόλο που θα υπονομεύει ή, θα έλεγα, αφοπλίζει ένα σημαντικό οπλικό σύστημα, το οποίο αυτή τη στιγμή προσκτάται η χώρα, δεν νομίζω ότι συνάδουν προς αυτή την κατεύθυνση. 
Τόσο εσείς όσο και όλες οι πτέρυγες της Βουλής, κατά την άποψή μου, είναι πλήρως συντεταγμένες σε ένα πράγμα: στον εκσυγχρονισμό των Ενόπλων μας Δυνάμεων, στην αποφυγή λαθών του παρελθόντος και σε συγκεκριμένες προοπτικές, οι οποίες θα δώσουν μια ευοίωνη περαιτέρω προοπτική στην άμυνα της χώρας μας. Αυτή είναι η όλη ιστορία και προς αυτή την κατεύθυνση κινούμαστε ανά πάσα στιγμή ενισχυόμενοι και από την όποια καλόπιστη κριτική όλων των πτερύγων. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ακολουθεί η με αριθμό 1303/7-9-2026 επίκαιρη ερώτηση πρώτου κύκλου της Ανεξάρτητης Βουλευτού Α΄ Ανατολικής Αττικής κυρίας Ελένης Καραγεωργοπούλου προς τον Υπουργό Εθνικής Άμυνας με θέμα: ««Ασπίδα του Αχιλλέα»: Ποιος θα έχει τελικά τον πραγματικό έλεγχο του συστήματος;».
Κυρία συνάδελφε, έχετε τον λόγο. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Κύριε Δαβάκη, σας άκουσα με προσοχή και ομολογώ ότι ανησύχησα περισσότερο από όσο υποτίθεται ότι μας καθησυχάσατε. Πρόκειται για μία συμφωνία εξοπλιστικών που επιδρά άμεσα στην οικονομία, στην άμυνα της χώρας και στην εθνική κυριαρχία.
Στην πραγματικότητά μας όμως αγοράσαμε ισραηλινά μαύρα κουτιά και αυτός ο εγκέφαλος, που αφορά σε έναν πηγαίο κώδικα διοίκησης και ελέγχου των οπλικών συστημάτων, θα ελέγχεται οπωσδήποτε από τις ισραηλινές εταιρείες, οι οποίες στο παρελθόν έχουν δώσει δείγματα άρνησης συνεργασίας και προσφοράς στον τομέα της ασφάλειας εφοδιασμού και, από την άλλη, έχουμε έναν ελληνικό πηγαίο κώδικα που δεν ξέρουμε κατά πόσο αφορά το ίδιο σύστημα και κατά πόσο αυτό συνδέεται με ελληνικές εταιρείες, που δεν θα έχουν ως μέλη ενδεχομένως ισραηλινές άλλες εταιρείες, θυγατρικές αυτών που θα κατασκευάσουν αυτού του είδους τα οπλικά συστήματα. 
Επίσης, θα πρέπει να εξηγήσετε γιατί ο κ. Δένδιας έχει δηλώσει εμφατικώς ότι υπάρχει πάγια εντολή, πλην απολύτως εξειδικευμένων περιπτώσεων, να μη γίνεται προμήθεια συστήματος χωρίς εξασφάλιση του πηγαίου κώδικα, που σημαίνει ότι είχε κατά νου ότι θα υπάρξουν εξαιρέσεις. Τι εννοούσε; Αυτός ο πηγαίος κώδικας που θα πρέπει να αφορά το σύστημα ραντάρ ανίχνευσης, δηλαδή αυτών των συστημάτων, είναι το ίδιο πράγμα για το οποίο μιλάμε σε σχέση με τον ελληνικό πηγαίο κώδικα; 
Και πώς εξηγείτε -γιατί δεν εξηγήσατε- την τοποθέτηση του κ. Πατέλ, του Διευθυντή δηλαδή του Ισραηλινού Οργανισμού Πυραυλικής Άμυνας, ο οποίος είπε ένα ξερό «όχι» στη συνέντευξή του στην «Καθημερινή», ότι οι Έλληνες δεν θα κάνουν χρήση της τεχνολογίας των ισραηλινών εταιρειών και δεν θα έχουμε πρόσβαση στη διοίκηση και τον έλεγχο αυτών των συστημάτων πρακτικά. 
Συνεπώς, πρέπει να διαψεύσετε τον κ. κ. Πατέλ σήμερα και για τον κ. Δένδια θα πρέπει να εξηγήσετε στη θέση του, μιας που ο ίδιος δεν εμφανίζεται στη Βουλή και παραλείπει να ασχοληθεί, ακόμα και με μία μικρή ανακοίνωση για θέματα που αφορούν στην απώλεια των στρατιωτικών στη Λιβύη και με την αφορμή της παρόδου τριών ετών από την απώλειά τους, με άλλου είδους θέματα. Και πριν από λίγες μέρες ο ίδιος ήταν υπεύθυνος για το γεγονός της συνεκπαίδευσης Ελλήνων του Πολεμικού Ναυτικού με ισραηλινές δυνάμεις. Συνεκπαιδεύτηκαν στο πώς θα σκοτώνουν παιδιά; Τι ακριβώς συμβαίνει και γιατί πρέπει να σας εμπιστευθούμε κάτω από αυτά τα δεδομένα και με άλλα που θα αναπτύξω στη δευτερολογία μου;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία συνάδελφε. 
Ο κύριος Υπουργός έχει τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία συνάδελφε, όπως κι εσείς αναγνωρίζετε στο δεύτερο ερώτημά σας, είμαι αναγκασμένος να αναφέρω ότι τα στοιχεία των εξοπλιστικών προγραμμάτων που περιλαμβάνονται στο ΜΠΑΕ, στο Μακροπρόθεσμο Πρόγραμμα Αμυντικών Εξοπλισμών, είναι στην κατηγορία του απορρήτου. Το έχω πει και άλλες φορές, όταν καλούμαι και προκαλούμαι να πω περισσότερα πράγματα.
Όσον αφορά την «Ασπίδα του Αχιλλέα», που αναφέραμε και προηγουμένως, θέλω να ξεκαθαρίσω, όπως είπα και την προηγούμενη εβδομάδα, ότι ο πηγαίος κώδικας του λογισμικού, της διοίκησης και του ελέγχου θα είναι αποκλειστικά ελληνικός. Αναπτύσσεται μεν με ισραηλινή μεταφορά τεχνογνωσίας, αλλά θα τελεί υπό τον αποκλειστικό έλεγχο και θα είναι πλήρως προσαρμοσμένος στις δικές μας επιχειρησιακές ανάγκες -το είπα πριν από λίγα λεπτά. 
Οι ελληνικές Ένοπλες Δυνάμεις θα κατέχουν τα πλήρη δικαιώματα και την πνευματική ιδιοκτησία του λογισμικού και του πηγαίου κώδικα που θα αναπτυχθεί, διασφαλίζοντας τόσο την αυτόνομη λειτουργία, συντήρηση, τροποποίηση και αναβάθμισή του, χωρίς καμία εξάρτηση από ξένους παράγοντες ή εταιρείες. 
Επίσης, θέλω να σας αναφέρω ότι με αυτόν τον τρόπο νομίζω ότι απάντησα και στα δύο ερωτήματα που θέτετε στην επίκαιρη ερώτησή σας. Ξεφύγατε λίγο και σε άλλα θέματα -τα οποία τα σέβομαι και είμαι στη διάθεσή σας σε άλλη περίπτωση- και νομίζω ότι μπορούμε περαιτέρω να πούμε και στην Επιτροπή των Εξοπλιστικών Προγραμμάτων πιο αναλυτικά σε οτιδήποτε άλλο ενδιαφέρεστε. 
Θα επιφυλαχτώ και για τη δευτερομιλία μου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Η κ. Καραγεωργοπούλου έχει τον λόγο για τη δευτερολογία της. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Δαβάκη, καταλήξατε να είστε πολύ λακωνικός και να μην τοποθετείστε σε αυτά που οφείλετε. Το κατανοώ πλήρως. Έτσι και αλλιώς, δεν είστε σε θέση να φροντίσετε τα του οίκου σας. Είστε πολλαπλώς εκτεθειμένοι στο Υπουργείο για όλη την κατάσταση που υφίσταται στην νέα εποχή των Ενόπλων Δυνάμεων, που έχει καταρρεύσει παταγωδώς. Κρυφούς σχεδιασμούς πράττετε και γι’ αυτό καταγγέλλεσθε, αδιαφάνεια, κακοδιαχείριση, έλλειψη πρόβλεψης κόστους, κατάρρευση όλων των μεταρρυθμίσεων. Ο Αρχηγός ΓΕΕΘΑ δηλώνει σε σχετικό συνέδριο ότι πρέπει να προετοιμαζόμαστε για στρατό ιδιωτών.
Γιατί να σας εμπιστευθούμε κάτω από αυτές τις συνθήκες σε τέτοιο περιβάλλον, όταν μάλιστα ο εξαφανισμένος έμπορος όπλων Σταύρος Κομνόπουλος, ο οποίος έχει ιδρύσει την εταιρεία Kestrel SA, που θα είναι η αντιπρόσωπος των ισραηλινών εταιρειών που αναλαμβάνουν την κατασκευή των οπλικών συστημάτων στην Ελλάδα, αυτός ο ίδιος άνθρωπος που τέλεσε τη θητεία του στο ΕΑΤ-ΕΣΑ, που ήταν συνοδοιπόρος επί χούντας με τον Υπουργό Αθλητισμού της χούντας, ο ίδιος άνθρωπος ο οποίος πλήρωνε τους εταίρους της Intellexa για να μισθώνουν ακίνητα -και μάλιστα ακίνητο στην Πρωτέως 1 στο Παλαιό Φάληρο πρώην Βουλευτή της Νέας Δημοκρατίας- της Intellexa, συνδεόμενη με το Predator, οι ίδιοι αυτοί άνθρωποι θα αντιπροσωπεύονται στις ισραηλινές εταιρείες στην Ελλάδα;
Γιατί να σας εμπιστευθούμε σε αυτά που λέτε; Πείτε μας έναν λόγο κάτω από αυτές τις συνθήκες και σε αυτήν τη συγκυρία, όπου βρήκατε να συνεργαστείτε με το πιο γενοκτόνο κράτος του πλανήτη αυτήν τη στιγμή. Ομοτράπεζος είναι ο Πατέλ του εγκληματία πολέμου Νετανιάχου, ομοτράπεζος του Μπεν-Γκβιρ. Γιατί πρέπει να σας εμπιστευθούμε;
Τι από όλα μάς απαντήσατε σε σχέση με το πώς μπορεί πραγματικά να πειστούμε ότι η Ελληνική Δημοκρατία θα αποφασίζει μόνη της πώς θα εξελίξει τον πηγαίο κώδικα; Με ποια ελληνικά συστήματα; Σε αυτά που θα συμμετέχουν οι θυγατρικές από το Ισραήλ; Όταν θα εξαρτάται η συναίνεση και η υποχρεωτική τεχνική εν μέρει από το Ισραήλ, το οποίο θα εξελίσσεται παράλληλα με την τεχνητή νοημοσύνη;
Όταν κανείς δεν μπορεί να εγγυηθεί, εσείς πώς μπορείτε και το εγγυάστε; Πώς μπορείτε να ψεύδεστε ότι ξέρετε τι θα συμβεί στο μέλλον, όταν ουδείς από τους επιστήμονες που ασχολούνται στην παγκόσμια κοινότητα με την τεχνητή νοημοσύνη δεν δηλώνει ότι τέτοιου είδους συστήματα θα μπορούν στην εξέλιξή τους να υποστηριχθούν και να ελεγχθούν;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Η κυβερνοασφάλεια είναι ζητούμενο στην παγκόσμια κοινότητα. Εσάς στο δικό σας Υπουργείο πώς γνωρίζετε ότι η Ελλάδα θα μπορεί να εγγυηθεί τέτοιου είδους πρόσβαση σε αυτό που λέγεται «πηγαίος κώδικας», που πρακτικά είναι ο έλεγχος των συστημάτων και η διοίκησή τους; Αφορά την ίδια την ύπαρξη της χώρας μας πρακτικά.
Αν πρέπει να εξαρτηθούμε από ένα Ισραήλ, το οποίο σε αυτήν τη συγκυρία που εμπλέκεται με το σκάνδαλο των υποκλοπών η Κυβέρνηση το κάνει συνέταιρο με 3 δισεκατομμύρια, τη μεγαλύτερη ενδεχομένως συμφωνία που έχει επιτελέσει το κράτος του Ισραήλ επί εξοπλιστικών προγραμμάτων. Είναι δυνατόν να χρηματοδοτείτε τη γενοκτονία σε αυτήν τη συγκυρία, με το σκάνδαλο Predator να είναι ορατό και να προσπαθείτε να υπεκφύγετε τον ευθυνών σας γύρω από τις υποκλοπές, καθυστερώντας τη δικαιοσύνη και την πρόοδο;
Είναι εξαιρετικά θλιβερή η πραγματικότητα που βιώνουμε. Στις Ένοπλες Δυνάμεις υπάρχουν στρατιωτικοί που αυτοκτονούν, υπάρχουν οι φαντάροι στη Θήβα που καταγγέλλουν μολυσμένο φαγητό που δεν κάνει ούτε για τα ποντίκια και εσείς επιμένετε να θεωρείτε ότι εμείς θα έχουμε ασφαλή άμυνα με λογισμικό που θα κατέχουμε...
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Καραγεωργοπούλου.
Ορίστε, κύριε Υπουργέ, έχετε τον λόγο για τη δευτερολογία σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Επί τριάμισι χρόνια που σας γνωρίζω κοινοβουλευτικά εδώ έχω την άποψη ότι είστε μία σοβαρή αντιπολιτευόμενη, σθεναρά αντιπολιτευόμενη την Κυβέρνηση Βουλευτής, αλλά επιτρέψτε μου, αγαπητή κυρία Καραγεωργοπούλου, να σας πω ότι είναι ακραία όλα αυτά που λέτε και δεν απηχούν την πραγματικότητα, από το μολυσμένο φαγητό των φαντάρων του ΚΕΝ της Θήβας μέχρι την έωλη και αδύναμη αμυντική πολιτική που αυτή η Κυβέρνηση επί τριάμισι χρόνια χαράσσει για τον τόπο μας.
Τα μεγάλα εξοπλιστικά προγράμματα, για τα οποία πιστεύω ότι και εσείς είστε γνώστης, τα οποία έχουν κάνει τη χώρα μας να προσκτάται τόσα όπλα και τέτοιου είδους, θα έλεγα, σύγχρονες πλατφόρμες, όλα αυτά τα οποία συνθέτουν ένα νέο δόγμα, το δόγμα της άμυνας, της ασφάλειας, της εθνικής ανεξαρτησίας με μεγάλη προσοχή και στον πολλαπλασιαστή ισχύος των Ενόπλων Δυνάμεων που είναι τα στελέχη μας, τα προσπερνάτε και δίνετε μία εικόνα η οποία εκφεύγει της δικής μου λογικής.
Όλα αυτά τα οποία είπατε μπορώ να τα αντικρούσω. Έχουν ξεφύγει από το κείμενο της επίκαιρης ερώτησης. Μπορώ να τα αντικρούσω με συγκεκριμένα παραδείγματα και συγκεκριμένα πραγματικά περιστατικά. Δεν ισχύει τίποτα από αυτά και θέλω να προκαλέσω και τη νοημοσύνη σας, αλλά και τη λογική σας, ρωτώντας σας αν πιστεύετε ότι η σημερινή Κυβέρνηση, οι Ένοπλες Δυνάμεις, η φυσική ηγεσία -αφήστε την κακή πολιτική ηγεσία, κατά την άποψή σας- θα αφήσει ένα τόσο κρίσιμο ζήτημα, όπως είναι ο πηγαίος κώδικας, σε μία άλλη χώρα να το χειριστεί. Απλή λογική! Δεν πρόκειται περί προδοσίας, πρόκειται περί βλακείας και μίας πλήρους παραμέλησης του αίματος και των αγώνων του ελληνικού λαού για την εθνική μας ανεξαρτησία. Δεν το καταλαβαίνω αυτό, ειλικρινά σας το λέω, δεν μπορώ να προσχωρήσω σε αυτήν τη λογική. Όλες αυτές οι νύξεις και τα διάφορα που λέτε αυτήν τη στιγμή δεν έχουν σχέση με την πραγματικότητα. Είναι κάτι το οποίο έχει ξεκινήσει να αναφύεται εδώ και μερικές μέρες και αισθάνομαι ότι πρέπει να το δούμε καλύτερα.
Θεωρώ ότι πρέπει να γίνει μια έκτακτη σύγκληση της Επιτροπής Εξοπλισμών, για να ξεκαθαρίσουμε τα πράγματα και να δείτε ότι ορισμένα πράγματα δεν είναι έτσι όπως από κάποια δημοσιεύματα διαβάσατε.
Όσον αφορά το 25%, είναι για πρώτη φορά θεσμοθετημένο το 25% της συμμετοχής των ελληνικών αμυντικών -ας το πούμε έτσι- εταιρειών στα προγράμματα, σε όλα τα προγράμματα τα οποία υπογράφουμε από εδώ και εμπρός και οι δεκαεννέα ελληνικές εταιρείες και οι δύο κρατικές τόσο τα ΕΑΣ όσο και η ΕΑΒ, τα οποία συνθέτουν μία άνοιξη στον τομέα της αμυντικής βιομηχανίας, μία συμμετοχή, μία ισότιμη συμμετοχή και μία ευοίωνη προοπτική και για την οικονομική ανάπτυξη της χώρας μας, όσον αφορά τον τομέα αυτό.
Υπάρχουν πολύ σοβαροί επενδυτές, πολύ σοβαροί τεχνικοί, άνθρωποι οι οποίοι ασχολούνται χρόνια με μία μεγάλη θεσμική μνήμη στον τομέα της άμυνας και νομίζω ότι ήρθε η ώρα και αυτοί -οι Έλληνες, δηλαδή, εννοώ- να επιδείξουν τα συγκριτικά πλεονεκτήματα τα οποία έχουν, παρά τις οικονομικές δυσκολίες τις οποίες έχουμε περάσει το τελευταίο χρονικό διάστημα. Οι στρατηγικές μας συμμαχίες μάς δίνουν πρόσβαση σε προηγμένη δυτική αμυντική τεχνολογία και εντασσόμαστε σε αυτήν και εμείς.
Όσον αφορά το φαγητό των νεοσυλλέκτων του ΚΕΝ της Θήβας, στο οποίο έχω μία ευαισθησία, δεν είναι έτσι τα πράγματα, κυρία Καραγεωργοπούλου. Δυστυχώς, υπήρξε μία φωτογραφία στα μέσα κοινωνικής δικτύωσης, η οποία ήταν και υποβολιμαία και προβοκατόρικη -θα έλεγα- και η οποία δεν απηχεί καθόλου την πραγματικότητα. Όποτε θέλετε, μπορώ να σας ενημερώσω περαιτέρω για αυτό.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε με την τέταρτη με αριθμό 7584/7-8-2026 ερώτηση του κύκλου αναφορών-ερωτήσεων του Βουλευτή Δράμας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Αναστασίου (Τάσου) Νικολαΐδη προς τον Υπουργό Εθνικής Άμυνας με θέμα: «Συμβάσεις καθαρισμού και διαμόρφωσης δασικών εκτάσεων εντός της Ζώνης Ασφάλειας Προκάλυψης (ΖΑΠ) στην Περιφερειακή Ενότητα Δράμας».
Ορίστε, κύριε συνάδελφε, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε.
Κύριε Υπουργέ, δεν είναι η πρώτη φορά που ασχολούμαστε με την υλοτόμηση εντός της Ζώνης Ασφάλειας Προκάλυψης στα σύνορα της Περιφερειακής Ενότητας Δράμας με τη Βουλγαρία. Υπενθυμίζω ότι η παρούσα Κυβέρνηση μετά από δεκαετίες απέκλεισε τους υλοτόμους από αυτήν τη διαδικασία, στερώντας τους ουσιαστικά εισόδημα. Μάλιστα, παρά τους κατά καιρούς ισχυρισμούς για επικαιροποίηση του νομικού πλαισίου, αυτό ακόμη δεν έχει συμβεί, επιβεβαιώνοντας ότι η Κυβέρνηση έχει πολύ αργά αντανακλαστικά, όταν πρόκειται να επιλύσει σημαντικά προβλήματα που αντιμετωπίζουν οι πολίτες.
Σε συνέχεια, λοιπόν, των προηγούμενων ερωτήσεων, στις 6 Ιουλίου υποβλήθηκε αίτηση κατάθεσης εγγράφων για να κατατεθούν τα έγγραφα που αφορούν στην παροχή υπηρεσιών καθαρισμού και διαμόρφωσης δασικών εκτάσεων εντός της Ζώνης Ασφάλειας Προκάλυψης στα σύνορα της Περιφερειακής Ενότητας Δράμας με τη Βουλγαρία. Είχε προηγηθεί απάντηση του Υπουργείου Εθνικής Άμυνας ότι γίνονται ανοικτοί διαγωνισμοί. Δυστυχώς, το Υπουργείο δεν απάντησε στην ΑΚΕ και επανήλθαμε με νέα ερώτηση, καθώς πρόκειται για ζητήματα διαφάνειας, δημόσιας λογοδοσίας και ενημέρωσης των πολιτών.
Προφανώς, όπως γίνεται εύκολα αντιληπτό, δεν μπορεί να υπάρξει επίκληση κάποιου απόρρητου ή σε λόγους ασφάλειας, καθώς αυτό που ζητείται είναι να παρουσιαστούν τα οικονομικά δεδομένα για τη διαδικασία υλοτόμησης, όπως και να μας πείτε κατά πόσο είναι κερδισμένο το Δημόσιο από τη νέα διαδικασία που ακολουθείται χωρίς την εμπλοκή των δασικών συνεταιρισμών. 
Κατόπιν των ανωτέρω, αναμένω να παρουσιάσετε όλα τα έγγραφα που αφορούν τις συμβάσεις παροχής υπηρεσιών καθαρισμού και διαμόρφωσης δασικών εκτάσεων εντός της Ζώνης Ασφάλειας Προκάλυψης στα σύνορα της Περιφερειακής Ενότητας Δράμας με τη Βουλγαρία, είτε αυτές πραγματοποιήθηκαν μέσω δημόσιου ανοιχτού διαγωνισμού είτε μέσω απευθείας ανάθεσης για τα έτη 2023, 2024, 2025 και 2026.
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε.
Κύριε Υπουργέ, έχετε τον λόγο για την πρώτη απάντησή σας. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ο συνάδερφος Βουλευτής από τη Δράμα κ. Νικολαΐδης είναι από τους πρώτους που έφεραν το ζήτημα της ΖΑΠ, της Ζώνης Ασφαλείας Προκάλυψης, της περιοχής. Μάλιστα, θυμάμαι ότι ήταν μία από τις πρώτες επίκαιρες ερωτήσεις που ως Υφυπουργός είχα έρθει να απαντήσω. Οφείλω να εξάρω, λοιπόν, την επιμέλεια και τη φροντίδα σας περί αυτών. 
Όμως, όπως πολύ καλά γνωρίζετε, αυτές οι διαδικασίες που αφορούν τη διαχείριση δασικών εκτάσεων μέσα σε στρατιωτικές ζώνες διέπονται από ένα σύνθετο κανονιστικό πλαίσιο, στο οποίο εμπλέκονται οι συναρμοδιότητες τόσο της Στρατιωτικής Υπηρεσίας όσο και των Δασικών Αρχών. Γνωρίζετε, επίσης, ότι έχω συναντήσει και τον συνεταιρισμό των δασεργατών, αλλά και τα δασαρχεία της περιοχής σε επιτόπια επίσκεψή μου πέρυσι στην Δράμα. 
Ξανασυζητήσαμε το θέμα μαζί και σας είπα ότι θα προχωρήσουμε σε μία ολιστική λύση όχι μόνο για τη Δράμα, αλλά για όλες τις δασικές εκτάσεις που άπτονται Ζωνών Στρατιωτικής Αρμοδιότητας σε παραμεθόριες περιοχές. Σας το υποσχέθηκα και το κάνουμε. Εσείς ενίστασθε και λέτε ότι δεν γίνεται κάτι, ότι έχουμε καθυστερήσει κ.λπ.. Πράγματι σε ό,τι αφορά δασαρχεία, επεμβάσεις σε διάφορες δασικές περιοχές και ειδικά σε προκαλύψεις, υπάρχει μία καθυστέρηση. 
Θέλω να σας ενημερώσω ότι σε συνεργασία με το Υπουργείο Περιβάλλοντος και τη Γενική Γραμματεία Δασών, η οποία έχει εξαιρετικά στελέχη, είναι σε εξέλιξη η τελική μας διαβούλευση για την έκδοση μιας νέας κοινής υπουργικής απόφασης που θα διέπει και θα στοχεύει στον εκσυγχρονισμό, την ενοποίηση και τη θωράκιση αυτών των διαδικασιών. Προσανατολιζόμαστε, λοιπόν, να καθορίσουμε με σαφήνεια τους όρους με τους οποίους θα γίνεται η υλοτομία στους χώρους εντός ΖΑΠ, κάτι στο οποίο έχει βοηθήσει και η δική σας κοινοβουλευτική πίεση. 
Παράλληλα, βασικός μας στόχος σε συνεργασία με το Υπουργείο Περιβάλλοντος, αλλά και με την ΚΥΑ και τα μέτρα που αυτή θα προωθήσει είναι να συμβάλλουμε και στη βιωσιμότητα της υλοτομίας σε αυτή την παραμεθόριο περιοχή, κάτι το οποίο αποτελεί παράδοση σ’ αυτή την περιοχή και έχουν ζήσει οικογένειες από αυτό, καθώς και στην πυρασφάλεια, στην προστασία του περιβάλλοντος και στην καλύτερη επιτήρηση αυτής της ευαίσθητης της περιοχής. 
Συνεπώς, όπως βλέπετε, αγαπητέ συνάδελφε, ερχόμαστε σήμερα να εκσυγχρονίσουμε το πλαίσιο, ένα πλαίσιο που, αν δεν απατώμαι, είναι από το 1939, σε μία κοινή υπουργική απόφαση, η οποία θα καθορίζει και θα ρυθμίζει ζητήματα τα οποία έχουν πολλές προεκτάσεις. 
Θα συνεχίσω την απάντησή μου στη δευτερολογία μου. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Κύριε συνάδελφε, έχετε τον λόγο για τη δική σας δευτερολογία. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, ξέρετε ότι πριν από περίπου ενάμιση χρόνο έκλεισε το 518 Τάγμα Πεζικού στο Νευροκόπι και η απάντηση του τότε Υπουργού ήταν ότι κλείνει το Στρατόπεδο στο Νευροκόπι, λόγω του ότι δεν υπάρχουν σύνορα με τη Βουλγαρία. 
Σήμερα γίνεται υλοτόμηση στα σύνορα, γιατί υπάρχουν σύνορα. Ξέρετε, και τα δύο αυτά δεν ταιριάζουν. Ή το ένα ή το άλλο θα πρέπει να είναι. Για μας το Στρατόπεδο στο Νευροκόπι θα έπρεπε να είναι ανοιχτό για πολλούς και διάφορους λόγους, κάτι το οποίο δεν πράξατε για τους λόγους που ανέφερε ο προκάτοχός σας. 
Τώρα όσον αφορά την ερώτηση, έρχεται ως συνέχεια όσων έχουν αναφερθεί από πλευράς Υπουργείου Εθνικής Άμυνας στο πρόσφατο παρελθόν, αλλά και των μεγάλων κενών που έχουν προκύψει από τις απαντήσεις στα μέσα κοινοβουλευτικού ελέγχου. Οφείλετε, όμως, να παρουσιάσετε όλα τα οικονομικά δεδομένα για τις διαγωνιστικές διαδικασίες που έχουν γίνει ή για τις απευθείας αναθέσεις, για να μπορούν να γνωρίζουν οι πολίτες εάν οι επιλογές της Κυβέρνησης ωφελούν τελικά τη Δράμα ή όχι. 
Θέλω να επισημάνω ότι πριν από σύντομο χρονικό διάστημα υπήρχαν δημοσιεύματα για το συγκεκριμένο ζήτημα, αλλά και καταγγελίες από περιβαλλοντικές οργανώσεις. Σύμφωνα με όσα ήρθαν στο φως, ακόμα και οι δασικές υπηρεσίες έχουν ζητήσει από τον στρατό τις συμβάσεις για την υλοτόμηση, χωρίς όμως να τις έχουν λάβει. Μάλιστα, φέρεται να έχει υπάρξει και εμπλοκή της Αστυνομίας, αλλά και της Πυροσβεστικής Υπηρεσίας.
Από όσα γνωρίζω μέσα από επίσημα έγγραφα, στο παρελθόν υπήρξε σίγουρα εμπλοκή της Αστυνομίας, καθώς τον μήνα Αύγουστο του έτους 2025, κατόπιν ενημέρωσης της Διεύθυνσης Αστυνομίας Δράμας από το 518 Τάγμα Πεζικού, αναφορικά με υπέρβαση των ορίων υλοτόμησης εντός της Ζώνης Ασφάλειας Προκαλύψεως, η αρμόδια υφιστάμενη υπηρεσία αυτής, το Αστυνομικό Τμήμα Παρανεστίου, επιλήφθηκε προανακρίσεως υποβάλλοντας σχετικό προανακριτικό υλικό στην Εισαγγελία Πρωτοδικών Δράμας για τις δικές της κατά λόγο αρμοδιότητας περαιτέρω ενέργειες. Διευκρινίζεται δε ότι λόγω της αρχής της μυστικότητας που διέπει τα συγκεκριμένα στάδια της ποινικής διαδικασίας, δεν είναι επιτρεπτή η γνωστοποίηση των όποιων συλλεγέντων στοιχείων. 
Αυτά, κύριε Υπουργέ, αναφέρονται σε απάντηση που έλαβα από το Υπουργείο Προστασίας του Πολίτη σε αναφορά που κατέθεσα για άλλο πρόβλημα της Δράμας. Σίγουρα είναι μία ακόμη απόδειξη ότι δεν πηγαίνουν όλα καλά στη συγκεκριμένη περίπτωση. 
Κύριε Υπουργέ, η στάση του Υπουργείου Εθνικής Άμυνας, ο αποκλεισμός των υλοτόμων και των δασικών συνεταιρισμών μετά από πάρα πολλά χρόνια, οι καταγγελίες και τα δημοσιεύματα, η εμπλοκή της Αστυνομίας για υπερβάσεις στην υλοτόμηση και κυρίως το γεγονός ότι δεν δημοσιοποιούνται από την πλευρά της Κυβέρνησης όλα τα οικονομικά στοιχεία, προκαλούν έντονο προβληματισμό. 
Στο συγκεκριμένο ζήτημα πρέπει να υπάρξει πλήρης διαφάνεια και αρμονική συνύπαρξη υλοτόμων και επιχειρήσεων με διαδικασίες που θα θωρακίζουν το δημόσιο συμφέρον, ώστε η συγκεκριμένη υλοτομική δραστηριότητα να ασκείται χωρίς, κύριε Υπουργέ, να πληγώνεται το περιβάλλον και κυρίως χωρίς να μένει οποιαδήποτε σκιά. 
Τέλος, κύριε Υπουργέ, θα ήθελα να σας καλέσω να παρουσιάσετε τα στοιχεία για το αν γίνονται διαγωνισμοί ή όχι και με ποιον τρόπο αναθέτονται τα ξύλα. 
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη. 
Τον λόγο έχει ο κ. Δαβάκης για τη δευτερολογία του. 
Ορίστε, κύριε Υπουργέ, έχετε τον λόγο.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, καλούμαι να απαντήσω -και αυτό είναι κάτι που θέλω να πω- για τοποθετήσεις συναδέλφων ή άλλων που έγιναν στο παρελθόν. Εγώ οφείλω να πω αυτά τα οποία γνωρίζω και για τα οποία οι συνεργάτες μου και η υπηρεσία με προμηθεύουν, προκειμένου να εμφανιστώ ενώπιον της Εθνικής Αντιπροσωπείας.
Σύνορα, λοιπόν, υπάρχουν. Το 518 Τάγμα Προκαλύψεως υπήρχε εκεί -δεν μπορεί να είπε κάποιος ότι δεν υπάρχουν σύνορα με τη Βουλγαρία- για κάποιες άλλες εποχές με τον περίφημο κίνδυνο από βορρά κ.λπ.. Αυτά τώρα έχουν εκλείψει. Η Βουλγαρία είναι πια χώρα της Ευρωπαϊκής Ένωσης και θεωρώ ότι κατά τούτο δεν χρειαζόταν να υφίσταται σε ένα άλλο πνεύμα περιστολής και ανασυγκρότησης. 
Όμως, θέλω να ξέρετε ότι όσον αφορά το θέμα των συμβάσεων, όπως είχα απαντήσει και στις 18 Μαΐου του 2026, οι διεργασίες της υλοτομίας διεξάγονται με τη διαδικασία δημόσιου ανοικτού διαγωνισμού, σύμφωνα με το ν.4412/2016. Συμβάσεις, κύριε συνάδελφε, αυτού του νομικού πλαισίου δεν υπάρχουν για να τις καταθέσουμε. Συνεπώς, αν εσείς θεωρείτε ότι κάτι μας διαφεύγει, γιατί ως τοπικός Βουλευτής εκεί στην περιοχή μπορεί να ξέρετε κάτι περισσότερο, σας παρακαλώ να μου πείτε σε ποιους διαγωνισμούς αναφέρεστε κι εμείς θα καταθέσουμε τις συμβάσεις. Ούτως ή άλλως, όπως ξέρετε, αυτά δημοσιεύονται στο ΚΗΜΔΗΣ, στο Κεντρικό Ηλεκτρονικό Μητρώο Δημοσίων Συμβάσεων, οπότε μπορούμε να τις αναζητήσουμε. Όμως, δεν έχουμε για να σας τις δώσουμε. 
Πάντως, όλα αυτά τα οποία εσείς λέτε και τα όποια εγώ απαντώ, όσα απαντώ, προκαλούνται και προέρχονται από μία ατακτοποίητη, θα έλεγα, κατάσταση που συνέβαινε στην περιοχή με την υλοτόμηση μέσα σε στρατιωτική ζώνη, κατάσταση για την οποία καλούμαστε σε συνεργασία με το Υπουργείο Περιβάλλοντος και τη Γενική Γραμματεία Δασών να συντάξουμε και να συγκροτήσουμε ένα ξεκάθαρο πλαίσιο χωρίς σκιές μέσω της ΚΥΑ. Και σε αυτό βοηθάει και η δική σας ερώτηση, η κοινοβουλευτική παρέμβαση, οι απαντήσεις, αλλά και η διεργασία την οποία εσείς δεν βλέπετε, αλλά την οποία οι συνεργάτες μου κι εγώ κάνουμε εδώ και αρκετό καιρό. Μάλιστα, θα ήθελα να σας ευχαριστήσω πολύ για την ερώτηση. 


Όσον αφορά τη Δράμα, είναι μία εξαιρετική περιοχή. Είχα την ευκαιρία πρόσφατα να επισκεφθώ, όπου και συναντηθήκαμε. Έχετε το ευεργέτημα να έχετε έναν άνθρωπο όπως ο Άρης Θεοδωρίδης, ο οποίος αγαπάει τον τόπο από τον οποίο ξεκίνησε και αποδίδει, όπως λένε και οι αρχαίοι συγγραφείς, τα τροφεία στη γενέτειρα πόλη του με μεγάλες ευεργεσίες και έργα ευποιίας και πρέπει να είστε πολύ τυχεροί γι’ αυτό. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ολοκληρώνουμε με την πέμπτη με αριθμό 1337/14-9-2026 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Άμυνας με θέμα: «Ο θάνατος δύο πολύτιμων ανθρώπων της Πολεμικής Αεροπορίας, κατά τη διάρκεια ιδιωτικής-επίδειξης air show στις 5 Σεπτεμβρίου 2026».
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υπουργέ, το θέμα το άνοιξα από την περασμένη εβδομάδα στην Επιτροπή Εξωτερικών Υποθέσεων και Εθνικής Άμυνας και ελπίζω ότι σήμερα θα πάρουμε από εσάς πιο συγκροτημένες και πιο περιεκτικές απαντήσεις για ένα ζήτημα που έχει συγκλονίσει το πανελλήνιο και οπωσδήποτε και τους ανθρώπους των Ενόπλων Δυνάμεων, αλλά συνολικά τους πολίτες αυτής της χώρας.
Χάθηκαν στις 5 Σεπτεμβρίου δύο πολύτιμοι άνθρωποι στο άνθος της ηλικίας τους -σαράντα ετών ο ένας, τριάντα επτά ετών ο άλλος- και χάθηκαν με έναν τρόπο που δεν θα έπρεπε ποτέ η ελληνική πολιτεία να επιτρέπει την απώλεια ανθρώπινης ζωής και μάλιστα ηρώων, γιατί οι πιλότοι μας είναι όλοι ήρωες, καθημερινά κινδυνεύουν και διακινδυνεύουν τη ζωή τους για να υπερασπίζονται την πατρίδα.
Αποδείχθηκε ότι ο Δημήτρης Πέτρου και ο Ιωάννης Μπλέσιας -από τα Γιάννενα ο ένας, από τον Πύργο ο άλλος- πετούσαν αεροπλάνο της Πολεμικής Αεροπορίας, το Phantom, σε ιδιωτική εκδήλωση, χωρίς μέτρα ασφαλείας. Και ακόμη αποδείχθηκε ότι κατά την περισυλλογή πειστηρίων και σορών, κομμάτια από τα συντρίμμια, πειστήρια του δυστυχήματος, βρέθηκαν τελικά στον σάκο της σορού του Δημήτρη Πέτρου.
Αυτά θα πρέπει να τα εξηγήσει το Υπουργείο και θα αναμένω τις εξηγήσεις σας. 
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, έχετε τον λόγο για μια πρώτη απάντηση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία Πρόεδρε, πρέπει να ξεκινήσω την απάντησή μου λέγοντάς σας ότι η απώλεια αυτών των δύο στελεχών της 338 Μοίρας, του Γιάννη του Μπλέσια ή «Μπλε» για τους φίλους και του Δημήτρη του Πέτρου, έχει συγκλονίσει τον ελληνικό λαό και φυσικά και όλους εμάς που τον εκπροσωπούμε. 
Όπως σας είπα και την περασμένη εβδομάδα, θέλω να πω δυο-τρία πράγματα τα οποία απηχούν την άποψη της πολιτικής ηγεσίας του Υπουργείου Εθνικής Άμυνας. Η διοργάνωση των air shows από ιδιωτικούς φορείς, δεν είναι κάτι ελληνικό μόνο, δεν είναι μια ελληνική πρωτοτυπία, αλλά είναι μια πρακτική που εφαρμόζεται διεθνώς. Είναι χαρακτηριστικό ότι η Πολεμική μας Αεροπορία έχει προσκληθεί φέτος σε δεκαοκτώ τέτοιου τύπου διοργανώσεις, οι οποίες όλες διοργανώνονται από ιδιωτικούς φορείς. 
Με βάση, λοιπόν, αυτό το διεθνές πρότυπο, η αεροπορική επίδειξη, το Athens Flying Week, διεξάγεται από το 2012 ενώ υπάρχει και δεκαετές σχετικό μνημόνιο συνεργασίας του ΓΕΑ του Γενικού Επιτελείου Εθνικής Άμυνας με τη διοργανώτρια εταιρεία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Από πότε;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Από το 2012. Συγγνώμη από το 2017, το ’17. Το είχα πει και στην…
Ακολουθούμε τη διεθνή πεπατημένη, γιατί όπως ενδεχομένως θα θυμάστε, ο «Αρχάγγελος» που είχε γίνει πριν μερικά χρόνια, επέβαλε ένα τεράστιο διοικητικό και οικονομικό βάρος στις Ένοπλες Δυνάμεις. Εκαλούντο οι Ένοπλες Δυνάμεις να υποδυθούν έναν ρόλο διοργανωτή διεθνούς συναντήσεως, τέτοιας φύσης συναντήσεως, τον οποίο δεν είχαν και για μένα δεν θα έπρεπε να έχουν. 
Όσον αφορά τα τεχνικά δεδομένα, το F-4, το γνωστό Phantom, είχε εκτελέσει όλες μα όλες τις προβλεπόμενες διαδικασίες συντήρησης και ελέγχων, σύμφωνα με τα αυστηρά πρωτόκολλα της Πολεμικής Αεροπορίας και ήταν απολύτως αξιόπλοο. Επιπλέον, η συμμετοχή του δεν αφορούσε πτήση αεροπορικής επίδειξης, όπως αυτές που εκτελούν τόσο η Ομάδα Ζευς όσο και τα F-16. Δεν τίθεται κανένα θέμα -σας το έχω πει και κατ’ ιδίαν- παλαιότητας, αφού το αεροσκάφος είναι πλήρως ενσωματωμένο και επιχειρησιακά ενταγμένο στη δομή των δυνάμεων της Πολεμικής μας Αεροπορίας. 
Από την πρώτη στιγμή, στις 5 Σεπτεμβρίου, το Γενικό Επιτελείο Αεροπορίας -μόλις μάθαμε το γεγονός- συγκρότησε την αρμόδια Επιτροπή Διερεύνησης, το έργο της βρίσκεται σε πλήρη εξέλιξη, ακολουθώντας όλα τα προβλεπόμενα πρωτόκολλα και προκειμένου να υπάρξει μία πλήρης, αντικειμενική και τεκμηριωμένη αποτύπωση και αποτίμηση των αιτιών του συμβάντος. 
Σας εγγυώμαι ότι θα διερευνηθούν πλήρως τα αίτια και θα υπάρχει μία ολοκληρωμένη απάντηση με απόλυτη διαφάνεια και απόλυτη αυστηρότητα, σεβόμενη τη μνήμη των παιδιών αυτών αλλά και των παιδιών που άφησαν πίσω τους και τις οικογένειές τους. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Συνεχίζουμε με τη δευτερολογία της Προέδρου, κ. Ζωής Κωνσταντοπούλου.
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υπουργέ, περίμενα να πείτε περισσότερα και τώρα θα πρέπει εγώ να πω. 
Πρώτα απ’ όλα θέλω να απαντήσετε ευθέως. Είναι αληθές αυτό το οποίο δημοσιεύεται και υπάρχει αναλυτικό ρεπορτάζ του Ethnos.gr, Σεπτέμβριος του 2026 -15 Σεπτεμβρίου- ότι ανευρέθηκαν στον σάκο της σορού του ενός εκ των δύο ηρώων μας πειστήρια, -και μάλιστα περισσότερα του ενός, τρία ή τέσσερα- τμήμα ηλεκτρονικής πλακέτας, από αυτά τα οποία παραπέμπουν στον εξοπλισμό του Phantom, αγκράφα ρύθμισης ιμάντα στρατιωτικού τύπου και άλλου είδους πειστήρια για τα οποία έχει ανοιγεί δικογραφία και διαβιβάστηκε σε εσάς; Αυτό θα πρέπει να το πείτε ευθέως και να δώσετε μία εξήγηση πώς μπορεί την ώρα που δύο άνθρωποι κατ’ αυτόν τον τρόπο έχασαν τη ζωή τους, κάποιοι να μαζεύουν τα υλικά -ακριβώς όπως έκανε ο Τριαντόπουλος στα Τέμπη- και να τα πετάνε μέσα στους σάκους των σορών.
 
Δεύτερον, είπατε ότι δεν μπορούσε η ελληνική πολιτεία να σηκώσει το βάρος της δημόσιας διοργάνωσης και γι’ αυτό έπρεπε να το κάνει ο ιδιώτης; Μα, με τα χρήματα του ελληνικού Δημοσίου το κάνει ο ιδιώτης που δεν είναι και κάποιος ειδικευμένος. Έχει μια εταιρεία ο Ποδηματάς, ο οποίος είναι αδελφός της πρώην Ευρωβουλευτή του ΠΑΣΟΚ και στενά συνδεδεμένης, από όσο ξέρω, με τον Πρωθυπουργό, της κ. Ποδηματά, η οποία αρθρογραφεί ως δημοσιογράφος σε φιλοκυβερνητικά sites. Ο αδελφός της έχει επιχείρηση για μεταφράσεις, διερμηνείες και παίρνει απευθείας αναθέσεις και δημόσιες συμβάσεις όλα τα τελευταία χρόνια. 
Και μέσα σε όλα αυτά που παίρνει είναι και αυτή η διοργάνωση για την οποία έγινε χορηγία επικοινωνίας της ΕΡΤ -παρακαλώ, να έρθει ο κύριος επιμελητής, για να καταθέσω έγγραφα για τα Πρακτικά- του «Athens Flying Week», έγκριση οικονομικής συμμετοχής του ΕΟΤ στα έξοδα διοργάνωσης του «Athens Flying Week».
Σας παρακαλώ να πάρετε επίσης και το δημοσίευμα στο οποίο αναφέρθηκα αμέσως προηγουμένως. Το Δημοτικό Συμβούλιο Τανάγρας από 3 Σεπτεμβρίου του 2025 έχει ομόφωνα αποφασίσει την άμεση διακοπή των αεροπορικών επιδείξεων σε κατοικημένες περιοχές και την αυστηρή τήρηση των σχετικών νόμων και διατάξεων και την έκδοση ψηφίσματος για να εκφράσει την κατηγορηματική αντίθεση του Δημοτικού Συμβουλίου και της τοπικής κοινωνίας στη διεξαγωγή αεροπορικών επιδείξεων «Air Show» στην περιοχή της Τανάγρας και την αποστολή της απόφασης του Δημοτικού Συμβουλίου και του ψηφίσματος στους κάτωθι, μεταξύ των οποίων και το ΓΕΑ. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Εδώ θα πρέπει να δοθούν απαντήσεις, κύριε Υπουργέ. Θα πρέπει να δοθούν απαντήσεις, διότι δεν μπορεί να φεύγουν κατ’ αυτόν τον τρόπο τόσο πολύτιμοι άνθρωποι, ήρωες, όπως δεν μπορεί κάποιοι επιτήδειοι κηφήνες να αρμέγουν το ελληνικό Δημόσιο! Ποια είναι τα προσόντα αυτού του κυρίου, πέραν του ότι είναι αδελφός κολλητής πρώην Ευρωβουλευτή; 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Πρόεδρε. 
Ορίστε, κύριε Δαβάκη, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κάποια από τα ερωτήματα ήταν ρητορικά. 
Θα ήθελα να σας πω το εξής: Όσον αφορά τα ευρήματα του σάκου και το δημοσίευμα της εφημερίδας. Διεξάγεται η έρευνα. Όταν ολοκληρωθεί, θα μπορούμε να μιλήσουμε αυθεντικά σε οτιδήποτε εσείς διερωτάστε ή ο ελληνικός λαός διερωτάται για το συγκεκριμένο δυστύχημα. 
Όλα τα άλλα εμπεριέχονται σε ένα γράμμα που έλαβα λίγες μέρες μετά και με τον θόρυβο ο οποίος έχει ανακύψει και θα σας αναφέρω δυο-τρία πράγματα, κυρία Πρόεδρε.
«Ακούγονται φωνές από το απόγευμα για την κατάργηση των αεροπορικών επιδείξεων, κύριε Δαβάκη, ότι είναι άχρηστες, ανούσιες, τσίρκο ιδιωτικών συμφερόντων, πολεμοχαρείς. Διαφωνώ κάθετα».
Είναι η άλλη πλευρά, αν θέλετε.
«Είναι πολύ σημαντικές. Είναι μια πόρτα εξωστρέφειας του αεροπορικού ιδεώδους στην κοινωνία, μια ευκαιρία να δείξει τη δουλειά της, την πρόοδό της, η αεροπορία, μια ευκαιρία να καμαρώσουμε τους αεροπόρους μας, να τραβήξουμε και την προσοχή των νέων μήπως και γίνουν και αυτοί οι μελλοντικοί Ίκαροι. Να κάνει τους μεγαλύτερους να θυμηθούν και τους νεότερους να θαυμάσουν. Να μοιράσει υπερηφάνεια στον κόσμο, τα σχολεία, τα πανεπιστήμια η Αεροπορία μας. Ξέρετε πόσοι πιλότοι, μηχανικοί, τεχνικοί από όλον τον κόσμο, όχι μόνο από την Ελλάδα, μίλησαν, εξήγησαν, απάντησαν σε ερωτήσεις του απλού κόσμου, σε εφήβους και μικρά παιδιά σήμερα το πρωί στη Τανάγρα; Ήτανε τη μέρα εκείνη. Πόσα χαμόγελα, μουσική, φαγητό, κλπ. 
Με το να ακυρώσουμε το οποιοδήποτε γεγονός, να κλείσουμε την πόρτα στον κόσμο της Αεροπορίας, δεν θα τιμήσουμε τη μνήμη των πιλότων και όλων εκείνων των αεροπόρων που έχουν πέσει στο καθήκον. Θα τους καταδικάσουμε στη λήθη και αυτό είναι μέγα λάθος. Πιστεύω ότι οι ιπτάμενοί μας, αλλά και οι τεχνικοί και όσοι ασχολούνται με την Αεροπορία έχουν πραγματικά ανάγκη αυτήν την επαφή με τους πολίτες, με τον απλό κόσμο, με τους νέους. Είναι ευκαιρία να σπάει για λίγο η σκληρή ρουτίνα της στρατιωτικής ζωής που επέλεξαν, για να δεχθούν απλόχερα ηθική αναγνώριση και αγάπη από τον κόσμο. Αν ήταν έτσι, θα έπρεπε να καταργηθεί οτιδήποτε έχει ρίσκο στη ζωή μας.
Λένε πολλοί για τον Αρχάγγελο του 2005 που το διοργάνωσε η ίδια Πολεμική Αεροπορία. Επειδή ήμουν εκεί, ναι μεν ήταν ένα εξαιρετικό Air Show, αλλά υπέφερε στα θέματα υποστήριξης του κοινού. Δεν υπήρχαν νερά, φαγητό, τουαλέτες και ικανές ποσότητες για να εξυπηρετήσουν το πλήθος του κόσμου που ήταν όντως πολύ μεγάλο. Ο κόσμος έτρεχε στο Σχηματάρι για να πάρει νερό και φαγητό. Εδώ μπαίνει η διοργάνωση από έναν ιδιώτη που έχει την τεχνογνωσία για να προσφέρει υψηλού επιπέδου εξυπηρέτηση προς το κοινό, με ό,τι αυτό συνεπάγεται στην επιλογή του».
Είναι η φωνή των απλών και ανώνυμων ανθρώπων. Είναι η άλλη πλευρά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος το γράφει;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το γράφει ένας πολίτης σε ένα γράμμα που μου το έστειλε τις μέρες εκείνες και με τον θόρυβο ο οποίος είχε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Την ημέρα εκείνη των θανάτων γράφει αυτό!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τις επόμενες μέρες.
Αυτό το οποίο εγώ θέλω να σας πω είναι ότι σεβόμενοι τη μνήμη των πιλότων μας, των χειριστών μας, θα διερευνήσουμε τα πάντα προκειμένου οποιαδήποτε σκιά ή ερωτηματικό να είναι άμεσα απαντήσιμο.
Όλα τα άλλα αισθάνομαι ότι καλώς γίνονται, όσον αφορά τον έλεγχο και πρέπει να γίνονται, αλλά και εμείς είμαστε υποχρεωμένοι, σεβόμενοι την έρευνα η οποία είναι εν εξελίξει, να μην προβούμε σε ανακοινώσεις περαιτέρω. Μπορούμε να προβούμε στο μέλλον. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 21.31΄ λύεται η συνεδρίαση για την Τετάρτη 23 Σεπτεμβρίου 2026 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί, καθώς και συζήτηση και λήψη απόφασης για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

